
Un myracle trop mervilleuz, 
Qui les princes trop orgilleuz 
Poindre doit mout et esciter, 
Ici aprés veil reciter. 
Par ce myracle que veil lire 
Savoir porrez que de Dieu l'ire 
Desert mout tost et cele et cil 
Qui preudomme tient en porvil 
Et l'orguilleuz qui mout se prise 
Mout tost confraint Diex et combrise. 
Diex l'orguilleuz grate et esface, 
L'umele s'amor donne et sa grace. 
Ce me raconte ma matere 
Que Julïens, li emperere 
Qui Dieu guerpi et renoya, 
Quant cialz de Perse guerroia, 
Es parties vint de Cesaire. 
A ce tanz ert de haut affaire 
Sainz Basiles, si fu il puis. 
Mout fu preudom, si com je truis, 
Et Nostre Dame mout ama. 
L'empereür tout enflamma 
De mautalent, d'ardeur et d'ire 
Li biens qu'il oï de lui dire. 
Quant conté fu a saint Basile 
Qu'ensi passoit pres de la vile 
Cielz grans sire, cil empereres, 
De la cité atout ses freres 
Issus s'en est isnelement, 
L'empereür mout humelement 
Encline et sa compaingne toute. 
L'empereres toute sa route 
Arester fait pour le saint home, 
Puis li a dit, c'en est la somme, 
Com cil qui plains de grant outrage 
Avoit le cuer et le corage : 
« Basile, bien voi a ton estre 
Grans philosofez cuidez estre, 
Mais assez sui, foy que doy toy, 
Plus grans philosofes de toy 
Et plus sages et plus soutilz. 
- Ce sace Diex li doz, li pius, 
Humelement respont li preudom. 
Bien vorroye que Diex tel don 
Donné t'eüst si sages fuissez 
Droite creance et vraie eüssez. 
Pour ce que voy que mout de genz 
Presenz te font richez et gens 
Et que chascuns de sa viande 
Aporte t'ost, qui mout est grande, 
Ici t'aport de la cité 
De nostre pain par charité. » 
Li sainz hom et si compaingnon, 
Qui n'i entendent se bien non, 
Trois pains d'orge li ont tendus, 
Et il adont s'est estendus 
Seur ses estriers mout fierement 
Et se commande ireement 
Que receü soient li pain 
Et c'om leur port et doinst dou fain. 
« Orgez, fait il, tout par nature 
Viande a beste est et pasture. 
Present m'ont fait de leur pain d'orge. 
Certes, certes pour mon pois d'or ge 
Ne lairoye que ne leur face 
Honte mout grant ou nes desface. 
Honte m'ont faite, par ma gorge, 
Cil truant, cil viellart chamorge : 
Je leur ferai honte et contraire, 
Ne m'en porroit nes Diex retraire. » 
Sainz Basiles, qui aperçoit 
Son grant orguel, le fain reçoit 
Et puis li dist : « O emperere, 
De ce dont vif je et mi frere, 
Ce saiches tu de verité, 
Offert t'avons par charité, 
Et tu le faim a tes chevauz 
Donner nos fais, certes c'est maus. 
Ne te tieng mie mout a ber 
Quant tu ensi nous fais gaber. » 
Li tyrans plains d'outrecuidance 
Ireement par grant beubance 
Dist au saint homme isnelepas : 
« Passer ne puisse mais un pas 
Se tu jamais, n'en douter mie, 
Goustes de crouste ne de mie. 
Ou toz tans mais maingeras fain 
Ou tu morras de male faim. 
Ja mais de pain ne gousteras, 
Mais com beste herbe brousteras 
Pour ce qu'as diex iez anemis. 
Quant les Persanz arai soz mis, 
Par ceste vile repairrai. 
Adont de toy si m'esclairrai 
Que toy et tous tes compaignons 
Tüer ferai com vielz gaingnons. 
Et saches bien de verité 
Que Cesaire, ta grant cité 
Que convertie as maugré moy 
A ta creance et a ta foy, 
Au repairier essorberai 
Et arer toute la ferai. 
Puis que le pueple m'as emblé, 
J'aim assez mielz que soit em blé 
Ou que port chardons et espines 
Qu'ele portast les gens frarines 
Qui crestïen sont apelé. 
Ne pris leur loy un oef pelé ! 
Bien sai, bien sai, je n'en dout mie, 
Que la cité as convertie 
A la creance qu'ai laissie 
Et s'as l'ymage depicie 
Qu'en la cité dricie avoye 
Et l'ymage dame Maroye, 
Qui mere fu a ton Seigneur, 
Plus riche, plus bele et grigneur 
Faite as faire cele ne fu. 
Quant revenray, ens en un feu 
Ardoir et bruïr la feray 
Et son moustier trebucherai 
Et jeterai tout en un mont, 
Car plus la has que riens ou mont. » 
Ensi de lui part li tyrans. 
Li sains hom mas et souspiranz 
Seur le chemin est demourez. 
En la cité toz esplourez 
Est repairiez isnelement. 
Tout le pueple communement, 
Et clers et lais, assambler fait. 
Tout em plourant et tout a trait 
Leur raconte le grant outrage, 
La desverie, la grant rage 
Que l'emperere a proposee. 
Grant duel i a et grant crïee ; 
Tenrement pleurent et lamentent, 
Grant et petit mout se dementent. 
Cielz qui de senz a grant plenté 
Et son cuer a en Dieu planté 
Mout les conforte durement 
Et se leur dit mout doucement 
Qu'un peu l'escoutent et entendent. 
Cil qui dou tout a lui s'atendent 
Volentiers oient sa parole. 
« Seignor, fait il, Diex, qui parole 
En l'Euvangile a ses amis, 
Nous dit que nous les anemis, 
Qui les cors tüent ne doutons, 
Car vaillissant deus biaus boutons 
Ne pueent pas mesfaire a l'ame ; 
Mais celui qui en l'ardant flame 
Dou feu d'enfer la puet bouter 
Seur toute rien devons douter. 
Celui doit on douter sanz doute 
Qui cors et ame en enfer boute. 
Diex est puissanz seur toute chose : 
Le martyre dont noz propose 
Cil tyranz a martyrïer 
Nous puet, s'il vielt, bien detrïer ; 
Et, se lui plaist que nous muirons, 
Ne devons mye deus suirons 
Prisier la joie de cest mont 
Envers celi de la amont. 
Et nequedent se par avoir 
Pais au tyrant poons avoir, 
Qui couvoiteus est durement, 
Je vos di bien certainnement 
Que mout lo bien que la queromes 
Et noz et no cité sauvomes 
Et essauçons la sainte foy, 
Qu'a gabois tient et a buffoy. 
S'estre ne puet, sanz contredire 
Recevons tuit pour Dieu martyre. 
Pour vie brieve et trespassable 
Arons la vie pardurable. » 
De tout l'argent et de tout l'or 
De la cité font un tresor 
Et si le baillent tout ensamble 
A saint Basile, ce me samble ; 
Quanqu'il a dit ont tout greé. 
Mat et dolent et esfreé, 
Vont a l'eglise saint Mercure ; 
Tuit li deprïent par grant cure 
Desfendre daint auz et la vile. 
Par le conseil de saint Basile, 
Quant plouré ont mout et gemi, 
Monté ont le mont Didymi, 
Ou une eglise avoit novele 
De Nostre Dame mout tres bele. 
Le grant mont montent sanz delai 
Communement et clerc et lai ; 
Ne remaint nus qui tost n'i queure. 
La mere Dieu que les sequeure 
Plourant deprïent a hauz cris. 
« Dame, font il, cil antecris, 
Cil empereres Julïenz, 
Cil erites, cil arrïens, 
Ardoir fera par sa grant rage 
Ton saint moustier, ta sainte ymage 
Et la cité et nous trestoz 
Se li vrais Diex, li piuz, li doz 
Que norresiz de ton doz lait, 
Vivre et durer longes le lait. » 
Li grans Basiles, li preudom, 
Au pueple fait mout grant sermon 
Et puis lor dit tout em plourant : 
« Propice et doz et secourant 
Trouverons tost, n'en doutez mie, 
Nostre Dame sainte Marie. » 
S'il l'apelent d'entier corage, 
Ce grant tempez, ce grant orage 
Apaisera sanz demouree 
La sainte virge, l'onouree 
Cui toz li mons prie et honeure, 
Quant li plaira, en petit d'eure. 
Trois jors jeünent tuit ensamble 
Et trois nuits veillent, ce me samble, 
Par mout tres grant contricïon 
Et en grant lamentacïon 
Devant l'ymage Nostre Dame. 
Li sainz hom qui de toute s'ame 
La douce mere Dieu ama 
Mout doucement la reclama 
De doz cuer et de doz corage 
A nus genolz devant s'ymage. 
« Dame, fait il en souspirant, 
De ce larron, de ce tyrant, 
Qui vielt confondre crestrïenz, 
Ocirre et metre en sez lïenz, 
Si nous desfen et si nous venge 
Qu'oneur, graces, pris et loënge 
En ait tes fielz et tu aussi. » 
En orison s'en dort enssi 
Tout em plourant devant l'ymage. 
La mere Dieu, qui doz corage 
A deseur toute creature, 
Qui la pensee nete et pure 
Voit dou preudomme qui l'apele 
A nus genolz en sa chapele, 
Grant pitié a et grant tenreur. 
Pour le pueple jeter d'erreur, 
Pour le saint home soulacier 
Et pour son saint non essaucier, 
De Julïen sanz delaiance 
Cele nuit vaut penre vainjance 
Et a saint Basile s'apert, 
Qu'ele mout aimme, bien i pert. 
Ele a grant droit s'ele mout l'aimme, 
Car mout la sert, prie et reclaimme. 
Queque sains Basiles soumeille, 
Une trop merveillant merveille 
Descendre voit de paradys. 
De chevaliers plus blans que lis 
Descendre voit plus de cent mile. 
Tant en i a toute la vile 
Couverte en est et la montaingne. 
Emmi cele sainte compaingne 
Assise voit sour un grant trone 
Une grant dame, une persone 
Qui tant est grans et merveilleuse, 
Si tres bele, si glorïeuse 
Que nel porroit dire hom ne fame. 
Mout fierement dit cele dame 
A cialz qui sont tout environ : 
« Apelez moy Mercurïon, 
S'ira ocirre Julïen, 
Qui ocis a mout crestïen, 
Qui mon non tient et moy por vil 
Et blasme moy et mon doz fil. » 
Et maintenant qu'ele ot ce dit, 
Un chevalier apoindre vit 
Armé seur un trop grant destrier, 
Lance levee, si tres fier 
Qu'a saint Basile tres bien samble 
Que soz ses piez la terre tranble. 
Cielz chevaliers cele roÿne 
A saluee et puis l'encline 
Mout bien et mout profondement. 
Ele li dit ireement : 
« Va tost ! va tost sanz delaiance ! 
De Julïen me prent vainjance. 
Mon cuer a ire a escité 
Et toy tolir vielt ta cité. » 
Sainz Mercures, quant Nostre Dame 
Voit aïree, feuz et flame - 
C'est bien a saint Basile avis - 
Li saut et ist par mi le vis. 
Poignant s'en va sanz plus respondre. 
Vis est que trebuchier et fondre 
Tous li païs desoz lui doye. 
De la mort est pres a deus doye 
Li empereres Julïens. 
Or se gart bien li arrïens 
Car tous a fais ses envïaus. 
Ja ses haubers ne qu'uns blïaus 
Ne li vaurra contre la lance 
Dou chevalier qui si se lance. 
Cele roÿne grant et bele 
Le grant Basile adont apele, 
Mout doucement li donne et livre 
Entre ses mains un mout biau livre 
Ou escrite a mainte merveille. 
En dormant si s'en esmerveille 
Qu'ezveiliez est et esperis. 
« He ! mere Dieu ! Sainz Esperiz ! 
Qu'est ce, fait il, que j'ai veü ? 
He ! mere Dieu, con durfeü, 
Fait li preudom, sont trestuit cil 
Qui couroucent toy et ton fil ! » 
Libanÿus, uns mout haus hom, 
Ceste meïsme visïon 
En tel maniere et tout ensi 
En Perse, ou ert, revit ausi. 
Sainz Basiles, qui s'esmerveille 
Durement de ceste merveille, 
Tout sanz plus un sien compaignon 
Mout tost esveille, Eübolon. 
A la cité mout tost repaire 
Ou saint moustier, ou saint sacraire 
Ou gist li cors de saint Mercure. 
Venus en est grant aleüre 
Pour esprouver ceste merveille. 
La garde dou moustier esveille, 
Lors li enquiert par mout grant cure 
Ou sont les armes saint Mercure. 
Cil jure et dit tout sanz doutance 
Ses haubers, ses escus, sa lance 
Ou sacraire laiens estoient 
Encor quant matynes sonoyent. 
Lors croist li cuers a saint Basile ; 
Bien seit qu'ausi com Euvangile 
S'avisïons est vraie et sainte. 
De joye pleure larme mainte ; 
A jointes mains Dieu en mercie 
Qui les humeles ne despit mie, 
Ainz les alieve adez et monte, 
Les orguilleuz refraint et donte 
Et abat leur outrecuidance. 
Liez et joianz sanz delaiance, 
Li bons viellars, li bons chenus, 
Tout le grant cours est revenus 
Ou mont, en l'eglyse la dame, 
Ou a maint home et mainte fame. 
Tout le pueple qui dort esveille, 
L'avisïon et la merveille 
Qu'il a veüe em plorant conte. 
« Ha ! mere Dieu, fait il, con te 
Devommes tuit bien honnourer 
Et encliner et aourer 
A nus genolz et a nus coutes ! 
Les puissances en toy sont toutes. 
Trestoz li mons amer te doit. 
Bien ai veü que de ton doit 
Acraventer puez tout le mont. 
A ! mere au roy de la amont 
Com tu par iez de grant esfors ! 
Com par iez grans ! com par iez fors ! 
Com iez puissanz et mervilleuse ! 
Com iez isnele et viguereuse 
De tost aidier cialz et secourre 
Qui a t'aïe welent courre ! » 
Quant le pueple a tout esvillié, 
« Soiez, fait il, joiant et lié 
Et clerc et lai, petit et grant, 
Et de servir soyez engrant 
La douce mere au roy celestre, 
Qui tempestee a la tempeste 
Dont tuit estïenz tempesté. 
D'yver nous a mis en esté 
Et de fevrier nous a fait mai. 
D'or en avant petit m'esmai 
Des grans manaces Julïen, 
Car ja dyable d'un lïen 
En enfer ont loyé s'amme. 
Sains Mercures et Nostre Dame 
De lui nous ont si bien vengié 
Qu'el fons d'enfer l'ont enfangié. 
Ja mais de lui n'arommes garde. 
Ç'a fait la dame qui bien garde 
Toz cialz de toz leur anemis 
Qui bien leurs cuers ont en li mis. » 
Plourant par grant devocïon, 
Lors lor conte l'avisïon 
Que veüe a de Nostre Dame. 
Adont n'i a homme ne famme, 
Ne viel ne josne, clerc ne lai 
La mere Dieu sanz nul delai 
N'ait mercië et aouree. 
De joye i a tele plouree 
Qu'en larmes fondent tuit et toutes 
A nus genolz et a nus coutes. 
Devotement de doz corage 
Aourant vont sa sainte ymage. 
Quant assez ont glorefiie, 
Loee et magnefiie 
La douce mere au roy de gloyre, 
Aprés le saintisme provoyre 
Repairié sont tuit a la vile. 
Aprés monseignor saint Basile 
Ou moustier entrent saint Mercure, 
Et luez la lance et l'armeüre 
Dou saint martyr ou moustier truevent, 
Qui bien tesmoignent et bien pruevent 
Que sains Basiles a voir dit. 
Quant li sainz hom la lance vit 
Devers le fer tainte et vermeille, 
Mout durement s'en esmerveille 
Et nequedent n'a pas peür 
Qu'ele dou sanc l'empereür 
Ne soit ensi toute moillie 
Et en son cors tainte et soillie. 
Quant sainz Basiles voit la lance 
Ensanglentee, la se lance, 
En haut la lieve, en haut la mostre. 
« Seignor, fait il, ou cors le moustre 
Qui noz avoit tant maneciez 
A cis fers ci esté glaciez. 
Sainz Mercures a bien jousté, 
Julïens a tout aousté. 
Les lettres dïent de ce fer 
Que s'ame ja bout en enfer. 
Or puet brouster s'erbe et son fain : 
Nous, se Dieu plaist, arons dou pain. 
Le roy dou ciel glorefïons 
Et sa mere magnefïons 
A haut ton et a haute vois, 
Car de toz biens est sourse et dois. 
Ceste cité a delivree, 
Qui a martyre estoit livree. 
De Julïen sommes delivre. 
Vez ci l'escrit, vez ci le livre 
Qui toz noz jete de doutance. 
Vez ci l'espie, vez ci la lance 
Dont a esté toz tresperciez. 
Par tout enfer est ja herciez 
Et traïnez et desaichiez, 
Sanz nule doute le sachiez. 
Te Deum laudamus chanterent 
Et de rechief assez loerent 
La mere Dieu toutes et tuit. 
Par la cité a si grant bruit, 
Tant loent Dieu, chantent et sonent 
Que le païs tout en estounent. 
Pour oïr le devin servisce, 
Tuit s'en vont a la mere eglyse ; 
Et quant la messe est defenie, 
Li sainz hom toz les communie. 
Seit jors entiers dura la feste, 
Ce dit la lettre qui l'ateste. 
Au jor setisme, ce me samble, 
Assamblé erent tout ensamble 
Clerc et lai en la mere eglyse 
Pour escouter le saint servise. 
Atant ez vos tout affuiant 
Lybanïum, qui tout bruiant 
Seur son destrier entre en la vile. 
Durement huce saint Basile 
Comme desvez, com esbahis. 
« Las ! las ! fait il, mors et traïs 
Sui se ne truis tost ce saint home. » 
Cil Lybanÿus, c'est la somme, 
Estoit uns soutilz clers paiens 
Que fait tout maistre Julïens 
Avoit de lui et de sa court. 
Ne seit li las quel part il tourt, 
Tant durement est esbahis. 
Au moustier vient toz esmaris. 
Pluisour li dïent par la vile 
Qu'il trouvera la saint Basile 
Et le pueple communement. 
Descendus est isnelement 
Et em plourant lor dit et conte 
A quel doleur et a quel honte 
D'orrible mort est et d'amere 
Mors et ocis li emperere. 
Sainz Basiles lors li enquist 
Ou il fu mors et qui l'ocist. 
« Sainz hom, fait il, enten ! enten ! 
Desour le flueve Eüfraten, 
Maugré toz cialz qui le gardoient, 
Qui tout armé adez estoient, 
Ocis lor fu entre lor mains. 
Or a set jors ne plus ne mains 
Uns chevaliers grans, fiers et fors 
Tous seuz l'ocist par son esfors. 
Cent chevaliers toz fervestus 
Ne prisa mie deus festus 
Qui gardoient l'empereür. 
Sour un destrier tout sanz peeur 
Comme tonnoirres bruiant vint. 
D'une trop grant lance qu'il tint 
L'empereür par mi le cors 
Feri si fort que par defors 
En sailli bien toyse et demye. 
Toz li cors encor m'en fremie 
Et le cuer ai tout esfreé 
Dou felon colp dou desreé. 
Ses destriers par couroit si tost 
Qu'ainc ne seut nus en toute l'ost 
Ou il torna ne qu'il devint. 
Si grans merveille ainz mais n'avint. 
L'empereres, quant le feri, 
Un brait jeta et un grant cri 
Si tres pesme, si dolereus 
Qu'encor en sui toz peüreus. 
Em maudisant Dieu et sa mere, 
D'orrible mort pesme et amere 
Maintenant fu assoubitez. 
D'ore en avant la veritez 
De vostre foy est toute aperte. 
La nostre voist a male perte. 
Ce poise moy c'onques en fui. 
Sainz hom, sainz hom, a toy afui 
Et a secors et a garant. 
Apertement est aparant 
Que riens ne vaut loy de paiens. 
Ne la pris mais deus pois baiens 
En creansce goute ne voient, 
Tuit chancelent et tuit forvoyent 
Fors seulement li crestïen. 
Bien l'ai prouvé par Julïen. » 
Atant, voiant toute la vile, 
Plourant chiet as piez saint Basile ; 
Sa foy guerpist dolante et pesme ; 
Crestïenté quiert et baptesme. 
Sains Basiles sanz demouree 
S'avisïon li a contee 
Et de la lanche la merveille, 
Qui encor est toute vermeille. 
Lybanÿus sanz delaiance 
Guerpist sa foy et sa creance, 
Si se baptoye et purefie. 
Pour ce que de si sainte vie 
Voit le saint home saint Basile, 
Plourant, voiant cialz de la vile, 
Ses dessiples est devenus. 
Li bons viellars, li bons chennus, 
Receü l'a a mout grant joie. 
Raconter pas ne vos saroye 
Ne ja par home n'iert retraite 
La grant joye qui la fu faite. 
Son avoir a chascuns reprins. 
La mere Dieu loënge et pris 
En rendent tuit petit et grant. 
De li servir furent engrant, 
Plus ententif, plus apresté 
C'onques devant n'eurent esté. 
La mere au roy qui tout justise 
Ainsi s'ymage, ensi s'eglyse, 
Ainsi sa cité delivra. 
Dit vos ai quanqu'en mon livre a 
De Julïen le renoyé, 
Qui Dieu avoit tant guerroyé, 
Mais dire vos puis bien sanz livre 
Qu'a cent mile maufez se lyvre 
Qui Dieu ne sa mere guerroye. 
Et nequedent mout trouveroye 
De hauz princes par mainte terre 
Qui contre Dieu ont prise guerre 
Et encontre trestoz ses sains. 
Peu voi haut homme ne soit chains 
D'autel chaintur com Julïens. 
Encor est pire uns crestïens 
Et de poieur chainture chains 
Qui guerroie saintes et sainz 
Q'uns sarrasinz n'uns mescreans. 
Haus hommes voy si mescreans 
Que plus tost Dieu qu'autrui guerroyent. 
Ausi volentiers conquerroyent, 
Tel i a, tex est leur matere, 
Sour Dieu et sour sa douce mere 
Et seur ses sainz chastel ou vile 
Com il feroyent, par saint Gile, 
Sour Persanz ou sour sarrasinz. 
Pour ce les fiert li palasins, 
Pour ce muerent de mort soubite, 
Pour ce la mors les assoubite, 
Pour ce chïent de passïon. 
Ne pitié ne compassïon 
N'ont mais de Dieu ne de ses sers. 
Un clerc, un moygne, un convers 
Plus volentiers raemberoient 
C'un larron routier ne feroyent 
Se pris l'avoient en la route. 
Si defaillie et si deroute 
Est fois en aus n'en i a point. 
Chascuns sour Dieu chevauche et point, 
Chascuns vers Dieu tornoy a pris, 
Chascuns de mal faire est espris 
Autant ou plus com Julïens. 
Les bons princes, les anchïens, 
Lor ancisseurs, pas ne resemblent, 
Car il donerent et cist emblent. 
Lor ancisseur, li bon preudomme, 
Savoient bien qu'a la parsomme 
Aprez auz riens n'emporteroyent 
Des grans richeces qu'il avoient. 
Par ce devant aus les tramistrent 
Et tant em paradys em mistrent 
Qu'ore en sont riche et assasé. 
Espris furent et embrasé 
De Dieu servir et de bien faire. 
Si parut bien a lor affaire, 
Car Sainte Eglyse edefïerent 
Et de lor biens tant i donnerent 
Que lor enfanz aprés lor vie 
Pesance en ont, duel et envie 
Et de lor dons si se descopent 
Que quanqu'il pueent les recopent. 
Cil qui plus sont de grant beubant 
Vont Sainte Eglyse plus robant. 
Cil qui la doivent plus desfendre 
Sont cil qui plus i velent prendre. 
Li plus poissant plus la confondent, 
Plus la bertoudent, plus la tondent, 
Plus l'afolent, plus la chapetent, 
Plus la maischent, plus la papetent, 
Plus la poilent et plus la plument. 
Sachent il bien qu'en enfer tument 
Lor lassez d'ames et trebuchent 
Quant il ensi nous espeluchent 
Et quant ensi nous vont pelant. 
Ne lor vois mie trop celant, 
Ainz lor di bien tout en apert 
Que s'ame dampne et s'ame pert 
Et bien se coupe la gargate 
Qui par guillas et par barate, 
Par roberie ne par force 
Tolt Sainte Eglyse rien n'esforce. 
Saichent, saichent, baron et prince, 
Seur Sainte Eglyse qui rien pince 
Et qui ses rentes li recolpe 
Dieu meïsme sa borse colpe 
Et sa mere tolt s'ausmosniere. 
Quanque bonne genz aumosniere 
Sainte Eglyse jadis donnerent 
En la Dieu borse le mucierent 
Et repostrent em paradys. 
Li sage prince de jadis 
Ou ciel faisoyent lor tresor, 
Mais rien n'en font cil qui sont or. 
Adont donnerent et or tolent ; 
Lors se sauverent, or s'afolent ; 
Lors furent douz, or sont amer ; 
Lors seurent Dieu mout bien amer 
Et or le sevent bien haïr. 
Diex les heit si de grant aïr 
Qu'a painne mais puet endurer 
Que hauz hom longes puist durer. 
A paines mais puet otroyer 
Que lors jors puissent nez moyer, 
Ainz vont ausi com font bastel. 
Peu voy cité, peu voi chastel 
Ou il ait mes ancïen prince. 
Pour leurz mesfais Diex si les pince 
Que la ou sont plus espincié 
Sont il de mort mors et pincié. 
Em paradys n'a saint ne sainte 
Qui ne lor face aucune empainte. 
Li saint dou ciel trestout affait, 
Vers cui se sont souvent mesfait, 
En auz grever metent leur cures. 
Tout ausi font com sainz Mercures 
Qui Julïen assoubita. 
Pendue a l'uel mort soubite a 
Qui guerroye sainte ne saint. 
Sainte Marie, Diex me saint ! 
Il les devroyent aourer, 
Servir dou leur et honourer, 
Et il les leur chosez assaillent, 
Pincent, recolpent et retaillent. 
Par ce que Dieu, saintes et sainz 
Vont courreçant, muerent il ainz 
Et laidement, si com veez. 
Qui contre Dieu est derreez 
Et de mal faire encoragiez 
Ne puet ne que chienz enragiez 
Durer ne vivre longuement, 
Ainz muert et chiet soudainnement. 
Au cors n'a mie grant peril, 
Car toutes voiez morroit il, 
Mais pitiez est trop grans de l'ame, 
Qui muert en pardurable flame 
Ne n'a pooir que la devit, 
Mais em morant tout adez vit. 
Chastïent s'en ! chastïent s'en ! 
Se memoire ont en aus ne sen. 
Apertement pueent veoir 
Que trop est Diex de grant pooir. 
Bon chapeter ne le fait pas. 
Diex ne fiert mie eneslepas, 
Ainz atent mout a la foÿe ; 
Mais, quant la paume a desploÿe, 
Il donne un tel hariaplat 
Qu'en enfer fait voler tout plat 
Un roy ou un empereour. 
Qui de ses colz n'a grant paour, 
Il n'est pas certes crestïenz. 
Quant l'empereres Julïens 
Se prist a lui et a sa mere, 
Ne fu pas saiges, par saint Pere ! 
Forsenez fu, foi que doy m'ame, 
Quant guerroyer volt la grant dame 
Pour cui cil vielt adez champir 
Qui puet abatre et estampir 
A un seul colp une grant ost 
Et tout le mont tüer tantost. 
Forsenez est et desvez cil 
Qui dame qui a si fait fil 
Ne doute plus que nule foudre. 
Si fort s'aïre et si s'esfoudre 
Li puissanz roys, li puissanz pere, 
Quant correcie voit sa mere, 
Que tout le monde fait tranbler. 
Certes trop mal fait assambler 
A champion qui fiert telz colz. 
De toz buisnars est li plus folz 
Qui rien la dame ose mesfaire 
Qui tant par est de grant affaire 
Et tant par a fort champïon. 
Trop par eut fole entencïon 
Et se par fu trop faunoyez 
Li empereres renoyez 
Quant volt tel dame guerroyer, 
Ardoyr s'eglyse et peçoyer. 
De lui se fu vaingie tost, 
Ainc nel laissa pour toute s'ost. 
Par les prïeres saint Basile 
Son moustier, s'ymage, sa vile 
Delivra la dame dou ciel. 
Qui bien la sert, par saint Michiel, 
Saigement seit faire son preu, 
Mais cil de senz par a trop peu 
Qui ne la sert ententilment. 
He ! mere Dieu, com soutilment 
Com puissamment, com bel, com tost 
Toz cialz qui sont de ton acost 
Et qui leurs cuers ont en toy mis 
Vainges de toz leur anemis ! 
N'est empereres, rois ne dus 
Mort et boté ne l'aies jus 
Plus tost c'om ne torne sa main 
S'il te corroce soir ne main. 
Julïens mar te renoya, 
Mar t'assailli ne guerroya, 
Car il n'est nus, puissanz roÿnne, 
Qui porter puisse ta haïne 
N'envers tes colz puisse durer, 
Tant se saiche bien emmurer 
Ne tant couvrir de fort escu. 
Julïens avoit trop vescu 
Quant il a toy prist aatine. 
Doubles haubers ne fors platine 
Ne fors cuirie n'auketons 
Ne li valurent deus boutons 
Contre la lance saint Mercure. 
De cors ne d'ame n'a cil cure 
Qui envers toy commence guerre, 
Car dame iez de ciel et de terre. 
Bien ont monté li tien le mont, 
Car roÿne iez de tot le mont 
Et de ton doit, pucele monde, 
Acraventer puez tout le monde. 
Virge qui le monde mondas 
Et seurmonté tout le monde as, 
Fai noz cest mont si sourmonter 
Que le haut mont puissonz monter, 
La ou Diex maint lassus amont : 
Ta grans douceurs toz nos y mont. Amen. 


Au tanz que de la cité noble 
Qui nomee est Constantinoble 
Ert, ce me conte ma matere, 
Theodosyüs emperere 
Et patriarches sainz Germains, 
Uns sarrasinz, uns rois mout plains 
De grant orguel, de grant beubance, 
Par sa tres grant outrecuidance, 
Vint Constantinnoble asseoir 
Com cil qui ert de grant pooir, 
De grant affaire et de grant non. 
Muselinus avoit a non. 
Musars ert il par verité. 
Par folor, par iniquité 
Les murs voloit fraindre et abatre 
Et sarrasinz dedenz embatre 
Pour tout forbir et pour tout prendre, 
Car fait li avoit on entendre, 
Et je croy bien que c'estoit voirs, 
Que dedenz ert toz li avoirs. 
N'iert pas toz, mais sans doutance 
Croy bien et cuit qu'en toute France 
A cel tanz tant n'en avoit pas. 
Mais bien en osterent le cras, 
Riens n'i laissierent fors le maigre 
François, qui trop sont fier et aigre, 
Quant la cité par deus fois pristrent 
Et par force empereour fistrent 
Dou conte Balduïn de Flandres, 
Dont l'autrier fu si grans escandres 
Que cil qui fu puis penduïns 
Cuens se volt faire Bauduïns. 
Il m'est avis qu'il fu trop soz, 
Car ne plus que mialle ou busoz 
Faucon resamble n'esprivier 
Ne que mastins samble levrier 
Ne que seiche samble plaïs 
Ne sambloit Bertrans de Raïs 
Le gentil conte Bauduïn. 
De buisnardel et de buïn 
Beü eut trop quant de viez nate 
Pourpre volt faire n'escarlate ; 
Plus fu musars de Muselin, 
Le felon paien de put lin 
Qui assise a Constantinnoble. 
Destruire vielt la cité noble, 
Par force et par haussage avoir 
Tout le tresor et tout l'avoir. 
Comme cil qui mout seit de guerre 
Par mer les assaut et par terre, 
Et par deriere et par devant 
Mout durement les va grevant. 
D'engienz i a grant multitude. 
Grant painne i met et grant estude 
A ce qu'il puist entrer dedenz. 
Le cuer, la bouele et les denz 
Jure souvent de Mahommet 
Que, s'on dedenz tost ne le met, 
Tous les metra a tel meschief 
Que de chascun penra le chief. 
Cil dedenz sont si assegié 
Et si griément sont agregié 
Qu'il ne leur pueent eschaper 
Et, s'il les pueent atraper, 
Sanz nule doute seivent bien 
Ja d'aus merci n'aront li chien. 
Entor la vile, entor les murs 
Sarrasinz voient tant et Turs 
Qu'il sevent bien qu'il n'ont desfense 
Se Diex et sa mere n'en pense. 
Pour ce que trop en ont grant charche, 
A saint Germain le patriarche 
Deprïent pour Dieu et pour s'ame 
La mere Dieu, la douce dame, 
Deprit que prit a son doz fil 
Jeter les daint de ce peril. 
De paour sont tout escité. 
Chascune nuit par la cité 
Portent les dames grans poingnies 
De grans tortis, de grans soigniez 
Devant l'ymage Nostre Dame. 
De tout son cuer, de toute s'ame 
Devant s'ymage a jointes mains 
Souvent li prie sainz Germains 
Que sa cité et ses creanz 
Desfende et gart des mescreanz. 
Roys Muselins, qui defors muse, 
Dit ne se prise une viez muse 
Et mout se tient pour amusé 
Quant par defors a tant musé. 
D'ire et d'ardeur art et esprent 
Quant la cité plus tost ne prent. 
Si com Dieu plaist, un jor avient 
Que la cité assaillir vient 
Par grant vertu, par grant aïr. 
Mais quant plus la fait envaïr 
Et assaillir par plus grant rage, 
Tant ont li sien plus grant damage. 
Li mangonnel et les perrieres, 
Qui pierres rüent grans et fieres, 
As murs ne font point de damage 
Ne que feroyent frez froumage. 
Tout maintenant qu'as murs flatissent, 
Ausi arriere resortissent 
Com se li mur erent de fer. 
« Ce sont, ce croy, li mur d'enfer, 
Ce dist li roys a ses paienz, 
Nes empirons deus poys baiens. » 
Tuit cil qui ce myracle voient, 
Paien et Turc, mout s'en esfroyent 
Et tiennent trop a grant merveille. 
« Pour cialz de la vile Diex veille, » 
Ce dïent tuit, petit et grant. 
Roys Muselins, qui mout engrant 
Est de penre cele cité, 
Si durement a escité 
Le cuer de mautalent et d'ire 
Ne seit qu'il puist faire ne dire. 
Quant voit sa gent a tel meschief, 
Par ire au ciel lieve le chief 
Et Mahommet, son dieu, deprie 
Qu'a cest besoin ne l'oblit mie. 
Avis li est que toz vis arde. 
Quequ'il ensi le ciel esgarde, 
Mout grans merveilles a veües : 
Descendre voit devers les nues 
Une dame si mervilleuse, 
Si tres bele, si glorïeuse, 
Et d'une pourpre a or batue 
Si acesmee et si vestue 
N'est nus qui le seüst retraire. 
Tout enlumine et tout esclaire 
La contree, ce li est vis, 
De la clarté de son cler vis. 
De blanche gent toute florie 
Avec li a tel compaignie 
Qu'il en i a plus de mil mile. 
Tant en voit tout entor la vile 
Nus ne saroit dire quantel. 
D'un des corons de son mantel 
Cele dame grant et plaigniere 
Desfent la vile en tel maniere 
Grever n'i puet nus ne mesfaire, 
Tant i saiche lancier ne traire. 
Ces grans labbes pesanz et fieres 
Quant jetant vont ces grans perrieres, 
Cele roÿne glorïeuse, 
Cele grans dame mervilleuse, 
En son mantel reçoit les colz 
Et rebondist la pierre entr'olz. 
Dou myracle, de la merveille 
Li roys paiens mout se merveille ; 
Bien seit que c'est wevre devine. 
Sa gent paienne et sarrazine 
Maintenant fait ariere traire, 
N'i laisse plus lancier ne traire, 
Desarmer fait luez toute s'ost. 
As portes est venus tantost. 
A saint Germain et as preudommes 
De la cité, si com trovommes, 
Le haut myracle a raconté. 
En peu de tanz l'a si donté 
La douce mere au roy de gloyre 
Que bien li fait savoir et croyre 
Que de folie s'entremet 
Cielz qui aoure Mahomet ; 
Son cuer li a si escité 
Qu'entrez s'en est en la cité 
Atout mil hommes senglement. 
Par les eglyses humelement 
Aourant va Dieu et sa mere 
Et relenquist sa foy amere. 
Grans offrandes fait et grans dons, 
Et sa creance jure adons 
Que se nus guerre n'envaïe 
Fait seur la vile, en leur aïe 
Et en leur force adez sera, 
Et qui sour auz rien mesfera, 
Il mesfera sour lui ausi. 
Congié a pris et tout ensi 
Par grant amor d'auz se depart. 
Si Aumacour, si Achopart, 
Si Amyraud, si Amuaffle 
Vaillant une fuelle de raffle 
N'ont pas conquis en lor assaut. 
Mout a sailli certes bon saut 
Qui son cuer a en celi mis 
Qui si sekeurt toz ses amis 
En toz periz et en toz quas. 
N'est pas toz sains, ainz est toz quas 
Et de nus biens ne tient nes guote 
Qui s'amor n'a mise en lui tote. 
Li patriarches sains Germains 
La mere Dieu tendi ses mains, 
Quant des paiens se vit delivres, 
Et si trova, ce dit li livres, 
Une loënge, une sainte hynne 
De la pucele haute et digne 
Qui dame et roïne est de gloire, 
Que chascun an clerc et provoire 
Par la cité en remembrance 
De cele sainte delivrance 
Chantent et dïent a grant joie. 
Ceste loënge vos diroie, 
Mais trespassee por ce l'ai 
Que dot et criem trop le delai. 
Cis myracles bien nos ateste 
Que cil est bien soz en la teste 
Et bien devroit estre loyez 
Com fors dou senz, com desvoyez 
Qui de cuer n'aimme Nostre Dame. 
La mort juree a bien de s'ame 
Qui tout son cuer a li n'apuie, 
Car plus que terre et plus que suie 
Est toute amors sure et amere 
Envers l'amor de la Dieu mere. 
Mout par est voir de fol affaire 
Et mout petit seit son preu faire 
Cielz qui l'aimme volagement. 
Vers enfer pris vol a - je ment, 
Ainz i est ja pieç'a volez - 
Qui apris n'est et escolez 
De Nostre Dame bien amer. 
Cielz bien se plonge et noie en mer 
Et en enfer fait bien son lit 
Qui ne la sert par grant delit, 
Mais cil ou ciel fait bien sa couche 
Et bien a aise s'ame couche 
Et bien l'amor de Dieu desert 
Qui de bon cuer l'onneure et sert. 
Qui bien son cuer en li a mis 
Des dyables, des anemis 
Ne puet avoir garde ne doute. 
Qui bien en est nului ne doute. 
He ! mere Dieu, haute pucele, 
Haute roÿne, en'iez tu cele 
Qui tant iez fors, puissanz et noble, 
Qui desfendis Constatinnoble 
D'un des corons de ton mantel ? 
Qui de t'amor un seul chantel, 
Douce dame, porroit aquerre 
Petit porroit douter la guerre 
De l'anemi ne les assauz. 
Tout le grant cors, toz les granz sauz 
A toy servir, ma douce dame, 
Courre doit cil qui aimme s'ame, 
Car l'anemi ne ses estours 
Tous ses assauz ne toz ses tours 
Douter ne puet un oef torné 
Qui son cuer a a toy torné, 
Dame, es cui flanz Diex se torna. 
Mur, forterece ne tor n'a, 
Ainz est honis au chief dou tour 
Cielz qui de toy ne fait sa tour. 


Sainte Escriture noz esclaire 
C'on doit covrir et c'on doit taire 
Les secrez le roy et celer 
Et les Dieu oevres reveler. 
Les wevres Dieu sont merveilleusez 
Et a oïr mout deliteuses. 
La lettre dit en mout de lieus 
Qu'en ses sainz est Diex merveilleus, 
Et, quant li roys puissanz et pius 
Et loinz et pres en mout de liuz 
Myracles et merveilles maintes 
Fait pour ses sainz et pour sez saintes, 
Bien est buisnars qui se merveille 
Se mainte mervillant merveille 
Fait jor et nuit pour la pucele 
Qui l'alaita de sa mamele, 
Qui le norri, qui le berça. 
De pitié tout me tresperça, 
Quant je le lui et oÿ primes, 
Uns myracles doz et saintismes 
Qu'en Engleterre fist jadis 
Li puissans roys de paradys 
Pour essaucier le non sa mere. 
Ce me raconte ma matere 
Q'eut jadis une povre fame 
Qui mout amoit la douce dame 
En la contree d'Engleterre. 
Tant par ert povre que porquerre 
Sa substance li convenoit 
En la vile ou ele manoit. 
Un seul enfant avoit sanz plus 
Qui tant ert biauz et genz que nus 
Ne remyroit sa bele face 
Ne li donast mout de sa grace. 
Mout estoit biaus li enfez josnez 
Encor fust il norris d'aumosnes. 
Son povre enfant la povre fame 
En l'onneur Dieu et Nostre Dame 
Mout josne fist a lettres metre. 
La mere Dieu, qui entremetre 
Se volt d'aidier le clerçoncel, 
Dedenz son cuer en un moncel 
Amoncela si grant savoir 
Qu'en demi an li fist savoir 
Plus q'uns autres ne seut en quatre. 
Ne l'estuet pas ferir ne batre, 
Car tant par est de cler engien 
Qu'en oubliance ne met rien 
De rien qu'apraigne n'oye dire. 
Tost seit chanter et tost seit lire ; 
De bien chanter est luez si duis 
Que chançonnetez et conduis 
Chante si affaitïement 
Que clerc et lai comunement 
Et trestuit cil qui chanter l'oent 
Sa clere vois et son chant loent. 
Une vois a si tres piteuse, 
Si tres plaisanz, si deliteuse, 
Ce dist chascuns qui chanter l'ot, 
Que c'est la vois d'un angelot. 
Ainc mais si faite melodie 
De tel enfant ne fu oÿe. 
Quant voit li enfez c'om le jot 
Et que chascuns volentiers l'ot, 
De biau chanter tant plus se painne. 
A son maingier chascuns l'en mainne, 
Et il i va mout volentiers. 
Les demis pains et les entiers, 
Les pieces de char et l'argent 
Et quanque li donent la gent 
Porte sa mere li clers josnes. 
« D'autrui relief, d'autrui aumosnes 
M'avez, fait il, tout norri, mere ; 
Mais, foy que doy l'ame mon pere, 
Souvent de duel li cuers me serre 
Quant je vos voy vostre pain querre ; 
Mout durement au cuer me point. 
D'or en avant n'en querrez point, 
Ce vos pri je, ma douce mere. 
Se Diex me sauve ma vois clere 
Et il me garde sauf et sain, 
Il n'iert ja jors que plain mon sain 
Ne vos aport, tout sanz doutance, 
De pain, de char et de substance. 
Se Dieu plaist, bien noz fornirons ; 
A molin mais n'a four n'irons 
Se Dieu plaist et la bele dame. » 
Ensi la povre bone fame 
Reconforte li clerçonciax. 
La ou de gens voit les monciax 
Chançonnetes et conduis chante ; 
Par biau chanter toz les enchante. 
Tant fait ses chans et sa vois clere 
Que bien fornist lui et sa mere. 
Entre les biaus chans qu'il savoit 
Le bel respons apris avoit 
De la purificatïon 
Qui Gaude Maria a non. 
Li dis en est doz et piteuz, 
Et li chans biaus et deliteus. 
Li clerçonnés en la memoyre 
De la douce dame de gloyre 
Ou chanter si se delitoit 
Qu'a plourer plusieurs escitoit. 
Si le chantoit piteusement 
Que clerc et lai communement 
Par fin estrif l'enfant prenoient, 
Pour auz deduire l'en menoyent. 
Tant par est douce sa maniere 
Que riche et povre l'ont mout chiere ; 
Tant est senez et tant est sages 
Que nus noter en ses aages 
En riens qu'il face ne qu'il die 
Ne puet fors sens et cortoysie. 
Et clerc et lai l'aiment et prisent ; 
Tuit le loent, tuit le felisent 
Et tuit de lui font joye et feste. 
A l'anuitier nul tanz n'areste 
Ne s'en revoist veoir sa mere. 
De lui nouvele mout amere 
Orra par tanz la bone fame. 
Or en soit garde Nostre Dame ! 
Cielz qui ne seit barat ne guille 
Un jor jouant aval la vile 
S'en va avec ses compaingnons 
Tant qu'en la rue des gaingnons, 
C'est a dire des fauz gïus, 
Venus en est a uns grans gius 
Ou mout de clerc venu estoient. 
De lui grant feste, quant le voient, 
Font chevalier et clerc et lai. 
Tuit li prïent que sanz delai 
De Nostre Dame un petit chant. 
Si tost com commence son chant, 
De toutes pars les gens akeurent 
Et de pitié li pluisour pleurent, 
Car tant chante piteusement 
Que tuit dïent communement 
Qu'il chante bel et outre bien. 
Nes li gïu, li felon chien, 
I sont venu avec les autres. 
Un en i a des felons viautres 
Qui de honte toz fremia 
Quant oï Gaude Maria. 
Quant en Gabrielem le vers 
Oit li gïus fel et parvers 
Le grant oprobre a toz gïus : 
Erubescat Judeus infelix 
Qui dicit Cristum ex Josef semine esse natum, 
Mout pres s'en va que d'un baston 
Ne l'a feru par mi le chief ; 
Mais il voit bien qu'a grant meschief 
De s'enredie tost venroit : 
A muerir luez le convenroit, 
Ja ne verroyt mais l'endemain 
Se seur l'enfant metoit la main. 
N'a en la vile home ne fame 
Qui mout ne l'aint pour Nostre Dame, 
De cui chante si doucement. 
Cielz qui de l'envenimement 
Le dyable est toz entoschiez, 
Quant li pueples est desfouchiez, 
L'enfant en trait vers sa maison. 
Doucement le met a raison, 
Mout le losenge et mout l'acole. 
« Clerçons, fait il, a bone escole 
As conversé, ce m'est avis, 
Car onques mais si a devis 
Ne chanta enfez com tu chantes. 
Par ton biau chant les gens enchantes. 
Moy meïsme as tout enchanté. 
Wi par as tu si bien chanté 
C'onques mais clers si ne chanta. 
En ce respons si doz chant a 
Et tant est biaus et bien ditiez 
Li cuers m'en est toz apitiez. 
Foy que je doy l'ame mon pere, 
Mielz en sera ta povre mere 
S'en ma maison vienz avec moy. 
Par le grant Dieu en cui je croy, 
Ce respons vueil encor oïr. 
Le cuer me fait tot esjoïr 
Toutes les fois que chanter t'oy. 
Ta mere pour l'amor de toy 
Liverai toz ses estevoirs. » 
Bien cuide que ce soit toz voirs 
Li las enfes. Li clerçonnés 
Symplement, com uns aingnelés, 
Le gïu siut en sa maison. 
Tel crualté ne fist mais hom. 
Luez qu'enclos l'a dedens sa porte, 
Une cuignie tost aporte 
Et tel li donne de la hache 
Que morte en fust une grant vache. 
Li clerçons chiet toz porfendus 
Contre terre s'est estendus ; 
Par mi la bouche tenre et bele 
Li saut li sans et la cervele ; 
Toz est frouez et esmïez. 
Cielz qui mar fust onques crïés 
Dedenz son wis plus tost qu'il puet 
Fait une fosse, si l'enfuet, 
La terre chauche et raonie. 
La soie vie soit honnie ! 
Mout est dolente et esplouree 
Quant de son fil la demouree 
Voit la lasse de povre fame. 
Plourant deprie a Nostre Dame 
De son enfant daint estre garde. 
Se sa douceurs ne la regarde, 
Mout se doute ne l'ait perdu. 
Ele a le cuer si esperdu 
Et si li defaut et desment 
Qu'ele s'en crient trop durement. 
Comme desvee va courant 
Aval la vile tout plourant. 
Assez le trace, assez le quiert, 
Assez demande, assez enquiert 
Et ça et la et sus et jus. 
Et quant la lasse voit que nus 
Nule novele n'en seit dire, 
Pour un petit ne s'ocit d'ire ; 
Mout est dolente, mout est morne. 
A son repaire s'en retorne, 
Son enfant mout regrete et plaint. 
A Nostre Dame se complaint ; 
Mort vieut, ce dit, et mort guoleuse. 
A Nostre Dame se doleuse : 
« Douce dame sainte Marie, 
Fait la lasse, fait l'esmarie, 
Soiez garde de mon enfant. 
Je ne le sai demander tant 
Nule nouvele nus m'en die. 
Lasse povre ! lasse mendie ! 
Lasse ! lasse ! plus de mil fois ! 
Mes las de cuers, qui si m'est frois 
Desoz mes lassez de mameles, 
Me dit qu'orrai froides nouveles 
Se cil nel fait qui tout puet faire. 
Seur lui met je tout mon affaire 
Et sour sa douce mere chiere. » 
La povre fame en tel maniere 
Toute nuit se plaint et dolouse. 
Son vis leve, son vis arouse 
De mainte larme ainz l'ajournee. 
L'endemain, mate et esplouree, 
Par la cité quiert son enfant. 
« Rienz n'en savonz, font li auquant, 
Mais bien savons, par verité, 
N'a clerc ne lai en la cité 
Qui n'en eüst au cuer pesance 
S'il avoit nule mesestance. » 
Auquant redïent : « Bone fame, 
Vos fiuz ersoir de Nostre Dame 
Chanta assez a uns grans giuz 
En la grant rue des gïus. 
Mout chanta bel, mout chanta bien. 
Nes li gïu - li felon chien ! 
Li fauz gaingnon ! li felon viautre ! - 
Ausi i vinrent com li autre. 
De toutes pars s'i assamblerent. 
Il puet bien estre qu'il l'emblerent 
A l'anuitier quant s'en raloit, 
Car mout li cuers leur avaloit 
Et mout en erent mat et tristre 
Quant en leur rue et en leur tristre, 
Meesmement devant auz toz, 
Cantoit les chans plaisanz et doz 
De la dame qu'il heent tant. 
S'il ont tué n'ocis l'enfant, 
Descouvers ert et revelez. 
Ja ne sera murtres celés. » 
Auquant redïent : « N'est pas doute. 
Gïu l'enfant n'amoient goute, 
Car il chantoit de Nostre Dame 
Si doucement n'ert hom ne fame 
Qui toz li cuers n'en apitast. 
Mais quiconques s'i delitast, 
Il ne s'i delitoyent point, 
Car mout leur cuist et mout leur point 
Quant nus l'onneure et nus l'alose. 
La douce dame ceste chose 
Reveler daint par sa puissance. 
On les doit toz sanz delaiance 
Bruïr en flame et en tisonz 
S'il est ensi com nous disonz. » 
Communement par la cité 
Esmeü sont et escité 
Mout durement de cest affaire. 
Ne seit que dire ne que faire 
La dolante, la bone fame. 
Dou tout s'en prent a Nostre Dame 
Et bien li dit tout en apert 
Que, s'ele ensi son enfant pert, 
Ja mais nul jor n'ara fiance 
En sa douceur n'en sa puissance. 
Assez doulouse, assez lamente ; 
Mout se complaint, mout se demente, 
Mout est en grant amaritude. 
Ne vos sai pas la multitude 
De sa tristrece racorder, 
Mais, quant Nostre Dame acorder 
Se volt a li de son enfant, 
Un myracle fist si tres grant 
Que toz li mons s'en mervilla. 
La lasse fame assez veilla 
Devant l'ymage Nostre Dame. 
La chaitive de povre fame 
Mainte soignie i a portee. 
De veillier est toute amortee : 
Tant a veillié, tant a ouré, 
Tant a gemi, tant a plouré 
Que ne puet mais maingier ne boire. 
Mout sont dolant clerc et provoire 
Dou biau clerçon qui est peris, 
Qui tant estoit doz et seriz 
Et qui tant iert bien entechiez. 
Cil granz murdres, cil granz pechiez, 
Longues ne puet estre celés, 
Car Diex vout qu'il fust revelés 
Por son saint non glorefïer, 
Por croistre et por magnefïer 
Le non sa glorïeuse mere. 
Ce me raconte ma matere 
Qu'uns jors ala, li autres vint, 
Bien en passerent plus de vint 
Ainz que nouvele fust oïe 
De quoy fust lie n'esjoïe 
La dolante qui sanz sejor, 
Paumes batant et nuit et jor, 
Aval la vile aloit criant 
Et Nostre Dame depriant 
Qu'ele la mort li otroiast 
Ou son enfant li renvoiast. 
Si com Dieu pleut, un jor avint 
Qu'en la rue des gïus vint 
La chaitive, paumes batant. 
Genz par son braire assambla tant 
Qu'il en i eut plus de deus mile. 
Esfreé est toute la vile, 
Et tuit se traient cele part. 
« Fiex ! fiex ! fiex ! fiex ! li cuers me part, 
Fait la lasse, ce m'est avis. 
Fiex doz, fiex doz, se fusses vis, 
N'eüsses pas tant demoré. 
Fiex doz, murtri et acoré 
T'ont cil gïu, cil puant chien. 
Fiex doz, li cuers me dist mout bien 
Qu'en ceste rue t'ont tué. 
Fiex doz, fiex doz, ou iez tu ? E ! 
Trop par est dure ta matere 
Quant ne paroles a ta mere, 
Qui ci s'ocist et ci s'afole, 
A tout le mains une parole. » 
Lors chiet pasmee emmi la rue, 
Ses chevolz trait, ses chevolz rue, 
Son pis debat et sa forcele. 
« Durs cuers, durs cuers, durs cuers, fait ele, 
Trop me fais mal et trop me grieves 
Quant tu ne fenz ou tu ne crieves 
En nuef partiez ou en dis. 
Ha ! mere au roy de paradys, 
Ja t'avoie commandé tant 
A jointes mains men las d'enfant. 
Je le t'avoie tot doné, 
A lettres mis et coroné 
Pour servir toy et ton doz fil. 
Qu'en as tu fait, dame ? Ou est il ? 
Di moy ! di moy ! ou est il donques ? 
Ha ! mere Dieu, ce n'avint onques 
Que fust perdue n'adiree 
Riens qui a toy fust atiree 
Ne commandee entre tes mains. 
Ha ! mere Dieu, c'est or dou mains, 
De moy a toy n'a nul estrif : 
Se tu rendre ne le vielz vif, 
A tout le mains rent le moi mort 
Ou tu m'envoiez tost la mort. » 
Lors rest pasmee sanz plus dire. 
Tans a doleur et tant a d'ire 
Et tant est perse, noire et tainte 
Que chascuns dist qu'ele est estainte. 
De toutes parz les genz aqueurent, 
Qui de pitié tenrement pleurent, 
Et de la mere et de l'enfant 
Ont grant pitié petit et grant. 
Mais de la lasse povre fame 
Grant pitié print a Nostre Dame. 
Pour ce cele triste tristece 
Mua en joie et en leesce. 
Queque cele grant assamblee 
A ce grant duel ert assamblee, 
Par le plaisir de Nostre Dame 
Li fiex a la lasse de fame, 
Qui enterrez estoit et mors, 
Par grant vertu, par grant esfors 
Dedenz sa fosse s'escria. 
Le respons Gaude Maria 
Encommença a si haut ton 
Et a si cler qu'ainc n'oÿ on 
Si haute vois ne si tres clere. 
Quant son enfant oï la mere, 
Comme desvee en haut s'escrie : 
« Douce dame sainte Marie, 
J'oi mon enfant ! j'oy mon enfant ! » 
Adont i ot tumulte grant 
Et escrïee en mout de liuz : 
« Or as gïuz ! Or as gïuz, 
Qui no clerçon noz ont emblé ! » 
Et clerc et lai sont assamblé, 
Chiez les gïus mout tost s'enbatent ; 
Gïuz trebuchent et abatent, 
Gïuz batent et gïuz roillent. 
Gïu mout tost leur wis veroillent, 
Mais clerc, qui sont plain de desroy, 
Mout tost i font la clef le roy. 
Gïuz hurtent et gïuz fierent. 
L'enfant apelent, l'enfant quierent. 
N'i a chambre ne repostaille 
Ou l'enfant querre chascuns n'aille. 
N'est nus nouvele leur en die, 
Et s'oient tuit la melodie 
Et la merveille dou clerçon. 
Ainz n'ot vïele pluz doz son. 
Quant de l'enfant entent la vois 
Li pautonniers gïuz, li froys 
Qui murtri l'eut en sa maison, 
Si grant peür n'eut ainc mais hom. 
Quant oit la noise et la tumulte 
Et la chose qui ert oculte 
Voit par myracle revelee, 
Mout a sa porte tost serree. 
Mais maintenant et clerc et lai 
Ausi la froent sanz delay 
Com s'ele fust de viez escorce, 
Si saillent enz trestout afforce. 
« Çaienz, font il, est il sanz doute. » 
Escluignant vont la maison toute. 
« Par foy, font il, c'est dyablie 
Que noz trouver n'en poons mie, 
Et s'est çaiens et çaiens chante. 
Il nos deçoit, il nos enchante. 
Il est muciez, ce samble, en terre. » 
Quant anuié sont tuit dou querre 
Et il reviennent droit a l'uis, 
« Ici desoz chante en un puis, 
Font li auquant, si con noz samble. » 
Lors le desfüent tuit ensamble 
Et se le truevent en la fosse 
Ausi reont com une cosse. 
Ausi le truevent sauf et sain 
Con se l'eüst dedenz son sain 
La mere Dieu adez gardé. 
Bien l'ont demi jor regardé 
Ainçois que saolé s'en soient 
Et cil et celes qui le voient. 
L'esgardent tuit a grant merveille : 
La facete a ausi vermeille, 
Ausi rovente et ausi bele 
Com est cerise ou fleurs nouvele. 
Tant vienent genz a grant pooir 
De toutes pars por li vooir 
Que peu i puet nus avenir. 
Quant la mere le puet tenir, 
Si le tient court, si le tient chier 
Que peu i lait nului touchier. 
A la lasse de bonne fame 
Samble mout bien que soit plus dame 
Que roïne n'enpereris 
Quant son enfant, qui iert periz, 
Estraindre puet dedenz sa brace. 
Cent foiz li baise front et face. 
Si grant joie a dedenz sen cuer 
Qu'elle ne puet a nesun fuer 
Un tout seul mot parler ne dire. 
De mautalent, d'ardeur et d'ire 
Bien l'a la dame respassee 
De cui huchier toute est lassee. 
Dou myracle est mout grant la feste. 
Li clerçons a entor la teste 
Tel chyrograffe et tel escrit 
Qui le myracle bien descrit. 
Ja soit ce que mal ne li face, 
Tout a le vis jusqu'en la face 
Et depicié et despané, 
Mais si gari et si sané 
L'a Nostre Dame soutilment 
Qu'ainz n'i ot herbe n'oignement. 
Entor l'enfant, c'en est la somme, 
Assamblé sont li plus sage home, 
Qui li deprïent doucement 
Pour Dieu lor die isnelement 
Qui cil furent, qui cil estoient 
Qui enfoï laienz l'avoient 
Et depiechie ensi la teste. 
« Ersoir, fait il, quant la grans feste 
De ceste rue fu partie, 
Uns gïus, qui ne m'amoit mie, 
De moy blandir tant se pena 
Par ci devant m'en amena 
Et mout jura l'ame son pere 
Que mout feroyt granz bienz ma mere 
Se ça dedenz chanter venoie 
Le biau respons que je savoie. 
Quant enserré m'eut ça dedenz, 
Tout me fendi jusques es dens 
D'une hache qu'il corut querre. 
Ne say s'il m'enfoÿ en terre, 
Car, luez qu'il m'eut feru ou somme, 
Je m'endormi, c'en est la somme. 
Si grant talent de dormir eu 
Qu'enquor m'est vis qu'ai dormi peu. 
Ne m'esvillaisse pour nule ame, 
Mais devant moy vint Nostre Dame, 
La douce mere Jhesu Crist, 
Qui m'esvilla et qui me dist 
Qu'assez trop pereceus estoie 
Quant son biau respons ne chantoye 
Ausi com je soloye faire. 
La douce dame debonnaire 
Atant se departi de moy, 
Et j'au plus haut que j'onques poy 
Encomençai son biau respons. 
Or vos ai dit tout et espons 
Tout mon affaire et tout mon estre. » 
Adont s'escrïent clerc et prestre : 
« Sonez ! sonez ! sonez ! sonez ! 
Puis le biau jor que Diex fu nez 
Plus biaus myracles mais n'avint ! » 
Se dis langues avoie ou vint, 
Ne seroit pas par moy retraite 
La grant joie qui la fu faite. 
Mainte grant cloche i ot sonee. 
Glorefiie et reclamee 
Mout fu la mere Jhesu Crist, 
Qui ce tres doz myracle fist 
Par sa tres douce pïeté. 
Pluisor gïu par la cité 
Leur judaïsme deguerpirent ; 
De cuer amerent et servirent 
La douce mere au roy de gloyre. 
Et tuit cil qui ne volrent croyre 
Ocis furent et macecré. 
A saige tieng et a discré 
Celui qui met entente et cure 
En servir la pucele pure, 
La douce virge debonnaire 
Qui seit si doz myracle faire, 
Si tres piteus, si delitanz. 
Escrit trovons bien de li tanz 
Que plus est froiz et durs que gres 
De li servir qui n'est engrés. 
Savoir nous fait ceste matere 
Que bon servir fait la Dieu mere. 
Qui bien la sert, s'il la requiert, 
Tost li envoie ce qu'il quiert. 
Cis myracles bien dist et moustre 
Que bestes sont tuit cil et mostre 
Et de leur ames peu leur chaut 
De li servir qui ne sont chaut. 
Pour Dieu ! pour Dieu ! n'alons tardant. 
Soions engrés, soions ardant 
De li servir et jor et nuit. 
Gardons, por Dieu, ne nos anuit 
Ses services, qui tant est douz. 
La douce dame desfent touz 
Çax qui l'aimment d'aversité. 
Sachent tuit clerc de verité 
De paradys est ou sentier 
Qui l'aimme et sert de cuer entier. 
Em paradys fait clers son lit 
Qui volentiers en chante et lit. 
Qui de li chante volentiers 
Em paradys toz vole entiers 
Et devant Dieu va toz montez. 
Sainte ne sainz si grans bontez 
Faire ne puet com Nostre Dame. 
Grant bonté fist la povre fame 
De son enfant quant li rendi. 
Je ne sai pas s'il se rendi 
Ne quele vie puis mena, 
Car en mon livre plus n'en a, 
Mais esperer n'os ne ne puis 
Mout tres preudom qu'il ne fust puis. 
Assotez fu trop sotement 
S'il ne servi devotement 
La douce mere Jhesu Crist 
Pour la bonté qu'ele li fist, 
Et sa mere mout refu sote 
S'envers li mout ne fu devote 
Et toute a li ne s'otroya. 
Les chandailles bien employa 
Qu'elle porta devant s'ymage. 
Entendre doivent tuit li sage 
Et bien le doivent tuit savoir 
Que cil et celle fait savoir 
Qui met souvent a grans poigniez 
Les grans tuertis, les grans soigniez 
Devant l'ymage Nostre Dame 
Ausi com fist la povre fame, 
Qui mainte bele et mainte grant 
En i porta pour son enfant. 
Haute chose est de luminaire. 
Que saiges fait, qui le puet faire, 
Qui enlumine Sainte Eglise 
Et qui esclaire au Dieu servise. 
Mais je voy mout certes de ceuz 
Qui vain en sont et pereceuz. 
Meesmement tout li plus riche 
D'alumer Dieu sont li plus chiche. 
Biens est en noz si amortis 
Que grans cierges et grans tortis 
Volons ardoir desor noz tables. 
Nes pour conter et lire fables 
Volons ardoir, qui qu'il anuit, 
Grans cierges jusqu'a mïenuit, 
Mais sour la table ou noz couchomes 
Le cors Jhesu Crist et levomes 
N'ardomes fors moscheronciax 
Et ciergetons et ciergonciax. 
Fi ! que dirons quant les vielletes 
Qui n'ont sollers ne chemisetes 
En Dieu honourer se deportent 
Et grans chandailles li aportent 
Que gaïgnent a filochier ? 
Fi ! que dirons ? Fi ! fi ! Lochier 
Doit Diex de noz souvent la teste. 
Les vielletez chascune feste 
Les grans chandailles li alument, 
Et nous les moucherons qui fument 
Et les chierges li alumons 
De quoy l'autel tout enfumons. 
Aucun connois, par saint Cicaut, 
A cui de Dieu si petit chaut 
Qu'a sez messez, qu'a ses matines 
Art chandeletes si frarines 
Qu'il n'i a cire se tant non 
Q'un peu daube le lumignon, 
Et quant d'aucun vielt feste faire, 
Tel clarté fait, tel luminaire 
Qu'il art tortis et cierges pains. 
En buisnardie est bien empains 
Et mout set bien, quant se pourpense, 
Ce m'est avis, que musarz pense. 
Bien a les iez dou cuer forez 
Prestres qui art tortis dorez 
Deseur sa table quant il soupe, 
Et un ciergot farsi d'estoupe, 
Qui ne puet rendre fors fumiere, 
Art devant la vraie lumiere 
Qui tant est sainte, vraie et monde 
Que tout home venant ou monde, 
Selonc l'Escriture devine, 
De vraie lumiere enlumine. 
Encor connois tel menestrel 
Qui arderoit sor son autel 
Mout volontiers, par sainte Tyecle, 
Se vergoigne n'avoit dou siecle, 
Chandailles de vache ou de buef. 
Bien art tortis d'uit ou de nuef 
Quant se deschauce sour sa couche, 
Et sour l'autel met ou il couche 
Le cors son creator et lieve 
Si corte chandaille et si brieve 
Que ne porroit pas estre loinge 
Ne par accent ne par ditonge 
Et s'est encor si chaitivete, 
Si tres haingre, si tres maigrete 
Que graille est plus que piez de mosche ; 
Ja n'ardera s'on ne l'esmosche. 
Et nequedent j'ai voir mout chier 
Que ses dois arde a l'esmouchier, 
Car bien demoustre a son affaire 
Qu'il n'a de Dieu gaires a faire. 
A son autel pent un borras 
Qu'a tout rungié souris ou ras ; 
Aucune fois, par saint Andrier, 
Ai je veü plus blanc cendrier. 
Ses lis vestus est et parez, 
Ses autez nus et esgarez. 
Qui qu'i en gat, je n'en puis rire, 
Et j'ai grant droit, car bien puis dire 
Que c'est ordo preposterus. 
Li portiers d'enfer Cerberus 
Ausi com il porter puet froc. 
Nul tans, se ne li chantent coc, 
N'orra ja vespres ne matines. 
Se li dyables ne m'a tynes 
Porquisez de fer ou d'arain 
Pour eschauder si fait farain, 
Par saint Lucïen de Biauvais, 
Il est pereceus et mauvais. 
En sa chambre a plus luminaire 
Qu'en son moustier, par saint Hylaire. 
Quant boire vielt maistre Ysorez, 
Tortis pains et pipelorez 
Alumer fait devant sa coupe. 
Par le cuer bieu ! Dieu moye coupe ! 
Pres va ne di fines merveilles. 
Diex ! Diex ! tu dors ou tu someilles 
Quant tex menestrelz n'acraventes 
Quant tu tones ou quant tu ventes. 
Vers le siecle est trop despendans 
Et vers toy est si tres tendans, 
Si tres avers, si tres eschars 
Que, s'il avoit chargiez dis chars 
De fresche cire nete et clere, 
N'en aroit ja tu ne ta mere 
Biau cierge ne bele chandoile ; 
Et, s'il avoit trente muis d'oile, 
N'en seroit ja plainne sa lampe. 
Ne sai se la soris i rampe 
Ne se li ras par nuit la wide, 
Car je la voy mout souvent wide. 
Ou ce fait, espoir, la moustoyle - 
Ausi dist on qu'ainme mout oile. 
Par saint Souplis de Pierefons, 
Ne sai se l'iaue sort au fons, 
Car je vos ai bien en couvent 
Que blanchoier la voi sovent. 
Il n'iert ja telz qu'il s'en resqueue 
Que sa lampe n'ait blanche keue, 
Et pendue i a, par saint Pierre, 
En leu de plomee une pierre. 
Qui souvent la vielt alumer 
Ainz i couvient l'iaue tumer 
Que li plungons i puist plungier. 
L'autrier le dis maistre Hungier 
Que qui sa lampe bien espie, 
Ele resamble trop bien pie, 
Mais tant i faut, c'en est la voire, 
Que keue a blanche et pie noyre. 
S'un petit ai ici bordé, 
Ne vos griet pas, pour amor Dé. 
Aucune foys a la parclose 
De ces myracles di tel chose 
Sour aucun mot ou je m'enbat 
Ou je meïsmes mout m'esbat 
Et dont refais a la foys rire 
Cialz que plorer ai fait au lire. 
De ces myracles i a telz 
Qui tant sont doz et tant piteuz 
Que pluisors gens les cuers apitent 
Et a plourer auquans escitent. 
Cele que vois tant recitant 
Par sa douceur noz escit tant 
Qu'ausi soyomes escité 
Con furent cil de la cité 
Ou le clerçon resuscita. 
A s'amor toz les escita 
Et noz ausi toz i escit. 
Or as autres, finez est cit. 


Assez savez qu'assez lo on 
La bele eglyse de Loon, 
Et on a droit : riche est et bele. 
La lettre me dit et revele 
Quant la viez fu arse et destruite, 
Ainçoys que ceste fust estruite, 
Li filatere de l'eglyse, 
Qui riche et bel sont a devise, 
Porté furent en Engletere 
Pour gaaignier et pour aquerre, 
Et a l'aler et au venir 
Tant biaus myracles avenir 
I fist li Sires, li doz pere, 
Pour essaucier le non sa mere 
Qu'un mout grant livre em porroit faire 
Qui les vorroyt dire et retraire. 
Quant a Arras la fiertre vint, 
Mout biaus myracles i avint 
Et hautement fu receüe. 
Uns orfevres, qui sa veüe 
Perdue avoit par grant viellece 
Dis anz ou plus, quant la leece 
Ot de la fiertre de Loon, 
Durement enquiert li vieuz hom 
De la fiertre la verité, 
La faiture, la quantité. 
La verité quant en entent, 
Plorant les mains vers le ciel tent 
Et jete un souspir mout profont. 
« He ! mere au roy de tout le mont, 
Douce dame sainte Marie, 
Pour Dieu, fait il, aïe ! aïe ! 
Ceste fiertre par grant entente 
A Loon fis en ma jovente, 
Au tans le bon vesque Elinant, 
Qui saintuaire i mist mout grant. 
Le chief i mist saint Waleri 
Et le chief saint Montan ausi. 
D'autres corsainz i mist assez. 
Douce pucele, respassez 
Par vostre douce pïeté 
Mes ielz de ceste cecité 
En tel maniere qu'a grant joie 
La fiertre que vos fis revoie. » 
Li bien creanz, li bons hom vielz, 
Maintenant fist laver ses ielz 
Dou lavement des saintuaires. 
Isnelement, ne tarja gaires, 
Li rendi cele sa lumiere 
Qui de bien faire est coustumiere. 
Cent fois baisa la fiertre adonques 
Et vit plus cler que fait n'ot onques. 
Myracles i ot plus de cent 
Ainz qu'au port fuissent de Wisscent. 


Li clerc qui la fiertre portoient, 
Qui sage et bien letré estoient, 
Deseur le port truevent assez 
Riches marcheans amassez, 
Qui aloient en Engleterre 
Pour achater lainnes et querre. 
De la fiertre eurent mout grant joie, 
Car mout portoient de mounoie, 
Si se doutoient durement 
D'avoir aucun encombrement. 
Quant il vinrent pres qu'enmi mer, 
Un signe virent mout amer : 
Une galie de loinz virent, 
Dont durement tuit s'esbahirent. 
Cil de la nef qui plus savoit 
Coldystannus a non avoit ; 
De la nef ert sires et maistres, 
De mer savoit mout bien les estres. 
« Seignor, fait il, se c'est galie, 
Ne pris nos viez une aillie. 
Se Diex nel fait, ne la garrons. 
Ou siecle n'a si fors larrons 
Con sont uslage et galiot. » 
Chascuns qui ce dire li ot, 
La face a tost tainte et palie. 
Chascuns volsist estre a Palie. 
Grant paour ont, c'est or dou mains. 
Chascuns plourant estent ses mains 
Envers la fiertre Nostre Dame. 
En la nef n'a home ne fame 
Qui ne s'escrit et qui ne die : 
« Douce dame sainte Marie, 
Par ta douceur, par ta merci 
Ne noz consent a perir ci. » 
A mout grant haste, a mout grant presse 
Li uns a l'autre se confesse. 
Nes li prestres sanz nul delai 
Se confesse mout tost au lai. 
Li uns en l'autre mout s'apresse. 
Entor la fiertre a si grant presse 
Que nus n'i puet mais aprochier. 
Voler, apoindre et abrochier 
Voient vers auz leur anemie 
Plus tost qu'oisiaux ne vole mie. 
Cele galie ert si ferree, 
Si ague, si aceree 
N'est nule nez, se l'atainsist, 
Ne la perçast luez et frainsist. 
Avironnee est toute d'armes, 
De fors escus et de guisarmes, 
De fors lances, de fors espiez. 
Ne pueent estre seur leur piez 
Si grant paour ont tel i a. 
Se grant doleur, se grant cri a 
Dedenz la nef, n'est pas merveille. 
Se Diex pour sa mere n'i veille, 
Tuit seront mort sanz delaier. 
Es marcheanz n'a qu'esmaier 
Quant la mort voient a leur ielz. 
Deseur la fiertre qui mielz mielz 
Rüent et guelles et frambauz 
Et plorant dïent a cris hauz : 
« Tant seulement sauve noz cors, 
Haute roÿne, et toz noz ors 
Et noz argenz tout sanz devise 
Soit tiens por parfaire t'eglyse. » 
Coldystanus, quant aprochie 
Voit la galie a une archie, 
Au maistre de la fiertre escrie : 
« Maistre Buesard, ne dormez mie ! 
Ja m'avez vos conté, biau frere, 
Que vos portez un filatere 
Ou des chevalz a Nostre Dame. 
Seur Dieu vos creant et seur m'ame, 
Se vos vers auz le volez tendre 
Tout maintenant sanz plus atendre, 
Perdu aront tout leur pooir 
Ne ja ne l'oseront veoir. » 
Au grant besoing preudom se prueve : 
Son cuer a repris maistre Bueve. 
Le filatere a deus mains prent ; 
Si com li lais hom li aprent, 
Vers les ullages l'a tendu 
Et puis si lor a desfendu 
Dou pooir de l'autorité 
La mere au roy de verité 
Qu'il ne lor facent vilenie 
Ne que leur nef n'aprochent mie. 
Si tost com il fina sa vois 
Et encontre auz eut faite croiz 
Deuz fois ou trois dou filatere, 
Tel myracle fist la Dieu mere 
Que luez leva uns si fel vens 
Qui d'auz grever fu si fervens 
Et si leur galie engoissa 
Que tres par mi le mast froissa. 
Si roidement entr'auz chaï 
Toz li plus fiers s'en esbahi, 
Et si feri le maistre d'euz 
Les ielz li fist voler andeuz. 
Tout le rompi et defroa ; 
Si belement a lui joa 
Tout mort le fist en mer voler. 
S'ame en enfer pour caroler 
Luez s'en ala les panz noez. 
Legierement croyre poez 
Qu'en la nef eut adont grant joie. 
Ainc ne seurent ne vent ne voie 
Ne nouveles de la galie ; 
Li vens si tost l'eut loinz jalie 
Qu'ainc ne seurent qu'ele devint. 
Ne vos diroient pas tel vint 
Con sui la joie que cil firent 
Qui ce myracle en la mer virent. 
Mout fu loee Nostre Dame. 
En la nef n'eut home ne fame 
La mere Dieu n'en aourast 
Et qui de joie ne plourast. 
Ne tarda gaires quant a port 
Vinrent a joie et a deport. 
Queque li clerc entr'alz disoient 
C'une partie renderoient 
As marcheanz de leur avoir, 
Li marcheant par mal savoir 
A la fiertre vienent tout baut, 
Si reprent chascuns son franbaut. 
Encor distrent il a envis : 
« Diex vos saut, dame, grans mercis ! » 
Atout leur bourses s'en alerent. 
Onques denier ne l'en donerent, 
Mais je croy qu'il l'achateront. 
Quant Nostre Dame apeleront, 
Ele ert vers auz sorde ou dormans. 
Autel ont fait com li Normanz 
Qui en la mer saint Mychael 
Promist sa vache et son vael, 
Mais tant fu folz et estapez, 
Quant de la mer fu eschapez, 
Qu'il dist : « Mychael, Mychael, 
N'aras ne vache ne vael. » 
Ce qu'il donerent retolirent, 
Mais en la fin mal en joïrent. 
Bien cinc cens mars par Engleterre 
Aloerent en lainnes querre. 
Au port de Douvre de leur lainnes 
Deuz halez fisent toutes plainnes. 
Quant assamblee toute fu, 
La foudre l'art si de son fu 
Que toute fu arse et brullee. 
De mal eure fu emmollee. 
Foudres si toute la frappa 
C'onques viaurres n'en eschapa. 
Leurs avoirs eut male foison : 
N'eurent puis viaurre ne toison, 
Mais a grant honte s'en revinrent ; 
Povre et dolant trestuit devinrent. 
Cil bien s'ocïent et affolent 
Qui a Dieu donent et retolent. 
Onques n'en vi nului joïr. 
Ici le puet on bien oïr : 
Pour Dieu, pour Dieu, chastïent s'en 
Cil qui en aus ont point de sen. 


Maistre Buesars et si chanoingne, 
Qui net clerc erent et aoinne, 
Quant fors se virent dou peril, 
La douce dame et son doz fil 
En mercïerent durement 
Et servirent plus doucement. 
Quant la fiertre vint a la vile 
Qui est nommee Cantorbile, 
L'archevesques et si chanoingne 
Et tuit li clerc et tuit li moigne 
A grant feste la recuellirent 
Et grans oblacïons i firent. 
Par le païs loinz et pres furent. 
La besoigne, si com il durent, 
De leur eglyse pourchacierent 
Et grant avoir i gaagnierent. 
Tant bel myracle apert i fist 
La douce mere Jhesu Crist 
Que de mout loinz gens i venoient, 
Et tout li bien i aplouvoient. 
La fiertre ala tant ça et la 
Que vint a Cristilierça, 
Une vile de grant renon, 
Mais en roumanz n'en sai le non - 
Et nus ne le me doit requerre, 
Car bien saichiez qu'en Engleterre 
Ne fu pas nee ma norrice. 
En la vile eut un doien niche 
Qui mout estoit combles et riches, 
Mais mout estoit avers et chiches. 
Sanz plus, douze chanoine estoient. 
Novele eglyse faite avoient, 
Mais parfaite ne par ert mie. 
Non fu ele puis en leur vie. 
En cele vile, ce me samble, 
Une foire d'un jor assamble 
Ausi com est la foire au Pont. 
S'i avoit tant de gent adont 
Que toute en ert plainne la vile. 
Cele foire siet la vegile 
Tout droit de Sainte Trinité. 
Li puissanz roys de verité 
Lors volt moustrer en quel maniere 
Sa mere vielt qu'on tiegne chiere. 
Si com Dieu plot, ensi avint, 
Quant la fiertre en la vile vint, 
Qu'il plut si bien et reversa 
Que nus a champ ne conversa 
Watez ne fust toz et moilliez, 
Toz emboez et toz soilliez. 
Vint maistre Bueve et tout li autre 
Au mau doyen, au felon viautre, 
Et prïent li par sa francise 
Que leur fiertre sueffre en s'eglyse 
Tant se viaus non, s'il li anuie, 
Que soit passee cele pluie. 
« Seignor François, fait li couez, 
Entrer çaiens vos ne poez, 
Car en tout l'an n'avons nos feste 
Qui tant noz vaille com fait ceste. 
Et nostre offrande et nostre aport 
Ne volons pas que France emport. 
Cui qu'il en poist ne cui qu'anuit, 
Çaienz n'enterez vos anuit. 
Metez vos tost au brouetier, 
Ailleurs querez autre moustier. 
Cil clergaistre sermoneür 
Sont tuit si fort tribouleür 
Qu'erbe font paistre a symple gent ; 
As pluiseurs tolent leur argent 
Par leur barat, par leur engien. 
Telz ne seit pas deus moz de bien 
Qui un moustier plain de genz guille 
Par son barat et par sa guille. 
Par ce deçoivent mout de genz 
Que filateres ont mout genz. 
Li uns preeche a haute vois 
Que le dent porte sainte Crois, 
Et li autres jure qu'un a 
Des sainz jors que Diex geüna 
Enseelé en un cristal. 
Li autres ra en un cendal 
La jointe de l'Assensïon. 
De la Purificatïon 
Ra li autres plainne fïole. 
Li autres dit c'une chanole 
Et une coste a de toz sains. 
Telz saintuaires, telz corsainz 
Aportez vos espoir de France. » 
Cil qui assez ont mesestance 
Et la acointe n'ont nului 
Tant l'ont prïé que par anui, 
A grant painne et a grant proiere, 
Seur un povre autel la derriere 
Sueffre en la fin, ce dit la lettre, 
La fiertre Nostre Dame metre, 
Et tant, sanz plus, que trespassee 
Soit la grans pluie et la nuee. 
Li marcheant d'aval la vile, 
Qui a Douvre et a Cantorbyle 
Et a Londres et a Vincestre 
Veü avoient le haut estre 
Et les myracles mervilleuz 
Que Diex faisoit en mout de lieuz 
Aprés la fiertre de Loon, 
Au viel doyen, au viel brohon 
Honte et laidure ont assez dite. 
Ne fu pas l'offrande petite 
Qu'entor la fiertre luez offrirent. 
Le maistre autel tout degerpirent, 
Ainc puis n'i eut denier d'offrande, 
Et a la fiertre fu si grande 
Que d'estrelins i eut dis livres 
En peu de tanz, ce dist li livres. 
Li soz viellars, li fauz, li lors, 
Li enviellis de mauvais jors, 
Quant voit qu'ensi s'offrande adire, 
Tant en a duel, tant en a ire 
Que bouter fait la fiertre fors, 
Et si plouvoit si tres bien lors 
Qu'il sambloit que les nues toutes 
Crevees fuissent et derroutes. 
« Or hors ! fait il, li pautonniers, 
Assez avommes sermonniers. 
Or fors ! or fors ! fort guilleür ! 
François sont tuit bareteür. 
Onques un seul n'en peu amer. 
Ralez vos ent dela la mer 
Ou a Paris ou a Soissons. 
Ci ferez vos povrez moissonz. » 
Li fel Englez en tele guise 
De son moustier et de s'eglyse 
Boutee a fors et conjoïe 
Nostre Dame sainte Marie. 
Or consaut Diex maistre Buevon ! 
Or trueve il bien que mout trueve on 
Englés felon et pautonnier 
Quant au deseure est d'un denier. 
Essample d'auz ici pregne on ! 
Maistre Bueve et si compaingnon 
Sont si waté et si moillié 
Et lor cheval sont si soillié 
Com se d'un floz sachié estoient. 
Ne sevent ou mucier se doient 
Ne ne sevent ou puissent traire. 
Tant ont anui, tant ont contraire, 
Tant ont de honte et tant ont d'ire 
Ne le vos sai conter ne dire, 
Car tant par pluet desveement 
Et si tres deslaveement 
Qu'a painnes puet nus veoir goute. 
La sainte fiertre ausi degoute 
Com s'ele estoit traite de Marne. 
Se Diex m'aït, je cuit mar ne 
La vielt herbregier li doyens. 
Certes n'est pas vrais crestïens 
Quant par si tres grant eslavace 
La mere Dieu ensi dechace 
Par si fort tanz com vos oez. 
Maistres Buevez, toz emboez, 
Trestoz noiez, trestoz watez, 
Plourant, dolanz, tristes, matez, 
Et il et tuit li autre emsamble, 
Atout leur fiertre, ce me samble, 
D'uis en wis vont aval ces rues ; 
Mais de grans genz et de menues, 
De marcheanz, de genz estranges 
Si plainnes sont maisonz et granges 
Que herbregier ne les vielt nus. 
En la fin vont tant sus et jus 
C'une matrone, vielle fame, 
Pour l'amour de la douce dame 
A d'aus eüe grant pitié. 
Son baron a mout enditié 
Que son ostel ne refust mie 
A ma dame sainte Marie, 
Mais lïement et sanz arest 
Sa grant maison nueve li prest, 
Que louee a deus mars d'argent, 
Et renont a la bonne gent, 
As marcheanz qui l'ont louee, 
Que leur maisonz est alouee 
Et qu'ailleurs quierent autre ostel. 
« Vous dites bien, il n'i a tel, 
Respont li bourjois a sa famme. 
Mielz vient herbregier Nostre Dame 
Que gaaingnier deus mars ne trois. 
Venez avant, seignour Franchois, 
Bien soiez vous venu, fait il. 
Se vous estïez ore mil, 
Se soiez vous tuit bien venu 
Maugrez le viel viellart chenu, 
Le viel doyen, le rasoté. » 
Leurs warnemens, qui sont croté, 
Ort et soillié et emboé, 
Par le bourgoys, qui l'a loé, 
Laver et tuerdre fait la dame. 
Mout se painne la bonne fame 
D'aaisier auz et leur chevauz. 
Dras de lin, toiles et buischaus 
A sez puceles fait tost prendre, 
La maison fait ausi pourtendre 
Com se fust une haute eglyse. 
Hautement ont la fiertre asise 
Seur une mout riche establie 
Qu'il ont paree et establie ; 
Leur saintuaire ont entor mis. 
Uns marcheanz, uns Dieu amis, 
Trois granz cloches qu'avoit a vendre 
Isnelement et tost fait pendre 
As granz trastres de la maison. 
Tel prouece ne fist mais hom. 
Si durement les fait sonner 
Tentir, bondir et resonner 
Font la vile et toutes les rues. 
De toutes pars sont gens venues, 
Et marcheant tout i akeurent. 
Et tenrement li pluisour pleurent 
De la honte qu'il ont veüe 
Qu'en la vile a la fiertre eüe. 
De grans cendax et de samis, 
De chiers pailes et de tapis 
La maison ont faite si bele 
Qu'onques ne moustiers ne chapele 
Ne fu plus bel encourtinee. 
Unz marcheanz sanz demouree, 
Qui n'estoit pas trop enroez, 
En haut s'escrie : « Oez ! oez ! 
Oez ! oez ! petit et grant, 
Le ban que font li marcheant : 
Se marcheant a en la vile 
Qui mais anuit voist, par saint Gile, 
Au cras doyen, a l'aversier, 
Offrir maaille ne denier, 
As compaingnons, c'en est la finz, 
Paiera cinc sous d'esterlins. » 
Qui lors veïst genz esmouvoir, 
Qui lors veïst genz aplouvoir, 
Il deïst bien ce fust merveille. 
Mout i fu granz la nuit la veille, 
Granz li apors et granz l'offrande : 
Des marcheanz fu riche et grande, 
Mais petit ou nïent offrirent 
Et trop petit d'onneur li firent, 
Ce sachiez bien, cil de la vile. 
Mais mar le firent, par saint Gile ! 
Li bons bourgois qui par sa fame 
La sainte fiertre Nostre Dame 
En sa maison out ostelee 
Grant bregerie longue et lee 
Au chief de cele vile avoit, 
Q'uns sienz povres voisinz gardoit 
Qui une fille avoit contraite, 
Si bochue, si contrefaite 
Que bien volsist qu'ele fust morte. 
Une des jambes avoit torte 
En tel guise et en tel maniere 
Que li doit aloient derriere 
Et li talonz aloit devant. 
A la fiertre tout maintenant 
Li bourgois aporter la fait. 
La nuit i veille tout affait. 
Quant la messe la matinee 
Mout hautement fu celebree, 
Maistres Bueves mout doucement 
Dou tres saintisme lavement 
Des saintuaires li fait boire ; 
Et la mere le roy de gloyre, 
Pour ses ostes resleechier, 
Tous ses menbres fait redrecier, 
Et saut em piez et sainne et sauve. 
Lors n'i a chevelu ne chauve 
Le roy dou ciel n'en glorefit 
Et sa mere n'en magnefit. 
Li marcheant aprés maingier 
Tuit se prennent a desrengier 
Et tout emportent leur avoir - 
Mien esciant qu'il font savoir - 
Et ma dame sainte Marie 
De la vile s'est departie. 
Faite li ont malvaise chiere : 
Par tanz verront que peu l'a chiere. 


Or entendez qu'a en cest fuel : 
D'or en avant venir vos veil 
A ce pour quoy je commençai ; 
Ce myracle n'enroumençai 
Se pour ce non que ja orez. 
Par verité dire porrez 
Qu'ainc n'oïstes conter nului 
Myracle apert plus de cestui. 
La fiertre encore n'estoit mie 
De la vile liue et demie 
Quant li clerc qui derriere estoyent 
Trop grant hahai aprés auz oient. 
Seur grans destriers bien remuanz, 
Toz travilliez et toz suanz, 
Aprés auz genz apoindre voient, 
Qui paumez batant leur crïoient : 
« Merci ! merci ! seignor chanoigne, 
Pour Dieu ! pour Dieu ! sanz nul essoingne 
Retornez tost. La vile art toute. » 
Cil qui la vile n'aimment goute 
Enquerrant vont en quele guise 
Ne comment est si tost esprise. 
« Seignor, font il, luez qu'en isistez 
Et luez que la fiertre en partistes, 
Uns granz dragonz issi de mer 
Qui la vile vint enflamer. 
L'eglyse a ja toute embrasee 
Et la vile toute emflamee. » 
A leur gardes la fiertre laissent 
Et vers la vile tost s'eslaissent, 
Dont ne sont mie mout dolant. 
Le grant dragon voient volant, 
Qui tant par est espoentables 
Qu'onques ne fu plus lais dyables. 
Cinc testes a granz et hideusez, 
Qui ardanz flames sulphureusez 
Getent par geule et par narrines. 
Les genz dolentez et frarines 
Aval la vile vont fuiant, 
Et li dragons va tout bruiant 
Et tout ardant de chief en chief. 
Onques mais vile a tel meschief 
Ne fu tornee en si peu d'eure. 
Cil va braiant, cil crie et pleure 
Et cil ses paumes va batant. 
Duel et tristrece i par a tant 
Que chascuns pleure, brait et crie. 
Et li dyables ne dort mie : 
Li dragons a l'orrible geule 
Maison n'i lait, fors une seule, 
Que ne bruïsse toute et arde. 
La mere Dieu si celi garde 
Ou herbregie la nuit fu 
Qu'ele onques garde n'eut dou fu. 
La mere Dieu n'oublia mie 
A garder nes la bregerie 
Sa bone hostesse et son bon hoste. 
Rienz qui leur fust en nule coste 
Ainc li dragons ne damaga, 
Mais en peu d'eure si a ja 
Toute la vile arse et bruïe 
Qu'il samble que s'en soit fuïe 
Et c'onques vile n'i eüst. 
N'est hom, se devant nel seüst, 
Qui seüst ou li moustiers fu. 
Li dragons qui porte le fu 
Le moustier primes embrasa, 
Et li feuz si tost l'arasa, 
Ce dist li livres, par saint Pierre 
Qu'ainc n'i laissa ne fust ne pierre, 
Ainz bruï tout isnelement 
Nes les pierres dou fondement. 
De ce furent li marcheant 
Mout eüreuz et mout cheant 
Que la fiertre mout honererent. 
Quant Nostre Dame honor porterent, 
Il fisent certes grant savoir ; 
Ce leur sauva tout leur avoir. 
Li fel Englés, li fel doyens 
Cui covoitise en ses lÿenz 
Lïé avoit, lacié et pris, 
Quant son moustier voit tout espris 
Et sa maison voit toute espenre, 
Tout son harnés fait mout tost penre : 
Livres, robes, deniers, avoir 
Et quanqu'il puet ou monde avoir 
En une nef qui est au port 
Mout tost commande c'on tout port. 
Auques manoit pres de la rive. 
Mout s'entremet de grant wisdive 
Quant il contre Dieu contrepense. 
S'une chose li asnes pense, 
Une autre pense li asniers. 
Li grans dragons, qui tant est fiers, 
Quant la vile a toute bruïe, 
Vers la nef qui bien est garnie 
Volez s'en est, le feu i boute, 
Se l'art si fort et bruïst toute 
Que nes dedenz la mer art ele. 
N'i demeure nes estencele 
Toute ne soit bruïe et arse. 
Saigniez de felenesse jarse 
Est li Englés, si com moy samble. 
Ses paumes bat et hurte ensamble 
Et va criant par la marine. 
Mout est dolanz et mout narine, 
Mout a douleur, ire et tristrece. 
Et je en ai certes grant leece 
Et toz en sui je liez, par m'ame, 
Quant tout bruï l'a Nostre Dame : 
Mon corage bien en essiau. 
Sa fiertre li mist en essiau, 
Et ele si l'a mis en rost 
Qu'il n'a rien nule qu'il en rost ; 
Toz est rostis et graïlliez. 
Cui qu'il em poist, j'en sui touz liez. 
Tristes, dolanz et esperduz, 
Par chans, par prez et par herduz 
Aprés la fiertre va braiant ; 
Ses chevox ront et va traiant. 
La mere Dieu sovent escrie, 
Merci requiert et merci crie. 
Se Nostre Dame vielt, si l'ait, 
Et, s'elle ne vieut, si le lait, 
Ne l'en ferai nule autre force. 
Mais je sai bien de qu'est or ce, 
Se merci crie, qu'il l'ara. 
Piteuse est tant ne li savra 
Merci veer s'il la requiert. 
Merci trueve, merci conquiert, 
Ja n'ara fait si grant folie, 
Cielz qui de cuer merci li crie. 
Cis myracles bien moustre au doit 
Que toz li mondes douter doit 
La puissant mere au roy puissant. 
Laidement se va abuissant 
Et laidement chiet et chancele, 
Soit clers, soit lais, soit cil, soit cele, 
Qui la dame ose correcier 
Qui d'amender, qui d'adrecier 
Toz ses tors fais a tel pooir. 
A ce miracle puet veoir 
Qui bien le list ententilment 
Que cil qui la servent piument 
Par tout la truevent douce et piue 
Et par tout ont la Dieu aiue. 
Et si repuet mout bien entendre 
Que ses fix bien la seit desfendre 
Et qu'en la fin toz ciax confont 
Qui nule chose li mesfont. 
Li fel Englés dont j'ai conté, 
Por tout l'avoir d'une conté 
Ne deüst il, foi que doi m'ame, 
La sainte fiertre Nostre Dame 
Fors de l'eglise avoir boutee. 
Qui me donnast une boutee, 
Fois que doi Dieu, d'esterlins blanz, 
Ne la boutasse par tel tanz 
Del moustier sainte Leocade. 
He ! mere Dieu, pucele sade, 
Dame seur toutes debonaire, 
Com par fu fel et demalaire 
Li fel Englés, li fel couez, 
Quant il a voz, qui tant poez, 
Osa faire si grant vergoingne ! 
Deuz des aumosnes de Borgoingne, 
Voir, se g'i fusse, li donasse 
Plus volentiers que ne mengasse. 
Waitié l'eüsse et espïé 
Tant que de pugno impie 
Li livrasse tel livroison 
Qu'il ne covast ja mais oison. 
En Engleterre, c'est la somme, 
A maint bon clerc et maint prodomrne 
Et qui mout aimment Nostre Dame, 
Mais li doiens, foi que doi m'ame, 
Ce m'est avis petit l'eut chiere 
Quant il li fist si laide chiere. 
Bien s'en venja, je l'en merci : 
Mout viguereuse fu ici. 
Li miracles si tres grans fu 
Del grant dragon et dou grant fu, 
Si horribles, si merveilleuz 
C'on en parla en mout de lieuz, 
Et toute en fu espoentee 
Et Engleterre et la contree. 
Ainc puis la fiertre en liu n'ala, 
Par deça mer ne par dela, 
Qu'ele n'i fust si festoïe 
Qu'il sambloit bien mainte foïe 
Que dou ciel i fust Nostre Dame 
Descendue en cors et en ame. 
Del grant aport qu'en aporterent 
En peu de tanz mout avancierent 
La bele eglise de Loon 
Maistre Bueve et si compaingnon. 
Et loing et pres li rois de gloire 
Tant bel miracle a ce tempoire 
Fist por la fiertre de Loon 
C'un mout biau livre en escrist on 
Au tanz l'evesque Bertemil. 
Treize anz tout droit et cent et mil 
Lors eut en l'Incarnatïon. 
Bien est desvez certes li hom 
Et fors del senz est bien la fame 
Qui n'onneure et sert Nostre Dame, 
Por cui Diex fait tante merveille. 
Bien noz semont, bien noz esveille 
Li rois dou ciel, li tres douz pere, 
De bien amer sa douce mere. 
Nos las de clers meesmement 
Amer devons plus tenrement 
La mere Dieu ne font li lai. 
Amons, amons sanz nul delai 
La sainte virge pure et monde. 
Laissons por li l'amor dou monde, 
Qui toz les siens engingne et fausse. 
La mere Dieu n'est mie fausse ; 
Vraie est s'amours, bonne et faitice. 
Mais trop par est boulengeïce 
L'amours del siecle et trop est vainne. 
Siecles fait bien de fleur d'avainne 
As nonsachanz et as aviules 
Bons chanetiax et bonnes niules ; 
Pain d'orge vent pour pain a broie. 
Qui bien le siecle enpoingne et broie 
Et bien l'essaie et bien le taste 
Mout le trueve de povre paste. 
Pain d'orge vent pour pain moflet. 
Por buignart tieng et pour choflet 
Celui qui rien a lui achate, 
Car trop i a guile et barate. 
Toz li siecles est boulengiers, 
Truillierres, faus et losengiers, 
Mais ma dame sainte Marie 
Rienz ne seit de boulengerie, 
En li n'a se plainne oevre non. 
La sade virge au sade non 
Donne a toz ciauz le pain de vie 
Qui l'ont amee et bien servie. 
Toute est entiere et toute est vraie. 
Mais siecles est si plains d'ivraie, 
Si endormans, si plains de guile 
Que toz les siens endort et guile 
Et au besoing adés leur ment. 
Mais tant par aimme vraiement 
La mere Dieu toz cialz qui l'aimment, 
Qui la prïent, qui la reclaimment 
Qu'adés leur est par verité 
Escus en toute adversité. 
En ce miracle bien trueve on 
Comment aida maistre Buevon 
Quant assaillis fu en la mer. 
Si tost com la volt reclamer, 
Des ullages le delivra 
Et si bon vent luez li livra 
Qui le conduist par grant deport 
Et arriva a seür port. 
A li amer qui se duira, 
A seür port le conduira. 
Aviulles est bien et esduis 
De li amer qui bien n'est duis. 
Qui s'ame vielt a Dieu condire 
D'amer sa mere se doit duire. 
Au port del ciel nage et conduit 
Ciax qui de li amer sont duit. 
Sa grans douceurs si bien noz duie 
Qu'au port del ciel toz noz conduie. Amen 


Tant truis escrit, foi que doi m'ame, 
Des doz miracles Nostre Dame 
Que je ne sai les quelz choisir 
Ne je n'ai pas si grant loisir 
Que je les pregne toz affait, 
Ainz faz ausi comme cil fait 
Qui les fleurs quiert aval la pree 
Qui toute est vers et enflouree 
Et qui tant voit de fleurs diverses - 
Vermeilles, indes, jaunes, perses - 
Et par derriere et par devant 
Ne seit les queles cueille avant. 
Autel vos di, par sainte Gemme, 
Des hauz myracles Nostre Dame : 
Truiz tant toz en sui esbahis 
Et, puis que jes ai envaïs, 
Retraire encor aucun en vuel, 
Mais ce n'iert pas de fuel en fuel, 
Tout en ordre ne tout affait, 
Car je n'aroye ja mais fait. 
En escrit truis par verité 
Qu'en Byssance la grant cité 
Ot un borjois ça en arriere 
Qui Nostre Dame avoit mout chiere. 
Riches estoit et de grant non. 
Pour pris avoir et por renon, 
Pour son affaire plus estendre, 
Si largement prist a despendre 
Qu'en peu de tanz si mal joua 
Son grant avoir tout aloua 
Et ses affaires a ce vint 
Sa terre vendre li convint. 
Tant par estoit riches de cuer 
C'onques povrece a nesun fuer 
Aver nel peut faire ne chiche, 
Mais chiere adez fist noble et riche 
Et emprunta de plus en plus 
Et ça et la et sus et jus. 
Ainc de povrece n'eut peür 
Tant com trouver peut presteür, 
Mais en la fin tuit li recrurent 
Tuit si ami quant aperçurent 
Qu'en povreté trop s'entaioit 
Et qu'a nului rien ne paioit, 
Car qui emprunte et rien ne paie 
Et ses deteürs [l. deteurs] de rien n'apaie 
Tost a perdue sa creance 
S'il estoit ore roys de France. 
Li bons borjois mout est plains d'yre ; 
Ne seit que faire ne que dire 
Quant ses deteürs [l. deteurs] voit qu'il l'assaillent 
Et si ami dou tout li faillent. 
Mout a doleur, mout a destrece 
Et mout a honte, ire et tristrece 
Quant ne puet mais as mains tenir 
Dont puist largece maintenir 
Ne dont as povres puist bien faire. 
Tant com il fu de haut affaire 
Et tant com ot or et argent, 
Mout fu larges a povre gent, 
Mais vers lui a si grant rancune 
Encarchie dame Fortune 
Et tant li fait honte et anui 
N'a que donner n'a lui n'autrui 
Ne s'acointance n'a nus chiere, 
Ainz li torne chascuns la chiere. 
Ne seit li las borjois qu'il face, 
Car nes cil li tornent la face 
Et cil le gabent tout affait 
A cui il a plus de bien fait. 
Tiex est li siecles tout sanz doute : 
Si tost con Fortune jus boute 
Aucun preudomme de sa roue, 
Nes cil le boutent en la boue 
Et plus le tienent vil c'un chien 
A cui il a plus fait de bien 
Et cil le gabent et despisent 
Qui en s'onneur l'aimment et prisent. 
La lettre maldit, c'est la some, 
Celui qui a fiance en home, 
Car fois si corte est et si rere 
Que li enfant faillent au pere, 
Et a la mere faut la fille. 
Fauz est qui pour autrui s'escille, 
Car, puis qu'il vient a l'escillier, 
Chascunz li dit : « Allez billier ! » 
Quant li borjois se voit despire, 
Qui si avant et qui si sire 
Si longuement esté avoit, 
Et qu'en la vile mais n'avoit 
Parent n'ami, ce veoit bien, 
Qui le prisast ne qu'un vil chien, 
Ne seit que dire ne que faire 
Ne conseil metre en son affaire. 
Par ce que Diex le volt, espoir, 
Tout ausi com par desespoir, 
Alez s'en est ireement 
Chiez un gïu isnelement, 
Le plus riche de la cité. 
« Gïus, fait il, par verité, 
Toutes mes filles, tuit mi fil, 
Tout mi ami et trestout cil 
Qu'en cest monde ai plus de bien fait 
Failli me sont trestout affait. 
De mon avoir sui decheüz. 
Fauz ai esté et durfeüz 
Quant je pour cialz despendu l'ai 
Qui or me faillent, cler et lai. 
Marcheanz sui de grant savoir : 
Se me prestes de ton avoir, 
Si bien le cuit monteplïer 
Ja mais ne cuit autrui prïer 
Et si a comble le raras 
Que toz jors mais gre m'en saras. 
- Pour ce qu'as si larges esté, 
Fait li gïus, tout apresté 
T'ai maintenant mout grant avoir 
Se wage ou plege en puis avoir. » 
Cil li respont : « Bialz doz amis, 
Si m'ont dou tout arriere mis 
Tuit mi parent, tuit mi ami 
Que nule cure n'ont de mi, 
Et nequedent jes ai toz faiz 
Par ma largece et par mes faiz. 
Plege n'aroie de nului, 
Parent n'ami n'ai je nul ui. 
Plege ne respondant n'aroye, 
Ja tant pener ne m'en saroye, 
Ne je n'ai voir wage ne nant, 
Mais je te jurrai maintenant 
Seur ma foy et seur ma creance 
Que tout a jor sanz detriance 
Raras ton prest et ton avoir. 
- Ensi ne puez tu rien avoir, 
Fait li gïuz, car j'ai doutance 
Ne fallisses de convenance. 
- Biaux doz amis, fait il, et puis 
Que nant ne plege avoir ne puis, 
Pren ent em plege, je t'en proy, 
Mon creator en cui je croy : 
C'est Jhesu Cris, li roys des cielz, 
Li roys des roys, li diex des diex. 
Se tu tout ton avoir ne ras 
A tel jor com tu nommeras, 
Seur Dieu te jur, gïus, bialz frere, 
Et seur sa douce chiere mere 
Que tes vilains et tes sers iere 
En tel guise et en tel maniere 
Que tes sers iere de ma teste 
Et tout ausi com une beste 
Vendre me porras au marchié. 
En tant ai mout le col charcié. » 
Li gïus, qui en son corage 
Couvoite et vielt mout le servage, 
Riant respont : « Je ne croy mie 
Que Jhesu Cris, li fiex Marie, 
Que clofichierent en un fust 
Nostre ancisseur, soit Diex ne fust, 
Mais, pour ce qu'il fu si sainz hom 
Et prophetes de si grant non, 
Se tu le mes em plegerie 
Que tu mes sers toute ta vie 
Seras se fauz de convenance, 
Je le penrai sanz demourance. 
- Mout as bien dit, fait il, par m'ame. 
Alonz au moustier Nostre Dame, 
La glorïeuse mere Dieu. » 
Maint crestïen et maint ebriu 
Avec aus mainnent a l'eglyse. 
Leur convenance, leur devise 
Assez oïrent clerc et lai. 
Li las borjois sanz nul delai 
Devant l'ymage s'agenoille ; 
De chaudes larmes leve et moille 
Et arrouse toute sa face. 
Pour povreté, qui le dechace, 
Ne seit li las qu'il puisse faire, 
Mais sour Dieu met tout son affaire. 
A sa tres precïeuse mere 
Plourant prie que de misere 
Le daint jeter et de servage. 
Mout se redoute en son corage. 
Quant aoree a Nostre Dame, 
Em piez saut sus et dit : « Par m'ame, 
Amis gïus, vois ci bon gage : 
Par cest enfant, par ceste ymage 
Te doing em plege Jhesu Crist. 
Il me cria et il me fist 
Et il me plege cest avoir. 
Si bon plege n'en puez avoir, 
Si m'aït Diex wi et demain. » 
La main de l'enfant en la main 
Dou gïu met, sanz delaiance 
La plegerie li fiance. 
Adont se rest agenoilliez ; 
Piteusement a ielz moilliez 
En haut a dit, oiant auz toz : 
« Biax sire Diex, qui piuz et doz 
Et puissanz iez seur toute chose, 
Je te depri a la parclose, 
A jointes mainz, biax tres doz pere, 
Par les preces ta douce mere 
Que s'il avient par aucun cas 
Qu'a jor rendre ne puisse pas 
Cest avoir ci, que tant estendes 
Ta largece que tu le rendes 
Et acuites sanz delaiance 
Ta plegerie et ta fiance. 
S'un tot seul jor en trespassoye, 
Ses sers de ma teste seroye 
Tant com vivrai, tout mon aage. 
Seur sainz le jur et seur t'ymage. » 
Atant saut sus face esploree, 
Et li gïuz sanz demoree 
Baillier li fait un grant avoir. 
Cielz qui volra de son savoir 
D'or en avant a droit user 
Nul talent n'a mais de muser. 
Trop a musé, bien l'en sovient. 
Eschaudez est, chaude iaue crient. 
Bien seit et voit a escïent 
Que mout est vielz qui n'a nïent. 
Au bon borjois, cui Diex consaut, 
Li cuers halete, vole et saut. 
Quant de l'avoir est en saisine, 
Une nef charche en la marine 
De diversse marcheandise. 
A Dieu, ou s'esperance a mise - 
De ce fait il mout grant savoir - 
Comande lui et son avoir. 
Par mer s'en va, voile levee. 
Par mainte diverse contree 
Marcheande li marcheans. 
Eüreus est tant et cheanz 
Que de povrece est respassez 
Ainz que li anz soit toz passez. 
Diex son avoir li monteploye 
En toz les lius ou il l'employe. 
Et, quant il voit que mout est riches, 
De son avoir n'est mie chiches, 
Ainz en depart assez et done 
Pour Dieu, qui toz les biens foissone. 
En peu de tanz riches devient 
Et d'un avoir a autre vient 
Et d'une nef une autre aquiert. 
Tant monteploie et tant conquiert 
Tant a d'avoir n'en seit le conte, 
Ce dit la lettre qui le conte. 
Pour gaïgnier et pour aquerre 
Se va par mainte estrange terre. 
Li uns jors va, li autres vient : 
Dou termine ne li souvient 
Qu'au gïu doit rendre l'avoir, 
Qui mout engrant ert de l'avoir. 
Tant a alé li tanz avant 
Souvenu ne l'en est devant 
Qu'il n'i a mais c'un tout seul jor. 
Seur mer, ou il ert assejor, 
Par aventure l'en souvint, 
Mais a pasmer luez le convint 
Qu'en cuer li vint et en memoyre. 
« Ha ! douce mere au roy de gloire, 
Pucele douce, debonaire, 
Cis las, fait il, que porra faire ? » 
Si grant tristrece en lui s'enbat 
Ses poins detuert, son pis debat, 
Les denz estraint et les denz serre 
Et gist pasmés grant piece a terre. 
Si serjant vienent et akeurent, 
Tout entor lui crïent et pleurent, 
Car tres bien cuident tout sanz doute 
Q'au cuer li soit mors prise ou goute. 
Mout ont grant duel et grant contraire, 
Car un seul mot n'en püent traire. 
A grant douleur et a grant painne 
Sentent en lui pous ne alainne. 
Quant il revint de pasmoyssonz, 
Estendus s'est en orissonz 
Et longuement pleure et souspire. 
Tant est dolanz ne seit que dire. 
« He ! las ! fait il, las mescheanz ! 
Com ai esté folz marcheanz, 
Com laidement m'est mescheü, 
Com m'ont dyable deceü, 
Com m'ont li dyable assoté 
Quant je le jor n'ai mielz noté 
Et en mon cuer parfont escrit 
Dont em plege mis Jhesu Crist 
Et sa tres douce mere chiere. 
Las ! bien doy faire mate chiere, 
Le cuer avoir et triste et mest 
Quant jor et nuit menbré ne m'est 
Dou grant avoir sorre et paier 
Qui or me fait tant esmaier. 
Esmaier ? Las ! en'ai je droit ? 
S'unz oisialz voloit orendroit, 
Ne seroit il pas a Byssante 
En trente jors, non en quarante. 
Las ! las ! cheüz sui en servage. 
Bien ai honni tout mon lingnage. 
Mon grant avoir mout petit pris 
Quant ainsi sui lacié et pris. » 
Li bons borjois mout se demente ; 
Assez soupire, assez lamente. 
Et, quant il s'est tant dementez, 
Tant complains et tant tormentez 
Si com li Sainz Espirs l'esprent, 
Hardiement son cuer reprent 
Et dit : « Que vois je lamentant ? 
Reconforter me doy en tant 
Que pour moy mis celui em plege 
Qui pooir a de tout, et ge 
Sour son pooir dou tout le met. 
Seur lui plus ne m'en entremet : 
Je doy l'avoir et il le pait, 
Par sa douceur ensi m'apait. 
Je doy l'avoir rendre demain 
Et je l'avoir tout en sa main 
Encor anuit tout li metrai. 
Ja puis ne m'en entremetrai : 
Bien en conviegne a son pooir, 
Autre conseil n'i puis veoir. 
Tant par i voi grant le meschief 
Nus n'en venroit sanz lui a chief. 
Pleges en est, bien m'en acuit. 
Faire n'en puis ore autre acuit. » 
Un fort escring sanz plus atendre 
Fait li borjois maintenant prendre. 
Enserrer fait dedenz l'avoir 
Qu'au gïu doit faire ravoir. 
Sanz nul respit a l'endemain 
En mer le boute de sa main 
Et em plorant l'a commandé 
Au grant seignor et au grant Dé 
Qui tout le monde a en sa garde, 
Qui terre et mer gouverne et garde. 
Cielz qui tant est de haut affaire 
Que nule rienz qu'il weille faire 
Griez ne li est, fors ne pesanz 
L'escring qui vaut mout de besanz 
Toute nuit a si gouverné 
Plus de mil liuez l'a mené 
Ançois que l'aube soit crevee. 
Droit a Byssance a l'ajornee 
Ariva li escrinz et vint. 
Si com Dieu pleut, ensi avint 
Que sour la mer estoit mananz 
Li gïus riches et mannanz 
Qui cel avoir avoit presté. 
Uns sienz vallés en un esté 
Levez se fu bien matinet ; 
Pres de la rive l'escringnet 
Voit, qui ja est prez arivez. 
En la mer saut toz abrievez. 
Penre le cuide, mais il faut, 
Car li escrinz plunge et tressaut 
Quant il a lui sachier le cuide. 
De l'avoir est en grant estuide, 
Mais il ne seit tant la main tendre 
Que li escrins le veille atendre, 
Ainz samble bien que dire doye : 
« Ne sui pas tienz, fui ! va ta voye. » 
A son signor en vient tantost, 
Seur la rive l'amainne tost, 
Et li escrinz tous abrievez 
Droit a ses piez est arivez, 
Et est avis qu'il doye dire : 
« Recevez moy, gïus, bialz sire. 
Diex le borjois a vos acuite, 
D'or en avant soit cuite cuite. » 
Li gïus luez dedenz sa porte 
Plus tost qu'il peut l'escring emporte. 
Quant widié l'a dou grant avoir, 
Pour ce c'on n'en puist rien savoir, 
As piez le muce de son lit. 
Ou livre truve qui le list 
Que mout aprés ne tarda pas 
Que li borjois, qui maint trespas 
Et maint terre eut trespassee, 
A Byssance mainte navee 
Ramena de mainte richece. 
Grant joie en ont et grant leece 
Et si amy et si acointe. 
Mout est la feste bele et cointe 
Que de lui font par la cité. 
De joie sont tuit escité, 
Et feste en font clerc et lai. 
Li gïus tost et sanz delai, 
Quant dou borjois la joie entent, 
Cele part va, plus n'i atent. 
Mout bel l'arainsne et aparole ; 
Dite li a mainte parole 
Ainz que parlé ait de l'avoir, 
Qu'encor volra, s'il puet, avoir. 
Quant assez ont godé et ris, 
En riant l'a par la main pris, 
Le chief crolla et dist li en : 
« Vrai crestïen ! vrai crestïen ! » 
Li borjois commence a sousrrire, 
Puis li a dit : « Que vielt ce a dire ? 
- C'est a dire que par ma loy 
Je te prestai plus d'un jaloy 
De mes deniers, de mon avoir, 
Qu'a un termine deu ravoir, 
Dont trespassee as ta fiance. 
Et se fu telz la convenance : 
S'un tout seul jor en trespassoyes, 
Qu'a toz jors mais mes sers seroies. 
Se tu de ce point te varies, 
Je ne pris mie deus blaries 
Toy ne ta foi ne ta creance. » 
Cielz qui en Dieu a s'esperance 
Au gïu dit : « Ne te doi rien. 
Quanque te dui t'ai paié bien. » 
Dit li gïus, qui mout ert sages : 
« Dou prest ai assez tesmoingnages, 
Mais n'en as nul dou paiement. » 
Ici n'a point d'esmaiement : 
« Assez, fait il, avrai moustrance 
De paiement et de quitance. 
Tout me fesisses le sanc bege 
Se je n'eüsse si bon plege. 
Se tu venir vielz a l'eglyse 
Ou fu la plegerie prise, 
Mout bien te mousterai, ce cuit, 
Tesmoignage de mon acuit. » 
A l'eglyse s'en vont ensamble, 
Et tant des autres, ce me samble, 
Que toute en est plainne l'eglyse. 
Li borjois, qui fichie et mise 
En Dieu eut toute s'esperance 
Et qui mout fu fers en creance, 
A jointes mains mout humelement 
Couchiez s'est sour le pavement 
Devant l'ymage Nostre Dame. 
De tout son cuer, de toute s'ame 
En souspirant li quiert et proye 
Que son doz fil deprit qu'il l'oie. 
Adont s'escrie a mout hauz criz 
Et si a dit : « Roys Jhesu Cris, 
Si voir com iez li vrais fiex Dieu, 
Tesmoingne moy vers cest ebrieu 
La verité si com ele est. 
Vrais Diex, vrais Diex, di de cest prest, 
Pour essaucier toy et ton non, 
Se j'acuitiez m'en sui ou non. » 
Tout mot a mot respont l'ymage : 
« Vers lui te port bon tesmongnage 
Qu'a jor li as paié mout bien 
Quanque tu as eü dou sien. 
A ces ensaignes c'est la finz 
Qu'encor muciez est li escrins 
Desoz son lit, ou prist l'avoir 
Que je pour toy li fis avoir. » 
Quant li gïus oit la merveille, 
Si s'esbahist, si s'esmerveille 
Ne seit qu'il die ne qu'il face. 
Par le plaisir et par la grace 
Dou Saint Espir ce jor meesme 
Crestïenté prist et baptesme, 
Et mout fu puis fers en creance. 
Chasqu'an par fine acoustumance, 
Pour ramenbrer ceste merveille, 
Grans caroles font et grant veille, 
Grant feste et grant sollempnité 
En Byssance, la grant cité 
Que Coustantins, qui cuer eut noble, 
Apela puis Coustantinoble. 
Cilz myracles bien noz descuevre 
En quel guise bone fois wevre. 
Savoir devomes sanz doutance 
Se li borjois bone esperance 
Et bone foy en Dieu n'eüst, 
Ja nus a ce ne l'esmeüst 
Qu'en mer jetast si grant avoir, 
Car nel cuidast ja mais ravoir 
Ne ne cuidast en nul endroit 
Que Diex le conduisist si droit. 
La douce mere au roy de gloyre, 
Qui doucement en son mymoire 
Avoit adez, tost l'eut jeté, 
Quant il li plot, de povreté. 
Quant il li pleut, tost l'eut remis 
Au desuz de toz ses amis. 
Et, luez qu'il reut plainnes les mains, 
Telz ses cousinz se fist germains 
Qui nes ou quint ne li ert mie. 
He ! Diex ! denree ne demie 
En tout le monde n'a de foy. 
Cil qui s'i fie est fauz par foy. 
Qui nïent n'a n'a vrai ami - 
Nes un tout seul, non voir demi. 
Qui raconter oit ce myracle 
Entendre i puet, par saint Romacle, 
Que qui pour Dieu le sien desploie 
Bien le marie et bien l'enploie. 
Diex paie adés si riches solz 
Pour un denier rent il cent solz. 
Mais par le nes souvent se prent 
Qui por le siecle trop despent. 
Qui por le monde trop aloe 
Si povrement le paie et loe 
Que, lués c'un pou se frote au lange, 
Le dos li torne, si l'estrange. 
Le bourjois don vos ai retrait, 
Lués que le sien eut tot forstrait 
Et por parenz et por amis 
Arriere l'ot tost chascuns mis. 
Pieç'a c'om dit : « Parent, parent, 
Dolant celui qui n'a nïent. » 
Bien chaitis est, bien deceüs, 
Soz, estapez et durfeüz 
Qui pour le siecle se despoille. 
Siecles ne prise un oef de poille 
Homme puis qu'il est despoilliez. 
Puis qu'un peu est agenoilliez, 
Chascuns le parboute en la boe 
Et se li fait chascuns la moe. 
S'il estoit roys ou empereres, 
Si seroit il nes de ses freres 
Gabez, despis et viutoyés 
Puis q'un petit fust destoyés. 
De tout le mont est avilliez 
Hom luez q'un peu est espilliez. 
N'est durfeüs trop n'ait d'amis 
Si tost com Fortune l'a mis 
Et encroé sur sa roële ; 
Mais, lués qu'il trebuche et roële, 
Chascuns le lait glacier aval. 
Lués que li hons chiet dou cheval, 
Chascuns le lait, nus n'en a cure, 
Chascuns le tient pour burelure. 
N'a recouvrier n'a celz n'a ces, 
Car pauper ubique jaces. 
Li povres hom est en toz lieus 
Esgarez, maz, povres et vieuz. 
Li povres hom ne jor ne nuit 
N'iert ja en lieu ou tost n'ennuit. 
Li povres hom est en toz liuz 
Ausi venus com uns gris leuz. 
Puis que li hom pert son avoir, 
Ses amis pert et son savoir. 
S'ausi bons clers estoit com Tulles, 
Si diroit on qu'il est entulles 
Ydiotes et cerlouainz. 
Povres hom a mout d'antouainz 
Pour entrer en maleürté : 
Ne vient en liu ou n'ait durté ; 
Petit trueve qui bien li face. 
Cil que norris a de fouace 
Bien li refusent de leur tourte. 
Chascuns li dit : « Fui toi ! tour te ! 
Puis qu'en ta bourse fonz tenve a, 
Esbanoyer au vent t'en va ! » 
Pour ce di je, par Nostre Dame, 
Que bien est folz, soit honz, soit fame, 
Qui pour le mont servir a gre 
Descent et chiet de haut degré 
Et pour le los dou siecle avoir 
Puer rue et jete son avoir, 
Car, puis q'un peu li piez li glace, 
Siecle trueve plus froit que glace. 
Quant de l'avoir est jus glaciez, 
Toz trueve frois et englaciez 
Et ses parens et ses amis. 
Quant ses avoirs li est remis, 
Tuit si ami luez li remetent 
Et en oubli trestout le metent. 
Le cors heit siecles et Diex l'ame, 
Mais, foi que doy la bele dame, 
Cielz qui pour Dieu le sien depart 
Toz tanz en a la milleur part, 
Et, se li cors en apovroye, 
Riche en est l'ame toute voye. 
Plus en donne, plus l'en remaint. 
En paradys, la ou Diex maint, 
Sera s'ame sanz fin mananz ; 
Lors ert mout biax ses remananz. 
Siecles ne rent nul guerredon, 
Mais de Dieu viennent li grant don. 
A celui fait mout bon doner 
Qui toz donz seit guerredoner. 
Au borjois bien guerredona 
Ce qu'as povres pour lui dona, 
Mais siecles rien ne guerredone. 
Pour c'est trop fauz qui trop li done. 


Qui bons livraires vielt cherchier 
Et les bons livres reverchier 
Mout i trueve de telz merveilles, 
Quant eles viennent as oreilles 
De cialz qui la lettre n'entendent, 
Qui a la fois mout s'en amendent 
Et plus en criement Dieu et doutent. 
Mais je voi mout de cialz qui boutent 
En terre leur senz et repounent 
Et nul gaaing a Dieu ne donent 
N'a Dieu ne rendent nul conquest 
De son chatel ne de son prest. 
Saichent de voir qu'uns jors venra 
Que raison rendre en convenra. 
Rende chascuns, il n'i a tel, 
Montes a Dieu de son chatel. 
Qui vielt a Dieu les montes rendre 
De son chatel, par tout despendre 
Doit le senz qu'il li a chargié 
Et s'en doit faire grant marchié ; 
Quar, quant plus la loue et desploye, 
Tant croist il plus et monteploie, 
Et, s'il le çoile et s'il l'asamble, 
Il le se tolt et il le s'emble. 
S'a ce n'a torné son affaire 
Qui seit nul bien dire ne faire 
Qu'a Dieu rende le guerredon 
Et de sa grace et de son don, 
Trop est nïenz, ce m'est avis, 
Et autant mors vaurroit com vis. 
A Dieu sa grace guerredone 
Et croist et double sa corone 
Qui pense a dire et a retraire 
Aucune chose dont atraire 
Puist a bien faire et home et fame 
Et dont sauver puist aucune ame. 
Un myracle veil raconter 
Pour esbaubir cialz et donter 
Qui sainz et saintes ne redoutent. 
Ou feu d'enfer par ce se boutent. 
Jadis, ce truis, furent a Rome 
Dui frere, dui mout vaillant home. 
Li ainsnez Pieres avoit non. 
Riches clers ert et de grant non, 
Arcedyacres de Saint Pierre. 
N'iert tribouleres ne lechiere, 
Ainz estoit mout de haute vie 
Si com la lettre certefie. 
En s'eglyse fist mout de bien, 
Mais avers ert seur toute rien. 
Li autres non Estenes ot. 
En la cité a son tanz n'ot 
Dou senz dou siecle plus sage home. 
Les jugemens rendoit de Rome. 
Mout estoit plains de grant savoir, 
Mais par service et par avoir 
Assez souvent se mesfaisoit 
Et souvent tort de droit faisoit. 
Mains jugemens faisoit pervers ; 
En tort prenoit et en travers, 
Et sus et jus, sanz nul relais 
As clers, as moignes et as lais 
Si com provost qui tout acrappent, 
Qui tout vendengent, qui tout crappent, 
Qui Dieu ne doutent ne resoignent 
Ne de leur ames point ne soignent. 
Maintes genz ont mal atornees. 
Mauffé feront mout granz fornees 
De leur ames, si com je cuit ; 
Ou feu d'enfer seront tout cuit. 
Assez faisoit de desraisonz. 
Saint Lorent toli trois maisonz 
Par un barat grant et soutil, 
Et sainte Agnez un grant cortil. 
Et nonpourquant seur toute rien 
Amoit saint Pri et servoit bien, 
Et aüsez en ce s'estoit 
Que sa feste chasqu'an festoit 
Et faisoit faire son servise 
Mout hautement en une eglyse 
De toz les clers qu'avoir pooit, 
Et puis aprés ses asseoit 
A hautes tables et a grandes. 
Mout lor donnoit de grans viandes 
Grans escüeles et huvees ; 
Viande avoient a cuvees. 
Et toz les povres ensement 
Asseoit il si hautement 
Que, quant venoit au departir, 
Tuit mercïoient le martyr 
Et mout prïoient pour celui 
Qui leur faisoit tanz biens por lui. 
Si com Dieu pleut, un jor avint 
Que ses freres a sa fin vint, 
Qui non avoit de mout preudome. 
En purgatoyre, c'est la some, 
Menez en fu pour les mesfais 
Qu'en sa vie eut ouvrés et fais. 
Gaires aprés ne demoura 
Que mors ocist et acora 
Ce grant signor, ce grant provost. 
Pour jugement oïr tantost 
De ce que fait eut en sa vie, 
Devant Dieu fu s'ame ravie, 
Et, luez que sainz Lorens la voit, 
A cui les trois maisonz avoit 
Toluez par guille et par plait, 
Iree chiere mout li fait. 
Mautalentis et d'ire espris, 
L'a sainz Lorens par le bras pris 
Et si estraint l'a par trois fois 
Qu'angoisseus est tant et destroys 
Conter ne le vos sai ne dire. 
Et sainte Agnez par autel ire 
Regardé l'a tout en travers 
Com s'enportast tout son travers. 
Nes les virges toutes ensamble, 
Ce dit la lettre, ce me samble, 
Pour sainte Agnez, que mout ont chiere, 
A ce provost font laide chiere. 
Li vrais jugieres qui ne ment 
Tost en a dit le jugement : 
« Pour ce, fait il, que choses maintes 
A sainz tolues et a saintes, 
Pour faus jugemens qu'il a fais 
Et pour ce que tant s'est mesfais 
Que maint home a desireté 
Et que vendue a verité 
Si com Judas, qui me vendi, 
Le jugement en fas et di 
Que dampnez soit avec Judas. » 
Aprés ces moz isnelespas 
Vers enfer est menee tost 
L'ame de ce dolant provost. 
Mais sainz Pris prie saint Lorent 
Et sainte Agnez leur mautalent 
Pour s'amor pardoignent celui 
Qui tel fiance avoit en lui, 
Et si font il mout doucement. 
Sainz Pris aprés mout humlement, 
Jointes mains, prie Nostre Dame 
Son doz fil deprit pour cele ame. 
« Biax fiux, fait ele, pour saint Pri, 
Qui mout m'en prie, vos en pri. 
- Douce mere, pour vo prïere 
Doz et propices, fait il, ere. 
Repraingne tost l'ame son cors. 
Au jor trentisme risse fors, 
Quant confez iert et repantanz 
Des grans pechiez dont a fais tanz. 
Lors sera sauz pour vo prïere, 
Bele tres douce mere chiere. » 
Quequ'en enfer en l'ardant flame 
De ce provost en aloit l'ame, 
De loinz oï vois mout piteuse, 
Mout lamentant, mout dolereuse 
Entre les autres qui gemissent 
Et leur mesfais espeneïssent. 
Perron son frere a conneü. 
« Frere ! frere ! fait il, eü ! 
Qui cuidast or que ci fuissiez 
Et si granz painnes sousfrissiez ? 
On vos tenoit par toute Romme, 
Biaus tres doz frere, a si preudomme. 
- Frere, fait il, pour ce ci sui 
Que trop avers au siecle fui. 
- Frere, fait il, pour Dieu merci, 
Isterés vos ja mais de ci ? 
- Oïl, fait il, par tans, biaus frere, 
Se Dieu plaist et sa douce mere, 
Car souspris fui de couvoytise. 
Toutevoies, vers Sainte Eglyse 
Fui mout devoz et mout i fis 
De bien et assez i aquis. 
Se l'apostoiles, mes bons sire, 
Et si chardonal welent dire 
Une messe pour moy sanz plus, 
Li piteus Sires de lassus 
Par les prïeres Nostre Dame 
Me jetera de ceste flamme 
Et toz serai tantost delivres. » 
Luez a ce mot, ce dist li livres, 
Cils las provoz chiet en enfer, 
En un puis de broces de fer 
Avironné de toutes pars. 
De grans dragons, de grans lupars, 
De grans serpens a grans eschardes, 
De grans wivres, de grans laisardes, 
De mil especes de vermine 
Ert plains li puis et la santine. 
N'est nus qui vos seüst retraire 
La paissïon ne le contraire, 
La grant tristece, la grant ire, 
La grant doleur ne le martire 
Ne les tormens grans et divers 
Que Judas, li lerres parvers, 
Et pluisour autre traïteur 
Sousfroient en cele pueur. 
En cel ort puis, en cel ort goffre, 
En feu ardant, en puant souffre 
Bruï estoient sanz sejor. 
Vint fois ou trente chascun jor 
Estoient tuit ars et noié, 
Aprés restoient tournoié 
Seur grans roes ardans de fer. 
Par touz les ors putiax d'enfer 
Souvent restoient tuit plungié. 
La erent mors et derungié 
De culuevres, de boteriaux. 
Il n'est routiers ne coteriaux 
Qui ce ne doye redouter. 
Anuis seroit nes d'escouter 
La tres grant tribulatïon, 
Les cris et l'ululacïon, 
Les pleurs, les croisseïz de denz 
Et la douleur de la dedenz. 
Ne le sai dire ne ne puis. 
De cel ort goffre, de ce puis 
Maintenant rest issue l'ame 
Par la prïere Nostre Dame. 
Devant li vient luez et repaire. 
La douce dame debonnaire 
Lors li commande et lors li dit 
Son cors repraingne sanz respit, 
Tout quanqu'il a de l'autrui rende, 
Gart qu'a Dieu face tele amende 
Es trente jors qu'il a d'espace 
S'amor avoir puist et sa grace, 
Et gart tant peu con iert en vie 
Que chascun jor une foiz die 
Beati inmaculati. 
Li esperites tout ainsi 
Isnelement son cors ra pris. 
Bien a veü, bien a apris 
Que de leur ames grant peür 
Doivent avoir tuit traiteür, 
Tuit plaideür, tuit decretiste, 
Tuit advocast et tuit legiste 
Et trestout cil qui pour avoir 
De voir font fauz et de fauz voir. 
Et se ra bien aparceü 
Que bien sont sot et deceü 
Et bien leur ames cil affolent 
Qui rienz a saint n'a sainte tolent. 
A l'apostoyle et au clergé 
Comment d'enfer l'a desfengié 
La mere Dieu conte et retrait. 
Aprez leur conte tout a trait 
Comment il a Perron, son frere, 
Veü a duel et a mysere, 
Mais s'ame sauve iert toutevoye 
Se l'apostoyles pour lui proye. 
Quanque a veü sanz contredit 
Tout em plorant lor conte et dit. 
A l'apostoyle son bras mostre, 
Qui bien ensaingne et bien demostre 
La vertu Dieu et le pooir. 
Bien a son bras puet on veoir 
Que mout par est sainz Lorenz fors : 
Par tel vertu, par tel esfors 
Et par tel ire l'enpungna 
Le bras perdu et le poing a. 
Le bras de l'ame si estraint 
Qu'il nes celui dou cors destraint 
Si durement, si com Dieu pleut, 
Qu'il onques puis movoir nel peut. 
Si noir, si taint l'a et si pers 
N'i a que les os et les ners ; 
Jusqu'as espaules l'a tout sec. 
Chascunz en a pitié et pec ; 
Nes l'apostoiles en souspire. 
Em plorant cil lor prent a dire : 
« A ce sachiez sanz contredit 
Qu'il est toz voirs quanque j'ai dit 
Qu'au jor trentisme m'en rirai 
Et de cest siecle partirai. 
N'ai plus d'espace ne de terme. » 
Maint souspir font et mainte larme, 
De pitié pleurent clerc et lai. 
Confessez est sanz nul delai 
Et si s'espurge et si s'espure 
Que conscïence a nete et pure. 
Tout maintenant rent et restore 
Quanqu'a d'autrui et plus encore. 
Grans biens et grans aumosnes fait. 
Quant acompli eut et parfait 
Le termine qu'il avoit dit, 
L'ame rendi et l'esperit. 
En paradys en ala l'ame 
Par la priere Nostre Dame 
Et par les preces de saint Pri. 
Or entendez, je vos em pri, 
Com est desvez et plains de rage, 
Com est engranz de son damage 
Cil qui sainte ne saint gerroye. 
Qui de terre nes une roye 
Leur tolt ne rien grant ne petite 
De paradys se deserite. 
Qui deserite un saint en terre 
Vers tous les sainz dou ciel prent gerre, 
Vers Dieu et vers sa douce mere. 
Mais cil buer fu nez, par saint Pere, 
Qui les aimme, sert et honeure, 
Car il li rendent en une eure 
Plus qu'en cent anz n'a por aus fait. 
Bien garist cil s'ame et refait 
Qui aucun saint puet tant servir 
Qu'il puet s'aïe deservir. 
Qui bien les sert, honeure et aimme 
Sache pour voir, s'il les reclaimme, 
Qu'au besoing pas ne li fauront ; 
En un seul jor plus li vauront 
Que toz li mons ne porroit faire. 
Mais pluiseur sont de tel affaire - 
Meesmement tout li plus riche - 
Qui plus sont fol que fole briche, 
Car sainz et saintes adez nuisent 
Et toz leurs biens leur amenuisent 
Et retaillent et soir et main. 
Mais a la fin tout main a main 
Ou puis d'enfer droit en iront. 
Sanz finement la gemiront, 
Car il ne font en ceste vie 
Rienz dont leur sorde nule aïe. 
Sainte ne saint n'ont en mymoyre 
Qui por auz prit au roy de gloyre. 
A son preu faire petit voit 
Qui en cest mont ne se pourvoit 
De faire ou ciel aucun ami. 
Cil dont j'ai dit, par saint Remi, 
Qui la feste saint Pri festoit, 
Pour ce que plaidieres estoit 
Et qu'il faisoit fauz jugemens, 
Ou feu d'enfer, es grans tormens 
Dampnee fust et arse s'ame 
Se n'en priast sainz Pri la dame 
Qui roÿne est de tout le mont. 
Ja n'enterront lassus amont 
Ne ne verront le sauveeur 
Fauz avocat, faus plaideür 
Qui pour deniers et por metail 
Leur langues vendent a detail 
Et pervertissent verité. 
Maint povre home ont desireté. 
S'uns povres hom au riche plaide, 
Chascuns soustient le riche et aide. 
Maintenant a quatre avocaz, 
Qui dïent : « Fui ! vilainz locas ! 
Ne sez que dis ne q'unz noyez. » 
Par moz polis aplanoyez 
Ou sac le boutent a envers. 
Par moz soutiux, par moz divers 
Si li bestornent sa querele 
Qu'encor li riches le querele. 
Maintenant l'ont si adoubé 
Que C ou A li font dou B 
Et si le las par tiennent cort 
De son droit paie amende a cort. 
Tant le mainnent par leur savoir 
Qu'au riche font de lui ravoir 
La ou ses drois est toz apers, 
Caus et damages et depers. 
Par leur fauvele, par leur jengle 
Maint preudome ont bouté en l'angle. 
Par ce vestu sont et monté 
Mielz q'unz quens n'est de sa conté ; 
Mais, par la foy que doy le conte, 
Devant Dieu ierent au grant conte, 
Ja n'ierent si aligoté, 
Et desconfit et destroté. 
Saichent, saichent c'unz jors venra 
Que devant Dieu leur convenra 
Rendre raisonz de telz affaires. 
Adez n'iert pas Gervins maires. 
Ne cuident ja li decretiste, 
Li avocat ne li legistre 
Ne tuit li autre plaideür 
Que devant le vrai jugeür 
Mestier leur ait leur sapïence. 
Devant Dieu n'a nus audïence 
Ne liu fors pure veritez ; 
Guille, baras ne fausetez 
Devant Dieu n'ont nule audïence. 
Las avocat ! audi ! en ce 
Que je te di le cuer enfiche : 
Ne prise pas Diex une affiche 
Le sens ou touz t'iés enfichiez. 
Cil est bons clers et affichiez 
Plus d'Aristote et de Platon, 
Si n'avoit pas leü Chaton, 
Qui de sen sens set Dieu servir 
Tant que s'amour puist deservir ; 
Mais cil est fox et nescïens, 
S'autant savoit com Precïens, 
Com Oraces ou con Virgiles, 
Qui tant aprent baraz et guiles 
Qu'il en pert Dieu, qui est li sens 
Que tuit devons querre en touz sens. 
Cil n'est pas plains de grant savoir 
Qui painne et coust met a savoir 
Ce dont Dieu pert et dampne s'ame. 
Peu est mais nus, par Nostre Dame, 
Qui pour le preu de l'ame apreigne : 
Chascunz son preu heit et desdaingne, 
Chascuns son preu fuit et esloingne, 
Chascuns corre vielt a Boloigne 
Barat et guille tant aprendre 
Tout puist guiller et tout sousprendre. 
Chascuns queurt mais a sen nouauz, 
Chascuns est maistre Lisouauz, 
Chascunz avoir vielt en gorree 
Chape vaire, chape forree 
Et chapel avoir de bonet. 
Ainz que bien saichent leur Donet, 
A Bolongne s'en vont trotant. 
La se vont tant au mal frotant 
Que, quant il pueent ratroter, 
Maintez genz font leur doz froter. 
Il i aprendent, par saint Gille, 
Tant de barat et tant de guille 
Et de quare et d'ergo tant 
Que tout le mont vont hargotant. 
Ferir les puist maus palasins, 
Car n'est gïus ne sarrazins 
Que tort vers droit ne soustenissent 
Mais que leur bourses leur emplissent. 
Au jugement quant Diex venra, 
Mout grant vainjance d'auz penra. 
La n'oseront un seul mot dire, 
La seront plain de duel et d'ire, 
La paleront d'autre Martin. 
Diex palera si fort latin 
Qu'il en seront tout esgaré. 
Tout leur ergo, tout leur quare, 
Leur fallaces, leur argument 
Vaillant la keue d'un jument 
Ne leur vauront en la presence 
De Dieu, qui est fonz de scïence. 
Diex les heit tant, c'est sanz douter, 
Qu'il nes porroit nes escouter ; 
Diex ne legistre n'avocat 
N'escouteroit ne que vo cat. 
Li plus sage la seront fol, 
Car la letre dit, par saint Pol, 
Que la scïence de cest mont 
Musardie est lasus amont. 
Pour ce qu'au bien point ne s'aploient, 
Pour leur savoir, que mal emploient, 
Por verité, qu'il pervertissent, 
Pour ce que pluseurs genz traïssent, 
Avec Judas, qui Dieu traï, 
Ou puant gouffre ou cil chaï, 
Dont ci devant vos ai retrait, 
A cros de fer seront tuit trait. 
Cil grant provost, cil plaideür, 
Cil avocat, cil jengleür, 
Qui que il soient, clerc ou lai, 
En cel ort puis, en cel ort lai 
Balencié erent et plungié. 
La seront mors et derungié 
Sanz finement et sanz termine 
De laisardes et de vermine, 
De boteriax et de culuevres. 
Mar i font or les males oevres, 
Mar i mainjüent povre gent 
Et mar leur boulent leur argent ! 
Plaideür vont le mont boulant. 
Il n'est nus hom qui leur boule ant 
Que maugré sien ne soit bouleres 
Et plaideriax et tribouleres. 
En la chaudiere ou Judas bout 
Jeté seront trestuit debout. 
Pour ce que tout guillent et boulent, 
En enfer ardent tuit et boulent. 


Conter vos veil sanz nul delai 
Un myracle d'un home lai 
Ou il a mout a mervillier, 
Et mout de genz doit esvillier 
A honourer la clere gemme, 
La sainte virge, la grant dame, 
La roÿne, l'empereris 
Qui sauvez a tant de peris. 
Il fu, ce truis, uns laboreres, 
Uns gaaignieres, uns foeres 
Qui mout ert lordes et lunages 
Et mout goez et mout sauvages. 
Assez petit de bien savoit. 
De terre gaaignable avoit 
Entor demie charruee. 
Si avoit puer sa char ruee 
Que jors ne le prenoit en lit. 
Mout li tornoit a grant delit 
Quant il pooit de l'autrui terre 
Quatre royes ou cinc aquerre ; 
Volentiers bonnes trespassoit. 
Nule labeurs ne le lassoit, 
En tel estoit de lui acroistre. 
Tant lourdas vilain, tant encoistre 
Et tant sotart avoit en lui 
Que peu amez ert de nului. 
De labourer en tel estoit 
Que povrement festes festoit, 
Et nonpourquant tant vos en di 
Ja puis nonne le samedi 
Ne labourast pour nule painne 
Et volontiers le dïemainne 
Ooit la messe et le servise. 
Et la lettre qui le devise 
Dit ja soit ce que mout fust lordes 
Et qu'ausi fust roydes et gordes 
Com uns hestoz ou une eschame, 
Devant l'ymage Nostre Dame 
S'agenoilloit assez souvent. 
Norris n'estoit pas en couvent, 
Car ne cuit pas, par un apostre, 
Qu'il seüst nes sa patrenostre ; 
Mais il avoit tant esploytié 
Ne sai le tiers ou la moytié 
Savoit dou salu Nostre Dame, 
Que li avoit apris sa fame. 
C'ert ses pooirs et ses quanquonques, 
Ce disoit il. Ne finoit onques : 
Nes a la keue de l'arere 
Disoit le salu la Dieu mere 
Et tout adez par fin usage 
S'agenoilloit devant s'ymage 
En toz les lius ou la trouvoit. 
Et envers li si se provoit 
Que, quant mainjoit, n'estoit povre ame, 
Se pour l'amor de Nostre Dame 
Dou pain li demandast, por Dieu, 
Qu'il ne deïst : « Par le cuer bieu ! 
Tu en aras, n'i fauras mie, 
Se çaienz a crouste ne mie. » 
Ne tarda gaires quant li prist 
Uns malages qui li sousprist 
Si qu'a morir luez le convint. 
Pour ravir l'ame tost i vint 
Une grans torbe d'anemis 
Que dyables i eut tramis. 
Par d'autre part angele reviennent. 
De toutes pars cele ame tiennent. 
Dïent dyable : « N'est pas vostre ! 
- Si est, font li angele, ele est nostre, 
Et maugré vostre noz l'arons. 
- Se robeürs, vilainz, larons 
Metez ou ciel, font li dyable, 
Dont est la Dieu parole fable. 
Dites noz, viax, par quel raison 
Em paradys ara maison 
Uns sotouars vilains chalevres 
Qui onques encor de ses levres 
Un mot seant ne bel ne dist, 
Bien ne pensa ne bien ne fist ? 
Enne porront mout dolant estre 
Chevalier, dames, clerc et prestre, 
Qui en enfer vont a grans torbes, 
Se cis vilainz, qui put les torbes, 
Qui ne seut onques bu ne ba, 
Em paradys lassus s'en va ? 
Par quel raison puet estre sauz 
Vilainz traïtres fel et fauz, 
Qui bestiaus est plus que beste, 
Qui bon jor ne garde ne feste, 
Qui tante bonne a trespassee 
Et tante terre recouppee ? 
Par quel raison porra sauz estre 
Uns vilainz bobelinz champestre 
Qui ainc ne sot nes Dieu loer, 
Qui ne fist onques fors hoer 
Et essartier buissonz et haies, 
Qui les angoisses et les plaies, 
Qui geule et langue, ielz et cervele, 
Rate, pommon, jusier, bouele 
Juroit de Dieu a chascun mot ? 
- Taisiez ! taisiez ! trop estes sot, 
Ce respondent li angele adonques. 
Vos savez bien qu'il n'avint onques 
Ne n'avenra ja a nul fuer 
Que nus qui bien amast de cuer 
La douce mere au roy celestre 
Dampnez ne perdus peüst estre. 
Cist l'a selonc sen sens amee, 
A la fin l'a mout reclamee 
Et durement fu repentanz. 
Plaidier en porrïez cent anz 
Quant i penrïez nule rien. 
Quex fox qu'il fust, vos savez bien 
Nostre Dame a mout honoree 
Et s'ymage mout aouree 
Et saluee jor et nuit. 
- Par tout, font il, noz grieve et nuit 
Cele dame, cele Dieu mere. 
N'est mais vilainz, tant soit chimere, 
Tant sotinas ne tant lunages, 
S'un peu encline ses ymages, 
Qu'ele ne die : “ Cis est miens. ” 
Onques de li ne nos vint biens. 
Se ce vilain, ce charruier, 
Qui ainc ne fist fors leuz huier 
N'ainc ne sot nes sa patrenostre, 
Avez ensi, bien est toz vostre. » 
Dïent li angele : « Sauve est s'ame, 
Car le doz salu Nostre Dame 
Avoit adez entre ses denz 
Et defors moustier et dedenz. 
Nez a la foyz lez son arere 
Saluant aloit la Dieu mere. » 
Li lait maufé, li rechignié 
Adont ont ris et eschigné. 
« C'est, font il, mervillanz merveille 
Pour ce s'uns vilainz plate oreille 
Aprent vo dame a salüer, 
Se noz volra trestoz tüer 
Se regarder osonz vers s'ame. 
De tout le mont vielt estre dame. 
Ainz nule dame ne fu telz. 
Il est avis qu'ele soit Diex 
Ou qu'ele ait Dieu en mainbornie. 
Nule besoigne n'est fornie 
Ne terrïenne ne celestre 
Que toute dame ne veille estre. 
Il est avis que tout soit sien : 
Diex ne dyable n'i ont rien, 
Ele detient tout a son wez. 
Quant cis vilainz aprez ses buez 
Huchié avoit : “ Hez ! ” ou “ Hari ! ” 
Lors si disoit : “ Ave Mari, ” 
He ! com plaisant salu ci a ! 
Quant il avoit dit gracia, 
Ainz qu'il venist a plena do, 
Dis fois disoit ou : “ Hez ! ” ou : “ Ho ! ” 
N'onques ne seut li vilainz bus 
Outre le mulieribus 
N'ainc, bien le puet jurer uns abbes, 
A droit n'en dit quatre sillabes. 
Pour I metoit O, pour A E, 
Tout en disant : “ Haé ! haé ! ” 
Dïent li angele : « Tort avez. 
Diex est tant doz, bien le savez, 
Qu'il ne prent garde a nezun fuer 
Fors a l'entencïon dou cuer. 
Diex ausi tost sanz nul delai 
Comme le clerc entent le lai. 
Li lais ne fait mie a gaber 
Pour ce s'il ne seit sillaber : 
Puis qu'a bien pense et a bien tent, 
Comment qu'il die, Diex l'entent. » 
Dïent dyable : « C'est merveille ! 
Telz toute jor rote et verseille 
Cui Diex ne vielt l'oreille tendre 
N'un tout seul mot nel vielt entendre. » 
Dïent li angele : « Bien puet estre. 
Aucuns clers est et aucuns prestre 
Qui toute jor saumoye et lit 
Et s'est ses cuers en fol delit 
Et en fol liu coloye et tent ; 
Et, quant a ce qu'il dit n'entent, 
Saichiez que Diex ne l'entent mie 
Ne ne li chaut de rien qu'il die. 
Mais Diex entent luez, c'est la some, 
La symple fame et le symple home 
Qui tout son cuer souslieve es cielz 
Et dit : “ Merci, biaus sire Diex. ” 
Ceste oroysons est assez grande. 
Qui plus ne seit, plus ne demande. 
Brieve oroysonz le ciel tresperce. 
Telz fuet es chanz ou ere ou herce 
Qui Dieu prie de mylleur cuer 
Qu'aucuns moygnes ne fait en cuer 
Qui tient sautier, livre ou grael. » 
Dïent dyable : « Il n'i a el, 
Toz jors tient Diex ceste riote : 
Un vilain symple, un ydiote 
Aimme assez mielz, c'en est la some, 
Qu'un soutil clerc ne c'un sage home. 
Ces folz agrestes, ces senglers, 
Ces vilains a ces durs sollers 
Aimme assez mielz que roys ne dus. 
Plus mainne Diex ou ciel lassus 
De vilains a blanches chappetes, 
De veves fames, de vielletes, 
De mesiaus, de tors, de croçus, 
De contrefais et de boçus 
Qu'il ne face de bele gent. 
Li fort, li preu, li bel, li gent, 
Les beles dames de grant pris 
Qui traïnant vont vair et gris, 
Roy, roÿnes, duc et contessez 
En enfer viennent a granz pressez, 
Mais ou ciel vont pres tout affait 
Tort et boçu et contrefait. 
Ou ciel va toute la ringaille : 
Le grain avons et Diex la paille. » 
Dïent li angele : « Foles bestes ! 
Mat et irié et dolant estes 
De ce que Diex vrais est et justes. 
Par vostres orguel en enfer fustes. 
Ausi seront la riche gent. 
Angele ou ciel fustes bel et gent, 
Mais luez que vos enorguillistes, 
Jus trebuchastes et chaïstes. 
Les riches genz autel feront : 
Ou fonz d'enfer trebucheront, 
Car il n'ont foy ne loyauté. 
Pour senz, pour force, pour biauté, 
Pour hauteces et pour avoir 
Que Diex leur consent a avoir, 
Envers lui si s'enorguillissent 
Qu'en enfer chïent et perissent. 
Les povres genz qui nïent n'ont 
Symple et devot et humele sont. 
Jor et nuit Dieu servent et prïent 
Et li auquant mout le mercïent 
De la povreté qu'il lor donne. 
Et pour ce Diex leur abandonne 
Plus tost la gloyre de lasus 
Qu'as roys n'as contessez n'as dus 
N'as riches gens cui petit chaut 
Mais c'uns jors viegne et li autre aut ; 
De touz ses biens gre ne li sevent, 
Ainz le lesdaingent et destrevent, 
Que plus leur met entre les mains 
Tant l'aimment il et prisent mains. » 
As angeles dïent li dyable : 
« Conté avez mout longue fable. 
Mielz amons noz assez les ames 
Des chevaliers, des beles dames 
Que de vilains ne de povraille, 
Mais nequedent, comment qu'il aille 
Qui mont ou ciel ne qui i voyse, 
Mout noz anuie et mout noz poyse 
S'en tel maniere noz eschape 
Cis soz vilains a corte chape, 
Qui plus est durs et enchalis 
Que piex de soif ne de palis, 
Qui plus est soz et bobelins 
Que li motons, sire Belins. » 
Dïent li angele : « Nostre est s'ame. 
Li tres doz salus Nostre Dame 
Lui et autrui a mout valu. 
- Ci a, font il, trop mal salu ! 
Par tout l'ont mais diable apris. 
Tout acrochié et trestout pris 
Avïons bien et enhavé, 
Quant vint en terre cist ave. 
Il n'i a mais vilain sotart, 
Garce morveuse ne dentart 
Ne porcheruel ne berbïer 
Qui ne le weille baubïer. 
Tout welent estre clerc et prestre. 
A vis diables puist or estre ! 
Chascuns salue cele dame. 
Sen salu arde male flame ! 
Car se ne fuissent si salu, 
Ou tai d'enfer et ou palu 
Entaïes fussent mout d'ames 
Qui ou ciel sont ore mout dames. 
Ses saluz trop noz est enfers : 
S'il ne fust, toz fust plains enfers, 
Tant eüst d'ames englouties. 
Boire puissent males puties 
Trestuit cil qui l'aimment et dïent, 
Car durement noz contralïent. 
Trop par noz fu pesme et amere 
L'eure que fist de li sa mere 
Li grans sires de la amont. 
S'ele ne fust, trestout le mont 
Eüst enfers ja engorgié. 
Quanqu'en cent anz avonz forgié 
Noz redefait en demie eure. 
Par li gemist enfers et pleure, 
Baaille et est plus familleus 
Que n'est lyons, waroz ne leuz. 
Mout la haonz en noz corages 
Et mout haomes ses ymages, 
Dont sus et jus a tant esparses. 
Toutes bruïes, toutes arses 
Fuissent or en un grant brasier. 
Ses ymages, si viez chasier 
Par tout le mont sont si en cors 
N'est mais chapele ne viez fors 
Ou il n'en ait ou trois ou quatre. 
Male foudre les puist abatre 
Et mauz torbillons craventer ! 
Encor porra telz venz venter 
Qu'a ses moustiers si hurterons 
Que les paroys trebucherons 
Seur ses autelz, seur ses ymages ; 
Ne li poons autres damaiges - 
Ce poise noz enz es cuers - faire, 
Car trop par est de haut affaire. 
Trop est Diex enfes quant si dame 
De tout le mont fait une fame. 
N'est nus qui ost nes contredire 
Rien que veille faire ne dire. 
Ce vilain ci noz tolt a force, 
Mais noz raronz de qu'est or ce 
Tant de vilainz et d'autre gent 
Que bien vaurra certes l'argent : 
Bien en arons l'equipollent, 
Ja ne serons, par saint Pol, lent. » 
De mautalent tout eschauffé, 
Atant s'en partent li maufé. 
Li angele ou ciel emportent l'ame 
Par le plaisir de Nostre Dame. 
Cis myracles bien noz aprent 
Que grant cure de s'ame prent 
Et bien le regne Dieu desert 
Qui Nostre Dame honeure et sert. 
Si grant bonté au vilain fist 
Pour son salu, que souvent dist, 
Que l'ariva a la fenie 
Au port de salu et de vie, 
Et pour ce qu'enclinoit s'ymage 
Et qu'il laissoit tout laborage 
Adez les samedis puis none. 
Mais bien jurer puet une none, 
Si fait uns moignes, par saint Gile, 
Que maufé sont vilain de vile. 
Adez travaillent, adez bracent ; 
Desqu'a la nuit hurtent et chacent 
Asnez, chevax, buez et jumens. 
Vilains est si folz estrumens 
Saichier ne se puet ne retraire 
De laborer ne de mal traire. 
Par saint Symon et par saint Jude, 
Vilain sont si fol et si rude 
Que bestial sont comme bestes. 
Ne veillent mais garder les festes 
Ne faire riens que prestres die. 
Nes quant on en escommenie, 
Se vont il arer et hercier, 
Buissonz derrompre, bus percier. 
Envers Dieu sont si endurci 
Que plus sont dur de ce mur ci. 
Ne doutent Dieu ne que moton 
Ne ne donroyent un bouton 
Des sainz commanz de Sainte Eglise. 
Et Diex en prent si grant justise 
Et li saint dont les festes sunt 
Deus anz ou trois foirier les font. 
Maugré leur visage devant, 
Un mal leur donne si grevant 
Que un grant tans languir les fait. 
Por ce touz biens leur fuit affait, 
Por ce touz biens leur fuit et font 
Et por ce Diex touz les confont, 
Les fox vilains, les fox agrestes 
Qui ne welent garder les festes, 
Honnourer Dieu, clerc ne provoire. 
Assez leur sueffre honte a boire 
Et painne leur donne et travail 
Plus que cheval n'ont en travail. 
Adez sont povre, mat et tristre ; 
Adez pau pain ont et mal giste. 
S'au bien voir dire un petit pain, 
Assez ont painne et petit pain. 
Ne dirai pas autel entr'aus - 
Il en i a de si tres faus, 
De si sotars et de si foz 
Tost me donroient dou poing clos 
Ou de la paume lez l'orille. 
Ferir les puist male morille ! 
Pluiseurs vilains clers heent trop 
Ausi com Esaü Jacob. 
Toz tanz les heent et gerroyent ; 
Mout en i a qui toz vauroyent 
Clers et provoires avoir mors. 
L'autrier me dist uns vilains ors 
De put affaire et de put estre 
Qu'il vauroit qu'il ne fust q'uns prestre 
Par tout le monde sus et jus 
Et cil pendist toz tanz lassus 
En une viez corbille as nues, 
La s'ourgenast avec les grues 
Si haut que toz li monz l'oïst 
Ne taire ja ne se poïst, 
Car ne vauroit pour nule rien 
Qu'une eure eüst repoz ne bien. 
Tant par heit clers qu'encor dist il 
S'enfanz avoit cinc cens ou mil, 
N'en aroit ja un tout seul merc 
Ne ja un seul n'en feroit clerc, 
Chantatour ne prestre boulate, 
Ainz l'afronteroit d'une late. 
Encor dist il, li vilains sers, 
Qu'il par heit tant livres et clers 
Mis i vauroit avoir cent livres 
Qu'il ne fust clers, sautiers ne livres. 
Encore dist il, foy que Dieu doit, 
Qu'avoir vorroit colpé un doit 
Qu'estranglé fuissent d'un lignuel 
Tuit cil qui portent champignuel, 
Car n'ameroit pour tout Peronne 
Le champignuel ne la coronne. 
A la fin dist il une chose, 
Qui bien l'entent et bien la glose, 
Par quoy on puet auques noter 
Par quoy seur clers puet tant roter. 
A la fin dist il et jargonne 
Que s'uns asnes avoit corone, 
Se le mesquerroit il, par s'ame, 
Ou de sa fille ou de sa fame. 
Cis mos espont quanqu'il a dit : 
Pour ce les heit, pour c'en mesdit, 
Pour ce les a en tel haïne, 
Pour ce les heit et ataïne. 
Si font il tuit comunement ; 
Touz les clers heent voirement. 
Or consaut Diex clers et provoires, 
Car ne sont mie toutes voires 
Les paroles que cil en dïent 
Qui volentiers des clers mesdient. 
Peu les aimment et mains les croient ; 
Et loins et pres trop les mescroyent. 
Ne sai se c'est de voires faites 
Vilain cuident que braies traites 
Aient adez clerc et provoire, 
Mais ceste chose n'est pas voire 
Ne par est pas, je n'en dout mie, 
Li leuz si grans com on le crie. 
Vilain cuident bien, par saint Pierre, 
De fust doient estre ou de pierre 
Tuit cil qui ont corone es testes. 
Toz tans le clerc heit li agrestes ; 
Meesmement en ceste terre 
D'aus et des clers est ce la gerre 
Toz tanz dou Lohoren Garin. 
Li las dolent, li las frarin, 
Toz tanz seur clers sont achienni 
Plus felon sont de ce chien i. 
Chascuns un poil, c'en est la some, 
A dou dyable ensonc la some. 
Plus traïteur et plus felon 
Sont li pluiseur de Guennelon. 
En auz n'a foy ne qu'en un chien : 
Pour ce n'ont il aise ne bien, 
Ainz ont adez mal aventure 
Tant com yvers et estez dure. 
Leur male foy trop chier achatent : 
Toz tanz rastelent, toz tanz gratent, 
Toz tanz hoent et toz tanz fueent 
N'assez dou pain avoir ne pueent. 
Peu ont creance et foy petite. 
Ne welent dime ne debite 
A Dieu paier n'a ses menistres. 
Pour ce seur auz chiet li besystres, 
Pour ce toz biens toz tanz leur fuit. 
Diex leur demande de leur fruit 
Des primices et dou plus bel. 
Ne diment pas si com Abel, 
Mais pis encor ne fist Caÿm. 
Pour c'en yver et en waÿm 
Et en printanz et en esté 
Seront chaitif et ont esté ; 
Pour ce que petit leur souvient 
De Dieu, dont toz li biens leur vient, 
Quant il vaindengent et aoustent, 
Pour ce leur pain rungent et broustent 
En grant sueur, en grant traval 
Et pour ce au vent et au soleil 
Sont tout adez et a la bise, 
Por ce de tourte noire et bise 
Ont assez peu telz fois avient, 
Pour c'en leur terre croist et vient 
Tant d'orties, tant de racines, 
Tant de chardons et tant d'espines. 
Se droite dime adez paioient 
Et Dieu et le clergié amoient 
Et honeroient Sainte Eglyse, 
Diex est si plains de grant franchise 
Et si vers auz se prouveroit 
Que toz biens leur aplouveroit 
Et toz biens leur aroit foison. 
Mais tant par ont dure toyson 
Et tant par ont sotes cerveles 
Qu'entrer nus biens ne puet en eles. 
Tant sont felon et de put estre 
Que preechierre, clerc ne prestre 
En auz nul bien ne puet embatre. 
Ma teste assez i puis debatre 
Quant nul bien i enbaterai, 
Mais plus ne m'i debaterait, 
Car cialz souvent tüent et batent 
Qui leurs folies contrebatent. 
Que mors n'i soie ou debatus 
Ci soit cis debas abatus. 
Diex, qui les sienz chastie et bat 
Tant que les vices en abat, 
Auz et noz doinst tel batement 
Dou ciel aionz l'esbatement. 


La douce mere au creator 
A s'eglyse a Rocheamator 
Fait tanz myracles, tanz hauz fais 
Qu'uns mout grans livres en est fais. 
Pluiseurs foïes leü l'ai. 
D'un jougleour, d'un home lai 
Un mout courtois myracle i truis 
Que raconter veil, se je puis, 
Pour faire entendre a aucune ame 
La cortoisie Nostre Dame. 
Ou païs ot un jougleor 
Qui de la mere au Sauveor 
Chantoit le lai mout volentiers 
Quant il venoit par ses mostiers. 
Menestreuz ert de grant renon, 
Pierres de Sygelar ot non. 
A Rocheamator, ce me samble, 
Ou granz pueples souvent asamble, 
En pelerinage en ala. 
Mout de pelerins trouva la 
Qui de lontains païs estoient 
Et qui mout grant feste faisoient. 
Quant s'orison a dite et faite, 
Sa vïele a sachie et traite ; 
L'arçon as cordes fait sentir 
Et la vïele retentir 
Fait si qu'entor sanz nul delai 
S'asemblent tuit et clerc et lai. 
Quant Pierres voit que tuit l'entendent 
Et les oreilles tuit li tendent, 
Bien est avis si bien vïele 
Que parler weille sa vïele. 
Quant saluee ot doucement 
Et loee mout longuement 
La mere Dieu d'entier corage 
Et enclinee ot mout s'ymage, 
Mout hautement dist et cria : 
« He ! mere au roy qui tout cria, 
Dame de toute cortoysie, 
Se il te plaist rien que je die, 
Je te requier qu'en guerredon 
D'un de ces cierges me fai don 
Dont entor toy a tant lassus 
Que loins ne pres ne vi mais plus. 
Dame sanz pareille et sanz per, 
Pour faire feste a mon souper, 
Un de tes bialz cierges m'envoie. 
Plus ne te quier, se Diex me voie. » 
Nostre Dame sainte Marie, 
Qui fontainne est de cortoysie 
Et de douceur sourse est et dois, 
Dou menestrel ot bien la vois, 
Car maintenant sanz plus atendre 
Seur sa vïele fait descendre 
Tout en apert, voiant la gent, 
Un mout biau cierge et un mout gent. 
Uns moignes qui ot non Gerars, 
Qui mout estoit fel et waignars, 
Qui le mostier adont gardoit 
Et qui ces choses regardoit 
Com hom plains de melancolie, 
Le myracle tient a folie. 
A Perron dist qu'est enchanteres, 
Boutencoroye et tregeteres. 
Entre ses mains le cierge prent, 
Se le rasiet en haut et pent. 
Li menestreuz, qui assez sot, 
Le moigne voit enredé et sot, 
Se ne met pas son senz au sien, 
Car il entent et perçoit bien 
Que Nostre Dame l'a oï. 
S'en a le cuer si esjoï 
Que de joie larmoye et pleure. 
La mere Dieu souvent aeure 
Et de sa tres grant cortoysie 
Dedenz son cuer mout la mercie. 
La vïele prent de rechief, 
Vers l'ymage lieve le chief, 
Si chante si bien et vïele 
N'est sequence ne kyrïele 
Qu'escoutissiez plus volentiers, 
Et li cierges biaus et entiers 
Seur la vïele redescent. 
Ce myracle virent cinc cent. 
Li fauz moignes, li frenetiques 
Qui le cief a plain de reliques, 
Quant venir jus revoit son cierge, 
Plus tost que cers, bische ne cierge 
Es genz se fiert et en la torbe ; 
Si s'aïre, si se destorbe 
Qu'a painnes puet un seul mot dire. 
Par grant corrous et par grant ire 
Son chaperon arriere sache, 
Au menestrel dit que bien sache, 
Con cil qui n'a de senz demie, 
Que son cierge n'ara il mie. 
De ce qu'il voit trop s'esmerveille 
Et trop le tient a grant merveille. 
Onques mais, ce dist, en sa vie 
Ne vit si grant enchanterie. 
Le menestrel, le jougleor 
Claimme souvent enchanteor. 
Mautalentilz et d'ire espris, 
Le cierge entre ses mains ra pris, 
Amont remonte ireement, 
Si le rassiet mout fermemcnt 
Et bien le loie et bien l'atache. 
Au menestrel dist que bien sache 
Que ne fu pas tex tresgeterres 
Symons Magus li enchanterres 
Comme il sera se ja mais jus 
Le fait descendre de lassus. 
Li menestrex, c'en est la somme, 
Qui maint musart et maint sage homme 
Et loinz et pres avoit veüz, 
De tout ce n'est point esmeüz. 
L'enresdie, l'inpacïence 
Dou moigne sueffre en pascïence. 
Tant est temprez qu'a nezun fuer 
Nule rien ne met a son cuer 
De riens que li faus moignes die, 
Mais sa chançon, sa melodie 
Recommencie a de rechief. 
Bien seit que Nostre Dame a chief 
Venra mout bien de cest affaire 
Se sa chançons li daigne plaire. 
En vïelant souspire et pleure, 
La bouche chante et li cuers eure. 
La mere Dieu doucement proye 
Par sa douceur qu'ele encor l'oie 
Et qu'encor face repairier, 
Por plus le myracle esclairier, 
Le biau cierge une fois au mains 
Que sotement d'entre ses mains 
Li a en guise d'enragié 
Deuz fois li moignes esragié, 
Qui toz est soz et ydïotes. 
Entor lui a de genz granz flotes, 
Qui esbahi et esmeü 
Sont dou myracle qu'ont veü. 
Tuit s'esmerveillent, tuit se saingnent, 
Au doit le cierge s'entr'ensaignent 
Qui ja deus fois est avalez. 
Pierres endormis n'enjalez 
N'a pas les dois sour la vïele, 
Mais si bien chante et si viele 
Devant l'ymage Nostre Dame 
De pitié fait plorer mainte ame. 
Quel son que rende la vïele 
Li cuers si haut chante et vïele 
Que dusqu'a Dieu s'en va li sonz, 
Car maintenant, si com lisonz, 
Au menestrel, cui Diex consaut, 
Ra fait li cierges le tiers saut. 
Trois fois la dame li tendi, 
Qui mielz dou moigne l'entendi 
Et qui assez fu plus cortoyse 
Dou fau moygne, qui de la noise 
Est esbaubis et estonés. 
Chascuns crie : « Sonez ! sonez ! 
Plus bialz myracles n'avint mais 
Ne n'avenra, ce cuit, ja mais ! » 
Par le mostier font si grant feste 
Et clerc et lai et cist et ceste 
Et tantes cloches vont sonant 
N'i oïssiez nez Dieu tonant. 
Qui lors veïst le menestrel 
Le cierge offrir desor l'autel, 
Mercïer Dieu et Nostre Dame 
Dur cuer eüst, foy que doi m'ame, 
Se de pitié ne fust meüz. 
Ne fu pas soz ne durfeüs, 
Ainz fu cortois, vaillanz et sages, 
Car, tant com dura ses aages, 
Chasqu'an, si com je truis ou livre, 
Un mout bel cierge d'une livre 
A Rocheamador aporta. 
En Dieu servir se deporta 
Tant com veschi en tele guise 
Qu'ainc puis n'entra en nule eglyse 
Ne vïelast sanz nul delai 
De Nostre Dame son ou lai, 
Et, quant Dieu pleut qu'a sa fin vint, 
A la gloyre dou ciel parvint 
Et devant Dieu en ala l'ame 
Par la prïere Nostre Dame, 
Dont il chantoit si volentiers 
Et cui d'un cierge estoit rentiers 
Chascun an a Rocheamadour. 
Nos provoire, nos chantatour, 
Noz clerc, noz moygne, noz rendu, 
Se bien avommes entendu 
Ce myracle que j'ai retrait, 
Devotement, haut et a trait 
Chanter devomes nuit et jor 
De la dame qui ou sejor 
De paradys toz cialz enmainne 
En li servir qui metent painne. 
Mais je voy mout certes de celz 
Qui vain en sont et pereceus. 
De Dieu servir pluiseurs ne chaut. 
Pluiseur resont qui froit ne chaut 
A Dieu ne font de rien qu'il dïent : 
Assez braient et assez crïent 
Et leurs gorges assez estendent, 
Mais leurs cordes pas bien ne tendent 
De leur vïele ne ne tirent. 
Par ce leur chant trop en empirent. 
La bouche a Dieu ment et descorde 
S'a li li cuers ne se concorde. 
Diex vieut des deus la concordance. 
Se li cuers bale, espringue et dance, 
Coloie et pense a fol delit, 
Diex ne sa mere nul delit 
N'ont en la bouche, s'elle organe, 
Ne qu'en un asne s'il requane. 
En l'orguener, ou werbloier, 
Ou deschanter, ou quintoier 
Ne fait Diex mie mout grant force, 
Mais, quant la bouche bien s'esforce 
Li cuers se doit si resforcier 
Et si les cordes renforcier 
De sa vïele et si estendre 
Que li clers sonz sanz plus atendre 
Au premier mot s'en voist et mont 
Em paradys lassus amont. 
Lors est a Dieu leur chançons bele. 
Mais pluiseur ont tele vïele 
Qui tempre et tart est destempree 
Se de fort vin n'est atempree. 
Que que li cuers penst ne ne die, 
Ja de la bouche melodie 
N'istra fors, si iert recinee ; 
Mais, quant li vins l'a mecinee 
Et ferree a ferrez la teste, 
Lors orguenne et font grant feste 
Et esmuevent tout un covent. 
Aucun connois qui a sovent 
La voiz malade, foible et quasse 
Se li forz vins ne la respasse, 
Mais, quant bons vins bien la conforte 
Et feru l'a le fiuz la torte, 
Lors chante haut et lors s'envoise. 
Ce fait bons vins ne fait cervoise. 
Tele chançons n'est mie bele. 
Diex n'entent pas tele vïele, 
Car puis qu'ivrece trait l'arçon, 
Petit i a Diex de parçon ; 
Puis que li vins touche les cordes, 
Toz li chanz est plainz de descordes ; 
Puis que li vins le cuer esmuet, 
La bouche Diex oïr ne puet. 
Bouche n'entent Diex a nul fuer 
S'il n'a devotïon ou cuer. 
Dou cuer convient sordre la dois 
Qui fait a Dieu plaire la vois. 
En la vois haute, en la vois clere 
Force ne fait Diex ne sa mere. 
Telz chante bas et rudement 
Qu'escoute Diex plus doucement 
Ne fait celui qui se cointoye 
Quant haut orguenne et haut quintoye. 
La clere vois plaisant et bele, 
Le son de harpe et de vïele, 
De psaltere, d'orgue, de gygue 
Ne prise pas Diex une figue 
S'il n'a ou cuer devocïon. 
Diex escoute l'entencïon, 
Non pas la vois ne l'estrument. 
Qui Dieu loer vielt doucement 
Ausi le lot com fist David : 
Ses cuers ou ciel ert toz ravid 
Quant il looit Dieu en sa harpe. 
Bien chante cil, vïele et harpe 
Qui en sen cuer l'aeure et prie 
Queque la harpe ou la voiz crie. 
Et de ce bien se guart qui harpe 
Que la main tingne seur la harpe : 
La main les wevres senefie. 
Quant li hons est de bone vie, 
Adont harpe il si bien et chante 
Que les diables touz enchante 
Si com David les enchantoit 
Quant pour le roi Saül harpoit. 
Il sont assez bon chanteor, 
Bon clerc et bon preecheor 
Qui mout preechent et mout crïent, 
Mais rien ne font de quanqu'il dïent. 
Qui ainsi chante et ensi harpe 
La main n'a mie sor la harpe, 
Ne sa harpe ne sa vïele 
A Dieu n'est pas plaisanz ne bele. 
Qui le bien dit et amoneste, 
S'il ne le fait, il est bien beste. 
Ses sens ne vaut une viez wece, 
Car de son sens est lanbers ruece. 
Ne soions pas tel menestrel. 
Faisonz le bien, il n'i a tel, 
Et puis aprés si l'ensaignonz. 
En toz les biens nos empaignonz 
Et en bien faire et en bien dire, 
En bien chanter et en bien lire. 
Prenons tout garde au menestrel 
Qui tant chanta devant l'autel 
Que Nostre Dame l'entendi 
Et un biau cierge li tendi. 
Dou cierge dit la mocïons 
Que tost muet Dieu devocïons. 
S'a Dieu volonz en chantant plaire, 
Ne faisonz pas force au haut braire, 
Ou crïer n'en l'esgargeter, 
Mais faisonz force de jeter 
En Dieu le corage et le cuer. 
Noz clerc, noz moigne, quant en cuer 
Chantons nos hautes kyrïeles, 
Noz sequences, nos ymnes beles, 
Gardons que soit nos cuers lassus 
Tant com a Dieu sachons que nus 
Ne biau ne lit ne bel ne chante 
Se tout son cuer en Dieu ne plante 
Quequ'il chante, saumoye et lit. 
Chantons, chantons par tel delit 
Que li doz Diex nos doz chanz oie. 
Pensonz, pensonz a la grant joie 
Et as doz chanz dou ciel lassus. 
Luez que li cuers descent ça jus 
Et a la bouche ne s'acorde, 
La bouche ment et il descorde, 
Et entre auz deuz grant descort a. 
Pour ce dist on sursum corda 
Que raisonz est que li cuers mont, 
Quant noz chantons, lassus amont. 
Lors est bele la concordance, 
Adont nos vois sanz detrïance 
Se melle et joint, n'en doutez mie, 
A la saintisme melodie 
Et as loenges qui sont dites 
Jor et nuit des sainz esperites 
Qui loeront adez sanz fin 
Dieu et sa mere de cuer fin. 
S'ensi chantons com je l'ai dit, 
Saichiez pour voir, sanz contredit, 
Cler sonera nostre vïele, 
Et no chançons ert bone et bele. 
Que no vïele ne descort, 
Prïons celi qu'ele l'acort 
Qui d'ome a Dieu fist acordance. 
Tu qui cuer as qui encor dance 
Et qui vers Dieu ez en descorde, 
S'a li servir tes cuers s'acorde, 
Si ta vïele encordera 
Et si ton chant concordera 
Qu'a Dieu seras luez acordez. 
Nes tu qui aimmes encor dez 
Et qu'anemis tient en ses cordes, 
S'a son service un peu t'acordes, 
Tes cordes se concorderont 
Si qu'au cors Dieu t'acorderont. 


Se Diex m'aït hui et demain, 
Tanz myracles me vient a main 
En un grant livre ou je les puis 
Que je ne sai ne je ne puis 
Les plus plaisanz choisir n'eslire. 
Quant a la fois repreng a lire 
Cialz qu'arriere ai entrelaissiez, 
Lors m'est avis que j'ai laissiez 
Et les milleurs et les plus bialz. 
Or vos reveil conter de cialz 
Qu'entrelaissiez arriere avoie. 
Et nepourquant j'en trouveroie 
Et d'ausi bialz et d'ausi grans, 
Mais pour ce un peu en sui engrans 
Que la contesse Ade m'en prie 
De Soissonz, qui mout est m'amie 
Et qui mout aimme de cuer fin 
La mere Dieu, qui bonne fin 
Li daint donner et bone vie, 
Et mes cuers plus tost s'i raplie 
Pour ce qu'avinrent a Soissonz, 
Ou me norri de ses poissonz, 
De ses flaons et de ses miches 
Mesire sainz Maars li riches. 
Quant a Soissons tant de genz vinrent 
As grans myracles qui avinrent 
Au saint soller la bele dame, 
De Vaus une mout povre fame 
I aporta un sien enfant, 
Qui maladie avoit si grant 
Que feuz d'enfer ses piez ardoit. 
Cil enfez les porcialz gardoit 
En Vax, qui est soz Gonfroicort, 
Les Fontenoy ou Aisne cort. 
Petis estoit ne mie grans ; 
Li livres dit n'avoit qu'onze anz. 
Dou puant feu qui art sanz flame 
Mout tost gari l'eut Nostre Dame, 
Qui est soutilz cyrurgïenne. 
En Vauz la povre crestïenne 
Atout son enfant s'en revint. 
En l'an aprés grans voloirs vint 
A l'enfant de raler arriere. 
Sa mere en fait mainte prïere ; 
Souvent li prie a jointes mains 
Que chasc'an, une fois au mains, 
A Nostre Dame le remaint 
Que feuz d'enfer ne le mesmaint. 
Chasqu'an, ce dit, la vielt requerre 
Que sainz ses menbres gart sor terre, 
Mais sa mere de ceste chose 
Assez souvent le blasme et chose 
Et dit qu'il ne porroit pour cialz 
Qui bestes garde et cui pourcialz. 
Souvent prïeres l'en fait grans, 
Mais la vielle est mout ahurtanz 
Ausi com sont teles i a. 
Se li respont : « Ya ! ya ! 
Or dou roter ! or dou roter ! 
Trop te puis bien amignoter. 
S'un petitet me vois irier, 
Je te cuit ja si atirier 
Que tu d'aler n'aras corage 
A Soissons en pelerinage. » 
Li valetons forment s'aïre 
Des paroles qu'il li ot dire 
Et se respont ireement : 
« Or doinst li Sires qui ne ment, 
Quant mener saim ne m'i volez, 
Qu'a vostre col, si com solez, 
M'i reportez par estevoir. 
Si ferez vos, ce croy je voir ! » 
Ainz qu'ait pardite sa parole, 
Li feuz d'enfer qui genz affole 
Es piez li rest maintenant pris 
Et si griément le ra espris 
Qu'il brait et crie toute jor. 
Lors n'i vielt metre nul sejor 
Ne le report a Nostre Dame 
Tout em plorant la povre fame. 
La lettre dit, si bien m'en membre, 
Quant il vint la, qu'il n'avoit membre 
Que tant ne quant peüst movoir. 
Prez d'un dez wis par estevoir 
La povre fame jus le couche. 
La gist ausi com une souche, 
La pleure assez et brait et crie ; 
Mais ma dame sainte Marie, 
La grans roÿne glorïeuse, 
La douce dame, la piteuse, 
De cele ardeur, de cele rage 
Si l'adoucist, si l'assouage 
Que maintenant s'est endormis. 
Si con Dieu pleut, ses esperiz 
Ou ciel monta isnelement. 
Ne dormi pas mout longuement, 
Car la grant presse et la grant tourbe 
Si le grieve, si le destourbe 
Que maintenant s'est esperis. 
A l'esvillier n'est pas seris, 
Mais a vois clere et haute s'escrie : 
« Douce dame sainte Marie, 
Glorefïee soiez tu 
De ce qu'estaint as le grief fu 
Dont si griément estoye espris. 
En paradys ai bien apris, 
La ou tu as portee m'ame, 
Que de terre iez et de ciel dame. » 
Entor lui viennent clerc et lai, 
Et il lor conte sanz delai 
Qu'en paradys a esté s'ame 
Et qu'a veüe Nostre Dame, 
Qui deprïoit Nostre Signeur 
Qu'oster daignast par sa douceur 
De son pueple ceste grief plaie, 
Ce feu d'enfer qui tant em plaie, 
Qui tant en a ars et espris, 
Et tel responz en avoit pris 
Que respondi li tres doz pere : 
« Bele tres douce chiere mere, 
Vos estes estoyle de mer : 
Seur toute rien vos doy amer, 
Seur toute riens vos ai eslite. 
Quanque vos plaist tout me delite. 
Vo volontez en toz endroys 
Veil que soit faite et il est drois. » 
La douce mere Jhesu Crist, 
Refait li enfes, adont dist : 
« Bialz tres doz fielz, mout me desplaist 
Quant a Soissonz n'est, s'il vos plaist, 
Assez plus bele ma maisonz. 
Bialz tres douz fielz, n'est pas raisonz 
Qu'ele des autres soit la pire. 
- Douce mere, fait Nostre Sire, 
D'outre la mer, d'outre le Rin 
Venront par tanz li pelerin 
De cui aport vostre chapele 
Faite sera plaisanz et bele, 
Et, pour ce qu'en si grant poverte 
Cil de Soissonz l'ont tant sofferte, 
A mautalent m'ont escité ; 
S'envoiera sour la cité 
Si grant flael tuit crïeront 
Et tuit merci vos prïeront. » 
« Seignor, ce dist li enfeçons, 
A ce saciez que la leçons 
Est toute vraie que j'aie dite 
Que par tanz rendrai l'esperite. 
A ce sachiez sanz contredit 
Qu'il est toz voirs quanque j'ai dit 
Que plus d'un mois ne viverai. 
Sanz revenir lors m'en irai. » 
Maistres Huez li Farsis dit, 
Qui i parla et qui le vit, 
C'onques lettre n'ot conneüe 
N'onques lettre n'avoit veüe, 
Et, luez que s'ame dou ciel vint, 
Telz clers et telz devinz devint 
Que toute seut divinité. 
Tuit li bon cler de la cité 
Son parfont senz oïr venoyent 
Et lor doutances demandoient. 
Tant ert bons clers, c'en est la somme 
Qu'a trop grant painne a nul lai homme, 
Se trop soutilz n'estoit d'entendre, 
Daignoit parler ne raison rendre. 
Mout par amoit lettree gent. 
Latin parloit si biau, si gent 
Tuit li bon clerc s'en merviloient 
Et a merveilles l'escoutoyent. 
Le viez testament, le novel 
En rime et en metre trop bel 
Contoit si bel, si a delivre 
Com s'il le leüst en un livre. 
Quant parla de la sainteé 
Joseph, qui ert de grant aé 
Quant en sa garde eut Nostre Dame 
Comme s'espouse et con sa fame, 
Mout grant loenge de lui fist. 
Avec pluiseurs choses en dist : 
« Qui tenet sceptrum florentis virge 
Custos erat gloriose puelle. » 
Si grant clarté lassus amont 
Veüe avoit que de cest mont 
La grant clarté et la lumiere 
Ausi haoit comme fumiere. 
Nes resgarder ne la pooit, 
Mais tout adez les ielz clooit. 
Sainz Esperites ses grans dons 
Renouvela et fist adons. 
Ce myracle tieng a mout bel. 
Cil qui David le pastourel, 
Le harpeür, le cistariste, 
Fist son prophete et son psalmiste 
De cestui pastourel refist 
Son prophete, quar quanqu'il dist 
Avint aprés isnelement. 
Et saichiez bien certainnement 
Qu'esclairier volt li tres doz pere 
Qu'on honourast sa douce mere 
Seur toutes chosez doucement. 
Quant vint a son definement 
Et departir l'ame en couvint, 
Si bialz, si blans, si clers devint 
Qu'il resambla un angelot. 
Trestout ensi com il dit l'ot, 
Li feuz d'enfer par Soissonz prist 
Et d'uns et d'autres tant esprist - 
Non a Soissonz tant seulement, 
Mais loinz et pres communement - 
Qu'a grans torbes criant venoient 
A Soissonz, ou tuit garissoient 
Au saint soller la bele dame, 
Si com li fiex la povre fame 
Dire l'ot oï vraiement 
Li [ms. Le] vrais [ms. vrai] des vrais qui pas ne ment. 
D'outre le Rin et de l'empire, 
Ainsi com dit l'eut Nostre Sire, 
Grant et petit i acouroient. 
Dou grant aport qu'il aportoient 
Edefïee fu l'eglyse, 
Qui bele et gente est a devise, 
Ou il a or mout bel convent 
De beles dames qui souvent - 
Non pas souvent, mais sanz sejor - 
Servent et loent nuit et jor 
La douce mere au roy celestre. 
Avec elles weille et daint estre 
La douce mere au creatour. 
Mout par sont sages quant l'ator 
Et le beuban dou mont gerpissent 
Et les joies qui tost fenissent 
Pour les joies qui n'aront fin. 
S'eles bien servent de cuer fin 
Celi qui espure et affine 
Toz cialz qui l'aimment d'amor fine, 
Chascune si affinera 
Que de fine fin finera. 
Ci leur depri mout finement, 
Quant saront mon definement, 
Finement prïent l'afinee 
Joie me doinst qui n'iert finee. 
Diex, qui seur toz est purs et fins, 
Si finement affint leurs fins 
Que, quant venra au definer, 
De fine fin puissent finer. Amen. 


Ici aprés weil remoller 
Un myracle dou saint soller 
Qui assez est et bialz et briez. 
Ce me raconte et dit mes briez 
Qu'au tans qu'avoit si grant alee 
A Soissons, la bonne valee, 
Un chevalier avoit i prez 
Qui un bouvier groz et espés 
Avoit qui avoit non Buesars. 
Estalufrez ert et buisnars. 
Li fol vilainz de fol affaire 
Les festes, quant n'avoit que faire, 
Avec compaignonz qu'il avoit 
Au saint soller souvent aloit. 
Au saint soller adez offroient 
Si compaignon quant le baissoient. 
Il n'offrist ja, tant i venist, 
Pour nule rien qui avenist. 
Un jor avint, quant repairoient, 
Que des myracles mout parloient 
Que Diex faisoit a Nostre Dame. 
Ce dit li uns : « Foi que doy m'ame, 
A Soissons en pelerinage 
Fait bon aler par bon corage 
Au saint soller meesmement, 
Ou li ardant communement 
Restaingnent tuit et jor et nuit. » 
Li uns respont, si com je cuit : 
« Qui par bon cuer au main le baise 
Toute jor en est plus aaise 
Et plus hatiez et plus seürs 
Et se l'en vient plus tost eürs. 
- Par le cuer bieu ! ce dit Buesars, 
Trestoz li siecles est musars. 
Par les costez, par les mameles, 
Par le pomon, par les boueles 
Ne par les dens sainte Warie, 
Je ne pris un oef de blarie 
Ce soller dont alez rotant. 
Ces nonains noz vont assotant, 
Qui d'un soller font saintuaire 
Pour nostre argent sachier et traire. 
Por la geule ! pour la gargate ! 
D'un viez soller, d'une çavate 
Si faites ore si grant feste. 
Par la gorge ne par la teste 
Ne par le cuer sainte Warie, 
Li maufez noz i acharie. 
Onques n'i vieng qu'il n'i ait presse. 
Cele vielle, cele abbeesse, 
Tout l'avoir Dieu met en sa borse, 
Et jor et nuit adez emborse. 
Mais que que facent fole gent, 
Ja n'i ara de mon argent 
Une maaille toute seule. 
Ma borse tieng si par la geule 
Que ja deniers fors n'en saurra, 
Mais au moré, qui mielz vaurra, 
Ou au bon vin l'envoyerai ; 
La assez mielz l'employerai. 
Se ce fust sollers Nostre Dame, 
Diex ne dyables, hom ne fame. 
Si nel gardast en fer n'en fust. 
Que mil anz a porris ne fust. 
Par le foye sainte Warie, 
Li dyables bien noz tarye 
Et bien noz deçoit et barate 
Quant noz baisonz tele çavate. » 
Li folz bouviers, li folz bobers, 
Li folz vilainz, li quoquebers, 
Ainz qu'ait pardite la merveille, 
Li tuert la bouche seur l'oreille 
Et la langue li sailli fors. 
Si tormentez fu luez ses cors 
Et li maufez qui mal souffle a 
Si malement luez le souffla 
Qu'ausi fu gros con une çoche 
Ne n'i parut iex, nez ne bouche. 
Li dyables si l'envaÿ 
Geule baee luez chaÿ. 
Com enragiez se degetoyt 
Et de sa bouche fors getoit 
Tant de venim et tant d'escume 
Qu'il resambloit pot qui escume. 
Quant longuement eut escumé 
Et li dyables l'eut tumé 
Sus et jus, par ci et par la, 
A mout grant painne un peu parla 
Et dit, si com il peut parler, 
Qu'a Nostre Dame au saint soller 
Le portast on isnelement. 
Si compaignon mout belement 
Luez l'ont saisi et encharchié, 
Porté l'en ont et descharchié 
Devant l'autel a Nostre Dame. 
Maint homme i a et mainte fame 
Qui le regardent a merveille. 
Chascuns se saingne et esmerveille 
Pour ce qu'ainsi li anemis 
Dedenz lui s'est muciez et mis. 
Li anemis si le demainne 
Que si tres fort souffle et alainne 
Que trop grant hide est dou veoir, 
Et sue si de grant pooir 
D'une sueur si tres pullente 
Tout le mostier en empullente. 
Com uns tors crie, muit et brait. 
Si sont hideuz et grant si brait 
Pluiseur en ont si grant freür 
Le mostier wident de peeur. 
Ne puet seoir, ne puet ester, 
Ne puet en nul liu arester, 
Mais ça et la se va tumant. 
La bouche ausi li va fumant 
Com se c'estoit une fornaise. 
C'est a bon droit s'est a malaise 
Quant il ciffla dou saint soller. 
Son hauberc bien li fist roller 
La mere Dieu a cele foys. 
Quequ'il estoit si tres destroys 
Et jetoit brais et cris si haus, 
La seurvint la bonne Mehauz, 
Qui a ce jor ert abbeesse. 
Entor lui fait rompre la presse, 
Qui mout estoit espesse et grans, 
Com cele qui mout est engrans 
De la santé a ce malade. 
Dou saint soller, dou doz, dou sade 
Pour cui Diex fait tantes merveilles, 
Les ielz, la bouche, les oreilles 
Et tot le cors entierement 
Saignier li fait mout doucement 
Dou saint soller et des reliques. 
Quant saingniez fu li frenetiques, 
Li fors dou senz, li enragiez, 
Maintenant est assouagiez, 
Et luez s'en fuit li anemis. 
Devant l'autel en crois s'est mis, 
Assez gemist et assez pleure 
Et Nostre Dame mout aeure. 
De ce qu'ensi l'a viseté 
Grant joie i ot par verité. 
La mere Dieu glorefïerent 
Et cil et celes qui la erent. 
Onques puis li bouviers Buesars 
Si soz ne fu ne si musars 
Dou saint soller qu'il mesdisist. 
Puis ne fu jors bien ne disist 
Que dou saint soller Nostre Dame 
Ne devoit mais douter nule ame. 
Au chevalier merci cria, 
Tant le servi, tant le pria 
Qu'il le cuita et fu delivres. 
Tant con vesqui, ce dist li livres, 
A Nostre Dame se voa. 
Ainc puis ailleurs ne se loa, 
Mais ou labeur de l'abbeÿe 
Laboura tant com fu en vie 
Et traveilla li bons bouviers. 
Bien se conroie de plouviers 
Et bien saoule et refait s'ame 
Qui aimme et sert bien Nostre Dame. 
Et qui bien l'aimme bien la doute. 
Mais pluseurs sont, ce n'est pas doute, 
Qui des sainz welent coppoier. 
Celui doit on les iex poier, 
Voire, crever, foi que doi m'emme, 
Qui coppoie seur Nostre Dame. 
Qui en coppoie, qui en jure, 
Il fait a Dieu plus grant injure 
Et plus la chose li est pesme 
Que s'il juroit de lui meesme. 
De lui meesme si fait il, 
Et d'autre part certes tout cil 
Sont bien venchu et recreant 
Ne cler ne sont il pas veant 
Cui la honte c'on fait leur mere 
N'est assez plus aigre et amere 
Que ne soit celle c'on leur fait. 
Or i pensommes tout affait 
Et a noz cuers prenons l'autrui. 
Se Diex m'aïst demain et hui, 
De moi sai bien sanz nulle trufe 
Qui me donroit une grant bufe 
Ne me pourroit mie a nul fuer 
D'assez si croupir seur le cuer 
Ne tant ne m'en forseneroie 
De la moitié con je feroie 
De ma mere, se vive estoit, 
Se qui que soit la molestoit. 
Et qui li porteroit onneur, 
Gre l'en saroie assez greigneur 
Et assez plus l'en ameroie 
De moi meïsmes ne feroie. 
De ce se tienent bien a moi 
Tout li pluseur, si con je croi. 
Dou grant seigneur que dirons donques ? 
N'est ne ja n'iert ne ne fu onques 
Nus qui sa mere amer peüst 
Autant con il ne ne seüst. 
Quant li douz rois, li tres douz pere, 
Qu'onneur portons et pere et mere 
Nos dist et commande en la loi, 
Dont seroit ce bien a besloi 
S'il n'onnoroit ausi la siue, 
Qui plus est douce et plus est piue 
Et qui mieuz vaut toutes ne font 
Celles qui furent et qui sunt. 
Saichiez que Diex sanz nule doute 
A toz cialz donne s'amor toute 
Qui honeurent sa douce mere, 
Mais sa douceur li tres doz pere 
En mautalent mue et en ire 
Tantost com oit de li mesdire. 
Puis que sa mere oit desmenbrer, 
De douceur ne li puet menbrer ; 
Puis que sa mere oit depecier, 
Il le convient luez correcier. 
Il sueffre assez de lui meïsme, 
Mais a sa mere faut la rime. 
Puis qu'a li vient, c'est tout alé, 
Tout respandu et tout kalé. 
Diex pour sa mere, c'est la somme, 
Si fort s'aïre tout assomme. 
Forsenez est qui li mesfait, 
Quar c'est cele qui les pais fait : 
Entre Dieu et homme est moianne, 
Toutes les pais fait et moianne. 
Qui que vers Dieu est en descorde, 
Se sa mere ne li acorde, 
N'est sainz ne sainte qui peüst 
Faire la pais ne ne seüst. 
Uns ribaus c'om tenoit por sot 
Une fois dit un trop bon mot. 
Or m'est mout bel qu'il m'en souvient. 
Vos savez bien qu'assez avient 
Que ribaut et tremeleür 
Sont mout desloial jureür. 
Cilz ribaus qu'ai ramenteü 
Avec un autre durfeü 
En une place d'une part 
As dez jooit et a hasart, 
Mais li dez li torna le doz 
Si qu'il perdi tout dusqu'as os. 
Tantost sanz nule demorance, 
Ou par assise ou par cheance, 
Ot tout perdu de si as braies. 
Foye, pomon, boieles, plaies 
Et quanqu'en la bouche li chiet 
Jure pour ce qu'il li meschiet. 
Desloiauté i jure mainte : 
N'espargne Dieu ne saint ne sainte, 
Puis qu'il les sache ramenbrer, 
Que tout ne weille desmenbrer. 
Mais ne dit nule vilenie 
De ma dame sainte Marie 
Fors c'une fois par mescheance 
Qu'ot perdue une grant cheance. 
Adont dit il de si fait giu : 
« Maugrez en ait la mere Dieu ! » 
Mais maintenant bati sa coupe. 
Ses compains luez li fist la loupe 
Et dist or est moygnes renars. 
« Trop iez malvais, trop iez couars, 
Fait ses compains, par le cuer bieu ! 
Tu as trestout desmenbré Dieu 
Tout ausi bien con d'une hace 
Desmenbre li bouchiers sa vache, 
Et de sa mere a nezun fuer 
N'osez jurer foye ne cuer, 
Langue ne geule ne gargate. 
Tu ne vaus mie une chavate ! 
Ribaus n'est pas hardis jurere 
Qui espargne Dieu ne sa mere. 
Pour la boutine saint Fiacre, 
Puis que de Dieu fais tel machacre 
Et tu le vielz bien correcier, 
Qu'atens tu tant a depecier 
Et a desmenbrer les antrailles, 
Les froissures et les corailles 
Et toz les menbres de sa mere ? 
- Ahi ! ahi ! fait il, maus lere, 
Com povrement crois or en Dieu ! 
Pour la sainte coree bieu 
Ne pour le jusier sainte Gemme, 
Se correçoie Nostre Dame, 
Qui me feroit ma pais a Dieu ? » 
Quant uns ribauz toz chauz de gyu, 
Boillanz d'ardeur, forsenez d'ire, 
Seut si biau mot et si bon dire, 
Mettre i devommes grant esgart 
De ce bon mot, se Diex me gart. 
Diex meesmes bon gre l'en sot. 
Quant bien entendent nes li sot 
Que Diex par droit et par nature 
Par deseur toute creature 
Vielt c'on honeurt sa douce mere, 
En'est il bien faus et chimere, 
Soit clers, soit lais, soit hon, soit fame, 
Qui de doz cuer la douce dame 
N'ouneure et sert seur toute chose ? 
Qui contre li nes drecier s'ose, 
Maintenant l'a Diex abatu. 
La n'a nïent, c'est tout d'artu : 
Autre giu que cist sont assez. 
Trop laidement est ennassez 
Qui la corrouce et qui l'aïre, 
Car Diex n'en puet jouer ne rire. 
Forsenez est qui la corrouce ; 
Qui tant ne quant envers li grouce 
Trop est enfez et soteriax. 
De brebençons, de coteriax 
A tant ses fiex pour li vaingier 
Qu'envers li fait trop mal genglier. 
Cil coterel, cil brebençon, 
Ce sont dyable, qui tençon 
Aimment mout mielz que pais ne facent. 
Mal aventure adez pourchacent : 
Mout par sont tost aparillié 
Et tost armé et mout sont lié 
Quant Diex les sueffre a desrengier. 
Aucune fois a lui vengier 
Aucun delai met li doz pere, 
Mais, puis c'on fait nïent sa mere 
Et mesdit nes de son soller, 
Toute la terre fait croller 
Et pour peu tout ne boute jus. 
A ce ne s'amorde ja nus 
Qu'il mesdie de Nostre Dame. 
Diex par tout boute feu et flamme 
Et tout abat et acravente 
Luez que sa mere voit dolente. 
Acraventer Buesard bien seut 
Quant de sa mere mesdit eut. 
Luez saillirent si coterel, 
Qui l'enflé vilain boterel 
Batirent tant, se si piteuse 
Ne fust la virge glorïeuse, 
Mors fust en cors, mors fust en ame. 
Se ne fust la tres douce dame, 
De male mort fust mors Buesars 
Quant en mesdit trop fu musars, 
Quant en mesdit trop s'amusa 
Et trop musardement musa. 
Qui la corrouce bien s'amuse 
Et seur son nez met bien sa muse. 
Sa muserie est trop musarde. 
Je li lo bien que sa muse arde, 
Car plus est folz que fole muse. 
Amusez est qui ensi muse. 


Ançois que fors dou livre issonz 
Des Myracles qui a Soissonz 
Avinrent si grans et si haut 
Au tanz l'abbeesse Mahaut, 
Encor deus biax vos retrairons 
Et puis as autres noz trairons. 
Au tanz qu'au saint soller venoient 
De toutes pars cil qui ardoyent, 
D'Audignicort vint une fame 
Paumes batant a Nostre Dame, 
Qui apelee estoit Gondree. 
Ou vis par ert si esfondree 
Dou feu d'enfer par si grant rage 
Qu'ele n'avoit point de visage 
Ne se n'avoit ne nez ne bouche. 
Maistres Huez, qui bien en touche 
Es myracles qu'il traite, et dit 
C'onques de ses deus ielz ne vit 
Si tres hideuse creature. 
Tant par ert laide a desmesure 
Qu'aucunes genz les ielz clooient ; 
Regarder nes ne la pooient. 
Des le menton dusques es ielz 
De char n'avoit mye plain piuz. 
Genz l'esgardoyent a merveilles. 
Les gencives desqu'as oreilles 
Nues avoit et descovertes, 
Et si vos puis bien dire a certes 
C'om la veoit par mi les dens 
Desqu'en la gorge la dedenz. 
Li feuz d'enfer de l'ardant forge 
Ja li ardoit d'entor la gorge 
La char, le cuir et les coennes. 
Nostre Dame prist si en bonnes, 
Tout maintenant qu'a li se plaint, 
Le feu d'enfer luez li estaint. 
Cis myracles fu bialz et genz, 
Mais a Soissonz a mout de genz 
Ne sambla pas mout grans adonz, 
Car sa fontainne a telz randonz 
Faisoit lors corre Nostre Dame 
Qu'a son soller ne venoit ame 
A Soissonz en pelerinage 
Sanez ne fust de son malage. 
Luez que Gondree adonz i vint 
Le feu d'enfer morir couvint. 
Mais ne s'en ose aler arriere, 
Car si li fait malvaise chiere 
Ses barons, qui a non Tierris, 
Qu'ele n'i trueve giu ne ris. 
Povres hom est, mais nequedent, 
Pour ce que li perent li dent 
Et que tant est d'orrible chiere, 
Vorroit qu'ele geüst em biere. 
Nus piez vorroit estre a saint Gile 
Ne repairast ja mais a vile 
Ne ja mais n'entrast en sa cort. 
Et trestout cil d'Audignicort 
Vorroyent qu'ele fust noÿe. 
Toute est la lasse desvoÿe, 
Ja soit ce qu'ele soit garie. 
A ma dame sainte Marie 
Jor et nuit se va dolousant : 
Plainne santé va goulousant, 
Mais tant par est grevainne chose 
La mere Dieu prïer n'en ose. 
Au saint soller va jor et nuit 
Tant n'i a nul cui il n'anuit. 
La va gemir, la va plourer, 
Mais n'i puet pas mout demourer, 
Quar nes les gardes fors l'en chacent. 
N'est riens ou monde que tant hacent. 
Ne seit la lasse que deviengne, 
Ne set ou voist, ne seit ou viengne. 
Nus ne l'aimme ne ne tient chiere, 
Nus ne la voit emmi la chiere 
Ne la hace plus c'un crapot. 
Aval Soissonz mielz qu'ele pout, 
Si com besoingne la chaça, 
Son pain grant piece pourchaça. 
Mieuz qu'elle peut fist toute voies, 
Mais si laide iert aval ces voies 
Que trop iert laide a regarder. 
Qui les enfanz deüst larder, 
N'alassent il nes celle part. 
Plus la doutoient c'un liepart. 
Haÿe estoyt seur tout rien. 
Ne verrez mais, ce sachiez bien, 
Si laide rien tant com vivez. 
Les denz avoit si desrivez, 
Les gencives si descarnees 
Et les narrines si chevees 
Que tant par ert espoentable 
Qu'ele sambloit un vif dyable. 
Qui l'esgardoit en mi le vis, 
Il sambloit bien et ert avis 
Qu'ele deüst les genz maingier. 
Enfanz fuïr et desrengier 
Faisoit souvent aval ces rues, 
Et des grans genz et des menues 
Haïe estoit plus qu'uns vielz viautres. 
Li un enfant crïent as autres : 
« Fuionz ! fuionz ! vez ci Gondree, 
Qui de mauz leuz soit esfondree ! » 
Les douces genz as piteuz cuers 
Ausi com s'ele fust leurs suers 
Piteusement a li parloient 
Et leurs aumosnes i faisoient, 
Mais li felon as felonz cuers 
Tout ausi la chaçoient huers 
Com un waignon de leurs maisonz. 
Fruiteriez et desraisons 
Les froites genz mout li faisoient 
Et assez souvent li disoyent : 
« Or fors ! A cent mausfez d'enfer, 
Vielle dyable, denz de fer, 
As vis dyables, a cent mile ! 
Que faites vos en ceste vile, 
Esnasee vielle dentarde ? 
Ralez vos en ! Mauz feuz vos arde ! 
Ralez en a Audignicort, 
Enserrez vos en une cort : 
Ne devez ja entrer en voie, 
En liu n'en place ou ja vos doye 
Vooir preudons ne preudefame. 
Trop piteuse est or Nostre Dame 
De Soissons et trop enmiable 
Quant elle a sané tel diable, 
Tel maufé, tele barbouere. 
Nos vos dourons tel papeoire, 
Se ja mais entrez ça dedenz, 
Que touz vos froerons les denz. 
Pullente, vielle rechignie, 
Honie soit vostre lignie 
Et trestout cil qui a vos montent 
Quant ne vos tüent et affrontent 
Ou rüent en une charriere. 
Se n'en ralez mout tost arriere, 
Vielle orrible, vielle hideuse, 
En Aisne, en la fosse voiseuse, 
Serez noÿe, ce sachiez, 
Ou ces grans denz arez sachiez 
Ou dou pont en Aisne saurrez 
Ne qu'a la mort ja n'i faurrez. » 
Ne seit Gondree qu'ele face. 
Ne vient en quarrefor n'en place 
Ne ne puet aler en nul lieu 
C'on ne la hace plus c'un leu. 
Si com besoigne li aprent, 
Un viez drapel la lasse prent, 
Sa face en cuevre desqu'as ielz ; 
Par derriere, si com puet mielz, 
L'atache a une viez cordele. 
Ensi cuide estre un peu plus bele. 
Ensi la lasse toutes voyes 
Son pain pourchace aval les voyes. 
Mout a laidures et ramprosnes. 
Quant li defaillent ses aumosnes, 
Se s'en reva la lasse fame 
A saint Gervais, a Nostre Dame, 
A saint Crespin, a saint Maart ; 
L'endemain reva d'autre part 
A grant painne et a grant ahan 
A saint Ligier, a saint Jehan 
Et puis a saint Crespin en Chaie. 
Ele seit bien, comment qu'il chaie, 
Faillir ne puet as abbeÿes 
Qu'ele n'i ait moques ou mies. 
Ensi cuide vivre et durer, 
Mais ne la püent endurer : 
Par la cité si leur anuie 
Chascuns la fiert, chascuns la huie. 
Quant voit que n'i puet demorer, 
A Nostre Dame va plorer. 
« Dame, fait ele, dame, dame, 
De la plus esgaree fame 
Aiez merci qui ainc fust nee. 
Pucele douce et enmielee, 
S'encor vers moy ne te rapite 
Ta grans douceurs, si sui despite 
Que ne trouverai nule terre 
Ou on me laist nes mon pain querre. 
Rose fresche, rose espanie, 
Quant de la vile sui banie 
Et widier m'estuet la cité, 
A ta tres douce pïeté 
Mon las de cors commant et m'ame. » 
Ainsi la lasse bonne fame 
Dou mostier part toute esploree. 
De Soissonz ist sanz demoree, 
S'en revient a Audignicort. 
La tint encor plus povre cort 
Qu'ele ne faisoit a Soissonz. 
Souvent failli as gros possons. 
Ne li fist mie mout biau ris 
Ses barons, qui eut non Tierris, 
Quant ele entra en sa maison. 
Ainz plus dolanz ne fu mais hom ; 
Mout mielz volsist estre sanz fame 
Et mielz volsist que Nostre Dame 
Em porre ardoir l'eüst laissie 
Que revenist ensi faissie. 
Mout li faisoit petit de bien, 
Car povres ert, se n'avoit rien ; 
Et d'autre part tant ert hideuse 
Et a veoir si dolereuse 
Ne la veoit nule foÿe 
Qu'il ne volsist que fust noÿe. 
Mout est Gondree mal venue : 
En vielté est par tout tenue. 
Chascuns la fuit, chascuns l'estrange 
Et li privé et li estrange. 
Nes si parent sont encor cil 
D'assez qui plus la tienent vil. 
Tex est dou siecle la coustume : 
En povreté quant aucuns tume 
Ou chiet en longue enfermeté, 
Si parent tost l'ont puer geté. 
Ne set la lasse qu'elle face. 
Sen drapelet devant sa face 
Moille souvent por mieuz tenir, 
Mais a tout ce ne puet venir 
En liu ou chascuns ne la hace. 
Ne set la lasse qu'elle face. 
Mout durement se desespoire ; 
Ne puet dormir, maingier ne boyre, 
Tant a de honte et de contraire. 
Ne vos saroye pas retraire 
Comment la lasse bonne fame 
S'est dementee a Nostre Dame 
Et adont et pluseurs foïes. 
A nuz genouz, a mains ploïes 
Sovent li requiert et deproie 
Qu'encor l'entende et qu'encor l'oie. 
« He ! mere Dieu, ce dist la lasse, 
Ou dou tout en tout me respasse 
Ou tu prochainne mort m'envoie. 
Ne puis aler ne champ ne voie 
C'on ne me gat, c'on ne me huit. 
Chascuns me heit, chascuns me fuit, 
Chascuns me despit et desdaigne. 
He ! douce virge, daigne, daigne 
Reconforter ceste chaitive ! 
Ne sueffre pas que j'ensi vive. 
Mielz veil morir isnelement 
Que vivre ensi honteusement. » 
Un jor avint que mout hora 
Et mout gemist et mout plora. 
A l'avesprir sanz demoree 
Couchie s'est toute esplouree. 
Ne dormi mie longuement, 
Ainz s'esvilla soutainnement 
Et de rechief assez ploura 
Et mout devotement ora 
Et mout bien propose en son cuer 
Qu'ele ne laira a nul fuer 
Qu'a Soissonz bien main ne revoist, 
Cui qu'il en griet ne cui qu'en poist. 
Devant l'autel la bele dame 
Gemira tant la lasse d'ame 
De son las cors departyra 
Ou aucun conseil metera 
La mere Dieu en son malaige. 
Lors se porpense en son corage, 
Ensi com le vielt Nostre Sire, 
Qu'ele encor a un peu de cire, 
Dont devroit faire une chandoile 
Pour porter a la clere estoyle 
Qui toz les desvoyez avoye. 
Lors s'est levee a mout grant joye, 
Deuz boysetes a alumees, 
Qui dou soir erent demorees. 
Se fait un peu de chandillete, 
Car n'avoit q'un peu de cirete. 
Mout volentiers faite l'eüst 
Et longue et grant s'ele peüst, 
Mais la lasse n'avoit de quoy. 
Tout belement et en requoy 
Se rest endormie en son lit. 
La mere Dieu, qui par delit 
Eut la chandoile remiree 
Que la povre fame atyree 
Eut par si grant devocïon 
Et qui la grant contricïon 
Et la doleur vit de son cuer, 
Tenir ne se puet a nul fuer 
Que n'en eüst pitié trop grant. 
Por ce que tant la voit engrant 
La dame dou ciel et de terre 
De li a son mostier requerre, 
Tant est piteuse et tant est tendre 
Qu'ele ne puet nes tant atendre 
Qu'a Sossonz soit a li venue, 
Ainz est sour son lit descendue. 
Si com pitiez la point et touche, 
Se li refait novele bouche 
Et a ses dois blanz et souez 
Li fait et forme un si biau nez 
Et tout le vis si li ra faite 
Qu'assez plus bele est et mielz faite 
Qu'onques devant n'avoit esté. 
Quant tout c'eut fait la flors d'esté, 
La fleurs de lis, la fresche rose 
Ou est toute douceurs enclose, 
La povre fame est esvillie. 
Durement s'est esmervillie 
De ce que jors encor n'est mie. 
La saisonz ert auques partie, 
Car li livres fait mentïon 
Qu'il ert li equinoctïon 
Qui est a l'issue d'yver. 
En printanz qu'apelommes ver 
Adont fu ce que Nostre Dame 
Viseta l'esgaree fame 
Qui tant ert viez et dechacie. 
De tout son cuer eut deprïee 
La mere Dieu la povre fame, 
Et la roÿne, la grant dame 
Qui tant est douce et debonnaire, 
Li ratira si le viaire 
Qu'ele reut tout a son devis 
Et nez et bouche, face et vis. 
Quant la lasse s'est esveillie, 
Qui toute estoit esmanvillie 
Pour aler bien matin requerre 
La dame de ciel et de terre, 
En son cuer a grant joie eüe 
De ce qu'en dormant a veüe, 
Ce li est vis, la douce dame. 
Quant voit la lasse bone fame 
Qu'encor n'est mie a l'ajorner, 
Son drapel prent a ratorner, 
Qui li glace, ce li est vis, 
Et chiet tout contreval le vis. 
Deuz foys ou trois jus li reglace 
Quant l'a remis deseur sa face. 
Quant voit qu'a chief n'en puet venir 
De ce drapel faire tenir, 
A cialz de la maison escrie : 
« Por ma dame sainte Marie ! 
Por mon drapelet qui me chiet, 
Aucun de vos pri qu'il se liet 
Et qu'il me viegne un peu aidier. 
- Ja ne finerez de plaidier, » 
Respondent cil cui n'en est rien 
Et qui la heent plus q'un chien. 
La dolante, qui ne seit mie 
Que ma dame sainte Marie 
Si doucement l'ait visetee, 
Deuz fois ou trois s'est escrïee 
Et doucement leur prie et dit : 
« Pour Dieu, alumez un petit 
Tant qu'atiré mon drapel aie. 
- Ne noz laira dormir dame Aie, 
Par le cuer bieu ! » font entr'alz cil 
Qui mout la tiennent en porvil, 
Qui anuié et las en sont. 
La sorde oreille tuit li font, 
De li godent, gabent et rïent. 
Li un as autres chiflant, dïent : 
« Dame Tyeberge, dame Aupais, 
Ne noz laira ja mais em pais. 
N'iert ja en liu qu'ele n'anuit. 
Avoir puist ele male nuit 
Et demain male matinee 
Com male, vielle estatinee ! » 
De li chifloient tuit ensamble. 
Mout granz mestiers iert, ce me samble, 
A la lasse de bone fame 
Que piteuse fust Nostre Dame 
Plus qu'il n'estoient entr'aus touz. 
Mout est siecles fel et estouz. 
Quant ele voit qu'a son apel 
Ne venront mie, son drapel, 
Toute dolante en souspirant, 
Mielz qu'ele puet, va ratyrant. 
Quant le ra mis deseur son vis, 
Au nez le sent, ce li est vis. 
Adont se saigne et esmerveille. 
Dormir cuide, mais ele veille. 
Cinc foys ou sis touche et retouche 
Le nez avant et puis la bouche, 
Puis le menton et puis la face. 
Si grant joie a ne seit que face, 
Mais toutes voyes dormir cuide. 
Si met grant painne et grant estuide 
A savoir s'ele dort ou non. 
« Je dor, fait ele, ce fas mon ! 
Non fas, si faz. Sainte Marie ! 
Qui m'aroit dont si bien garie 
Et si sanee en petit d'eure ? » 
La lasse adont de joye pleure 
Et a deus mainz de rechief touche 
Plus de vint foys et nez et bouche. 
Quant ele voit a la parclose 
Que toute vraie est ceste chose, 
A haute vois s'est escrïee : 
« Haute roÿne coronee, 
Douce dame sainte Marie, 
Aïe ! aïe ! aïe ! aïe ! 
Douce dame sainte Marie, 
Aÿe ! aïe ! aïe ! aïe ! 
Douce dame sainte Marie, 
Aÿe ! aïe ! aïe ! aïe ! » 
Par trois fois s'escria ensi, 
Et puis a dit : « Merci, merci ! 
Pour Dieu ! pour Dieu ! venez veoir 
La grant vertu et le pooir 
De ma dame sainte Marie. 
Sanee m'a toute et garie. 
Sanee sui ! sanee sui ! 
Cele a cui sui, serai et fui 
Et ou mes cuers est toz remez 
Rendu m'a face, bouche et nez. » 
Sus sont sailli petit et grant ; 
Le feu alument, car engrant 
Sont mout de veoir cest affaire. 
Plus tost que chascuns puet esclaire, 
A li s'en viennent qui mielz mielz. 
A grans anuiz croient leurs ielz 
Dou grant myracle quant le voient. 
De pitié pleurent et larmoyent, 
Mout durement s'en esmerveillent. 
Les genz de la vile s'esveillent 
Et qui mieuz mieuz tout i aqueurent. 
Petit et grant de pitié pleurent. 
Em plorant dit la lasse fame : 
« Vez ci le biau nez Nostre Dame 
C'a Nostre Dame manouvré. 
Soutilment a anuit ouvré. » 
Luez qu'ajorna, la bonne fame 
A Soissonz vint a Nostre Dame, 
Qui si bien l'a reconfortee, 
Et sa chandaille a aportee. 
Offerte l'a mout humelement. 
Devant l'autel devotement 
La bonne fame assez ora 
Et chaudes larmes mout plora. 
Quant d'orison fu relevee, 
Entor li eut grant aünee 
Et de grans genz et de menues. 
Tuit akeurent d'aval les rues 
Por regarder la grant merveille. 
Chascuns se saigne et esmerveille, 
Et esbahi sont tuit affait 
De ce que Nostre Dame a fait. 
Por un petit que ne l'afolent, 
Tant la baisent et tant l'acolent. 
Cil et celes qui la connoissent 
De li baisier trestout s'angoissent. 
L'abeesse, les bones dames, 
Li preudome, les preudefames 
Qui de grant tans la connoissoient 
Grant joie en font, mout la festoient. 
Le nes li baisent et la bouche ; 
Mout volentiers chascuns i touche. 
Chascuns li baise le viaire 
Ausi com un haut saintuaire. 
Cil qui la viennent esgarder 
Et de bien pres weillent garder 
Dïent de la moytié si bele 
N'est la viez chars com la novele, 
Si plaisanz d'assez ne si josne. 
Cil qui maint gaz, mainte ramprosne 
Dit avoient la bonne fame 
En l'onnour Dieu et Nostre Dame 
A jointes mains merci li crïent 
Et envers li mout s'umelïent. 
Cele ou Diex a mise sa grace 
Humelement, a moillie face, 
Petis et granz toz lor pardonne. 
N'aroie mie dusqu'a none 
Dite la joye ne retraite 
Ne la feste qui la fu faite. 
Por le miracle, qui fu hauz, 
La bone abbeesse Mahauz 
Mout hautement sonner en fist. 
La haute mere Jhesu Crist 
Et loinz et pres communement 
Loee en fu mout hautement. 
Qui ce myracle bien remire 
Bien puet penser et bien puet dire 
Que retraire ne saroyt ame 
La grant douceur de Nostre Dame. 
Seur toutes pitiez est piteuse 
La douce virge glorïeuse 
Qui en ses dous flans glorïeus 
Porta le tresor precïeus 
Qui touz nos rachata d'enfer. 
Cuer a d'acier, cuer a de fer, 
Cuer a de gres et de cailleu 
Qui de l'amour la mere Dieu 
N'est touz boillanz et touz espris. 
Cist miracles nos a apris 
Que nus de cuer ne la requiert 
Qu'ele ne face quanqu'il quiert. 
Cis myracles bien noz esclaire 
Que Nostre Dame seit mielz faire 
Que nus ne saroyt deviser. 
Souffler, espenre et atisier 
Noz doivent toz et enflamer 
Si doz myracle a li amer. 
Deseur toz autres en toz lieuz 
Sont si myracle mervilleuz, 
Piteuz et doz et debonaire. 
Bien noz mostre, bien noz esclaire 
Nostre Dame sainte Marie 
Sa grant douceur, sa cortoysie 
Par les myracles deliteuz 
Que fait si doz et si piteuz 
Par tout le monde tout affait. 
Mais trop souvent trop mal me fait 
Ce que je voi aucunes genz 
Que nus myracles, tant soit genz 
Ne tant soit granz, croire ne pueent, 
Ainz les murtrissent en enfueent 
A leur pooir et oscurcissent. 
Leur pechié si les endurcissent 
Que la douceur ne voient mie 
De ma dame sainte Marie. 
Nes des lettrés sai je de telz 
Qui de venin sont si gleteuz 
Que leurs cuers point ne se delite 
En la grace Saint Esperite. 
Le bien heent et rüent puer. 
De venin a tant en leur cuer, 
De tossique, d'esquamonnee 
Qu'il frïent plus que charbonnee 
De mautalent, d'ardeur et d'ire 
D'une douceur quant l'oient dire. 
D'un miracle, d'une vertu 
Touz tans dïent que c'est d'artu, 
Et tout adés vont contre poil. 
Des sages sont, pas ne leur çoil, 
De cui la lettre et Diex parole : 
« Fol sont en fet, sage en parole. » 
Sage sont pour ce que mal facent, 
A leur pooir tout bien esfacent. 
Des iex dou cuer ne voient goute. 
Ferir les i puist male goute ! 
Puis qu'est ainsi qu'il n'ont pooir 
Ne volenté de bien vooir, 
De bien dire ne d'escouter, 
Simples genz font souvent douter 
Por ce qu'il gabent et qu'il rïent 
D'aucunes choses que cil dïent 
Qui volentiers genz atraroient 
A bones wevres, s'il pooient, 
Et au service de la dame 
Que chascuns doit de cors et d'ame 
Servir adés et jour et nuit. 
Mais n'est nus biens ne leur anuit. 
Biens a oïr les amaigroie, 
Et plus encraissent de deus doie 
Quant aucun mal oient retraire. 
Maus a ouïr touz les esclaire, 
Biens a oïr touz les confont. 
Li cuers tous leur remet et font 
Quant retraire oient aucun bien. 
Comme mastin, waignon ou chien 
Vont groignoiant quant on lor conte 
Aucune rien qui a Dieu monte 
Et a sa douce mere chiere. 
Le groing tornent luez et la chiere 
Qu'aucun myracle oient conter. 
Diex ! Diex ! Diex ! Diex ! quel affronter ! 
D'une maçue ou d'un pestail 
Toz tanz, toz tanz un arestail 
Metent ou bien quant dire l'oient. 
Se vomir le venin osoient 
Qui sour les cuers leur gist et crout, 
Il diroyent trestot debout, 
Mien escïent, foy que doy m'ame, 
Qu'il n'aimment mie Nostre Dame 
Pour ce qu'ele est tant debonnaire. 
Tant sont felon et deputaire 
Que myracles n'aimment ne croyent 
Et, s'a la fois aucun en voyent, 
De quanqu'il pueent l'amenuisent. 
Si faites genz si fort me nuisent 
Que par un peu je ne fenc d'ire. 
N'est si grans biens, s'il l'oent dire, 
Q'une barre encontre ne jetent. 
La douceur Dieu a nïent metent. 
De la douceur Dieu endurcissent 
Et de sa clarté obscurcissent. 
N'est si granz biens ou mal ne glosent. 
Quant Nostre Dame blasmer n'osent, 
Cil qui tout sont plain de tosique 
Adont si dïent qu'atentique 
Ne vrai ne sont pas si miracle ; 
Por metre encontre aucun obstacle, 
Dïent que tout sont apocriffe. 
Qui les desment, qui les rebiffe, 
Il fait que preu, foi que doi m'ame, 
Et bon gre l'en set Nostre Dame. 
Vius est lor vie, orde et amere 
Quant la douceur de la Dieu mere, 
La grant vertu et le pooir 
Oïr ne welent ne veoir 
Et la Dieu grasce a escïent 
Tienent a fable et a nïent. 
En creance affermer devroient 
Des biax miracles quant les oient, 
Et seviaus non, de çauz au mains 
Que cil escrisent a leur mains 
Qui a leur ieuz propres les virent. 
Sachiez de voir que ja se virent 
Si faites genz en mescreance, 
Car en aus n'a foi ne creance. 
Se la fussent, par saint Faron, 
Ou suscita Diex Lazaron, 
Ne que guïf ne le creïssent, 
Mais a fantosme tot tenissent. 
S'avec le roi Faraon fussent, 
Ja Moïsem creü n'eüssent 
Por nule chose qu'il deïst 
Ne por nul signe qu'il feïst 
Ne plus que fist li renoiez 
Qui en la mer en fu noiez. 
Les ieuz do cuer n'ont mie overz, 
Ainz les ont velez et coverz 
Aussi com a la sinagogue. 
De tiex genz en son dyalogue 
Dist saint Gregoires a Perron 
Que plus sont dur que dur perron. 
Leur cuer par sont si endurci 
Et de pechié tant oscurci, 
Si com fu li cuers Faraon, 
Que ja tant ne leur dira on 
Vertuz, merveilles ne miracles 
Que lors n'i jetent leur obstacles, 
Que lors ne guabent et chachignent. 
Toz çaus heent, toz çaus rechignent 
Et encontre toz cialz se crestent 
Qui bien dïent et ammonestent. 
Trop mal usage ont entrepris, 
Dampné seront s'en ce sont pris. 
Ce myracle qu'ai raconté 
Virent tuit cil de la cité 
De Soissonz et d'autre vint mile. 
Grant ne petit n'eut en la vile 
Qui Gondree ne conneüst 
Et qui grant hide n'en eüst 
Pour ce que tant par ert hideuse. 
Et la pucele glorïeuse 
Qui piteuse est et debonnaire 
Plus que ne puet langue retraire, 
Pour abaubir cialz qui groignoient 
Des myracles que pas ne croient 
La reforma et fist si bele 
Qu'en tout Soissonz n'avoit pucele 
Plus biau nez ne plus bele bouche 
Eüst de li, si com cil touche 
Qui fist le myracle et escrit. 
Et je meïsme, qui l'escrit 
En romans met et en latin, 
Vi en m'enfance, en mon matin, 
Une nonain de Nostre Dame 
Qui Gondree, la povre fame 
Dont je vos cont, baisa et vit. 
Et li bons cuens Raous m'a dit 
De Soissons qu'assez li conta 
Li cuens Yves qu'il li baisa 
Le nes plus de cinquante foiz. 
En celui faut creance et foiz 
Qui n'en croit celui qui la vit. 
De male mort muire et devit, 
S'il ne s'amende tant i met, 
Soit clers, soit lais, qui s'entremet 
De metre ostacle et contredit 
En ce que preudom conte et dit 
Et qu'afferme Sainte Escriture, 
Qui nostre foy noz asseüre 
Et doctrine sages et folz. 
En s'epistle noz dit sainz Polz 
Qu'a no doctrine sont escrit 
Et a no preu tuit li escrit. 
Qui va encontre vrais myracles, 
De mauz rasoirs, de mauz novacles 
Ait il la langue decolpee. 
Symple gent a tost descoppee 
Et tost les ielz dou cuer leur poie 
Qui rit de myracle et coppoie. 
Bien se ront cil la geule et colpe 
Qui de bien faire gent descoupe. 
A bien dire noz acoupons, 
Quar par pieces et par coupons 
Ert en enfer toz decoupés 
Cil par cui bienz iert decoupez. 
S'a leur denz leur langues colpoient 
Cil qui des myracles coupoyent, 
Ce seroyt certes mout bonz colz. 
Maufez leur rompe a toz les colz ! 


Qui vielt oïr vers moy se traie : 
Talenz me prent qu'encor retraie 
De la soutil phisicïenne, 
De la sage cyrurgïenne 
De Soissonz une bele cure. 
Nostre Dame plus d'enfers cure 
Que tuit li haut phisicïen 
Ne tuit li bon cyrurgïen 
De Montpellier ne de Salerne. 
Maus, tant soyt griez, feuz d'enfer ne 
Puet durer pour rien qui aviengne 
En liu n'en place ou ele viengne. 
Il n'est nus malz tant enragiez 
Que luez ne soit assouagiez 
Cui daigne nes dou doit taster. 
Mout se fait certes bon haster 
Et mout est sages qui se painne 
Et qui met cuer, entente et painne 
En acointier dame si sage. 
Ne doit douter nul grief malage 
N'enfremeté de cors ne d'ame 
Nus qui bien soit de Nostre Dame. 
De beles cures par fait tantes 
Nus ne saroit a dire quantes. 
Curez est luez de cors et d'ame 
Cil et cele cui Nostre Dame 
Daigne atouchier nes de son doit. 
Cil bien curez tost estre doit, 
Et si est il, c'est or dou mains, 
Qui chiet entre ses blanches mains. 
La mere Dieu a si sainz doys, 
Si bialz, si blanz, si lonz, si droys 
Que garis est tout maintenant 
Cui ele en touche tant ne quant. 
Tost garist ame de pechié 
Et sane tost cors entechié. 
Quant saner daigne le las cors, 
Qui muert ausi com fait uns pors 
Et qui tost va em porreture, 
Sachiez qu'en l'ame met grant cure, 
Qui durra sanz definement. 
Or entendez, pour Dieu, comment 
La douce dame resjoÿ 
Un sien home, qui de Joÿ 
Aporter se fist a Soyssonz. 
Ses vendenges et ses moyssonz 
Et sa gaaigne avoit perdue 
Pour ce qu'avoit ou piet eüe 
Lontanz ne sai quel maladie. 
Se vos volez quel mal a die, 
Venir je n'en saroye a chief. 
Le piet avoit a tel meschief 
Et la jambe si boursouflee, 
Si vessiee, si enflee, 
Si plainne de treuz et de plaies 
Qu'il i avoit, ce croy, de naies 
Et d'estoupes demi gyron. 
Boe et venins tout environ 
De toutes pars en saloit fors. 
En grant martyre estoit ses cors. 
Et jambe et pié avoit porri. 
Qui li donast tout Mont Ourri 
Ne tout l'avoir d'une grant terre, 
N'en marchast il deus pas a terre. 
Robers cil hom ert apelés. 
Ses piez ert bien endrapelez, 
Mais nequedent si fort puoit 
Que de pueur la gent tuoit. 
Quant ou mostier fu aportez, 
Assez i trueve d'amortez 
Et de malades qui se plaingnent. 
Li un ardent, li autre estaingnent ; 
Li uns pleure, li autres crie. 
Robers, qui a grief maladie, 
Mout durement pleure et gemist, 
Mais de son piet saut fors et ist, 
Qui de decorre onques ne fine, 
Une si puanz puasine 
Que trestout cil dou mostier crïent 
Et as gardes em plorant prïent 
Qu'aucuns d'aus fors, pour Dieu, le mete, 
Car il put plus que nule sete. 
Nes la pueurs tolt tout le cuer 
As dames qui chantent en cuer. 
Chascuns crie pour la grieté : 
« Boutez la hors cel espieté ! » 
Robers adont hors est boutez. 
As wis defors s'est acoutez ; 
La pleure et brait et huce et crie : 
« Douce dame sainte Marie, 
Fors de t'eglyse me boute on, 
Et se sui tes sers et tes hom 
Et de Joï, ta vile, nez. 
Seignor, fait il, vos vilenez 
Quant me boutez fors com un chien. 
Las ! las ! chaitis, or puis je bien 
Dire que privez mal achate. » 
A l'uis defors seur une nate 
Par pluiseurs fois mout se demente : 
« Haï ! fait il, pucele gente, 
Virge sacree, debonnaire, 
Que porrai je dire ne faire ? 
Que porrai dire, douce dame, 
Quant je ne voi homme ne famme 
Tant soit de malage souspris, 
Bruïs de feu d'enfer n'espris, 
A ton soller qu'il ne garisse, 
Et il te plaist que je languisse 
A grant doleur ici et muire ? 
Com un torel m'oys ici muire 
Et com un ors crïer et braire, 
Et tu n'iez nes tant debonnaire 
Que tu me daignez escouter 
Quant de çaienz me vois bouter 
Com un waignon fors et chacier. 
En'as tu cuer plus dur d'acier 
Quant de santé tant ne m'envoyes 
Raler m'en puisse toutes voyes ? 
Ja n'est il, dame, nus consaus 
En ciel n'en terre, tant soit haus, 
Com est li tienz aprés ton fil. 
Cil povre saint, que feront il, 
Se prïer les vois et requerre, 
Quant tu, qui de ciel et de terre 
Roÿne iez et empereris, 
Sueffres qu'ainsi soye peris, 
Qui t'ai requise a grant meschief 
Et qui tes hom sui de mon chief, 
Qui demouré ai ci tel piece 
Que mes las piez touz me despiece ? 
Se fail a toi en ceste vile, 
Ou ardanz as estainz dis mile 
Et ou tu fais tant haut miracle, 
A saint Eloi n'a saint Romacle, 
A saint Fiacre n'a saint Gile 
Que querrai je ? Dame, di le ! » 
Ainsi li las sanz nul sejor 
As wis defors et nuit et jor 
A Nostre Dame se demente. 
Mais si ses piez l'air empullente 
Qu'as pluiseurs samble et est avis 
Que toz en soit plains li parvis 
De pullentie et de charoingne. 
Lors li dit on sanz nule aloingne 
Que s'en la vile plus demeure 
Ne tant ne quant, ne jor ne eure, 
Qu'ausi traïner, par saint Gile, 
Le fera on fors de la vile 
Com un cheval mort de morille. 
Quant voit li las c'on si l'avile 
Que traïner fors le vielt on, 
Lors crie et dit a mout haut ton : 
« He ! mere au roy de paradys, 
J'ai ci esté nuef jors ou dis 
Si comme cil qui esperoye 
Qu'a Joÿ m'en ralaisse a joye 
Par ton conseil et par t'aÿe, 
Mais ainc n'i fist ma maladie 
S'agregier non, ma douce dame. 
A mes enfanz et a ma fame 
Reporterai povres nouveles. 
Des sollerés et des coteles 
Leur gaaignasse a grant plenté 
Se tu m'envoyaissez santé. 
Mais, douce dame, toutes voyes, 
Por ce se santé ne m'envoyes, 
Desesperer ne me veil pas. 
Comment qu'il voist, mes cuers, li las, 
En ta douceur encor s'espoire. 
Douce mere au douz roi de gloire, 
Encor en toi ai grant fiance. 
Dame, encor gist grant esperance 
Et repose dedenz mon sain. 
Quant te plaira, et fort et sain, 
Ou que je soye, fait m'aras, 
Et loinz et prez bien en saras 
A cief venir ou que je soye. 
D'une cuignie me feroye 
Colper le piet sanz demorance 
Se n'ert la tres ferme esperance 
Qui en mon cuer est aancree. 
Puis qu'est ensi, virge sacree, 
Que la vile widier m'estuet 
Et qu'autrement estre ne puet, 
A toy congiet prenc, douce dame, 
Et te commant mon cors et m'ame. 
Porter m'en ferai ennevois ; 
Mon cuer te lais et je m'en vois. » 
Ainsi li las mout longuement 
S'est dementez mout doucement 
A ma dame sainte Marie. 
Ne sai s'on l'emporte ou charie, 
Mais tant fait qu'il est a Joÿ. 
Sa fame un peu le conjoÿ 
La nuit premiere que la vint, 
Mais ainz que jor passaissent vint, 
De lui fu mout lasse et tanee. 
Mout fust or pure et bien vanee 
Fame cui n'anuiast telz hom 
A ce, tout de fi le seit hom, 
Qu'eles les ont et bialz et nez, 
Leur font eles malvais chevez, 
Assez souvent teles i a. 
Robers forment s'umelia 
A sa fame et a ses enfanz. 
Bien set que la pueurs est granz 
Qui de li chiet, sourt et degoute. 
Por peu sa fame fors nel boute 
De sa maison assez souvent. 
« Je vos metrai, fait elle, au vent, 
Sire vilainz, orz conchïez, 
S'estes nes tex que mot dïez. » 
Ne seit li las que devenir. 
Ne puet aler, ne puet venir. 
Sa fame a grant dongier le couche. 
Plus le despit c'une viez çouche. 
Ne fait rienz nule qu'il commant ; 
Del tolt vielt faire a son commant. 
Se talent a d'aucune chose 
Et demander ne rouver l'ose, 
Les pas jure que Diex passa 
Que mar fu telz qu'il le pensa. 
Quanqu'ele fait, fait sor son pois : 
Quant vielt porree, lors a pois ; 
Et quant vieut pois, lors a poree. 
Mout est dolente en sa couree 
Quant il tant vit et il tant dure. 
Vie li mainne pesme et dure. 
A grant plenté en est de teles : 
Ne prisent mie deus viez peles 
Leurs barons puis qu'il sont malade ; 
Mout tost leur sont coreuz et sade 
Et des maisonz luez les barnessez ; 
Seur leurs barons se font maistressez. 
Mais Salemons dist vraiement 
Que la maisons pent laidement 
Et trop va mal puis que la fame 
Seur l'omme en est maistresse et dame. 
De la Robert ne sai que dire : 
Quant ele voit qu'adez empire, 
Si le despit, si le desdaingne 
Que nes touchier a lui ne daingne. 
Se Nostre Dame, a cui tant pense, 
De lui aidier ne se porpense, 
Trop me venra a grant merveille 
Et si dirai qu'ele soumeille, 
Car esperance et bone foiz 
Au ciel li font plus de cent foiz 
Chascune nuit lever les mains : 
« He ! mere Dieu, fait il, au mains, 
Quant ne te plest que je respas, 
Bon finement et bon trespas 
Prochainement, dame, m'envoie. 
Prochainement, dame, m'avoie 
A ce que tu as pourveü. 
Tant ai langui, tant ai geü 
Que jambe et pié ai tout pourri. 
Je n'ai enfant, je n'ai nourri 
Qui mais i daint tendre la main. 
Miex aim la mort hui que demain. 
Tant par sui ors, pucele monde, 
Que flair et pu a tout le monde. » 
Une nuit ot assez oré 
Et tant gemi et tant ploré 
Qu'il s'endormi tout em plorant. 
Cele que truevent secorant 
Et cil et celes, qui qu'il soyent, 
Qui doucement souvent la proyent 
Adont atendre n'i volt plus. 
La grans roÿne de lassus, 
Qui de ciel et de terre est dame, 
Quant voit que fiex et fille et fame 
Dou tout en tout l'ont adossé 
Et com charoigne en un fossé 
Dou tout l'ont mis en nonchaloir, 
Aidier li vielt lors et valoir. 
Lors vielt mostrer qu'ele seit faire ; 
Lors devenir la debonaire 
Vielt, ce m'est vis, cirurgïenne. 
La tres douce phisicïenne, 
Qui tant par est de franche orine 
Que trestoz cialz sane et orine 
Qui ont en li bonne fiance, 
Quant voit la grant perseverance 
Que li las a et a eüe, 
De pitié est toute esmeüe. 
Dou las pitiez telz li est prise 
Qu'endurer ne puet sa franchise, 
Ne pour le plus ne pour le mains, 
Qu'ele meïsme de ses mains, 
Qui tant par sont beles et sades 
Et sainnes por taster malades, 
Taster et saner ne le viengne. 
Ne ne vielt por rien qui aviengne 
Que nus fors ele i mete main. 
He ! he ! si maït Diex demain, 
Il n'a si mervilleuse fame 
En tout le mont com Nostre Dame ! 
Mervilleuse certes est ele. 
La sainte virge, la pucele, 
Si tres douce est et si tres piue 
Que nule douceurs a la siue 
Comparer ne se puet ne panre. 
La mere Dieu par est si tenre, 
Si piteuse, si debonnaire 
Que ne li put ne ne li flaire 
Enfers, tant soit plains d'emposture, 
Puis qu'ait pensee nete et pure. 
Ou est qui osast nes penser 
Que taster daignast n'adeser 
Ne manoyer por nule chose 
La nete fleurs, la nete rose, 
La neteez de tout le monde, 
Homme tant ort et tant ymmonde, 
Si plain de bendiax et de naiez, 
Si plain de treuz, si plain de plaies, 
Si plain de roingne et de poacre ? 
Ou saint Eloy ou saint Fiacre, 
Qui telz genz sevent manoyer, 
I deüst vialz bien envoyer, 
Mais bien savoit, c'est or dou mains, 
N'avoient pas si soués mains 
Com elle avoit ne si tres sades 
Por bien saner tres griés malades, 
Et s'en savoit assez plus qu'il, 
Voire, plus que milante mil. 
He ! mere Dieu, qu'est or de dames, 
De puceles, de hautes fames 
Qui leurs nez mout en estoupassent 
Et qui tout porrir le laissassent 
Ainz qu'i daignassent atouchier ? 
Lever nel daignoyt ne couchier 
Nes sa moillier, dame Tierree, 
Mais tu, dame, qui iez la ree 
Dont sort toute douceurs et ist, 
Pour ce que de cuer te requist, 
Mout le daingnas bien aprochier 
Et ses griez plaiez atouchier. 
La grans dame de tout le monde, 
Qui toute sorrist et soronde 
De douceur et de pïeté, 
Quant voit le las si dejeté 
Que nez sa fame le dejete 
Ne n'est mais nus qui main i mete, 
Adont primes s'en entremet, 
Adont sa sainte main i met. 
Li las Robers, li langeureuz 
Qui tant ert las et dolereuz 
Qu'il n'atendoit se la mort non 
En reclamant Dieu et son non 
Et em priant sa douce mere 
Qu'eüst pitié de sa misere, 
Une nuit endormis se fu. 
La douce mere au roy Jhesu, 
Qui roïne est de tout le mont, 
De paradis lassus amont, 
Ce li sambla, descendre vit 
En sa maison et en son lit. 
Tant par fu bele, c'est la somme, 
Qu'il n'est bouche ne langue d'omme 
Qui raconter le vos seüst 
Ne n'est ielz d'omme qui peüst 
Esgarder son vis ne veoir, 
Tant par est clers de grant pooir. 
Mout doucement par grant delit 
Le malade assiet en son lit. 
D'une main le chief li soustient 
Et a l'autre le piet li tient. 
Luez que sa main polie et sade 
Touchié li a au piet malade, 
Toz est sanez, ce li est vis. 
Ne sai que plus vos en devis : 
De fine joye luez s'esveille. 
Mout s'esbahist, mout s'esmerveille 
Quant son piet sent gari et sain. 
Ses las de cuer dedenz son sain 
De joie li sautele et vole. 
Li las son piet baise et acole 
Et tant est liez ne seit que dire. 
Il ne trovast a piece mire 
Qui le sanast si doucement. 
Dou lit saut fors isnelement, 
Se keurt et saut par sa maison. 
Plus grant joye ne fist mais hom. 
Croyre poez, quant sain le virent, 
Que grant joye et grant feste en firent 
Si voisin, si enfant, sa fame. 
A Soissonz, a la bele dame 
L'endemain s'en vient tout corant. 
Le maistre autel tout em plorant 
Baisié a tant et embracié 
Qu'a grant painne l'en ont chacié. 
Les gardes, qui nel connissoyent, 
Desconneü pour ce l'avoyent 
Que durement ert empiriez, 
Amaigris et mal atiriez. 
Robers, qui sainz ert et delivres, 
Trestout ausi com s'il fust yvres, 
Entor l'autel souvent coroyt. 
Dou piet sané souvent feroyt 
Granz cous deseur le pavement 
Et si crïoit mout hautement : 
« Vez ci le pié la bele dame ! 
Vez ci le pié la bele dame ! » 
Lors dïent clerc et chapelain : 
« Boutez la fors ce fol vilain, 
Ce vilain ivre, cel enchoistre ! 
Oïr le puet on desqu'en cloistre. 
Tel feste fait et tel crïee 
Com se la feve avoit trouvee. 
Boutez le fors se vous pouez. 
C'est uns bobers, uns soz nouez. 
- Saigneur, saigneur, ce dist Robers, 
Je ne sui pas vilains bobers, 
Ainçois sui Robers de Joï, 
Que Nostre Dame a esjoï. 
Vilains bobers ne sui je mie, 
Ainz sui, ainz sui Robers joïe. 
Robers, Robers sui porte joie : 
N'arai mais duel de riens que j'oie. 
A Joï joians m'en irai. 
Qui qui en pleurt, je m'en rirai. 
Grant joie a moi ici afiert. » 
Lors fiert li las, fiert et refiert 
Cinc fois ou sis mout lïement 
Dou pié deseur le pavement 
Et plorant dit a chascune ame : 
« Vez ci le biau piet Nostre Dame. 
Vez ci le piet, ici, ici ! 
Qu'ele m'a fait, siue merci. » 
Adont l'ont tuit reconneü, 
Quar laienz eut assez geü. 
Nes les dames le reconnoissent, 
Qui de demander mout s'angoissent 
En quel maniere et en quel guise 
La mere au roi qui tout justise 
Santé rendue li avoit. 
Cielz qui parler mout bel savoit 
Tout mot a mot et tout a trait 
Em plorant lor conte et retrait 
Tout ce qu'avez devant oï. 
Par le mostier sont resjoÿ 
Et clerc et lai, et homme et fames. 
Les cloistrieres, les bonnes dames, 
Meesmement les jovenceles, 
Qui cleres vois eurent et beles, 
De chant firent grant melodie. 
Es clociers fu la sonnerie 
Et longue et grans et mervilleuse. 
Au saint soller, la glorïeuse, 
A Soyssonz, la riche valee, 
Tanz myracles et tele alee 
Eut, si com truis, a ce tempoire 
Que faite en fu mout bele ystoyre, 
Mout bialz traitiez et mout bialz lires. 
Ensi avint com Nostre Sires 
Devant le dist et anunça 
Et par l'enfant le pronunça. 
Por ce que veil que chascune ame 
Saiche en quel tanz a Nostre Dame, 
Au saint soller pour l'ardant fu 
La tres grans ale a Soyssonz fu, 
Escrire ci le veil et metre : 
Se je des anz selonc la letre 
Faire vos veil narracïon, 
Lors eut en l'incarnacïon 
Trente et un an et cent et mil. 
Cel an meïsme, ce dit cil 
Qui cest escrit apropria, 
Pappe Innocens si dedia 
Saint Maard le viel de Soyssonz. 
Lors i ot char, tarte et poissonz. 
Mout i couvint riche conroy 
Quant apostoyle i eut et roy, 
A ce qu'abbés i ot et vesques 
Autant com en vin breskeuz bresques. 
Maistre Huez, qui hauz clers fu, 
Qui les ardanz vit et le fu 
Et qui parler oï l'enfant 
Qui en si peu eut apris tant, 
Es myracles qu'il traita dit 
Qu'a ses ielz propres tout ce vit 
Qu'en escrit mist et plus encor. 
Trop convenroit ence en mon cor 
S'en mon livre voloye escrire 
Quanqu'au sien oy conter et dire ; 
Je n'en porroye a chief venir. 
Pour ce m'en veil a tant tenir. 
La tres grant dame, la tres bele 
Vers cui soller, vers cui semele 
Nez feuz d'enfer ne puet durer, 
Sousfrir ne daint ja n'endurer, 
Ce li pri je, la douce dame, 
Que feuz d'enfer n'en cors n'en ame 
Nul de noz toz puist atouchier. 
Et au lever et au couchier 
Noz comandonz tuit en sa main. 
Se la servomes soyr et main 
De vrai corage et de cuer fin, 
Ja a la vie n'a la fin 
Dou feu d'enfer n'arommes garde. 
Feuz d'enfer n'a pooir qu'il arde 
Celui ne cele qui s'aart 
A li servir, par saint Maard. 
Ou feu d'enfer n'iert cil ja ars 
Qui a s'amor s'iert bien aars. 
Pour Dieu, pour Dieu, que n'i ardons ! 
A li amer noz aardons. 
A li se fait bon aardoir, 
De li amer devons ardoir. 
Por Dieu, chascuns si s'i aarde 
Que de s'amor jor et nuit arde. 


Cele qui est de tel maniere 
Que de toz bienz faire est maniere 
Un jor qui fu fist a Loon 
Un myracle que mout loe on. 
Or vos taisiez et si l'oez. 
Por ce qu'en soit ses nons loez, 
A sa loenge le dirai. 
Ja, se Dieu plaist, n'en mentirai. 
La douce virge glorïeuse 
Certes n'est mie besoingneuse 
D'atrupperies ne de faintes. 
De hauz myracles, d'uevres saintes 
Fait tant et a maintes fois faites 
Qu'estre contees ne retraites 
Ne porroyent par langue d'omme. 
De mes mençoignes, c'est la somme, 
N'a pas besoingne Nostre Dame, 
Et j'ançois que dampnasse m'ame. 
Assez mielz me vorroye taire 
Que dire truffes ne retraire. 
Un doz myracle or entendez 
Et vos oreilles me tendez. 
A Loon truis que fist jadis 
La mere au roi de paradys 
Au tanz le bon vesque Elinant 
Un myracle merveilles grant. 
La lettre dit, ou je le vi, 
Prez de Loon, a Chïevi 
Un maieur eut assez preudomme. 
La lettre Willaume le nomme, 
Et sa fame ot a non Soibors. 
Une fille eurent qui Wibors, 
Ce m'est avis, ert apelee. 
A un vallet l'eurent donnee 
Qui Aubuïnz avoit a non. 
La bonne fame et li preudom 
Cele meschine tant amoyent, 
Por ce que plus d'enfanz n'avoyent, 
Qu'en un manoyr, si com moy samble, 
Manant estoyent tuit ensamble. 
La dame estoit cortoyse et sage 
Et mout amoyt de doz corage 
La douce mere au criator. 
Mais pour ce qu'ert de bel ator 
Et qu'ennorer mout bel savoit 
Le vallet qui sa fille avoit, 
Qui mout estoyt et bialz et genz, 
A dire pristrent mout de genz 
Qu'il tenoyt la fille et la mere. 
A la dame fu mout amere 
Ceste nouvele, quant le sot, 
Por ce qu'ainc mais mal renon n'ot 
Ne coupes n'a en tout ce blasme. 
Mout heit sa vie et mout la blasme. 
Tant dolante est, tant plainne d'ire 
Ne seit que faire ne que dire. 
Tant durement est destorbee 
Que durement jor et nuit bee, 
Pense et repense et subtelie 
Comment ceste grant vilenie 
Abatre puist et esfacier. 
Cielz qui les maus seit toz bracier, 
Qui Caÿm fist murtrir Abel, 
Mout est joyanz, mout li est bel 
Quant aperçoyt que cele fame, 
Qui mout par amoit Nostre Dame, 
Si durement est destorbee. 
Ou cuer li met une pensee 
Dont ele ert arse en une flamme 
Se Diex nou fait et Nostre Dame. 
Jor et nuit tant l'assaut et tente 
Que son cuer met tout et s'entente 
A ce qu'aucun conseil puist penre 
Par quoy murtrir face son genre, 
Quar chascuns dit que de sa dame 
Tout autel fait com de sa fame. 
Chascuns li met sus tout debout 
Si que la vile toute em bout. 
Tant embrasa li anemis 
Le mal brasier k'eut en li mis 
Qu'il avint qu'en unes vendenges 
De ribaus et de genz estranges 
Eut grant plenté aval la vile. 
Lors li dyables par sa guille, 
Por faire ardoir la lasse fame 
Et pour dampner et perdre s'ame, 
Deuz fors ribaus li a fait penre 
Et louer pour murtrir son genre. 
En son celier mout en parfont 
Les deus ribaus un soir repont. 
Et, quant la messe fu sonnee 
A l'endemain la matinee, 
Avec la fille i va li pere. 
Malade un peu se fait la mere. 
Aubuïnz, cui li glais enchauce, 
Isnelement se vest et chauce. 
Cele qui coyement vielt faire 
Le mal murtre, le mal affaire, 
Et sus et jus et ça et la 
La maisnie toute envoya. 
Quant par l'ostel ne voit nului 
Fors seulement que li et lui, 
« Bialz doz fiex, fait ele, Aubuïn, 
Va, se m'aporte un peu de vin. 
J'ai si tres soif ja serai morte. » 
Aubuïnz mout la reconforte 
Com cil qui cuide que voir die 
Et qu'ele ait soif et maladie. 
Ou celier est tost avalez ; 
Li doz aigniauz tost est alez. 
Si tost com chiet entre les leuz, 
Pris et saisi l'ont entr'auz deuz. 
Sa lasse gorge li estrangnent 
Tant qu'il le tüent et estaingnent. 
Ne li ont fait ne sanc ne plaie. 
La torteruele qui fressaie 
En peu de tanz est devenue 
Tout coyement, a mousche mue, 
En son lit reporter leur fait. 
Por mielz couvrir ce grant mesfait, 
Ausi com s'il dormoyt le cuevre. 
Cil qui fait ont ceste male oevre 
Mout tost au large se sont mis. 
Grant pooir a li anemis. 
Aprez ce ne demeure gaires 
Que dou mostier revint li maires. 
Sa fille aprez est repairie. 
« Or tost, fait il a sa maisnie, 
Metez la table, si maingons. » 
Lors saut Robins et Ermaingons, 
La table mettent et la nappe. 
Li maires rue jus sa chape 
Et dist : « Or tost ! et pain et vin ! 
Or tost, fait il, fille, Aubuïn 
Apelez tost, si maingeronz. 
Demain espoir vendengerons. 
Ne voel or pas longues seoir, 
Nostre affaire voel porveoir. 
- Or dou haster, cele respont 
Qui la verté taist et repont. 
Encor gesir voy Aubuïn. » 
Dist li maires : « Par saint Martin, 
Ne le tieng mie tout pour fol. 
Il a bien repris, par saint Pol, 
Le cras de ceste matinee. » 
Cele qui la fort destinee 
De son baron ne savoit mie 
Vers le lit keurt et si s'ezcrie 
Par grant amor et par grant feste : 
« Frere Aubuïn, levez la teste 
Et si noz ditez s'il est jors. » 
Cielz qui toz est muiauz et sors 
Oïr ne respondre ne puet. 
Quant ele voit qu'il ne se muet, 
Toute la robe jus li sache. 
Cil ne se muet ne c'une estache 
Qui toz est ja pales et tains. 
Quant cele voit qu'il est estains 
Et que mors est sanz nul resort, 
Quanqu'ele puet s'escrie fort, 
En haut s'escrie : « Mere ! mere ! 
Ci a nouvele mout amere ! 
Mors est mes barons, mes bons sire. 
Ja est plus jaunes que n'est cire. » 
La mere, ausi com rien n'en sache, 
Ses poins detuert, ses chevolz sache. 
Crie la fille, brait la mere 
Et trop grant duel refait li pere. 
De toutes pars les gens akeurent, 
Qui Aubuïn crïent et pleurent. 
Ici ne weil arester pas. 
Conreez est isnelepas, 
Ensevelis et mis em biere. 
Por ce qu'est mors en tel maniere 
Et que vallez ert bialz et genz, 
Mout par est plains de maintes genz. 
La nouvele, qui tost ala, 
Ala et vint tant ça et la 
Qu'a Loon vint sanz nul delai. 
Li livres dit, ou leü l'ai, 
Qu'a Loon un vidame avoit 
Qui apelez Ybers estoyt. 
En la cité, c'en est la somme, 
N'avoit d'assez si tres sage homme 
Se plus ne fust crüex que sages. 
Tant ert li cuers et li corages 
Et fel et fiers de ce vidame 
Ja n'eüst d'omme ne de fame 
Pitié, ne ja ne le plainsist 
Puis que jugemens l'atainsist. 
Quant d'Aubuïn oit la nouvele, 
Ne li est pas plaisanz ne bele. 
Mout s'esmerveille durement 
Comment si tres soudainnement 
Si bialz vallez mis est en biere. 
Tant pense avant, tant pense arriere 
Qu'il perçoit bien par son savoir 
Qu'aucun barat i puet avoir. 
Toz trespensez est toute jor, 
Mais l'endemain sanz nul sejor, 
Com hom soutil de grant maniere, 
Ainz qu'au mostier viengne la biere, 
A Chïevi s'en vient bien main. 
« Si m'aït Diex, fait il demain, 
De ce vallet sui mout dolens. » 
De l'enquerre n'est mie lenz 
Ou il fu mors, quant ne comment. 
Quant voit que par enquerrement 
Chose n'en oit qui li soufise, 
Com hom trop crüeuz en justise 
Dou pié boutee a jus la biere ; 
Ireement de grant maniere 
Tout le suaire a depicié. 
Maintenant qu'il le voit blecié 
Entor la gorge, noir et taint, 
De mautalent les denz estraint 
Et dist : « Murtris est, par saint Pere ! » 
La mere, la fille et le pere, 
Qui qui en doye groignoier, 
Isnelement et tost loyer 
A fait les mains derrier les doz. 
En debatant de bastons gros 
A Loon les en fait mener ; 
Mout les fait batre et mesmener. 
Ainz qu'il viegnent emmi la vile, 
Aqueurent genz plus de dis mile ; 
De toutes pars genz i aqueurent. 
Piteusez genz de pitié pleurent, 
Et li felon rïent de joye. 
Pour quoy lonc conte vos feroye ? 
Devant l'evesque sont venu 
En lors chemisez trestout nu. 
Quant la lasse dolante fame 
Voit ce maufé, ce mau vidame 
Qui si les mesmainne et escille, 
De son baron et de sa fille 
Mout grans pitiez au cuer li prent. 
Ensi com Sains Espirs l'esprent, 
Quanqu'ele puet en haut s'escrie : 
« Ces innocens ne tüez mie, 
Car couppes n'ont en cest affaire. 
Moy ardoir faites et desfaire, 
De moy justise faites penre, 
Quar je murtrir fis mon biau genre. 
Par moy gist il, li las, em biere. 
Homecide sui et murtriere. » 
Sa fille et son baron delivre 
Et a la mort ensi se livre. 
La lasse ensi en sa chemise 
Avalee est en chartre et mise 
Tant que li vesques soyt estruis 
Comment ses cors sera destruis. 
Li bons evesques Elinanz, 
Ou li pueples ert aclinanz, 
Et il et toz li hauz clergiez, 
Au mielz qu'il puet, s'est consilliez 
Qu'est affaire de tel murtriere. 
Cil dit avant et cil arriere, 
Ne point ne sont d'une acordance. 
Un maistre i ot de grant bobance, 
De grant affaire et de grant non ; 
Maistre Quentins avoyt a non. 
Mout ert bons clers, mais peu en ce 
Pris, et s'ai droyt, sa grant scïence 
Que ne l'avoit pas arousee 
Sains Esperis de sa rousee. 
Trop fu crüeuz, sauve sa grace, 
Quant il ne prist bien garde a ce 
Que sa douceur Diex tant avive 
Qu'il vielt que li pechieres vive 
Et qu'il face sa penitance. 
Taillament rua sa sentence 
Et si dit pour droit au vidame 
Que maintenant en une flame 
Devoit estre arse la murtriere. 
Cielz n'en fist pas dolante chiere 
Dou jugement quant il l'oÿ, 
Mais durement s'en esjoÿ. 
Nus plus crüeus de lui n'i fust. 
Si res a res, si fust a fust 
La justice et le droit raoit 
Que nus es mains ne li chaoit 
Alez ne fust sanz nul delai. 
Encor li clers fist pis dou lai 
Qui si crüeument la juja. 
Mal est jugiez qui mal juge a : 
La lasse ou clerc ot felon juge. 
Clers est desvez qui ainsi juge. 
D'ardoir la lasse si se haste 
Li vidames, que d'un bon haste 
Ne mainjast pas si volentiers 
S'eüst juné deus jors entiers. 
Et li parent au mort restoyent 
Pres de lui, qui l'amonestoyent 
Qu'isnelement fesist et tost 
L'orde murdriere mettre en rost. 
Fors de la chartre l'ont sachie, 
Mout crüelment li ont lacie 
Une grant hart entor le col, 
Que blanc avoit la lasse et mol. 
Quant voit la lasse qu'est alee, 
Tout em plorant s'est escrïee 
Et jointes mains prie au vidame 
Qu'au moustier la tres douce dame 
Un seul petit la laist orer 
Et ses pechiez plaindre et plorer. 
A mout grant painne li otroye, 
Mais toz li peuples mout l'en proye. 
Quant a l'eglyse vient la lasse, 
Entor li a de gent tel masse 
Et si grans pueples i apluet 
Qu'a grans painnes entrer i puet. 
Em plorant brait la lasse et crie : 
« Douce dame sainte Marie, 
Aiez pitié de ma misere. 
Dame qui iez la douce mere 
Au doz Seignor qui tout cria, 
De ceste lasse qui si a 
Grant mestier de ta grant aïe 
L'ame sekeur et l'ame aïe, 
Car ja li cors ert escilliez, 
Bruïz en flame et graïlliez. » 
Mout vraiment sanz demoree 
De ses pechiez s'est confessee, 
Et voiant clers et voiant lais ; 
Ne croy qu'a piece voyés mais 
Fame de tele repentance. 
Lors s'escria sanz demorance 
Li vidame, qui crüeulz fu : 
« Or tost ! or tost ! au fu ! au fu ! 
N'ai que faire de tel delai. » 
De pitié pleurent clerc et lai ; 
Gaires n'i a grant ne petit 
Qui em plorant pour li ne prit. 
La dolante qui la mort doute 
En larmes font et remet toute. 
A Nostre Dame se doulouse ; 
De chaudes larmes tout arouse 
Et moille tout le pavement. 
Au pueple prie doucement 
Qu'il deprit Dieu et Nostre Dame 
Que par le feu et par la flame 
Ou doit ses las de cors bruïr 
Le feu d'enfer puist defuïr 
Et eschaper sa lasse d'ame. 
Devant l'image Nostre Dame 
S'est la lasse pasmee en croiz. 
Au revenir a basse voiz 
Souspirant prie Nostre Dame 
Que son doz fil deprit pour s'ame, 
Car li cors ert ja trespassez. 
« Or tost ! or tost ! passez ! passez ! 
Fait li vidame, qui la haste, 
Or tost ! or tost ! un mout biau haste 
De vostre cors volrai ja faire, 
Orde murtriere deputaire ! » 
La dolante, la lasse fame, 
Quant ot et entent le vidame, 
Qui si s'aïre et si s'esfoudre, 
Plus le redoute que le foudre. 
Tant peu com a d'espace et d'aise 
Le pavement baise et rebaise 
Plus de cent foys mout doucement. 
Adont se lieve isnelement. 
Dou signe s'arme de la croys 
Et puis s'escrie a haute vois : 
« He ! mere Dieu, pucele monde, 
Dame et roÿne de cest monde, 
Empereris dou ciel et dame, 
Par le torment de ceste flame, 
Par ceste mort pesme et honteuse, 
Haute pucele glorïeuse, 
Dou feu d'enfer m'eschive et garde. » 
Em plorant lors le ciel regarde 
Et jete un mout parfont souspir 
En reclamant le Saint Espir, 
En reclamant de toute s'ame 
La grant douceur de Nostre Dame. 
Dou mostier ist sanz demoree 
La lasse fame, l'esploree, 
Tout sanz plus faire et sanz plus dire. 
La lasse au liu de son martire 
Tout debatant en ont menee. 
Aprez li a tele aünee 
Que plainnes sont toutes les rues 
Et de granz genz et de menues. 
Fors de la vile toute seule 
Ot une viez maison d'esteule. 
La lasse fame en sa chemise 
Ont la dedenz boutee et mise. 
A une estache fort la loyent ; 
De grosses cordes qu'il avoyent 
De toutes pars si fort l'estraignent 
Que desqu'as os la char li fraignent. 
De boisez, de coupiax, d'estraim, 
De pesaz, d'esteule, de faim 
Cele maison ont toute emplie. 
Li vidames adont s'escrie : 
« Or tost ! or tost ! le feu ! le fu ! » 
La ou cele loÿe fu 
De fors cordes et de fors hars 
Boutent le feu de toutes pars. 
Lors saut li fus et la fumee, 
La maisonz est luez alumee 
Plus tost qu'uns feuz de chanevoz. 
Cil qui cuers ont doz et devoz, 
Quant par tout voyent feu et flamme, 
Em plorant prïent Nostre Dame 
Qu'ele ait pitié isnelement 
De celi qui si doucement 
A sa douceur s'est commandee. 
Cil qui n'ont pas sainne pensee 
Et qui felon sont de corage 
Entor le fu mainnent grant rage. 
Souvent li crïent s'ele a chaut, 
C'est a bon droyt, ne leur en chaut. 
Les douces genz pour li deprïent ; 
Li felon eschignent et rïent 
Et dïent que c'est a bon droit. 
La maisonz est arse luez droit 
Et trebuche tout en un mont. 
Desqu'as nues lassus amont 
Saillent et volent les flamesches. 
Lors est si fiers et si revesches 
Li grans brasiers et la grans flame 
Tuit dïent de la lasse fame 
Piece a s'en est l'ame fuïe 
Et la chars toute arse et bruïe. 
Mais la douceurs de Nostre Dame 
Ou grant brasier, en la grant flame 
La lasse fame si bien garde 
Qu'encor n'i pert n'encor n'a garde. 
En l'ardant flame est toute sainne : 
N'ele est plaïe n'ele sainne 
N'ele ne brait n'ele ne crie, 
Ainz samble que soit endormie 
A l'estache, qui art encor. 
Nes ses cheveus, qui mout sont sor, 
A si la flame defuïs 
Qu'encor uns seuz n'en est bruïs. 
Quant li parent le mort la voient, 
Qui sanz dotance bien cuidoient 
Que toute fust arse et bruïe, 
Mout est leur joye esvanuïe. 
Com cil qui gaires ne l'ont chiere, 
Huçant li vont : « Orde murtriere ! 
Ainsi n'eschaperez vos pas. 
Arse serez isnelepas, 
Par la bouele et par les plaies ! » 
Palis et soiz, buissonz et haiez 
De toutes pars vont raportant, 
Et d'un et d'el i metent tant 
Que plus qu'ainçois refont grant fu. 
Mais ce que vaut ? Douter trop peu 
Doit tout le mont cui Diex aïe. 
Petit doute leur envaïe, 
Leur grant brasier ne leur grant flame 
Puis qu'en aïe a Nostre Dame 
Et son doz fil, qu'entre ses denz 
Enz en la flame la dedenz 
En souspirant prie et apele. 
Maint charbon vif, mainte estencele 
Cielz qui la fust voler veïst 
Et mout grans hides li presist 
Dou feu orrible et de la flame. 
Or en conviengne Nostre Dame, 
Car nus sanz li de tel mescief 
Ne porroit pas venir a chief. 
Si anemi, qui se deportent 
En li ardoir, ou feu aportent 
Tant de merveilles que l'ardure 
Plus que devant la moytié dure. 
Mais la douceurs, la grans rousee 
De la dame qui arousee 
A toute rien par sa douceur 
Ou grant brasier et en l'ardeur 
Arrouse si la lasse fame 
Qu'ele ne sent ne feu ne flame. 
Emmi le feu est a estal ; 
Ne li puet faire li feus mal. 
Mal ? Qu'ai je dit ? Ainz li fait bien 
Et aïde, n'en doutez rien, 
Car les cordes et les fors hars 
Dont sus et jus et toutes pars 
Si crüelment estoit loïe 
Ars li a a ceste foÿe. 
Tuit si loyen sont ars en cendre, 
Or puet ses mains vers le ciel tendre. 
La lasse fame, l'escillie, 
Que si avoyent bresillie, 
Toute droite est emmi la flame. 
N'a en la place homme ne fame, 
Quant li feuz prent a decheoir, 
Apertement ne puist veoir 
Comment au ciel estent ses mains. 
Que vos diroye plus ne mains ? 
Mout pres s'en va Dieu ne renoyent 
Si anemi quant il la voyent. 
Com felon vilain et engrez 
Qui les cuers ont plus durs que grez, 
D'ire et de duel trestout tressüent. 
Par grant aïr assez li rüent 
Bloustres et pierres et caillex, 
Mais si d'auz toz l'escremist Diex 
Qu'il n'ont pooir de li mal faire. 
La lasse adont ne se puet taire, 
Ainz leur a dit mout humelement : 
« Seignor, seignor, or belement. 
Quant Nostre Dame ai a escu, 
Honte n'aiez d'estre vaincu. 
Seignor, seignor, ce dist la fame, 
Quant par les preces de la dame 
Qui dame et roÿne est des cielz 
Espargnie m'a li doz Diex, 
Espargniez moy, si ferez bien. 
Saichiez pour voyr que nule rien 
Ne sent de chose qu'on me face, 
Car Diex me garde par sa grace 
Et par les preces de la dame 
A cui j'avo mon cors et m'ame. » 
A ces paroles qu'ele ot dites 
Si espira Sainz Esperites 
Toz cialz qui furent en la place 
Que chascunz a mollie face 
De ce myracle Dieu mercie 
Et ma dame sainte Marie. 
Dou myracle, de la merveille 
Li vidame trop s'esmerveille. 
Tout em plorant en haut s'escrie : 
« Bele, tres douce, chiere amie, 
De ce brasier venez tost fors. 
Garde n'arez ne que mes cors 
Dou grant brasier, de la grant flame. » 
Atant vient fors la lasse fame. 
Li vidames jus dou cheval 
Est tost saillis et dou grant mal 
Qu'il li a fait merci li crie 
Et asses piez mout s'umelie. 
Tout em plorant la lasse fame 
De terre lieve le vidame ; 
Tout li pardone doucement 
Et toz les autres ensement. 
Qui lors veïst pueple plorer, 
Gracïer Dieu et aourer 
Et ma dame sainte Marie 
Ne se tenist de plorer mie. 
Trestuit l'esgardent a merveille. 
Les deus pars est clere et vermeille 
Plus que devant n'avoit esté. 
Ausi clere est com fleurs d'esté 
Et coloree comme rose. 
Merveille fu de ceste chose, 
Et toz li monz s'en mervilla. 
Bien parut que bien i villa 
La mere au roy qui tout justise, 
Car ainz ne fu nes sa chemise 
Ou grant brasier n'en la fumee 
Tant ne quant arse n'enfumee, 
Ainz fu assez aprés le fu 
Blanche et belle plus qu'ainc ne fu, 
Et se peut bien chascuns veoir 
C'onques li feuz pour nul pooir 
Si hardis ne fu ne si folz 
Qu'un trestout seul de ses chevolz 
Osast touchier, bruïr n'uller. 
Bien doit crïer, braire et uller, 
Bien doit ses poins batre et detordre, 
Bien est pusnais et de put ordre 
Cil qui de cuer, de cors et d'ame 
N'oneure et sert la douce dame 
Qui si sekeurt, qui si aïe 
Cialz qui de cuer quierent s'aïe. 
Cis myracles n'est pas mains grans, 
Ce m'est avis, que des enfanz 
Que Diex sauva en la fornaise, 
Mais ceste fu en l'ardant braise 
Mise pour crime et cil pour foy. 
Ne sai que je die, par foy, 
Mais il m'est vis, foy que doy m'ame, 
Que qui de cuer sert Nostre Dame 
Et de bon cuer a li s'avoe 
Si cheanz est que de Dieu joe. 
Cil qui s'i weillent avoer 
Sont si cheant de bien joer 
Qu'adez jetent dis et huit poinz. 
D'arester ci n'est mie poinz, 
Ainz irai outre a ma matere. 
Mout fu loez Diex et sa mere 
De la merveille qui avint. 
A mout grant joye s'en revint 
La dolante, la lasse fame ; 
Droit a l'eglyse Nostre Dame 
Atout le pueple est repairie. 
Ou fu par est si esclairie 
Que nez et purs est touz ses cors 
Trestout ausi com est purs ors 
Quant il s'espure en la fornaise. 
Li vesques mout l'acole et baise 
Et li clergiez trestoz ensamble. 
En l'eglyse, si com moy samble, 
A mout grant joye est receüe. 
Tant i a gent grosse et menue 
Et tante cloche i bruit et sonne 
Qu'as pluiseurs est avis qu'il tonne. 
Ne vos saroit raconter nus 
Comment Te Deum laudamus 
Chantez i fu sollempneument. 
Grant feste font, et, endement 
Que de joye chantent et pleurent 
Et Dieu mercïent et aeurent, 
En crois se gist la lasse fame 
Devant l'ymage Nostre Dame. 
Maint souspir fait grant et parfont 
Et en larmes si tres parfont 
Que tout moille le pavement. 
Mout mercie tres doucement 
Nostre Dame sainte Marie 
De son secors et de s'aïe. 
Quant d'orison fu redricie, 
A sa maison, a sa maisnie 
Retorner volt sanz delaier. 
Li vidame, qui apaier 
Se volt a li des grans mesfais 
Et des anuis qu'il li ot fais, 
Tant la tient corte et tant la proie 
Que cele nuit a mout grant joye 
En sa maison est demoree. 
Com un corsaint l'a aouree 
Et servie toute la nuit. 
Mout li prie ne li anuit 
La laidure qu'il li a faite ; 
A li s'acorde, a li s'afaite 
Et envers li mout s'umelie. 
« Sire, ce dit la Dieu amie, 
Vers moy de rien n'estes mesfais, 
Car tant par est grans mes mesfais 
Qu'ardoir cent fois me deuïssiez 
Se tant ardoir me peuïssiez. 
Mais la douceurs de Nostre Dame, 
Que je requis de toute m'ame, 
Sauvee m'a et garantie. 
Se faite m'avez vilenie, 
La mere Dieu le vos pardoingne 
Et bonne fin par tanz me doigne. » 
Ses desiriers bien li avint : 
La fin voloit et ele vint. 
Ne que trois jors ne veschi puis, 
Ce dit la lettre ou je le truis. 
Pour ce que s'ame ert espuree 
Et netoÿe et escuree 
En tantes tribulatïons, 
Devine dispensatïons, 
Ançois que chaïst en nul vice 
Et ançois que muast malice 
L'entendement la bonne fame 
Ne fictïons deceüst s'ame, 
Sa fin hasta par verité 
Ou non de Sainte Trinité. 
Em pleurs et en devocïon 
Et en vraie confessïon 
Droit au tiers jor de ceste vie 
Se departi la Dieu amie. 
Croire devonz qu'ele parti, 
Quant de cest siecle departi, 
A la grant joie ou partiront 
Cil et celes qui serviront 
La grant roÿne, la grant dame 
Que toz hom doit et toute fame 
Et par raison et par droiture 
Amer sour toute creature. 
Cis myracles bien nos enorte 
Que la grant dame qui est porte 
De paradys servomes tuit. 
En son service a tant de fruit 
Que trestout cil qui l'ont servie 
Trouvé i ont le fruit de vie. 
Cis myracles bien noz esclaire 
Que mout par est Diex debonnaire, 
Misericors, piteuz et doz, 
Car les pechiez pardonne toz 
Tout maintenant c'om s'en repent. 
Cis myracles bien noz aprent 
Que granz chose est de penitance 
Et bien noz mostre sanz doutance 
Que mout a tost confessïonz, 
Penitance et contriccïons 
Apaisié Dieu et acordé. 
Sainz Augustinz m'a recordé 
Ou Livre de confessïon 
Qui puet avoir contrictïon 
Et puet devotement orer 
Et ses pechiez plaindre et plorer 
Isnelement a Dieu s'acorde. 
Et sainz Grigoires noz recorde 
Q'orisonz Dieu a douceur trait 
Et la larme force li fait. 
Orisonz Dieu mout adoucist, 
Mais, luez que la larme douce ist 
Dou pecheür, ele a tel force 
Que la douceur de Dieu esforce 
A ce que le pechié pardonne 
Et que sa grace otroye et donne. 
Se noz volonz de cuer orer 
Et nos pechiez plaindre et plorer 
Ausi com fist la bonne fame, 
Dou grant brasier et de la flame 
Dou feu d'enfer n'aronz ja garde. 
Qui ce myracle bien regarde 
Bien est enfez et bestïole 
S'il ne se derront et affole 
En bien servir et enorer, 
En encliner, en aourer 
La grant dame, la glorïeuse, 
La tres douce, la tres piteuse 
Qui debonnaire est tant et piue 
A cialz qui requierent s'aiue 
Et qui bien l'aimment de cuer fin 
Qu'adés leur donne bonne fin 
Et est escuz, espiez et lance 
A çaus qui ont en lui fiance. 
Quant ou grant feu, en la grant flame 
Sauva et garanti la fame 
Por ce que honnouree l'avoit 
De tant peu com elle savoit 
Comme fame norrie a vile, 
Avoir doivent bien, par saint Gile, 
En sa douceur, en sa puissance 
Grant seürté, grant esperance 
Li bien discré et li bien sage 
Qui la servent d'ardant corage 
Et tempre et tart et main et soir. 
Avoir i doivent grant espoir 
Cil et celes, qui que il soient, 
Qui devant li souvent se ploient, 
Qui devant li souvent s'aclinent, 
Qui chascun jor cent fois l'enclinent 
Et aeurent a nus genolz 
En recordant son salu doz 
Et qui de li sanz nul sejor 
Chantent et lisent chascun jor. 
Nou di pour ce qu'ausi bone ame 
N'ait symples hom et symple fame 
Com li soutilz, s'il le desert, 
Mais toutes voies qui plus sert 
Et plus discrez est de servir 
Plus doit avoir et deservir. 
Et si fait il, ce n'est pas doute. 
Cil ne voit preu, ainz ne voit goute 
Et bien souspris l'a li maufez 
Qui espris n'est et eschauffez 
De bien servir la douce dame 
Qui si sauva la bone fame 
Con ci devant avez oï. 
A Loon furent esjoï 
De ce myracle durement 
Et clerc et lai communement. 
Et des privez et des estranges 
Faites en furent grans loenges. 
De ce myracle mervilleuz 
Loee en fu en mout de leuz 
La haute dame, l'onnoree, 
Et mout en est encor loee. 
La douce dame de Loon 
Por ce myracle encor lo on. 
Bien doit ses nons estre loez, 
En ce myracle bien l'oez. 
Cil ne vaut pas qui ne la loe 
Un oef de quaille, non, d'aloe. 
Loonz la tuit, loonz ! loonz ! 
Bien le noz loe ici Loons. 


Mes livres dit, conte et narrat 
Qu'en la riche cité d'Arrat 
Ot jadis une meschinete 
Qui mout estoit douce et symplete. 
Si com Dieu pleut, un jor avint 
Qu'ele ou jardin son pere vint 
Toute seule sanz compaignie. 
Nostre Dame sainte Marie, 
La douce mere Jhesu Crist, 
Si com li pleut, si com li sist, 
La s'aparut a la pucele 
Si glorïeuse, si tres bele 
Que raconter ne le saroie. 
La meschinete si s'esfroie 
Et si durement s'esmerveille 
Ne seit se dort ou s'elle veille. 
La fleurs de lis, la fresche rose 
Ou cortoysie est toute enclose, 
Qui vraiement par verité 
Aimme vraie symplicité, 
Lors dit a la symple garcete : 
« Bele amie, bele fillete, 
Ses tu qui sui ne com j'ai non ? » 
Cele respont en tramblant : « Non, 
Ne vos connois, ma douce dame. » 
Lors li a dit la clere gemme : 
« Bele fillete, bele amie, 
Je sui la mere Dieu, Marie. » 
Le sade non quant cele entent, 
En souspirant les mains li tent 
Et mout parfont l'a enclinee. 
Quant est un peu asseüree, 
Lors a parlé mout symplement : 
« He ! bele mere Dieu, comment 
Voz daigniez, fait la pucelete, 
Aparoir a tele garcete ? 
- Bele fille, fait Nostre Dame, 
Por ce que veil le preu de t'ame, 
A toy me sui appareüe. 
Je voeil, por ce sui ci venue, 
Que tu soyes de mes puceles, 
De mes virges, de mes anceles. 
Se tu vielz faire mon commant, 
Je t'amonest, di et commant 
Que nete soyes comme rose 
Et garde bien seur toute chose 
La flor de ta virginité ; 
La fause amor, la vanité 
Eschiue et fui de cest fol monde. 
S'a droit vielz estre pure et monde 
Pour moy servir bien purement, 
Garde ton cors si netement 
Qu'a ce nul jor ja ne t'assentes 
Que baron aiez n'ome sentes. 
Ensi seras de mes anceles, 
De mes virges, de mes puceles. » 
Ensi de li s'est departie 
Nostre Dame sainte Marie, 
Et la pucele d'autre part 
Lie et joieuse s'en depart 
Et a l'ostel est retornee. 
En son corage, en sa pensee 
Ceste chose si bien cela 
C'onques nului nel revela. 
Si symplement puis se maintint 
Qu'a merveilles chascuns le tint. 
Mais quant ce vint qu'ele eut aage, 
Requise l'a en mariage 
A ses amis et a ses genz 
Uns vallés josnes, bialz et gens. 
Au mariage, que bon sentent, 
Tuit si ami mout tost s'asentent. 
Cele ne s'i vielt assentir 
Qui ja atouchier ne sentir 
Ne quiert home jor qu'ele vive. 
Mais a folie et a wisdive 
Le tient li peres et la mere. 
Assez la bat et fiert li pere, 
Et la mere mout la laidoye. 
La meschine, qui mout s'esfroye, 
Adont leur a reconneüe 
L'avisïon qu'avoit veüe. 
Mais li peres ne l'en croit mie, 
Ainz torne tout a trufferie. 
Tant la tient corte et tant l'esforce 
Que maugré sien, a fine force 
Au vallet la fait espouser. 
Mout se commence a doulouser 
Et a complaindre en son corage 
Quant voit outre le mariage. 
« He ! mere Dieu, virge pucele, 
Fait la lasse, sekeur t'ancele. 
S'aucuns secors de toy ne sort, 
Tout le monde trouverai sort. 
Ne truis nului qui me consaut. 
Chascuns me fiert, chascuns m'assaut, 
Chascuns m'esbaubist et assote, 
Chascuns me tient pour garce sote. 
Douce dame sainte Marie, 
Si sui dolente et esmarie 
Ne sai que dire ne que faire. 
Haute roÿne debonaire, 
Dame piteuse, virge piue, 
Se ton secors n'ai et t'aiue, 
Ma chasteé est vïolee 
Et m'ame morte et affolee. » 
En tel maniere la dolente 
Mout se complaint, mout se demente. 
Se Nostre Dame n'en souvient, 
Bien voit qu'a force li couvient 
Brisier son saint commandement. 
Un petitet trop plengement 
Ici endroit parler m'estuet, 
Mais autrement estre ne puet 
Se le miracle weil retraire 
Si con la lettre le m'esclaire. 
S'aucunes foiz chastes oreilles 
S'esmerveillent de tiex merveilles, 
Raison depri que me desfende, 
Car dire estuet si c'om l'entende. 
La lettre dit, si com moy samble, 
Quant entr'euz deus furent ensamble 
La nuit premiere en un biau lit, 
Faire en cuida tout son delit 
Li espousez com de sa fame. 
Mais si la garda Nostre Dame, 
Cui mout apele de doz cuer, 
Qu'il ne la puet vaintre a nul fuer. 
Que qu'envers li ses barons face, 
Sa chasteé de rien n'esface. 
Puis que li cuers ne s'i assent, 
Li cors d'ordure ne se sent. 
Et en la fin, quant la lassee 
Tant qu'ausi gist comme pasmee, 
N'en peut il pas son voloir faire. 
Tel honte en a et tel contraire 
Por un petit de duel n'enrage. 
Si serré trueve le passage 
Qu'il ne se puet dedenz embatre 
Ne pour luitier ne pour combatre. 
Bien demi an dure la luite. 
Chascune nuit, quant il anuite, 
Tous fres revient a la meslee, 
Mais la porte est si fort pellee, 
Si fort serree, si fort close 
Qu'entrer n'i puet pour nule chose. 
Une nuit est si eschaufez, 
Si com l'atise li maufez, 
Q'un canivet a pris li lerres, 
Li omecides, li murtrieres ; 
Por refroidier sa grant ardure, 
Dedenz la porte de nature 
Fichié li a si durement 
Por un petit qu'isnelement 
Fors par mi outre son joel 
Tuit ne li saillent li boel. 
De toutes pars li sanz en raie. 
Faite li a si mortel plaie 
Que ja mais, tant com soit en vie, 
Part n'en ara ne compaignie. 
Ausi li liz sanglenz est luez 
Com s'acorez i fust uns buez. 
La lasse brait, la lasse crie ; 
A ma dame sainte Marie 
Se complaint, doluse et demente. 
Sa grans plaie si la tormente 
Ne seit que puist faire ne dire. 
Onques trouver ne peut puis mire, 
Tant s'en seüst bien entremetre, 
Qui nul conseil i peüst metre. 
Ne seit la lasse que puist faire. 
Tant a doleur, ire et contraire 
Que ne se puet dou lit movoir, 
Ainz gist adez par estevoir. 
Mout se complaint a Nostre Dame ; 
Mout li prie que pent de l'ame, 
Car alez est li las de cors. 
Un evesque eut a Arras lors 
Qui mout estoit de grant renon ; 
Aluisïus avoit a non. 
Tant fait la lasse c'on l'i porte. 
Si com fame demie morte 
A l'evesque s'est confessee. 
L'avisïon li a contee 
Qu'ele veüe eut en s'enfance, 
Et puis li dit sanz delaiance 
Ses fais et toute s'actïon. 
Quant l'evesques s'ententïon 
Voit si tres pure et si tres sainne, 
Por peu que li cuers ne li sainne. 
Tant par a grant compassïon 
De la grant tribulatïon 
Qu'il voit que la dolante endure 
Faire fesist mout grant laidure 
A son baron isnelement 
Et luez sanz nul delaiement 
D'auz deus fesist divorcïon, 
Mais il s'apense que li hom 
Cui espeuse est la garderoit 
Mielz c'uns estranges ne feroit 
Et par raison et par droiture. 
Li bons evesques par grant cure 
Au mielz qu'il puet la reconforte. 
A son baron mout bien enorte 
Por l'amor au haut roy celestre 
Que ses freres apreigne a estre 
Quant ses barons estre ne puet ; 
Et se rienz nule li estuet 
Qui de son propre ne sousfise, 
Il li fera a sa devise 
Mout largement, n'en redout mie, 
Avoir toz les jors de sa vie. 
Mout l'a l'evesques confortee. 
A son ostel est reportee, 
Mais la lasse est a tel martyre 
Que jor et nuit sa plaie empire. 
Grant piece vit a tel contraire 
Qu'anuis seroit de ce retraire. 
Par le plaisir dou juste juge 
Qui tout adés justement juge, 
Ja soit ce que maint jugement 
Face a la fois ocultement, 
Queque la lasse languissoit 
Qui de son lit onques n'issoit, 
Li feuz d'enfer si fort se prist 
Par tout Artoys et tant esprist 
Et d'uns et d'autres que redire 
Ne vos saroye le martyre, 
La braierie, la crïee 
Qui ert par toute la contree. 
Se li piteuz pere de gloyre 
Tramis n'eüst a ce tempoire 
Une sainte phisicïenne 
Pour sauver sa gent crestïenne 
A Arras, la riche cité, 
Tuit fuissent ars par verité 
Communement et clerc et lai. 
La lettre dit, ou trové l'ai, 
Que li doz roys, li tres doz pere, 
A sa tres douce sade mere 
Dona adont si grant pooir 
Que nus ne la venoit veoir 
A Arras, a son biau moustier, 
Estainz ne fust sanz detrïer 
De la dolereuse arsïon 
Mais qu'il eüst contrictïon 
De ses pechiez et repentance. 
Cielz feuz d'enfer sanz demorance 
La lasse fame dont je cont 
Si crüelment reprist adont 
En la mamele et si griément 
Qu'ele se fist isnelement 
Porter ou moustier Nostre Dame. 
Que plus i fu la lasse fame 
Et plus ses mauz li empira. 
Li feuz d'enfer si l'atyra 
Que luez toute arse eut la mamele. 
Adont se prist en la forcele 
Si ardamment li ardanz feuz 
Que luez li fist nuef si grans treuz 
Et si hideuz de grant pooir 
Que nus ne l'osoit nes veoir, 
Tant ert orrible et tant hideuse. 
En l'eglyse la glorïeuse 
La lasse ensi languist grant piece. 
Li pis li chiet toz et depiece, 
Et desqu'as costes va li feus. 
Avec les autres languereus 
Languist la lasse la dedenz. 
La mere Dieu entre ses denz 
Mout doucement souvent deprie 
Qu'ele la jet de ceste vie, 
Car tant par est sa vie dure 
Et tant par sueffre grant ardure 
Que de morir a tele envie 
Qu'avis li est que mors soit vie 
Et vie soit pire que mors. 
Mais cele en cui est toz confors, 
Quant voit si grant sa maladie 
Qu'il n'est qui ost nes cuidier mie 
Que puist plus vivre ne durer, 
Adont primes la vielt curer. 
Quant voit la virge pure et monde 
Que despite est de tout le monde, 
De baron, de pere et de mere, 
Adont primes l'estoile clere 
Qui enlumine tout le monde 
Si netement la cure et monde 
Que touz li monz s'en esmerveille. 
Celle qui fait tante merveille 
Que touz nos fait esmerveillier, 
Celle qui set si bien veillier 
Quant mestiers est pour ses amis, 
Quant voit sen affaire a ce mis 
Que toz li mons sa mort covoite, 
De li secorre adont s'esployte : 
Adont primes s'en entremet, 
Adont primes sa main i met, 
Adont mostre sanz demorance 
Sa grant douceur, sa grant puissance. 
La lettre dit qui le devise 
Q'une nuit ot tant en l'eglyse 
Et de malades et d'ardans 
Que mout i fu la presse grans. 
Adont la lasse, l'esbarie, 
A ma dame sainte Marie 
Mout longuement s'est dementee : 
« He ! mere Dieu, virge sacree, 
Ce dist la lasse, la chaitive, 
Ne sueffre mais que je plus vive 
A tel doleur n'a tel martire, 
Car, douce dame, bien puis dire 
C'ainz creature ne fu nee 
Qui plus fust onques degetee 
Ne plus despite que je sui. 
Ce poise moi que j'onques fui, 
Et doleurs est que je tant dur. 
He ! douce dame, le cuer dur 
En as tu plus assez de fer 
Quant tu ainsi dou feu d'enfer 
Ardoir me lais pis et forcele. 
He ! mere Dieu, ja sui je cele 
Qu'en m'enfance si chiere eüs 
Que tu a moy t'apareüs. 
Ja desis tu, virge pucele, 
Qu'a ta servant et a t'ancele 
M'avoit ta douceurs esleüe. 
As me tu, dame, deceüe ? 
Et ta saintisme avisïons 
Devenra ele illusïons, 
Fausetez et fantomerie ? » 
A ma dame sainte Marie 
La lasse fame, la dolente, 
Tant se complaint, tant se demente, 
Tant brait, tant crie, c'est la somme, 
Que fame n'a entor li n'homme, 
Sain ne malade, cui n'anuit. 
Mais quant ce vient vers mie nuit, 
Taire l'estuet par estovoir, 
Car plus ne puet langue movoir. 
Tant par est foible et tant afflite 
Qu'il n'a en li fors l'esperite. 
Lors clot les ielz la lasse fame, 
Se commande son cors et s'ame 
A la devine pïeté. 
La lettre dit par verité 
La lasse, luez qu'est endormie, 
L'eglyse voit si esclarcie 
Qu'il samble bien que mil estoiles 
Ait la dedenz et mil chandoiles 
Et mil tortis toz embrasez. 
Queque ses cuers est tresvasez 
De la clarté qu'ele a veüe, 
Dou ciel laienz est descendue 
Une grant dame, une roÿne, 
Qui tant est clere, pure et fine 
Et tant par est bele a devis 
Que l'eglyse, ce li est vis, 
Esclarcist plus ses clers viaires 
Que ne fesist nus luminaires 
Ne que ne fesist li solaus 
Quant plus est clers et plus est hauz. 
La ou gisoit la lasse fame 
Tout droit venue est cele dame 
Et se li dist mout doucement : 
« Bele amie, s'isnelement 
Vielz de toz maus estre sanee, 
Lieve tost sus sanz demoree 
Et se va tost, plus n'i atent, 
Devant mon saint autel t'estent. 
La gariras sanz demorance 
Mais que foy aies et creance. 
- He ! mere Dieu, cele respont, 
Por tout l'avoir de tout le mont 
N'iroye nes un tout seul pas. » 
La mere Dieu isnelepas 
Par sa douceur, par sa franchise 
Doucement l'a par la main prise ; 
Desqu'a l'autel l'en a menee. 
Si travillie, si penee 
Est, ce li samble, quant la vient, 
Qu'a rendormir luez la convient. 
Devant l'autel dort doucement, 
Mais ne dort mie longuement 
Quant repairie est Nostre Dame. 
« Saiches, fait ele, bonne fame, 
Que garie iez tout plainnement, 
Et, pour ce tout certainnement 
Et vraiement tes cuers le croye 
Qu'a parlé ta bouche a la rnoye, 
Tuit li ardant que baiseras 
Demain, quant tu t'esvelleras, 
Estaint seront dou feu d'enfer. » 
Devant l'autel dormi mout fer 
Desqu'au grant jor la bonne fame. 
Toute l'eglyse Nostre Dame 
De genz fu plainne ainz qu'esveillie 
Fust la lasse, qui mout fu lie 
Si tost com elle s'esvilla. 
Chascuns forment s'esmervilla 
Quant il dormir vit cele fame 
Si pres de l'autel Nostre Dame. 
Aucuns qui ne la connut pas 
Vers li s'en vient plus que le pas ; 
Dou pié la hurte ireement. 
« Or sus ! or sus ! isnelement 
Fuies de ci, fait il, amie. 
Quant vos ci estes endormie, 
Vos n'estes mie tres bien sage. » 
Cele qui ne sent nul malaige 
Em piez saut sus isnelement, 
Tout autresi legierement 
Com s'ainc n'eüst doleur sentie. 
Quant ele sent qu'ele est garie 
Et que plus est haliegre et sainne 
Que n'est poissons qui noe en Sainne, 
Hautement a haute alenee, 
Quanque'ele puet, s'est escrïee : 
« Douce dame sainte Marie, 
Aïe ! aïe ! aïe ! aïe ! » 
En l'eglyse ne remaint ame 
N'akeure entor la bone fame. 
Et la lasse l'autel embrace 
Em plorant a moillie face ; 
Plus de cent fois l'acole et baise. 
Si est joians, si est aaise 
Qu'elle ne seit que faire doye. 
Tous li pueples pleure de joye, 
Et Nostre Dame sanz delai 
Tuit en mercïent clerc et lai. 
De ce ne fu pas oublïeuse 
Que dit li eut la glorïeuse : 
Toz les ardanz isnelement 
Ala baisier mout doucement, 
Dont i avoit grant presse adonz. 
Lors fist bien corre a grans randonz 
La mere au roy de verité 
Sa fontainne de pïeté. 
La puet chascuns a l'uel veoir 
La grant vertu, le grant pooir 
De la tres douce mere Dieu. 
On ne doit pas tenir a giu 
Si fait myracle com est cist. 
La douce mere Jhesu Crist 
Par sa douceur et par sa grace 
Dona adont tele efficace 
Au baisier de la povre fame 
C'onques le jor ne baisa ame, 
Tant fust dou feu d'enfer souspris, 
Tant embrasez ne tant espris, 
Tant crucïez ne tant destrains, 
Que maintenant ne fust estains. 
La mere Dieu bien i ouvra : 
Cele meïsmes recouvra 
Santé si tres entirement 
Que, se li livres ne me ment, 
Plus blance fu s'arse mamele 
Que ne fu l'autre et mout plus bele ; 
Et li nuef treu qu'el pis avoit, 
Que li evesques bien savoit 
Et trestout cil de la cité, 
Ou tant avoit orribleté 
Que li paroyent tout li os, 
Si sané furent et si clos 
Tant regarder nus n'i seüst 
Que ja mais s'en aperceüst ; 
La plaie qu'ot en la nature, 
Ou vers avoit et pourreture 
Tant qu'ele plus ne pooit vivre, 
Sanee fu si a delivre 
C'onques nul jor ne fu plus sainne. 
Ne cuit pas qu'en une semainne 
Contee eüse ne retraite 
La grant joye qui la fu faite, 
Et tout sanz dire poez croyre 
Que grant joie eut et grant baudoyre 
La ou tant ot de genz saneez. 
Par tout Arras furent soneez 
Toutes les cloces hautement. 
A jointes mains mout doucement 
La grant roÿne de lassus 
En mercia Aluïsus. 
Li bons evesques, li bons sire, 
Ce haut myracle fist escrire 
Et metre en grant auctorité 
Par tout Arras la grant cité. 
Pour ce myracle contredire, 
Se rienz i sevent a redire, 
Viegnent avant li mescreant 
Qui si sont fauz et mal creant 
Qu'i mains myracles contrebatent 
Et contredïent et abatent. 
Si sont felon, si sont rebos 
Qu'il püent plus que ne fait bous. 
Puanz leur vie est et amere : 
A Dieu püent et a sa mere, 
A toz sainz et a toutes saintes. 
A fables tiennent et a faintes 
Les haus myracles c'om lor conte. 
Avoir puissent il male honte ! 
Si aront il, n'en dout de rien, 
Car il ne croient ne que chien. 
Plus volentiers oent un conte 
Ou une trufe, s'on leur conte 
Si com Tardis, li limaçons, 
Lut et chanta les trois leçons 
Seur la biere dame Coupee, 
Que Renarz avoit escropee, 
Qu'il ne feroient, par saint Gile, 
Un bon sermon d'une Euvangile. 
Çaus et celes qui le bien dïent 
Guabent adés et contralïent. 
Vies de sainz, vies de saintes 
Tienent a fables et a faintes. 
Leur langues arde male flame ! 
Nes les miracles Nostre Dame 
Aucune foiz vont contrestant. 
Certes, certes, jes haz trestant 
Que je n'en puis mon pensé dire. 
Adés i truevent a redire 
Et adés les vont biquetant. 
Aucune foiz dïent que tant 
N'en est mie com l'en en dit, 
Et contrebat et contredit 
Metent en toz les biens qu'il oient. 
Il m'est avis que pas ne croient 
Si fait larron tres fermement, 
Ainz croyent mout enfermement. 
Cuers ont plus durs que ne soit fers. 
Por auz baaille ja enfers. 
Aucune fois aucuns d'aus dit 
Que maint myracle sont escrit 
Qui ne sont pas vrai n'autentique. 
Diex, quel tüer ! Diex ! Diex ! Qui que 
Aint telz larrons, telz menestreuz, 
Jes has de mort. Ausi fait Diex, 
Sa douce mere et tuit si saint. 
Sainte Marie ! Diex me saint ! 
Por ce s'aucun sermoneür 
Goulïardoys et guileür, 
Qui toute jor par ces viletes 
Fiertres comportent et clochetes, 
Fauz myracles font a la fois, 
Se diront cil en cui faut fois 
Et cui croire ne doit nule ame 
Que li myracle Nostre Dame 
Sont ausi faus et contrové. 
Ha ! ha ! ha ! ha ! larron prové ! 
Larron ! larron ! larron murtrier 
Poieur que cil qui fist murtre ier ! 
Ci a trop povre couvreture. 
Nous n'est tant soz, tant churelure 
Que bien ne sache sanz doutance 
Que tant par est de grant puissance 
Et tant par est de haut affaire 
La mere Dieu qu'ele fait faire 
Au roy des roys qui lassus siet 
Quanque il li plaist, quanqu'il li siet. 
Li tres doz Diex, li tres doz pere, 
Tanz haus myracles pour sa mere 
Fait loinz et pres, bien le puis dire, 
Que nus nes puet nombrer n'escrire. 
Li haut myracle, li haut fait 
Que jor et nuit par le mont fait 
Nostre Dame sainte Marie, 
Ce seit bien chascuns, ne sont mie 
Des myracles truanderés 
Que truant font as mosterez, 
As croisiez voyes, as fontainnes. 
Si tres vraies, si tres certainnes, 
Si apertes, si esclairies, 
Si hautes, si auctorisies 
Sont les wevres la virge monde 
Par cui Diex a sauvé le monde 
Que clers ne lais douter n'en doit. 
Et s'il en doute, de son doit 
Li doit chascuns les ielz pochier. 
N'eüst mie tant haut clochier 
Ne tante eglyse haute et bele, 
Tant mostier ne tante chappele 
La mere Dieu, c'en est la some, 
Se li clergiez et li haut home 
Bien ne seüssent et veïssent 
Par quel raison tant en fesissent. 
Tant haut myracle fist et fait 
Par tout le monde tout affait 
La mere au roy qui tout cria 
Que mais si symple enfant n'i a 
Qui sanz doutance bien ne saiche 
Qu'ele est li pilers et l'estache 
Qui tout soustient et tout comporte. 
Qui honeur, certes, ne li porte 
Et ses miracles bien ne croit, 
Il ne croit mie que Diex soit 
Ne que Diex ait point de puissance. 
Mescreanz est tout sanz doutance 
Qui bien ne croit qu'elle a tel grace 
Qu'il n'est chose que Diex ne face 
En ciel, en air, en mer, en terre 
S'elle un petit l'en vieut requerre. 
Nostre Dame est de tel merite 
Que Diex meesmes se delite 
En faire quanqu'il li agree. 
Des les plantes dusqu'en la gree 
Puist feuz d'enfer bruïr celui, 
Soit clers, soit lais, n'i lais nului, 
Qui contrebat et contredit 
Ce que la lettre de li dit 
Et les myracles que diterent 
Li haut clerc qui se deliterent 
En son saint non auctorisier 
Pour espenre, pour atisier 
A li servir les bonnes genz. 
Par les myracles bialz et gens, 
Par les merveilles mervilleuses 
Et par les vertus glorïeuses 
Que fist et fait par tout le monde 
La mere Dieu, la virge monde, 
A toz besoinz est reclamee 
Et auctorisie et amee 
Par deseur toute creature. 
Trop par est de male nature 
Qui n'aimme mout quanqu'a li monte 
Et qui volontiers ne raconte 
Les haus myracles, les haus fais 
Que fait encore et qu'ele a fais. 
Pour espenre et pour enflamer 
Les bonnes genz a li amer 
Et a faire son doz servise, 
Toz noz esprent, toz noz atise 
A li amer sa cortoysie. 
Un rainsselet de tanisie 
Ne prise cil son cors ne s'ame 
Qui de l'amor la douce dame 
N'est toz espris et embrasez. 
De l'amor Dieu est ja chasez 
Et ja son liu ou ciel a pris 
Qui de s'amor est bien espris. 
Sains Esperites bien esprent 
Celui qu'a li servir aprent, 
Mais li dyables bien refroyde 
Celui qui a pensee froyde 
De li servir, de li amer. 
Et bien se puet chaitis clamer, 
Bien est cielz frois et enjalés 
Et au diable est bien alez 
Qui ne la sert et qui ne l'aimme, 
Qui jor et nuit ne la reclaimme. 
Qui ne la sert, se Diex me voye, 
Ne puet aler a bone voye. 
Qui ne la sert de cuer entier 
Dou ciel perdu a le sentier. 
Povrement croit, povrement sent 
A li amer qui ne s'assent : 
Tuit cil qui s'i assentiront 
A Dieu la droite sente iront. 
Trop par a peu memoire et senz 
Qui ne s'asent a ses assens. 
Qui vieut a Dieu trover la sente 
A bien sa mere amer s'asente. 


Qui vielt oïr, qui vielt entendre 
En quel maniere seit desfendre 
La mere Dieu tous cialz qui l'aimment 
Quant la prïent, quant la reclaimment, 
Traie s'en ça et ses oreilles 
Tende vers moy, s'orra merveilles. 
Li livres dit ou leü l'ai 
Qu'avint jadis que clerc et lai 
En une nef la mer passoient ; 
Au saint sepucre s'en aloyent. 
Mais ainz qu'il fuissent enmi mer, 
Tant felon vent et tant amer 
De toutes pars leur nef hurterent 
Que d'une part si la frouerent 
Que li maistres vit bien sanz doute 
Sanz nul delai periroit toute. 
Chascuns tant com il puet se vit. 
Quant li maistres de la nef vit 
Que la mors a l'uel li pendoit 
A demi pié, voire, a plain doit, 
Entrez s'en est isnelement, 
Et uns evesques ensement 
Et li plus haut qui la estoyent, 
En une barge qu'il avoient. 
Mais uns de cialz qui en la barge 
Cuida saillir de la nef large 
En mer chaï, et mers l'englot 
Tout ausi tost com un seglot. 
Tost affonda, nus nel vit puis ; 
Trop fu cheüz en parfont puis. 
Quant en la barge furent fors 
Et a garant virent leur cors, 
Li maistres lors ne se taist mie, 
Mais em plorant en haut s'escrie : 
« Seignor ! seignor ! il n'i a plus, 
Et cuers et mains tendez lassus, 
Reclamez Dieu et Nostre Dame, 
Et se deprit chascuns pour s'ame 
Et soit confez isnelement, 
Car saichiez tuit certainnement 
Qu'il n'i a plus de vostre vie. 
La nez alee est et perie. » 
Adont i fu grans la crïee, 
Et mainte larme i ot ploree. 
Tuit se confessent qui mielz mielz, 
Car la mort voient a leur ielz. 
La barge encor loinz n'estoit mie 
Quant affondee est et perie 
La nez, ou mout de gent avoit. 
L'evesques, qui assez savoit 
Et qui mout ert benignes hom, 
Et tuit si autre compaignon 
Leur compaignons assez lamentent, 
Qui ainsi noyent et tormentent. 
Et mout deprïent entr'aus toz 
A Jhesu Crist le piu, le doz, 
Qu'il ait merci de cialz qui noyent, 
Qui son sepucre requerroyent. 
Li bons evesques mout prent garde 
Et mout ententilment regarde 
Aval la mer savoir se nus 
Des perilliez venroit desus. 
Quequ'il regarde en tel maniere 
Sus et jus, avant et arriere, 
Par le plaisir dou Saint Espir 
Blanz coulonz voit de mer issir, 
Ça deus, ça trois, ça cinc, ça dis, 
Et voler droit em paradys. 
Li blanc coulon qui ou ciel vont, 
Bien seit li vesques que ce sont 
Les ames des bons pelerins, 
Que li vrais Diex, li entierrins, 
Que tout li sien truevent entier, 
Au ciel conduit le droit sentier. 
Adont li redouble ses diex. 
« He ! Jhesu Cris, fait il, doz Diex ! 
Douz Diex ! doz Diex ! je ne dout mie 
Qu'ainc fesisse en toute ma vie 
Un tout seul bien qui te pleüst. 
Ja ta douceurs sousfert n'eüst, 
Se fait un tout seul bien eüsse, 
Que perilliez en mer ne fuisse 
Avec mes autres compaignons. 
J'amaisse mielz estre coulons 
Por voler deseur les estoyles 
Qu'estre archevesques n'apostoilles. 
Il est desvez qui a envie 
De nule honeur en ceste vie, 
Ou toute chose est variable, 
Escoulorgans et trespassable ; 
Mais qui lassus s'en voleroit 
A seürté toz jors seroit. » 
Ainsi grant duel fait et demainne 
L'evesques toute la quinsainne. 
Et quant Dieu pleut qu'il arriverent, 
Seur la rive de mer garderent ; 
De mer tout sain sour le sablon 
Issir virent leur compaingnon, 
Cui, voiant aus, si mescheï 
Que toz envers en mer chaï 
Quant en la barge volt saillir. 
La ne dut pas joie faillir, 
Et sachiez bien que non fist ele. 
Seur le sablon, seur la gravele 
Tant le baisent et tant l'acolent 
Pour un petit qu'il ne l'affolent. 
Seur touz li vesques en fait feste. 
« Si grant merveille con est ceste, 
Fait li vesques, foi que doi m'ame 
Ne foi que doi la bele dame, 
Onques mais en terre n'avint. » 
Dis foiz le baise, voire vint, 
Ainz c'un seul mot dire li loise. 
Quant li vesques un peu s'acoise, 
Adonc s'assïent tuit a terre 
Et se li prennent a enquerre 
Pour amor Dieu que tost leur die 
Qui sauvee li a la vie 
Et garanti en mer son cors. 
En souspirant cil respont lors : 
« Vos vos mervilliez de folie. 
Nostre Dame sainte Marie, 
Qui pooir a par tout le monde, 
Garanti m'a en mer parfonde 
Et par mi mer parfonde et large. 
Amené m'a aprés vo barge 
Et arrivé par grant deport 
Tout ausi tost con vos a port. » 
« Douce dame sainte Marie ! 
Fait l'evesques, aïe ! aïe ! 
Di moy, di moy, bialz tres doz cuers, 
Comment de mer iez issus fuers ? 
Que t'avint il quant tu chaïs, 
Quant tu venis en mer laïs, 
En ce grant gouffre, en ce grant fons 
Qui tant est granz et tant parfons ? 
Que t'avint il ? Que t'est avis ? 
Lequel fus tu, ou mors ou vis ? 
Pour Dieu et pour sa douce mere, 
Di moy, di moy, bialz tres doz frere, 
Et desquevre ceste merveille. 
Mes cuers si fort s'en esmerveille, 
Par ma dame sainte Marie, 
Vis m'est ce soit enchanterie. 
- Sire, ce dit li perilliez, 
Por quoy si fort vos mervilliez ? 
Ene puet bien, c'en est la some, 
Ou fons d'enfer sauver un home 
La roÿne, la virge monde 
Qui a sauvé trestout le monde ? » 
Respont l'evesques : « N'est pas doute. 
Il est desvez qui de ce doute 
Que ma dame sainte Marie, 
Qui au monde a rendue vie, 
Ne soit de si tres haute affaire 
Que son plaisir puet par tout faire. 
Mais savoir volonz toute voyes 
Par quel chemin et par quez voyes 
Et en quel maniere et comment 
La mere au doz roy qui ne ment 
Ramené t'a et aconduit. 
Il a maint jor et mainte nuit 
Que, voyant moi, i trebuchas. 
Beüs tu puis ne ne maingas ? 
- Mainjai, ce respont cil luez droit, 
Vis m'est que ce fu orendroit. 
- Orendroit ? fait l'evesques. Frere, 
Plus de quinsainne a, par saint Pere. 
- Si m'aït Diex, fait cil demain, 
Onques puis n'eu ne soif ne fain. » 
Respondu a l'evesques lors : 
« Foy que je doy m'ame et mon cors, 
Tu as esté en bon païs. 
Di moy, pour Dieu, quant tu chaïs, 
Que desis tu, que t'avint il ? 
- Quoy ? ce respont en plorant cil, 
Quant je chaï, quant trebuchai, 
La douce mere Dieu huchai 
Et reclamai de tout mon cuer, 
Car parler ne peu a nul fuer. 
Si trebuchai a une empainte 
Qu'ainc n'apelai ne saint ne sainte, 
Nes Dieu ne reclamai je mie, 
Mais ma dame sainte Marie. 
La douce mere au roy de gloyre 
Eu tout adez en ma mymoyre 
Des lors que je chaï en mer ; 
Ne la finai de reclamer 
Devant que fui venus au fons, 
Qui tant est grans et tant parfons 
Que nel sai dire ne retraire, 
Et la pucele debonnaire 
Qui dame et roÿne est dou monde 
En mer hideuse, en mer parfonde 
Delez moy vint isnelement. 
De son mantel mout doucement 
Me couvri luez la douce dame, 
C'onques puis n'oy, foy que doy m'ame, 
Doute de mer ne de rien nee. 
La pucele bonne eüree, 
La douce virge glorïeuse, 
Par mer horrible et tenebreuse 
Soz son mantel par grant deport 
Amené m'a ici a port 
Et arrivé par son pooir 
Ainsi com vos poez veoir. » 
L'evesques em plorant s'escrie : 
« Douce dame sainte Marie, 
Haute roÿne sainte et digne, 
Pucele piteuse et benigne, 
Tres douce mere au roy Jhesu, 
Glorefïee soyes tu 
De quanqu'a en ciel et en terre ! 
Nus ne te vielt de cuer requerre 
Que mout ne soit tost consilliez, 
Ce moustre bien cis perilliez. » 
Por ce myracle qu'ai retrait 
Mout longuement et mout a trait, 
Tout em plorant glorefïerent 
Et cil et celes qui la erent 
La mere au roy qui tout cria. 
De ce myracle plus n'i a 
Ne mes livres plus ne m'en conte, 
Mais, par la foy que doy le conte, 
N'est pas raisons qu'on me resqueue 
Que je n'i face un poi de queue. 
Sovent m'est vis, par saint Romacle, 
Queque je sui en plain miracle, 
Qu'en prison soie en une barge ; 
Mais quant sui hors, lors sui au large, 
Lors pens et di quanque je vuel. 
Quant me convient sieurre le fuel, 
Je ne puis pas avec la letre 
Quanque je pens ajoindre et metre, 
Car trop i aroit de delai. 
Por ce laissié a la foiz l'ai, 
Por ce les queues i ai mises 
Et si ai fetes tex devises 
Que cui la queue ne plaira 
Au polagrefe la laira 
Et qui la queue veut eslire 
Sans le miracle la puet lire. 
Cist myracles qu'ai recité 
A l'escuree verité 
Mout par est grans et mervilleuz. 
Vers s'ame est bien waroz et leuz 
Et pires que wains enragiez 
Cielz qui n'est mout encoragiez 
De bien servir de tout son cuer 
La mere Dieu, qui a nul fuer 
Perir ne lait en mer n'en terre 
Nului qui la veille requerre. 
Ou est qui osast nes penser 
Qu'un ome ensi volsist tenser 
Ou fons de mer une quinsainne 
Quant Diex ou ventre a la balainne 
Sauva Jonam trois jors sanz plus ? 
Ja ne fu il a ce tanz nus 
Qui nel tenist a grant merveille. 
Mais ce que vaut ? Tout adez veille 
Li roys dou ciel, nostre doz pere, 
Por essaucier le non sa mere. 
Son non en terre a si haucié 
Deseur toz nons l'a essaucié, 
Et si ou ciel l'a soushaucie 
Que souslevee et essaucie 
L'a deseur toz ses sains archangeles 
Et deseur toz les cuers des angeles. 
Qui tout son cuer a li aploye, 
Qui devant li souvent se ploye, 
Qui l'oneure, qui la tient chiere 
Nes de Dieu va si en riviere 
Que toute en fait sa volenté. 
Trop est cielz plains de dolenté 
Et fors dou senz est bien sanz doute 
Qui sa pensee ne met toute 
En faire chose qui li plaise. 
Mout par puet estre cil aaise 
Et seürs en cors et en ame 
Qui servir puet la douce dame, 
La douce mere au roy celestre, 
Tant qu'ele daint ses escuz estre 
En totes ses aversitez. 
Qui bien la sert, c'est veritez, 
Ne puet doter Dieu ne deable. 
Dieu ? Non ! non ! non ! non ! non ! c'est fable. 
Non est ! Si est ! Non est ! Si est ! 
Ci ne puet metre nul arrest : 
Qui bien la sert, ce se je bien, 
Ne doit deable doter rien, 
Mais desvez est, ce n'est pas dote, 
Qui ne crient Dieu, resoigne et dote. 
Bien as parlé, par saint Silvestre : 
Le roi do ciel, le roi celestre, 
Doit toz li mondes bien cremir, 
Et vers lui doit chascun fremir. 
Bien as parlé et si as droit, 
Mais je l'ai dit en cel endroit 
Que nus n'a fait si grant mesfait 
Ne nus tant grant pechié n'a fait 
Par quoy Dieu doye tant douter 
Qu'anemis le puist ja bouter 
En desesperance ne metre, 
Puis que bien se vueille entremetre 
De bien servir la virge monde 
Qui acordé a Dieu au monde. 
De grans pechiez n'a nus tant fais 
Ne tant vers Dieu ne s'est mesfais, 
S'il sert sa mere, n'ait sa grace 
Et qu'ele a lui sa pais ne face. 
Nes quant Diex est tant correciez 
Que pour ferir s'est ja dreciez 
Et que poing clos li vielt sus corre, 
Si queurt ele pour lui rescorre 
Et de l'aidier si s'entremet 
Que desoz son mantel le met. 
Et, luez que voit li tres doz pere 
Que mucié l'a sa douce mere 
Desoz son mantel et repost, 
Son poing retraist a lui tantost 
Et luez refroide toute s'ire. 
Si tres doz est li tres doz Sire, 
Li tres doz roys, li tres doz pere, 
Que desouz le mantel sa mere, 
Soz le secors la douce dame 
Ne ferra ja homme ne fame. 
A tele dame fait bon corre, 
Qui nes vers Dieu puet cels rescorre 
Qui a li keurent a refuge. 
He ! mere Dieu, mere au grant juge 
Qui tout le monde jugera, 
Com buer fu nez qui mucera 
Soz ton mantel et soz t'aÿe ! 
Douce dame sainte Marie, 
Com est plaisanz et com est bialz, 
Amples et larges tes mantiaus ! 
Tant par est grans, pucele monde, 
Que tu en cuevres tout le monde. 
Li las pechieres, si destrois, 
Qui de pechiez tains est et frois, 
Douce virge de doz renon, 
Ne set ou fuïr s'a toy non ; 
Ne seit ou muchier n'ou waindir 
Pour eschaufer, pour eschandir, 
Adez s'enfuit soz ton mantel. 
Qui avoir en puet un chantel 
Maintenant est toz eschaufez 
Et luez l'esloingne li maufez. 
Le froit en cuevres, douce dame, 
Por eschaufer sa lasse d'ame. 
Le chaut en cuevres qu'il n'ait froit 
Et de bien faire ne refroit. 
Tu en cuevres le pecheor 
Por ce, dame, que par paour 
Ne voist et chait en desespoir. 
Tu en cuevres et main et soir 
Celui qui est tant entechiez 
Que tes doz fiex pour ses pechiez 
Batre le vielt, haute roÿne, 
Et ferir d'ulcïon devine. 
He ! mere Dieu, tes grans mantiax, 
Qui tant est chiers, riches et bialz, 
C'est tes secors, c'est tes confors, 
Qui tant est grans et tant est fors 
Que jor et nuit sekeurt le monde 
Que tes doz fiex ne le confonde 
Pour les pechiez, pour les mesfais 
Dont envers lui s'est trop mesfais. 
He ! doz mantiax fors, bialz et gens, 
Tu as mestier a toutes gens, 
A toutes genz iez tu refuges. 
Se tu n'estoyes, li grans juges 
Qui jugera pensers et fais 
Et jor et nuit pour nos mesfais 
Si durement noz jugeroit 
Que toz noz acraventeroit. 
Pucele douce, debonnaire 
Plus que ne puet langue retraire, 
Tes mantiax est par verité 
Escus en toute adversité. 
Preudom qui iez en bonnes wevres, 
De ce mantel se ne te cuevres, 
Anemis si te requerra 
Qu'en aucun liu si te ferra 
Qu'il ocirra ta lasse d'ame. 
Et se dou mantel Nostre Dame, 
Las pechieres, ne te recuevres 
Li justes juges por tes wevres 
Te batera si durement 
Que mors seras isnelement. 
Las ! las pechieres, quant tu vois 
Que ferir te vielt a la fois 
Cil qui tout voit et qui tout juge, 
Fui tost, fui tost au grant refuge. 
Fui tost, fui tost, bialz tres doz frere, 
Souz le mantel sa douce mere. 
La seras tu si asseür 
Que nes de Dieu n'arras peür. 
Nel di pour ce, bialz tres doz frere, 
Que le grant roy, le puissant pere, 
Seur toute rien douter ne doiez, 
Mais pour ce le di toutes voyez 
Que n'en aiez si grant doutance 
Que chaiez en desesperance. 
Vers toy n'iert ja tant correciez, 
S'il voit que tu soyes muchiez 
Sous le mantel sa douce mere, 
Que ja te fiere, bialz doz frere. 
Anui ne fait Diex ne hontage 
A nului qui de bon corage 
A sa mere voist a refui. 
Fui ! las pechieres, fui ! fui ! fui ! 
Fui tost, fui tost ! Queur, queur, queur, queur ! 
Se tu tant seulement sous l'eur 
De son mantel te puez mucier 
Et tant te puez esberucier 
Que de bon cuer ta bouche die : 
« Doys de douceur, aïe ! aïe ! » 
Saches, saches, saches sanz doute 
Que maintenant te fera toute 
A son fil ta pais et t'acorde 
La mere de misericorde. 
Se delez li t'iez bien tapis, 
Couvers iez de riche tapis. 
Se li dyables la t'espie, 
Douter nel puez ne c'une pie. 
Foy que je doy le Saint Espir, 
Se muchier te sez et tapir 
Lez la garite qui tout garde, 
La n'aras tu de nului garde. 
Pour Dieu, justes, por Dieu, pechieres, 
Se li dyables, li trichierres 
Qui tant seit trut, barat et guille 
Qu'as plus soutilz leur ames guille, 
Decevoir te vielt et guiller, 
Fui tost, fui tost au fort piler 
Qui tout comporte et tout soustient, 
Qui tout gouverne et tout maintient. 
Se de bon cuer a li t'apuies, 
Lors tornera li lerre en fuies. 
Saiches, saiches de verité 
En quelconques adversité 
Que soiez en terre ou en mer, 
Se de cuer la vielz reclamer, 
Tout maintenant et tout le cors 
Aras s'aÿe et son secors. 
Nus ne la vielt de cuer requerre, 
En haut n'en bas, n'en mer n'en terre, 
Son secours n'ait luez et s'aÿe. 
Se ma dame sainte Marie 
Ne seüst bien cil reclamer 
Qui affondez estoit en mer, 
Il fust noyés, ce pués bien croyre, 
S'il ne peüst mer toute boyre. 
La mere Dieu par son pooir 
Ou fons de mer le vint veoir ; 
De son mantel la virge monde 
Si le couvri en mer parfonde 
C'onques de mer ne senti goute 
Ne que s'il fust en une croute, 
Et sain et sauf a port le mist 
La douce mere Jhesu Crist. 
Qui bien la sert tot a trové, 
Cist miracle l'a bien prové. 
La sainte virge pure et monde 
En ceste mer, en cest vil monde, 
Qui assez est plus perilleuz 
Que n'est la mers en mout de leuz, 
Nagier noz daint et gouvrener 
Si que noz daint metre et mener 
Au port qu'ele conquist jadis : 
C'est li doz pors de paradys 
Dont Eve toz noz derriva. 
Dou ciel trouvee la rive a 
Qui a celi son cuer arrive 
Qui de toz biens fons est et rive. 
Qui Nostre Dame servira 
Au port dou ciel arivera. 
Qui arriver vielt a tel rive 
A li servir son cuer arrive. 
Em paradis arriveront 
Tuit cil qui bien la serviront. 


Vous qui amez de cuer entier 
La fleur de lis et d'aiglentier, 
L'odorant fleur, l'odorant rose 
Qui souef ieut seur toute chose, 
Un bel myracle or escoutez 
Et ci lez moy vous acoutez. 
Volentiers cont a cialz, par m'ame, 
Qui de cuer aimment Nostre Dame, 
Et s'il a ci clerc, lai ne laie 
Cui il anuit, tout sanz delaie 
Traie se arriere, si s'en voise : 
Je n'ai cure qu'il face noyse 
Ne qu'entor noz ci se deruie. 
Qui au pourcel et a la truie 
Respant ses pierres precïeuses, 
Il s'entremet de grans wisseuses. 
Qui mielz aimme vainnes paroles, 
Espringueries et karoles 
Que la refectïon de l'ame 
N'aucun biau dit de Nostre Dame 
Voist s'en, voist s'en, ja ça ne viegne ! 
Li boz saut luez fors de la vigne 
Que li roysinz prent afflourir : 
Endurer ne puet pour morir 
La sovatume de la fleur. 
Ausi saichiez qu'il sont pluiseur 
Qui tant sont fol et soterel 
Qu'il resamblent le boterel. 
Bonne oudeurs les tue et affole : 
Luez qu'il oent la Dieu parole, 
Qui souef ielt a l'ame et flaire, 
A cui que soit dire et retraire, 
Comme pourcel luez se deruient 
Et luez s'en vont et luez s'enfuient. 
En telz genz n'a point d'esciant. 
Telz genz sont fol et nescïent, 
Ne je ne cont mie pour ciaus 
Ne que feroye pour pourciauz. 
A telz genz cis livres anuie, 
Car ne plus c'une bele truie 
N'entendent il, foy que doy m'ame, 
Ne ne soygnent dou preu de l'ame. 
A ciauz ne cont rien, naie ! naie ! 
Quar une truie une pasnaie 
Aimme assez mielz c'un marc d'argent. 
Tout autel font bestial gent. 
Tant par sont plain de grant folage 
C'une risee, un rigolage, 
Une grant truffe, une fallorde, 
Une fatrousie, une bourde 
Oyent plus volentiers, par m'ame, 
Que de Dieu ne de Nostre Dame 
Un biau sermon, un biau traitié. 
Cest livre ci n'ai pas traitié 
Por teles genz, bien le sachiez. 
Ja n'iert pour auz trais ne sachiez, 
Ne de ses biauz fremauz d'argent 
Ja desfremez n'iert pour tel gent, 
Mais pour cialz qui de cors et d'ame 
Aimment la glorïeuse dame 
Qui dame et roÿne est des nues, 
Qui n'aimment pas tant fanfelues, 
Truferies ne vanité 
Com font raison et verité, 
Jor et nuit iert sachiez et trais. 
Bien mate cil par soutilz trais 
Et bien enangle le dyable 
Qui de doz cuer et d'amiable 
Aimme la douce mere Dieu. 
En toz tanz a le mielz dou giu, 
Mais en l'angle iert maz a la fin 
Ne ja n'ara poon n'aufin, 
Roy, chevalier, fierce ne roc 
Qui li vaille un bel oef de coc 
Cil qui qu'il soit, soit hom, soit fame, 
Qui de cuer n'aimme Nostre Dame. 
Avoir ne puet cielz nul bon giu 
Qui mout n'aimme la mere Dieu. 
Qui la grant fierce aimme des cielz 
Adez gaaigne toz les gius. 
Qui a son giu voir ne la sache, 
Saintes ne sains ne trais qu'il sache 
N'aront pooir de lui rescourre 
Qu'il ne l'estuit en l'angle corre. 
Dou fonz d'enfer, qui est parfonz 
Tant qu'il n'i a rive ne fons, 
Diex cialz qu'il heit laienz enangle. 
« Eschec ! eschec ! et mat en l'angle ! » 
A trestoz cialz la dira Diex 
Qui la grant fierce des sainz cielz 
N'aront servie et honouree. 
Or vos dirai sanz demouree 
D'un clerc qui l'amoit durement, 
Et ele lui si doucement 
Qu'elc a jouer si bien l'aprist 
Qu'il laissa fame et qu'il la prist. 
Tel trait li aprist Nostre Dame 
Qu'em paradys traite en fu s'ame. 
Qui Nostre Dame a son giu trait 
Traire ne puet si soutil trait. 
Mes livres me conte et devise 
Qu'il eut jadys un clerc en Pise, 
Bon josne homme, bon crestïen, 
Chanoygne de saint Cassïen. 
Bien ert rentez, c'en est la some, 
Et mout estoit fielz a riche home. 
D'aage ert josnes, vielz de meurs. 
En sa josnece et en ses fleurs 
Sainz Esperis si l'enflamma 
Que par amors si fort ama 
La douce mere Jhesu Crist 
Que son corage trestot mist 
En li servir, en li amer ; 
Et ja soit ce qu'il fust en mer - 
Mer apiau je grant et parfonde 
Cest siecle, cest decevant monde - 
Mout se demenoit netement 
Et mout servoit devotement 
Nostre Dame sainte Marie. 
Por nule rien ne laissast mie, 
Chevauchast ou fust assejor, 
Que ses eures et nuit et jor 
Ne li paiast mout doucement 
Et tout ausi entierement 
Com se fust prestres ou dyacres, 
Et se n'estoit fors sousdyacres. 
Ja soit ce qu'a celui tempoire 
Les eures la dame de gloyre 
Petit fuissent encor en us, 
A ce ne le menast ja nus 
Que nul tanz mainjast ne beüst 
Devant que dites les eüst. 
Quequ'il servoit la douce dame 
Si doucement de cors et d'ame, 
Si l'asailli la mors amere 
Ne li laissa pere ne mere 
Ne sereur ne frere nesun. 
Lors viennent li parent commun 
Au clerc et mout le tiennent cort 
Qu'il s'aparaut et qu'il s'atort 
Com pour tenir son yretage ; 
Avoir porra mout grant hontage 
S'en autre main laisse venir 
L'yretaige qu'il doit tenir, 
Qui mout est bialz, riches et grans. 
Li clers, qui pas n'en est engrans, 
Respondu et dit leur a luez 
Tant n'aimme mie ses aluez 
Que ja pour auz laist en sa vie 
Ne la corone ne clergie. 
Nel pueent vaintre tout ensamble ; 
Rien n'en vielt faire, ce me samble, 
Ne pour parenz ne pour amis. 
Mais en la fin li anemis, 
Li dyables, qui n'aimme mie 
Ne chasteé n'onneste vie, 
Et si parent tant le semonnent, 
Tant l'argüent, tant le tangonnent 
Et tempre et tart tante foiie 
Sa volonté li ont ploÿe, 
Et dit que leur plaisir fera 
Et que clergie laissera. 
Mais bien leur dit, jure et affice 
Qu'il convenra que mout soit riche 
Et que mout soit mignote cele, 
Espincie, polie et bele 
Cui il metra anel en doit, 
Car bien le vaut et bien le doit. 
Le las de clerc en tel maniere 
Ont torné ce devant derriere 
Et si parent et si ami. 
A leur oez mielz l'aimment demi 
Que tout entier a Dieu ne font. 
Clers qui croit lai bien se confont, 
Et vers enfer a grant eslais 
S'enfuit bien clers qui devient lais, 
Et clers qui trop ses parens croyt 
De Dieu servir tost se recroit. 
Cestui ont il mal atorné ; 
De paradys l'ont retorné 
Et mené l'ont par leur conseil 
Et adrecié a mau conseil, 
Mais n'est pas cil deseur Noion. 
Diex ! Diex ! Diex ! Diex ! que ne noye on 
Moignes et clers, qui qu'il soient, 
Qui parenz aimment trop et croyent ? 
Car li parent, par Nostre Dame, 
N'aimment dou clerc le cors ne l'ame. 
Tant sai ge bien de leur affaire : 
Se bien leur preu n'en pueent faire, 
Petit avient, par ce mien chief, 
Que li lais aint clerc chief a cief. 
S'aucuns bienz voir ne l'en degoute, 
Ne l'aimme ne ne prise goute. 
S'au lai dou clerc granz bienz ne vient, 
Si l'aimme peu, ne l'en souvient, 
Por fol le tient et pour chimere. 
S'il estoit or cent foys ses frere, 
Nel prise pas un oef de quaille 
S'il n'a dou sien ou grain ou paille. 
Adez couvient, comment qu'il soit, 
Qu'il entor lui moissont ou soit. 
Se sa fontainne adés ne sort, 
Au besoig tost li fait le sort. 
S'il ne li poile la toison, 
L'amors n'i puet avoir foison. 
S'adés les guernons ne li poile, 
Nou prise mie un grain de soile. 
Se povres est, pour fol le tiennent 
Trestuit cil qui li apartiennent. 
Se sages iert plus que saint Pous, 
Si dïent il qu'il est tous fous. 
Plus le tient vil et plus l'estrange 
Li plus prochain que li estrange. 
Gart soi, gart soi li clers dou lai ! 
Pour lui garnir ensi dit l'ai. 
Li lai maint clerc ont empirié. 
Cestui ont il mal atyrié 
Quant retolu l'ont Nostre Dame. 
Une pucele, gentil fame 
Qui josne et bele est a devise, 
Pourchacié li ont et quise. 
Li clers sanz nule demorance, 
Voiant toz ses amis, fiance 
A mout grant joie la pucele, 
Qui mout estoit plaisanz et bele, 
Jointe, acesmee et espincie. 
Li dyables, qui a mincie 
Mout tost une male poree, 
Ou foie, ou cuer, en la coree 
Cele pucele si li plante 
Que Nostre Dame li sousplante. 
Por ce que tant est bele et gente, 
Son cuer i met si et s'entente 
Qu'il entr'oublie Nostre Dame. 
La mere Dieu pour une fame 
A boutee li clers arriere. 
Grant feste i a et mout plaingniere 
Quant espousee a la pucele. 
Mainte harpe, mainte vïele 
Et maint estrument sanz mentir 
I oïssiez le jor tentir. 
Quant dou maingier aproche l'eure, 
Sanz delaiance, sanz demeure 
Les tables font erranment metre 
Cil qui s'en doivent entremetre. 
Si com Dieu plaist, ensi avient 
Qu'a l'espousé adonz souvient 
Que ses eures n'a mie dites 
Por ce que li Sainz Esperites 
Et Nostre Dame li doinst joie 
De la pucele qu'il noçoye. 
Ainz qu'il mengust, dire les vielt 
Ainsi com il faire le sielt. 
La feste laisse ; en sa chapele, 
Qui assez prez estoit mout bele, 
Alez s'en est isnelement. 
Agenoilliez s'est humlement 
Devant l'ymage Nostre Dame. 
Que joie li doinst de sa fame 
A jointes mains mout li deproye. 
Devant l'ymage ensi se ploye 
Devotement com une none. 
Toutes ses eures dusqu'a none, 
Jointes mains, a jambes ploÿes, 
Mout doucement a saulmoÿes. 
Mais mout se prent a mervillier 
De ce quil l'estuet soumillier. 
Ainz que none ait bien parfinee, 
Mout tost la teste a enclinee. 
Quant pulchra es et decora 
Cuida pardire absque mora, 
Endormis s'est devant l'ymage 
La mere Dieu, qui doz corage 
A plus c'om ne saroit retraire 
Et qui franche est et debonnaire 
Envers toz cialz qui l'ont servie 
Plus que conter ne vos sai mie. 
Isnelement en la chappele 
A lui s'apert isi tres bele, 
Si resplendissanz, si tres clere 
Qu'il n'est, ce croy, nus nez de mere 
Qui la seüst mie descrire. 
Ireement li prent a dire 
La mere au roy de paradys : 
« Di moy ! di moy ! tu qui jadis 
M'amoyes tant de tout ton cuer, 
Pour quoy m'as tu jetee puer ? 
Di moy ! di moy ! ou est dont cele 
Qui plus de moy est bonne et bele ? 
Puis qu'a si bele me tenoyes 
En m'antesne qu'ore dysoies, 
Pour quoy m'as tu tant abaissie 
Que pour une autre m'as laissie ? 
Enne sez tu certainnement 
Que vivre doivent chastement 
Et tuit li clerc et tuit li prestre, 
Et mi ami doivent tuit estre ? 
Por quoy, pour quoy, las durfeüs, 
Las engingniez, las deceüs, 
Me lais pour une lasse fame, 
Qui sui dou ciel roÿne et dame ? 
Enne fais tu trop malvais change 
Quant tu pour une fame estrange 
Me laiz, qui par amorz t'amoye 
Et ja ou ciel t'aparilloye 
En mes chambres un riche lit 
Pour couchier t'ame a grant delit ? 
Trop par as faites grans merveilles. 
S'autrement tost ne te conseilles 
Ou ciel sera tes lis desfais 
Et en la flamme d'enfer fais. 
Li clers atant s'est esvilliez. 
Durement s'est esmervilliez 
De la merveille qu'a veüe. 
Bien seit qu'a ire a esmeüe 
La douce mere au roy celestre. 
Si dolanz est ne vorroit estre. 
De mautalent plainz est d'ire ; 
Ne seit que faire ne que dire 
Dou mariage qu'il a fait. 
Bien seit et voit que tout affait 
A perdu et le cors et l'ame 
S'il ne s'acorde a Nostre Dame 
Et se sa fame ne guerpist. 
De la chappele mout tost ist 
Et a ses noces s'en revient. 
Pour ce que faire li convient, 
Biau samblant fait et bele chiere. 
D'or en avant n'a il point chiere 
Ne la feste ne l'asamblee. 
Par bel samblant leur a emblee 
La volenté de son corage. 
Comme tempeste et com orage 
D'or en avant fammes fuira. 
Bien voit qu'assez trop li cuira 
Et que dampnee en sera s'ame 
Se d'amors fause Nostre Dame. 
A fuïr bee tout le monde 
Pour la pucele pure et monde 
Amer et servir mondement. 
Les tables sistrent longuement. 
Assez i eut vins et viandes. 
Aprés maingier furent mout grandes 
Les karoles, les baleries. 
Tout ce ne prise deus alies 
Dedenz son cuer li espousez, 
Car il est ja toz arrousez 
De la grace dou Saint Espir. 
Ainz le souper fait maint souspir. 
S'estre pooit, ja vorroit estre 
Fors de la cort et fors de l'estre. 
Ne voit chose ne li anuit. 
Quant tuit soupé orent la nuit 
Et departies sont les gens, 
En un biau lit qui mout est genz 
En une chambre bien jonchie 
Ont l'espousee tost couchie, 
Qui mout estoit bele meschine 
Et blanche plus que fleurs d'espine. 
Quant li parent par grant delit 
Andeuz les ont mis en un lit, 
La chambre cloent, ce me samble, 
Si s'en departent tuit ensamble. 
Or consaut Diex nostre espousé ! 
De ce qu'avoit mout goulousé 
Est or, ce m'est avis, aers. 
Se plus n'est durs et frois que fers, 
Ardoir porra toz et bruïr 
Ainz que loisir ait de fuïr, 
Car par la sale font grant bruit 
Et jüent dusqu'a mïenuit. 
Et li clers gist les la pucele, 
Qui si tres bele est comme cele 
Qui nature a faite a devise. 
D'eures a autres mout l'avise, 
Car mout li siet et mout li plaist. 
De li vooir ses iex apaist, 
Mais le seurplus n'en ose prenre, 
Car Nostre Dame n'ose offendre. 
Li esperiz ne le vieut mie, 
Mais la chars art toute et fremie 
Et bout et tressue et tressaut 
De ce que tantost ne l'assaut 
Et que tantost ne li queurt sus. 
La char, qui art plus que nus feus, 
Si durement vieut et goulouse 
Sa volenté de cele touse 
Ne li souvient de Nostre Dame 
Ne ne li chaut dou preu de l'ame 
Ne de quel part la qeue en tourt 
Mais q'au deduit tantost s'atourt. 
Ne set que face li las clers : 
Une eure est plons et l'autre fers. 
Ça et la li cuers li volete. 
Sa chars, qui celi sent molete, 
Souef et tendre, bien li dist 
Qu'isnelement sanz contredit 
Trestout en face sen voloir, 
Qui que s'en doie aprés doloir ; 
Mais bien li dist li esperiz 
S'il ne se tient, qu'il est periz. 
L'ame crie : « Hareu ! hareu ! 
Hahai ! hahai ! le feu ! le feu ! 
Fui t'en, chaitis, fui t'en ! fui t'en ! 
Tu iés desvez et fors del sen 
Quant tu n'en iés pieç'a fuïz. 
Touz seras ja ars et bruïz. 
Fui t'en ! fui t'en ! las deceüz ! 
N'en saras mot s'ieres cheüz, 
Lors si aras perdue t'ame 
Et l'amour de la douce dame. 
- Fi ! fi ! fi ! fi ! refait la chars, 
Com par est ore granz eschars 
Et com est or granz estupages 
Que celi tiens dont touz enrages, 
Qui tant est bele et tant polie, 
Et mauvestiez si t'enolie 
Que tu n'iés tiex que plus en faces : 
Tu ne l'estrainz, tu ne l'enbraces, 
Ainz giz lez li touz estenduz, 
Tout ausi cois com uns renduz 
Ou de Citiaus ou des cordeles. 
Trop haïr doivent les cors d'eles 
Dames qui ont si faiz ermoufles. 
Ne vaut voir mie deus viez moufles 
Hons qui par est si vilenaz, 
Si feminins, si gelinaz. 
Mout t'a or Diex tost eschaufé : 
De josne saint, viellart maufé. 
Fi ! fait la chars, vieuz recreanz 
S'estre deüsses peneanz 
Vint et cinc anz par le païs 
Ou boulir en enfer laïs, 
Ne deüsses tu tant atendre 
Que de ceste pucele tendre 
Ne fesisses tes volentez. » 
La charongne, la dolentez, 
Encontre l'ame ainsi estrive. 
Ja iert venchue la chaitive, 
Ja iert venchue et recreande 
Se tost ne fait ce que commande 
Li bons clers, mesires sainz Pous. 
Mout est parfaiz cui tost li pous 
Et cui la char tost ne remue 
Puis que fame a pres de lui nue. 
Nue et vestue, c'est la somme, 
A tost espris bele fame homme. 
Si a la laide aucune foiz. 
Tiex est touz vieuz, tex est touz froiz 
Qui n'en set mot s'est eschaufez, 
Car grant pooir a li maufez. 
S'onques avient, il avient peu 
Qu'estoupes n'ardent pres dou feu. 
Estoupe est hon, et feus est fame. 
Tost est espris hon de tel flame. 
Tex estoupes pres de tel feu 
Ne puet on certes garder preu. 
Qui ardoir ne vieut et bruïr, 
Il n'i a tel con dou fuïr, 
Car anemis si fait feu souffle 
Si c'un preudon art a un soufle. 
Por ce dist sainz Pous c'on la fuie. 
Por ce se mettent a la fuie 
Et pour ce les fames eslongnent 
Cil qui Dieu aimment et resongnent. 
Li clers qui gist les la danzele, 
Qui mout est tendre, blanche et bele, 
Ce sachiez bien, n'est mie aaise, 
Car ou feu est et en la braise, 
Ce li est vis, de purgatoyre. 
Maint clerc connois et maint provoire, 
Se la fuissent, par saint Martin, 
Qui parlaissent d'autre martin. 
Quant si se tient, mout par est fors ; 
Et nequedent si fais esfors 
De sa force ne li vient mie, 
Mais la grant dame qu'ot servie 
En sa josnece et en s'enfance 
Li envoia ceste constance, 
Ceste vigeur, ceste grant force, 
Quar qui de li servir s'esforce, 
Ele li donne tel esfors 
Qu'au grant besoing est adez fors. 
Li las de clers, quant la maisnie 
Vers mïenuit voit acoysie 
Et endormie aval la sale, 
Des dras, qui noir ne sont ne sale, 
Tout coiement est jus glaciez. 
Dou las courant est deslaciez 
Ou prez se va n'a esté pris. 
Sa fame laisse et son porpris 
Et quanqu'il a en tout le monde 
Pour la pucele pure et monde 
Cui mondement volra servir 
Tant que s'amor puist deservir. 
De corre a Dieu si fort s'eslaisse 
Que tout pour lui gerpist et laisse. 
En tel maniere, ce me samble, 
Pour Dieu trouver au monde s'amble 
Com cil qui bien seit toz les estres. 
Ne sai par wis ou par fenestres, 
Issus s'en est et si s'enfuit. 
Bon chemin va, si com je cuit. 
Ne puet aler fors bonne voie 
Quant Nostre Dame le convoye. 
Ensi s'enfuit en hermitage. 
Famme et avoir et hyretage 
Lait et gerpist pour Nostre Dame. 
Bien seit ne puet avoir a l'ame 
Tele espeuse ne tele amie 
Com ma dame sainte Marie. 
Por li servir jeta tout puer, 
Se la servi de si bon cuer, 
De si doz, de si amiable 
Qu'a la grant joie pardurable, 
Quant il fina, en mena s'ame 
Par sa douceur la douce dame. 
Haute fin fist et glorïeuse. 
Nus ne puet faire fin douteuse, 
Soit clers, soit lais, soit honz, soit fame, 
Qui de fin cuer aint Nostre Dame. 
Tuit cil qui l'aimment de cuer fin 
De finer de tres fine fin 
De Dieu ont chartre et previlege. 
A li servir pour ce be ge. 
Le musage paie et la bee, 
Qui que il soit, qui mout n'i bee. 
Cis myracles que j'ai conté 
La grant douceur, la grant bonté 
De Nostre Dame bien demoustre. 
Bien sont tuit cil bestes et moustre, 
Provoire et clerc meesmement, 
Qui ne la servent doucement 
Et netement et volentiers. 
Plus souef flairent qu'aiglentiers 
A Nostre Dame clerc et prestre 
Quant chaste sont et de net estre, 
Mais cil li püent comme sete 
Qui la gerpissent pour faussete. 
Pour fauz s'i prent, por fauz s'i fie, 
Et de son fil toz les desfie. 
Noz clerc, noz provoire, noz moigne, 
S'estre volonz net et aoine 
D'amer par amors Nostre Dame, 
Fuïr devommes toute fame 
Ausi com la siue fuï 
Cil dont vos ai conté juï. 
Se par amors amons la dame 
Qui l'esmeraude est et la gemme 
Qui ciel et terre renlumine, 
Empereris n'est ne roÿne 
Que ne doyons pour li despire. 
Qui la dame aimme de l'empire 
Qui durra sanz definement 
Amer la doit si finement 
Que desdaingnier doit tout le mont. 
Ses cuers seoir doit si amont 
Qu'amer ne doit por nul pooir 
Fame qu'il puist as ielz veoir, 
Tant soit mignote ne polie. 
Il m'est avis qu'il fait folie 
Qui pour la terre lait le ciel, 
Qui prent venin et lait le miel. 
Il m'est avis qu'il fait folie 
Qui lait la rose pour l'ortie. 
Bien pert li clers sa lasse d'ame 
Qui lait pour pucele ou por dame 
La douce mere au roy de gloyre. 
Ne samblons pas un fol provoyre 
Dont maint vilain et maint agreste 
Cifflent encore et font grant feste. 
Vilain demainnent grant baudoyre 
Quant gaber pueent d'un provoyre. 
En tel estoit de regiber 
Cil dont je cont, li gentilz ber, 
Li cortoys, li mal affaitiez, 
Que ja le jor ne fust haitiez 
Qu'il n'eüst fame en ses lïenz. 
Et s'estoit ja si ancïenz 
Que bien avoit autant de chanes 
Com de noirs polz aval les chennes. 
Tant par ert folz qu'il n'avoit mie 
Seulement une seule amie, 
Ainz en avoit deus a sa sele. 
L'une estoit josne jovencele 
Et l'autre estoit vielle riace 
Plus que l'aiole saint Pancrace. 
Froncie estoit et triboutee 
Plus que viez sauz vint fois boutee. 
Vielle estoit tant que plus ne peut : 
Au mien cuidier assez plus eut 
En son front fronces et fronceles 
Qu'en Rüem rues ne rüeles. 
De trut savoit plus et de guille 
Que toutes celes de la vile. 
Le prestre avoit si enjouté, 
Si a envers ou sac bouté 
Par son dit et par sa favele 
Qu'autant l'amoit comme la bele. 
Andeuz l'eurent si adoubé 
Bien li faisoient A dou B. 
Quant l'acointa la jovencele, 
Qui estoit josne pinprenele, 
Et la vielle, dame Ermentrus, 
Il estoit gros, cras et ventrus, 
Mais luez charmerent si le prestre 
Qu'eut ventre plat et bourse flestre. 
Entr'eles deuz isnelepas 
L'eurent mené dou trot au pas. 
Aucune fois, quant li folz prestre 
Priveement ert en son estre, 
A une d'eles a grant feste 
Querre se faisoit en sa teste. 
La vielle au prestre qui ert fauz 
Esragoit toz les noirs chevalz, 
Quar mout engrant par estoit cele 
Tost fust chenus ausi com ele. 
Et l'autre amie, l'autre drue, 
Qui envoisie estoit et drue, 
Por ce qu'il li grevoyt forment 
Quant chenissoit si durement, 
Fors de la teste et fors des chennes 
Li sachoit fors toutes les chennes. 
Ensi misent le chapelain 
Entr'eles deus en mal pelain. 
Si li laissierent peu de polz 
Qu'il fu pelés plus que sainz Polz. 
N'i laissierent poil ne pelet ; 
Lors li convint un chapelet, 
Car des enfanz ert apelez : 
« Prestres pelez ! prestres pelez ! » 
Mielz li venist, foy que doy m'ame, 
Qu'eüst amee Nostre Dame, 
Car ele ne le pelast mie, 
Ainz li fust mout loyauz amie. 
La mere Dieu pas nou pelast, 
Mais en gloyre s'ame apelast. 
Ne faisonz pas si com il fist : 
Amons la mere Jhesu Crist, 
Car noz serïons comme viautre 
Huié en cest siecle et en l'autre. 
Ce fol provoire oublïons tuit, 
Car en ses fais n'a point de fruit. 
Mais prenons garde au bon provoyre 
Dou dyalogue saint Gregoyre, 
Qui vers fames fu mout recuis. 
Aucune foys eut esté cuis, 
Si com je cuit, de l'estencele. 
Une prestresse avoit mout bele 
Ou tempoyre que prestres fu, 
Mais si l'embrasa de son fu 
Sainz Esperis et de sa flame 
Que sa sereur fist de sa fame 
Tout maintenant qu'il devint prestres. 
Tant devint sainz et nez leur estres, 
Ce truis ou livre, ce me samble, 
Que quarante anz furent ensamble 
C'onques ensamble n'atouchierent 
N'onques ensamble ne pechierent. 
Com sa sereur l'amoit de cuer, 
Mais ne l'aprochast a nul fuer 
Ne que son anemi mortel. 
Li bien saige sont encor tel : 
Nes leurs sereurs et leurs parentes 
Fuient ausi comme tarentes. 
Nes ce qui loist ne font il mie 
Pour plus eslongier la folie. 
Quant cis prestres qui de cuer fin 
Tant amoit Dieu vint a sa fin, 
Si com raconte sainz Gregoyres, 
Les cui paroles sont mout voyres, 
Li apostre li aparurent, 
Qui l'ame pristrent et reçurent. 
Por ce douter ne devons mie 
Que mout ne fust de sainte vie. 
A la fin fu de grant aé. 
Mout eut dolent et esfraé 
La vielle fame le corage, 
Qui bien avoit cent anz d'aage, 
Quant elle vit mourir celui 
Qui peu amoit mains li que lui. 
Quant a la fin la vielle fame 
Cuida qu'alee s'en fust l'ame, 
Au lit s'en vint serïement. 
Des narrines mout doucement 
Li aprocha un peu s'oreille. 
Ainsi escoute, ensi oreille 
S'alez s'en est li esperis. 
Li sainz hom, qui tant ert seris 
C'om n'i sentoit ne pouz n'alainne, 
A mout grant force, a mout grant painne 
S'esforça tant qu'un peu parla : 
« En la ! fist il, en la ! en la ! 
En sus ! ma suer, en sus ! en sus ! 
Adhuc vivit igniculus. 
En sus, ma suer, trop pres te mes. 
Encor vit li feueçonez. 
Garde l'estrain, garde la paille : 
Encor me dout li feuz n'i saille. » 
E ! doz Jhesus, doz roys de gloyre, 
Com sa charoingne doit peu croyre 
Qui bien prant garde a ce preudomme, 
Car il avient, c'en est la some, 
Qu'a la fois chiet cielz qui plus fers 
Cuide estre assez qu'aciers ne fers. 
Nostre aciers tost devient estains 
Et tost espris est nostre estrains. 
Quant cil sainz hons, qui tant est viex 
Qu'a painnes mais ovroit les iex, 
D'une vielle toute escrepie 
Se douta plus que nule pie 
Ne se doute de nul garçon, 
Tant tiengne aubaleste n'arçon, 
En est bien buisnars li chanoignes, 
Li clers, li prestres et li moignes 
Qui josnes est et plains de sanc, 
Qui coste a coste, flanc a flanc, 
Qui bec a bec et bouche a bouche 
Siet toute jor seur une couche 
Les une dame josne et bele. 
S'il li fremoit sa miserele, 
Si porroit il peril avoir. 
Cielz qui ce fait mau senz a voir. 
Assez i a certes grans coupes 
Se li feuz prent en ses estoupes. 
Qui chasteé vielt maintenir, 
Mout le convient serré tenir, 
Ou, se ce non, tost li meschiet. 
Uns chevalz a quatre piez chiet. 
Qui bien nette vieut tenir s'ame 
Adés fuïr doit fole fame. 
Fole ? Mais la fole et la sage, 
Ce dist Jheromes en sa page, 
Fuïr devons et soir et main. 
Seulement d'atouchier la main 
Ou le doit d'une bele fame 
Est a la foiz blecie l'ame. 
Fame blece homme a poi d'awoite. 
Nes li vooirs, s'on la couvoite, 
Blesce et corront l'ame et le cuer. 
Pour ce nus preudons a nul fuer 
Ne se doit d'eles aprochier 
Se plus n'est fors d'un grant rochier. 
Forz ? Qu'ai je dit ? Sainte Marie ! 
Puis que fame homme un peu tarie, 
Se le fait elle lués clochier. 
S'il estoit plus fors d'un clochier, 
Lués le trebuche, lués l'abat. 
Por ce est trop fox qui s'i enbat, 
Mais cil truant, cil grant ermoufle 
Qui jaunes sont com pié d'escoufle, 
Ce m'est avis, si sont seür 
Qu'il n'en ont doute ne peür. 
Ne couete pas coue tant 
Com vont a eles couetant. 
Adés conseillent et musetent, 
Com choes a choaz couetent 
A ces josnes papelardeles. 
Ne sai que dire d'aus ne d'eles. 
Ne croi entr'elles ces ermoufles 
Ne que feroie grans escoufles 
Entre bien tenres poucinez. 
Si me consaut sainz Martinez, 
Mainte en ont frainte et endovee 
Et s'en ont faite aucune ovee. 
Papelardiaus, papelardeles 
Ont a la foiz papelart d'elles. 
Croire ne puis, qui que les croie. 
Marbre et liois nos font de croie. 
Il sunt de croie, non de marbre. 
Au fruit doit on connoistre l'arbre. 
Il n'i a mais si fol vachier, 
S'il set s'aumuce avant sachier, 
C'on ne die : « Vez la saint Vitre. 
Il li couvient ou croce ou mitre. 
Vez la saint Lambin de Covrele, 
Qui fait vertuz a sa chapele. » 
Si faites genz mout tost decoivent 
Çaus qui leur guile n'aperçoivent. 
Il samble adés, por ce les haz, 
Que sainnié soient de deus braz. 
Ne sai s'il ont nïent perdu. 
Adés sunt il tout esperdu, 
Mais de caus ai la vie chiere 
Qui font au siecle bele chiere 
Et qui defuient vanité 
Et font wevres de charité, 
Car as wevres, c'en est la somme, 
Puet on connoistre chascun homme. 
Sainz Ansiames, li bons clers, dit 
Qu'adés soit liez cil qui bien vit, 
Et tout adés soit corroucie 
Conscïence qui est blecie. 
Au preudomme, c'est voirs, convient 
Et mout li siet et bien avient 
Qu'il ne soit mie aubalestrés ; 
Mais d'aistre si enchevestrés 
Ne d'estre si enseveliz 
N'est pas a Dieu mout grant deliz. 
Bon est, selonc la verité, 
C'on gart ses iex de vanité, 
Mais d'estre si enaumuciez 
N'en chaperon adés muciez 
Ne sai je certes que je die. 
Guile et baraz tant monteplie, 
Foi que je doi le Sauveeur, 
Qu'ainsi le font maint guileeur. 
Pour decevoir plus tost le mont 
Et pour monter plus tost amont, 
Si sunt mais enchaperonné 
Com s'ierent en chaperon né. 
Por les chieres c'ont enbrunchies 
Cuident li fol qu'aient jonchies 
Les conscïences de flouretes. 
Mais d'orties et d'ortïetes 
I a mout plus que de mentastre, 
Et s'ont de brasier en leur astre 
Plus que maint n'ont, ce m'est avis, 
Qui liee chiere ont et lié vis 
Et mout plus volentiers couetent 
As beles dames et musetent. 
Ne sai que tant vont musetant. 
Ne pris home qui muse tant 
Nes la keue d'une musete : 
Preudom n'est pas qui tant musete. 
Ne soions pas museteür, 
Mais tout adez aions peür 
Dou sutil feu qui si sousprent 
Et tout home si tost esprent, 
Car anemis qui a mal souffle 
Mout volentiers l'atise et souffle. 
Mout fait tel feu bon eslongier : 
Preudom le doit plus resongnier 
Qu'il ne face nul feu grïés. 
Ne le vos di pas en tïés, 
Ainz le vos di tout en françois. 
Uns bien preudom le fuit ainçois 
Et ausi tost s'en trait arriere 
Com il feroit d'une quarriere. 
Quant mieudres est, tant plus s'en doute, 
Tant plus s'en crient, ce n'est pas doute : 
Li sages hom adés se garde. 
Au bon provoyre prenons garde 
Qui tout adez douta tel fu 
Nes ou lit mortel, ou il fu, 
Qui quarante anz gardez de fame 
S'estoit ançois qu'il rendist l'ame. 
Les fames pas ne le pelerent 
Ne les genz pas ne l'apelerent : 
« Prestre pelé ! prestre pelé ! » 
Le las provoire ensorcelé 
Qui fu en la bataille as gais 
Laissonz ester, n'en parlons mais. 
Fuionz toz tanz les beles dames 
Qui les cors poilent et les ames. 
Fame est trop fors, c'en est la some, 
Et pour peler et pour tondre home 
Si com Sanson fist Dalida. 
La plus symplete est calida 
Pour decevoir home et guiller. 
Sanson, qui rumpi le piler 
Et l'estache, qui tant fu fors, 
N'ot pas assez vertu n'esfors 
Pour lui desfendre de sa fame. 
Foy que je doy la bele dame, 
Fame par est de tel esfors 
Que la plus foible est assez fors, 
Vezïee, saige et recuite 
Pour abatre a petit de luite 
Un jaiant fort com une tor 
Por ce qu'eles sevent un tor 
Dont preu garder ne se seit hom. 
Li apostres, li saiges hom, 
Commande a noz, qui foible somes, 
Que jor et nuit les defuiomes, 
Car ou fuïr, c'en est la voire, 
Est la corone et la vitoyre. 
Fuions la tuit, et clerc et moigne, 
Prenons tout garde au bon chanoingne 
Dont je vos ai conté et lit, 
Qui se glaça jus de son lit 
Et si laissa sa bele fame, 
Si s'en fui a Nostre Dame 
En hermitage et en desert ; 
Ensi dou mont se desaert, 
Ainsi dou mont se varia, 
Ainsi de cuer se maria 
A ma dame sainte Marie. 
Certes, qui de cuer s'i marie 
Et tout i fiche son corage 
Paradys prent a mariage. 
Cielz qui haut cuer a tant et riche 
Que tout le plante et tout l'enfiche 
En ma dame sainte Marie 
Nule autre amor ne prise mie 
Ne tout le monde une eschaloppe. 
Vers paradys point et galoppe 
Et ja mout prez est de la porte 
Cielz qui bon cuer et vrai li porte. 
Mout fait haute chevalerie 
Qui puet faire si haute amie 
Com est la roÿne de gloyre 
Et dou monde a bien la vitoyre. 
Assez est plus de grant esfors 
C'onques ne fu Sanses li fors 
Qui pour amer si haute dame 
Guerpist et laisse toute fame ; 
Bien ront l'estache et le piler, 
Bien seit le dyable guiller 
Et bien confont les anemis 
Qui tout son cuer en li a mis. 
Seürement puet rendre estour 
A l'anemi, qui seit maint tour, 
Qui de bon cuer a li s'atache. 
Nostre Dame est si fors estache 
Que qui de li fait son escu 
Tout a outré, tout a vaincu. 
Anemis, se Diex me consaut, 
Qui mout seit d'estour et d'assaut, 
Vaintre ne puet home ne fame 
Qui face escu de Nostre Dame. 
Mout fait grant senz et grant proece 
Qui de li fait sa forterece. 
Qui de la mere au criatour 
Sen refuge fait et sa tour, 
Sa garite, son estandart 
Ne puet douter quarrel ne dart 
Que li dyables saiche traire ; 
Ne li puet faire nul contraire 
Ne par devant ne par deriere 
De manguonel ne de periere 
Ne d'engien nul dont jeter saiche. 
Li fors pilers, la fors estache 
Est Nostre Dame qui tout porte, 
Qui tout soustient, qui tout comforte. 
Mas ne puet estre ne vaincus 
Cielz cui desfent ses fors escus. 
Nostre Dame est toz nos refuis. 
Saiches, saiches, qui queurs et fuis 
De bon coraige a Nostre Dame, 
Qu'a garison as mise t'ame. 
C'est la guarite qui tout garde. 
Se tu la queurs, ja n'aras garde 
Quant d'anemis senz les assauz. 
Toz les walos, toz les grans sauz 
A la garite, a la garite 
Fui tost, fui tost et gari te ! 
Se Nostre Dame a garite as, 
Sauvé de mort et gari t'as. 
Ne sai, par sainte Margarite, 
Nule si garissant garite. 
Alonz nos i tout garitant : 
Ainz garite n'en gari tant. 


A la loenge de la dame, 
De l'esmeraude, de la gemme 
Qui tant est sainte et precïeuse, 
Resplendissanz et glorïeuse 
Que Diex en volt sa mere faire, 
Le biau myracle veil retraire 
De l'ymage de Sardenai. 
Encor conté myracle n'ai, 
Ce m'est avis, plus mervilleuz. 
En latin est en mout de leuz. 
Et en latin est bialz et genz, 
Mais pour ce que toutes les genz 
N'entendent pas tres bien la lettre, 
Ici le veil en romans mettre. 
Tant com ivers et estés dure, 
Aient tuit cil bone aventure 
Qui volontiers l'escouteront 
Et qui un peu s'acouteront 
Ci delés moy pour bien entendre 
Comment on doit jor et nuit tendre 
A bien servir de cuer entier 
La fleur de lis et d'aiglentier 
Pour cui Diex fait tantes merveilles 
Que lasses sont pluiseurs oreilles 
De l'escouter et de l'oïr. 
Que Diex vos doinst de vos joïr 
Et par les preces Nostre Dame 
Santé vos doinst de cors et d'ame. 
Or entendez ententilment 
Com li piuz Dieu oevre piument. 
Ce dist la lettre de ma page 
C'une dame vaillant et sage, 
Riche et puissant de grant maniere, 
Ot a Damas ça en ariere 
Qui mout amoit de cors et d'ame 
La grant roÿne, la grant dame 
Que toz li mondes doit amer. 
Pour le siecle, que vit amer, 
Fauz et glaçant et plain de guille, 
Fors de Damas, loinz de la vile, 
Com vaillanz dame preuz et sage, 
Edefia un herbrejage 
Et si fist faire un oratoyre 
En l'ounour la dame de gloyre. 
Nonne velee la devint, 
Le mont laissa et a Dieu vint : 
A Dieu donna et cors et cuer 
Et tout le monde jeta puer. 
Mout fu plainne de charité. 
Ses nons par s'ospitalité 
En peu de tanz mout loinz vola, 
Car renomee grant vol a. 
Mout i venoient et clerc et lai, 
Ce dit la letre, ou leü l'ai. 
Si com Diex volt, un jor avint 
Qu'a son ostel osteler vint 
Uns moignes de Constantinnoble. 
La dame ostel li fist mout noble. 
Pour Dieu et pour religïon 
Son corage, s'entencïon 
La sainte none mout enquist. 
Il respondi que sainz requist 
Et, se Diex de mal l'esviroit, 
Qu'au Saint Sepulchre droit iroit. 
La sainte none, quant l'entent, 
Mout doucement ses mains li tent 
Et em plorant li prent a dire : 
« Pour Dieu, pour Dieu, biau tres doz sire, 
Quant vos venrez en la cité 
Ou li sires de verité 
Daigna morir pour tout le monde, 
Proyés pour ceste lasse immonde 
Et accueilliez par bon corage 
En vostre saint pelerinage. 
Et si vos veil prïer et dire 
Que revenez par ci, biau sire, 
Et pour Dieu et pour la vostre ame, 
Une ymage de Nostre Dame 
De Jherusalem m'aportez. 
Mout seroit liez et confortez 
Mes las de cuers, ma lasse d'ame, 
S'une ymage de Nostre Dame, 
La douce mere au roy de gloyre, 
Avoie en mon povre oratoyre ; 
Mout grant confort en li aroye 
Et mout bon gre vos en saroye. 
- Douce dame, ce dist li moignes, 
Ne me detenra nus essoines 
Que je par ci droit ne reviegne 
Et que de ce ne me souviegne 
Dont me prïés si bonement. » 
Au departir mout doucement 
Embrachié l'a la bonne fame. 
L'ymage de la douce dame 
A mains jointes, a mains ploïes 
Li ramentoit maintes foïes ; 
Et il li dit tout entresait 
Que ja de ce doutance n'ait, 
Que sanz delai et sanz aloingne 
Mout bien fera ceste besoigne. 
Atant li moignes s'en ala. 
Mout fu joians quant il vint la. 
Quant le sepulchre eut viseté 
Et les sainz lius de la cité 
Ot toz baisiez et aourez, 
Assez peu i est demorez ; 
N'ot nul talent de sejourner. 
Au repairier, au retourner 
Mist si son cuer et son corage 
De la nonain et de l'ymage 
Ne li menbra ne ne souvint. 
Mais une vois dou ciel li vint, 
Luez qu'il fu fors de la cité, 
Qui durement l'a escité 
Et dit qu'il fait mout grant folage 
Quant il oublie ensi l'ymage 
Que proumise a la bonne fame 
Qui tant aimme la douce dame. 
De la vois, de la grant merveille 
Souvent se saingne et esmerveille 
Et est ausi com en agoine. 
Bien voit c'une ymage, une ycoyne 
A estroz querre li convient. 
A la cité tantost revient. 
Tant va et vient sanz atendue 
Des ymages trueve la rue. 
Ymages voit sus et jus maintes, 
Et d'entaillies et de paintes, 
Et ça et la assez coloye ; 
Ne seit la quele penre doye. 
En la fin voit une tavlete 
Ou il a painte une ymagete 
De Nostre Dame mout tres bele. 
N'i a si bonne com est cele 
Pour porter loins, ce li est vis. 
Sanz lonc marchié, sanz lonc devis 
L'a achatee, si s'en torne. 
En la cité plus ne sejorne, 
Ainz s'en depart isnelepas. 
Tant a erré qu'a un trespas 
S'est embatus qui ot non Ghis. 
La s'ert uns grans lyons tapis 
Qui tant ert fiers et plains de rage 
De genz faisoit mout grant damage. 
Maint home eut mort et devoré, 
Mais le moigne a luez aouré 
Qu'il aproisme de lui et vient. 
Si doz et si symples devient 
Qu'a terre s'est toz plas couchiez, 
Si li baise et leche les piez. 
De lui li moignes se part tost ; 
N'a que faire de son acost. 
Encor li face il bele chiere, 
Ne l'a il mie gramment chiere. 
Joianz et liez passe sa voie. 
Bien voit que cele le convoie 
Dont il porte la sainte ymage, 
Se l'en mercie en son corage. 
N'ot pas alé gramment avant 
Quant li resaillent au devant 
Larron, qui embuschié estoient 
Pour pelerins qu'il desreuboient. 
Mais ma dame sainte Marie 
Li renvoia mout tost aïe. 
Une vois d'angles descendi, 
Qui leur cria et desfendi 
Que pour rien nule nel touchassent 
Ne pres de lui plus s'aprochassent. 
Li mau larron, li desreé, 
De la vois sont si esfreé 
Et tel peür en ont pour voir 
Ne püent piez ne mains mouvoir 
N'un tout seul mot ne püent dire. 
En tel maniere Nostre Sire 
Desfent celui, garde et conforte 
Qui l'ymage sa mere porte. 
Quant des larrons est eschapés 
Li moignes, qui fust atrapés 
Trop malement se Diex ne fust, 
L'ymagete qu'il tient de fust 
Mout souvent regarde et remire. 
Bien seit et voit que Nostre Sire 
Myracles fait pour cele ymage. 
Pour ce propose en son corage 
Qu'il s'en ira en sa contree. 
Quant tele image a encontree, 
Ja la none n'en verra mie, 
Mielz vielt que soit en s'abeÿe 
Que l'eüst cele estrange fame. 
Atout l'ymage Nostre Dame 
Ainsi vers Acre s'en rala. 
En une nef qu'il trouva la 
Atout l'ymage entra luez droit. 
Vers Constantinnoble tout droit 
S'en va la nez voile tendue, 
Mais, ains que fust a port venue, 
Trop laidement fu arestee. 
D'un tel tempest fu tempestee 
Que qui mielz mielz en mer jetoient 
Et clerc et lai quanqu'il portoient. 
Quant voit la mort a l'uel li moignes 
Et que si grans est li essoines 
Com de noier en un moment, 
Son sachet sache isnelement 
Ou s'ymagete avoit mucie ; 
En mer l'eüst tantost lancie 
Ne fust uns angeles qui li crie : 
« Fui ! fui ! fui ! fui ! ne jete mie 
En mer l'ymage Nostre Dame - 
Tu perderoyes cors et ame - 
Mais prie Dieu d'entier corage 
Et vers le ciel lieve l'ymage. » 
Face moillie et esploree, 
L'ymage au ciel a luez levee 
Li moignes, qui a grant peür, 
Et merci crie au Sauveür. 
La mers, qui fu fiere et orrible, 
Tantost devint coye et paisible. 
Mais luez leva, ne tarda gaires, 
Uns venz qui si leur fu contraires 
Et d'auz grever si s'entremist 
Qu'enz ou port d'Acre les remist. 
Quant li moignes se voit arrivé, 
Bien voit qu'il s'entremet d'uisdive 
Quant ce tolir vielt a la none 
Que Diex et sa mere li donne. 
Adont se pense en son corage 
Que reporter volra l'ymage 
A s'ostesse, sa bonne amie. 
Bien voit tolir ne li puet mie 
Puis que la virge douce et piue 
Vielt a estroz qu'ele soit siue. 
Tant a alé qu'a li revient. 
La bonne fame n'en souvient 
Ne ne l'a mie conneü. 
Ele avoit puis tant oste eü 
Et telz trespas par li venoit 
Que de lui ne li souvenoit. 
Nequedent mout l'a receü 
Benignement et bien veü 
Com home de religïon. 
Cielz qui avoit entencïon 
Qu'ele le deüst reconnoistre 
Ne se vielt pas faire connoistre, 
Mais bien affice en son corage 
Qu'il en reportera l'ymage 
Et qu'ele mais n'en ara mie. 
La sainte none, Dieu amie, 
Ja soit ce que nel reconnoisse, 
Mout requiert Dieu et mout l'anguoisse 
Par orison et par prïeres 
Que de Jherusalem arrieres 
Ramaint le moigne sauf et sain, 
Que li las cuers dedenz son sain 
Porte si amoureuz corage 
Pour amour de la bele ymage 
Qu'aporter doit de Nostre Dame. 
Bien est avis la sainte fame 
Et bien le voit en son corage 
Que s'ele avoit aucune ymage 
Qui li ramenast a memoyre 
La douce mere au roy de gloyre, 
Que de bonne eure seroit nee. 
Li moignes l'a mout regardee, 
Mais ele pas ne le regarde, 
Car de tout ce ne se prent garde. 
La matinee l'endemain 
Li moignes mout se leva main, 
Car mout estoit esmanvilliez. 
Quant il se fu aparilliez, 
S'ymage muce souz wiart. 
Pour pereceuz et pour truiart 
Le tient ses cuers s'il ne l'emporte 
S'on ne li clot l'uis et la porte. 
De tant fait il que bien apris 
Qu'a s'ostesse congié a pris, 
Et puis s'en entre en l'oratoyre 
Pour congié penre au roy de gloyre. 
Mais je croy bien que Nostre Dame, 
Pour amor de la sainte fame 
A cui il vielt tolir l'ymage 
Par musardie et par folage, 
Son congié tant delaiera 
Que maugré sien l'apaiera. 
Quant a ouré assez briément, 
Aler s'en cuide isnelement, 
Mais il ne puet pour nul pooir 
De la chappele l'uis veoir. 
Enserrez est maugrez ses denz ; 
Ne puet issir de la dedenz 
Li faus moignes, li frenetiques, 
Ne que cil fait qui les reliques 
Et les saintuaires emporte. 
Diex li a si close la porte 
Qu'aler ne puet n'avant n'ariere 
Ne que par mi une quarriere. 
Et sus et jus assez coloie 
Et longuement ainsi foloie. 
De ce qu'il voit trop se merveille ; 
Bien cuide dormir, mais il veille. 
Quant plus ne puet, jus met l'ycoine 
Com cil qui est toz en agoyne. 
Et maintenant qu'il l'a jus mise, 
De l'oratoyre l'uis ravise. 
Lors cuide issir de l'oratoyre. 
L'ymage a la dame de gloyre 
Adont remuce souz sa wite. 
Mout par est fauz quant a Dieu luite 
Et quant a Dieu rent tant d'estors, 
Car Diex seit trop de divers tors. 
A l'issir fors met grant estuide, 
Mais, maintenant qu'issir en cuide, 
Diex l'emprisonne et enjaole 
Plus que ne soit gais en gaiole. 
Tantost com remet jus l'ymage, 
L'uiz voit ouvert et le passage, 
Et maintenant qu'il la reprent, 
Li wis ensamble si reprent 
Et Diex si tost le remaçone 
Qu'assez i luite et atastone, 
Mais ne se puet defors glacier 
Ne plus que s'il estoit d'acier. 
Ainsi dou jor a mout gasté 
Et, quant il a tant atasté 
Et tant alé et sus et jus 
Qu'il est si las qu'il ne puet plus, 
Lors li mostre sa conscïence 
Que trop petit a de scïence 
Et trop le cuer a enjalé 
Quant contre Dieu a tant alé. 
Bien seit et voit li entestés 
Que la devine poestez 
Vielt que l'ymage la demeurt 
Et que li pueples la l'aeurt 
Et garde en soit la bone fame 
Qui tant aimme la douce dame 
Et qui l'ymage en sa pensee 
Tant doucement a desiree. 
Quant voit que faire le convient, 
A la nonain plorant revient 
Et tout li conte mot a mot 
Comment alé et venu ot. 
Bien li raconte et bien li dit 
Qu'outreement sanz contredit 
Vielt li doz Diex, li tres doz pere, 
Que l'ymage sa douce mere 
La dedenz soit et la remaingne. 
Por tout le tresor d'Alemaingne 
Ne fust la none adont si lie. 
Plus de cent fois humeliee 
Em plorant s'est devant l'ymage. 
Tant a grant joie en son corage 
Que nou sai dire, c'est dou mains. 
Plus de cent fois tent ses deus mains 
La sainte fame vers les nues ; 
Des chosez qui sont avenues 
Mercie Dieu tout em plorant. 
L'ymage va tant aourant 
Et devant li prent tante vainne 
Que toute en est et lasse et vainne. 
Le moigne acole mout et baise. 
« Sire, fait ele, tant aaise 
Est mes las cuers que nel puis dire. 
Tant m'avez fait Diex le vos mire, 
Que je merir ne le porroie. 
Autant de bien com je vorroie 
Vos doinst la douce mere Dieu. 
- Dame, fait il, en ce saint lieu 
Ici me plaist a demourer 
Por servir et pour honourer 
La mere Dieu tout mon aage, 
Qui pour s'ycoine et por s'ymage 
A ja tante merveille faite. 
- Or est ma joie bien parfaite, 
Fait la none, bialz doz amis, 
Quant compaingnon m'a Diex tramis 
Meesmement moigne et provoire. 
La douce mere au roy de gloyre 
En merci de tout mon corage. 
Or servirons li et s'ymage 
Et jor et nuit, bialz tres doz frere. 
Li roys des rois sa douce mere 
Moy et vos doinst si bien servir 
S'amor puissommes deservir. » 
Ensi andui sont demoré. 
De trop fort vin ne de moré 
Ne furent pas mout souvent yvre. 
A sobrement et a bien vivre 
Andui si misent leur entente 
Que plus que mugés ne que mente 
Flaira soef leur renomee. 
La sainte ymage ont honoree 
Et jor et nuit a leur pooir. 
Apertement puet on veoir 
Par le myracle qui avint 
Que leur services a gre vint 
A ma dame sainte Marie, 
Car mout granment ne tarda mie 
Qu'a süer prist la sainte ymage 
Une liqueur qui maint malage 
Par le païs assouaga. 
Cele qui tout son corage a 
En honourer la sainte ycoinne 
D'un bel cendal et d'un sydoine 
Souvent la prist a essüer 
Quant la liqueur li vit süer, 
Et, quant vit que plus l'essuoit 
De plus en plus adez suoit, 
Un bel vaisel d'arain fist faire 
Por poser enz le saintuaire. 
Saintuairez est ce sanz doute, 
Car il n'est nus, tant ait fort goute 
Ne maladie tant diverse, 
S'un petit sus l'en met et verse 
Ou oint un peu la sainte dame, 
Par la vertu de Nostre Dame 
Que maintenant ne soit sanez. 
Des mielz vaillanz, des mielz vanez 
En peu de tanz i a grant ale. 
N'est maladie, tant soit male, 
Se la liqueurs desuz degoute, 
Que ne s'enfuie luez sanz doute. 
De toutez pars grans genz akeurent 
Qui enclinent et qui aeurent 
Et honeurent la sainte ycoinne 
Qui tant est sainte et tant ydoinne 
Et tantes genz sane et garist 
Que toz li mons s'en esbarist 
Et toz li monz s'en esmerveille. 
Chascune nuit devant li veille 
La sainte nonne avec la gent, 
Qui lumynaire i font mout gent. 
La sainte none preuz et sage, 
Quant voit que cele sainte ymage 
En tel reverence ont les genz, 
Un siege qui mout est plus genz 
Que li premiers li a fait faire. 
Un provoire de grant affaire 
Et qui mout est de bonne fame 
A fait venir la bonne fame 
Por remüer la sainte ymage 
Et por metre en plus haut estage. 
Li prestres sanz arestement 
Vesti un mout bel vestement, 
Mais je ne sai ne ne l'oz dire 
Pour quoi s'aïra Nostre Sire 
Ne la douce dame de gloyre 
Si durement a ce prouvoire, 
Car, luez que ses mains i touchierent, 
Tantost muerurent et sechierent, 
Et si li prist telz maladie 
Qu'il departi de ceste vie ; 
Droit au tiers jor ne veschi plus. 
Ainz puis cele merveille, nus 
N'osa touchier la sainte ymage 
N'oster de son premier estage. 
Aprez la mort de ce provoire, 
Pour ce que vaut li roys de gloyre, 
Li puissanz roys, li puissanz pere, 
Que l'ymage sa douce mere 
Fust en plus grant auctorité 
Et c'om l'eüst par verité 
En plus grant veneratïon, 
Ausi com d'incarnatïon 
La vesti toute contrement 
Des les mameles en amont 
Et se li fist deus mameletes 
Naistre dou pis mout petitetes, 
Dont la likeurs a sourdre prist 
Si durement que mout tost fist 
La nonne de saintisme affaire 
Un vaissel atorner et faire 
De keuvre, ce croi, ou d'arain 
Assez plus grant dou premerain 
Por recevoir la sainte goute 
Qui jor et nuit sort et degoute 
Des mameles la sainte ycoinne, 
Qui tant est sainte et tant ydoine. 
Por la sainte ymage requerre, 
Adont vinrent de mainte terre 
Et pelerin et pelerines. 
Por faire envers toz mauz mecines, 
En ampoles l'oile emportoient, 
Et trestout cil en garissoient 
De toz malages sanz doutance 
Qui oint en erent par creance. 
En ce tempoyre que ç'avint, 
De Damas uns soudanz i vint, 
Uns sarrazinz de grant orguel. 
Lonc tanz n'avoit eü q'un oel, 
Et en celui li prist telz goute 
Qu'il le perdi ne n'en vit goute. 
Des myracles qu'il a oïs 
Mout par est liez et esjoïs. 
Quant raconter oit li paienz 
Que li hauz diex as crestïenz, 
Qui de tout est sires et pere, 
Por l'ymage sa douce mere 
Faisoit myracles si tres granz, 
De l'aler la fu mout engranz. 
A Sardenai sanz delaiance 
Venuz en est et a creance 
Que li granz Diex, que li granz pere, 
Se l'em prie sa douce mere, 
A bien vertu, force et pooir 
D'un avulle faire veoir 
Et de lui rendre sa veüe 
Et sa clarté qu'il a perdue. 
Devant l'ymage toz plas gist ; 
La douce mere Jhesu Crist 
Prie et requiert ententilment 
Qu'a son doz fil deprit piument 
Que ses prïeres daint entendre 
Et sa veüe li daint rendre. 
Quant d'orison levez se fu, 
Les ielz ouvri et vit le fu 
En la lampe devant l'ymage. 
Lors a tel joie en son corage 
Ne seit qu'il puist dire ne faire. 
La veüe si li esclaire 
Que plus cler voit, ce li est vis, 
C'onques ne fist honz qui fust vis, 
Et il et tuit cil qui la erent 
Dieu et sa mere mercïerent 
Et loerent mout longuement. 
Et pour ce que premierement 
La lampe ardant avoit veüe 
Quant recouvree eut sa veüe, 
A Dieu voua isnelement 
Qu'asseroit perpetüelment 
A l'usage de la chappele 
D'oile d'olive clere et bele 
Chascun an trente et cinc mesures. 
Il et li sien granz aleüres 
A Dammas joiant s'en ralerent. 
Dieu et sa mere mout loerent 
Et mielz l'amerent et servirent 
Cil et celes qui puis le virent. 
Dou veu qu'eut fait n'oblia rien ; 
Sa rente assist et paia bien, 
Et bien païe d'an en an 
Fu dusqu'au tanz a un sodan 
Qui Voradinz fu apelez. 
N'aroie a piece revelez 
Les hauz myracles, les hauz fais 
Que fist adont et qu'a puis fais 
Et fait encore sanz sejor 
Et tempre et tart, et nuit et jor 
A Sardenai li tres doz pere 
Por essaucier le non sa mere 
Et pour l'amor la sainte fame 
Qui de l'ymage Nostre Dame 
Tel desirier eü avoit. 
La sainte none ne savoit 
Que peüst faire de l'ymage. 
La bonne none en son aage 
Mout amenda le liu et l'estre 
Et, pour la roÿne celestre 
Honourer et glorefïer, 
Biau moustier fist edefïer, 
Qui tant fu bialz, granz et aoines 
Que puis i ot nonains et moignes. 
Mais adez par ancesserie 
As nonains est la seignorie 
Por l'amour de la sainte fame 
Qui tant par ama Nostre Dame 
Et qui le lieu edefia. 
Ainsi li roys qui tout cria, 
Pour essaucier la rose pure 
En cui il prist nostre nature, 
Ouvra adont a Sardenai 
Et oevre encore, bien le sai 
Par cialz qui l'ont bien esprové. 
Mais il sont maint larron prouvé 
Qui nul myracle, tant soit grans, 
Ne prisent mie leurs viez ganz. 
Creance et foiz en aus defaut. 
Maint loudier sont et maint brifaut 
Qui ne font fors gouder et rire 
De touz les biens qu'il oient dire. 
De teuz connois, par saint Romacle, 
Quant conter oient un myracle, 
Qui luez les nez en vont fronçant 
Et par derriere en vont grouçant 
Ausi com fait li boterialz. 
Je ne sui pas si soterialz 
Bien ne connoisse telz loudiers. 
Je leur donroie ens es chouffliers 
Et Nostre Dame en vengeroye 
Plus volentiers ne mengeroye. 
C'est une chose dont trop m'ir. 
Quant leur venin n'osent vomir, 
Adont si dïent, par saint Gile, 
Ce n'est mie tout Euvangile 
C'on dist au four ne chante as noces. 
A teuz larrons li bers sainz Joces 
Puist or donner male aventure ! 
Ne croient pas Sainte Escriture 
Li mescreant, li faus herite, 
Li plain de mauvais esperite, 
Des miracles le Sauveeur 
Si bien com font un jogleeur 
De Rainnoart au grant tinel. 
Ja ne vorroient oïr d'el. 
S'aucun i a si affronté 
Qui le myracle qu'ai conté 
Croire ne veille, viegne avant. 
Maugré son visage devant 
Ce myracle li prouverai, 
Car a Soissonz le trouverai 
Le bon bourjois, qui encor vit, 
Qui a ses ieuz l'ymage vit 
De Sardenay dont j'ai conté. 
A Saint Maart si grant bonté 
Nous fist, n'a pas trois anz passez, 
Qu'il noz donna de l'oile assez 
Qui sourt dou pis la sainte ymage. 
Et maint templier vaillant et sage 
Qui ou païs ont repairié 
Assez m'ont dit et esclairié 
Que l'ymage ont assez veüe 
Et la likeur ont receüe, 
Qu'il emportent par leurs repaires, 
De quoi il font hauz saintuaires. 
Veritez est, esprové l'ai, 
Assez sont clerc, assez sont lai 
Que de croire voi si laniers 
Que ne plus voir c'uns viez paniers 
Ne tient leur cuers foi ne creance. 
De ce meïsmes ont doutance 
Qu'a leur ieuz voient soir et main. 
Ou feu d'enfer tout main a main 
Leur covenra paier la hanse, 
Car un malvais panier sanz anse 
Ne prisent chose c'on leur cont, 
Mais par derrier la loppe en font. 
Diex, des miracles c'on retrait 
Pour qu'est nus tiex que langue en trait 
Ne fait la lope ne la lippe ? 
Quant au tans le sage Phelipe, 
Qui fu uns des bons rois de France, 
Avint por afermer creance 
A Chastel Raoul, par saint Pierre 
Que sainna l'image de pierre, 
Ce vit mainz hom et mainte fame. 
Lués que l'image Nostre Dame, 
Qui de fust estoit ou de pierre, 
Feri un fous ribauz lechierre 
Qui de giu iert boillanz et chauz, 
Lués en sailli li sans vermaus. 
Encor est vis de çaus deus mile 
Qui adons erent en la vile 
Quant cist miracles i avint. 
De çaus veüz ai plus de vint 
Qui bien l'ymage sanner virent. 
Grant saintuaire dou sanc firent 
Tuit cil qui en peurent avoir. 
Un nostre moine i ot pour voir, 
Que bien connui ça en arriere. 
Les bons serjanz de la riviere 
Menez avoit en l'ost le roi. 
Bien vit le sanc et le desroi 
Qu'a l'image fist li ribauz. 
Dou sanc, qui tout estoit vermaus, 
En aporta a Saint Maart. 
Li feus d'enfer certes ja art 
Por graïllier çaus et brouir 
Qui refroidier et acruïr 
Welent les genz par leur bufoi 
Qui sunt fondé en bone foi 
Par les miracles, par les faiz 
Que fait li vrais Diex et a faiz. 
Petit ont foi et peu creance 
Quant il a Dieu de sa puissance 
Ne welent rendre gre ne grace 
Ne dire bien de rien qu'il face. 
Tolir a Dieu welent s'onneur. 
Honte aient il et desonneur ! 
Mout a de fiel en leur raignons. 
Voir, jes haz plus ne faz waignonz. 
Voir, ja nus biens ne vendra d'aus. 
Touz tans groignoient com wadiaus, 
Qui dit adés : « Waon ! waon ! » 
Tres par mi outre le chaon 
Aient il ore mal dehait ! 
Il sont pieur tout entresait 
Et assez sont de poieur siute 
Que li enchanteeur d'Egiute. 
Li pharaon enchanteeur 
Au mains de Dieu eurent peeur 
Quant il ne peurent contrefaire 
Les granz merveilles que Diex faire 
Faisoit adons par Moÿsen. 
Seviaus non, tant eurent de sen 
Que le pooir Dieu regehistrent 
Et que tout apertement distrent : 
« Digitus Dei est iste. » 
Mais nul miracle tant listé 
Ne tant poli cist ci ne voient 
Que ja leur cuers en amoloient 
Ne le pooir Dieu reconnoissent, 
Ainz en enpirent et reboissent. 
Se n'ert doutance, il pardiroient, 
Li mescreant, qu'i pas ne croient 
Que Diex tant de pooir eüst 
Que de virge naistre peüst. 
Il sont plus dur que Pharao. 
Ja d'aus merci Diex n'ara. O ! 
Con Diex voit bien tout leur affaire ! 
Voir, se n'eüsse tant affaire, 
Volentiers un peu les tappasse, 
Mais je voi bien que l'eure passe, 
Et s'ai encor mout a passer ; 
Pour ce les weil or trespasser. 
Je haz plus certes les auquanz 
Qu'erites ne popeliquenz. 
Cis biaus myracles, ce me samble, 
Bien nous enorte toz ensamble 
Qu'amer devons d'entier corage 
La mere Dieu et qu'en s'ymage 
Servir et grant honeur porter 
Noz devons bien tuit deporter 
Ausi com fist la sainte nonne. 
Ainçois demain sonneroit none 
Que dit ne retrait vos eüsse, 
Subtilïer tant i seüsse, 
Com la servoit devotement. 
Tant par amoit tres doucement 
La douce mere Jhesu Crist 
Que Diex si doz myracle fist 
Por li com vos avez oï. 
Le cuer avoit tout esjoï 
Et tout saoul la sainte fame 
Quant l'ymage la sainte dame 
Servir pooit et aourer 
Et encliner et honourer. 
La sainte nonne a nus genolz 
Disoit souvent son salu doz, 
Et saichiez bien la Dieu amie 
En bauboiant nel disoit mie 
Ausi com font de telz i a 
Qui dïent : « Ave Maria. » 
Telz salus n'est ne bialz ne genz. 
Si par le hastent maintes gens 
Qu'ançois dis fois l'ont bauboié 
C'on le deüst avoir moyé. 
Je ne cuit pas, foi que doy m'ame, 
Que teuz salus aint Nostre Dame 
Vaillant la keue d'une frese. 
Ausi com coz par deseur brese 
S'en passent outre telz i a 
Et dïent : « Ave Maria. » 
Teuz salus n'est mie devoz. 
Maria par est si doz moz 
Que luez que la langue le touche, 
Li cuers, les levres et la bouche 
Suchier le doit, par saint Cristofle, 
Ausi com le clou de gyrofle 
Quant on le vielt bien essaier. 
Seur Maria bien delaier 
Doit on un peu et demorer 
Por bien le mot assavourer. 
Qui bien le suce entre ses denz 
Si grant douceur trueve dedenz 
Que tout en est l'ame saoule, 
Mais il me samble qu'a la çoule 
Tuit li pluiseur s'en doivent courre 
Por l'estuef tolir et recorre 
Quant il salüent Nostre Dame. 
C'est une rienz, foi que doy m'ame, 
Qui pluiseurs fois correcié m'a. 
Tantost com il viennent a Ma, 
Si brief et si court font le ri 
De mautalent souvent m'en ri. 
Plus tost ont dit : « Ave Mari » 
Q'uns asniers dit n'aroit : « Hari ! » 
Diex ! qu'est ce, sainte Marie ? A ! 
Tant a douz mot en Maria 
C'on le doit si bien pronuncier 
Et si hautement anuncier 
Que toute en soit plainne la bouche. 
A oroisons por quoi se couche 
Convers ne moines, hons ne fame 
Devant l'ymage Nostre Dame 
Quant vint saluz a bauboiez 
Ainçois c'on les eüst roiez ? 
Sainz Augustins dit que li hon 
Qui ou cuer n'a devocïon 
Oroison n'a nete ne monde. 
Qui la dame de tout le monde 
Salüer vieut ententiument 
Salüer la doit si piument 
Que tote soit empiumentee 
De devocïon sa pensee. 
Qui parleroit, c'en est la somme, 
En bauboiant a un haut homme, 
Il le tenroit pour fol bricart 
Et d'un baston ou d'un clicart 
Tost li donroit delez l'oreille. 
Et cil qui parole et conseille 
Priveement a la Dieu mere, 
En'est il bien soz, bien chimere, 
S'il n'i parole en tele maniere 
Qu'ele escouter daint sa prïere ? 
Oïl, certes, ce n'est pas doute. 
Cil qui bien l'aimme et bien la doute 
Mout a enviz dit « Mari ». A ! 
Voir, si grant haste mar i a 
Cielz qui au dire ensi se haste, 
Car il n'a pas en un grant haste 
De la longe d'un bon porc tenre 
Tant a sucier ne tant a penre 
Com a ou non, n'en doutez mie, 
De ma dame sainte Marie. 
Cielz qui son cuer mis en li a 
Garde ne die Mari. A ! 
Mais Maria devonz tout dire. 
Cis moz si hauz est et si sire 
C'on le doit dire a plainne bouche. 
Si tost com la langue i atouche, 
Qui bien le vielt asavourer 
Et un peu sus vielt demourer 
Si bon le trueve et si tres doz 
Que de douceur seuronde toz 
Et toute en est l'ame refaite. 
La sainte none, la parfaite, 
Si a trait ce salu disoit 
Assez souvent, quant se gisoit 
A nus genolz devant s'ymage, 
Que tout le cuer et le corage 
Li refaisoit et toute l'ame. 
De bien servir la douce dame 
Ardoit ses cuers toz et bouloit. 
De li servir se saouloit 
Mout plus la sainte crestïenne 
Que de viande terrïenne. 
Il li avint mout de foÿes 
Qu'avoit ses jambes tant ploïes 
Et tant aloit a genoillons 
Que la sueurs a grans boullons 
Li decouroit aval le vis. 
N'est pas bien chaus, n'est pas bien vis 
En l'amor la tres douce dame, 
Ce m'est avis, soit hom, soit fame, 
Qui a la fois devant s'ymage 
De doz cuer et de doz corage 
Souvent ne se ploye et embronche. 
A son preu faire dort et ronche 
Qui jour et nuit mout ne s'i ploie, 
Car mout bon vin porte tex ploie. 
Meesment nos clers, nos moignes, 
Detenir ne doit nus essoines 
Que tart et tempre ne voisonz 
Devant s'ymage a orisons. 
Se noz souvent devant s'ymage 
Devotement de doz corage 
Afflictïons prenons et vainnes, 
Luez s'enfuiront pensees vainnes. 
Mais quant li cors s'abaisse jus, 
L'ame drecier se doit lassus. 
Quant li cors fait afflictïons, 
Devant Dieu soit l'ententïons. 
Quant li genoul sont en la pourre, 
Lors doit li cuers devant Dieu courre 
Et lui et sa mere aourer 
Et leur douceur asavourer. 
Aüsez s'est en bon usage 
Cielz qui devant la sainte ymage 
La mere Dieu tant s'agenoille 
Que la sueurs le vis li moille. 
Adont est l'ame en bonne estuve, 
Adont se baigne en tele cuve 
Qui toute est plainne de flouretes, 
De fleurs de lis, de vïoletes. 
En si fait baing a haute chose ; 
Mielz l'aimme l'ame qu'eaue rose. 
Tele eaue rose sanz aloingne 
De l'ame oste toute la roingne 
E toute ordure de pechié. 
Nous qui souvent avons pechié 
A ce pour Dieu noz aploions 
Que devant li tant nous ployons 
Que tout soiommes tressüé. 
De son mal a mout tost süé 
Et terminé cil qui s'estuve 
Auques souvent en tele estuve. 


Il fu uns moignes de Chartouse 
Qui la virge, la Dieu espouse, 
Si com je truis, tant par ama 
Qu'en paradys grant lieu s'ame a. 
Jour et nuit demouroit souvent 
Ou moustier aprés le couvent 
Pour penre vainnes, pour ourer, 
Pour encliner, pour aourer 
La mere Dieu devant s'ymage, 
Que mout amoit de doz corage. 
Tant li faisoit d'afflictïons 
Penre sa grans devotïons 
Devant l'ymage a nus genolz 
Qu'assez souvent tressüoit touz, 
Ne demouroit desour lui vainne 
De vainnes penre ne fust vainne. 
La mere Dieu tant aouroit 
Que la sueurs li decouroit 
Assez souvent aval le vis 
Tant qu'il avint, ce m'est avis, 
C'uns siens compains garde s'en prist. 
Une nuit espia qu'il fist 
Si longuement en la chapele. 
Devant une ymage mout bele, 
Tout em plorant le vit aler 
Et puis ses chauces avaler. 
Quant ses genolz a despoilliez, 
Devant l'ymage agenoilliez 
S'est a la terre tantes fois 
Et tant a fais enclins et plois 
Que tous tressue et toz degoute. 
Afflictïons en une route 
Cinquante ou cent bien li voit prendre. 
Lors voit devers le ciel descendre, 
Ce li est vis, une pucele 
Si tres florie, si tres bele 
Que rienz n'i fesist nois negie. 
D'une touaille mout dougie 
Et mout plus clere et mout plus blanche 
Que nois negie n'est seur branche 
Le vis le moigne, qui tressue, 
Si sadement tert et essue 
Que tant seulement dou veoir 
Est si refais de grant pooir 
Qu'avis li est que buer fu nez. 
Trop est boisteuz et esclunez, 
Ce m'est avis, par Nostre Dame, 
A pourchacier le preu de s'ame 
Qui ce myracle ci entent 
Se mout ne bee et mout ne tent 
A telz enclinz et a teuz plois, 
Car c'est a l'ame grans esplois. 
A ce, pour Dieu, noz aploions 
Que si fais plois souvent ploions. 
A lui amer mout tost aploie 
La mere Dieu qui telz plois ploie. 
Cil qui ce vit, tant con fu vis, 
La mere Dieu plus a devis 
Servi et plus devotement. 
Ne veschi pas puis longuement 
Qu'il eut veüe ceste chose. 
S'avisïon a la parclose 
A son prïeur pas ne cela, 
Et au moigne la revela 
Priveement et a conseil. 
Pour ce myracle ci conseil 
A mes amis et mant a toz 
Qu'il n'aimment pas tant leurs genolz 
Qu'autel ne facent a la fois. 
Quant li cors a les genolz frois, 
Adont est l'ame en baing tout chaut. 
De la charoigne ne noz chaut 
S'a froit ou chaut pour sauver l'ame : 
Alonz souvent la douce dame 
Devant s'ymage salüer. 
Touz preudomes doit argüer 
Li myracles de ce bon moingne, 
Qui devant li sanz nule essoingne 
Aloit adez aprés matines. 
S'ame apaist bien de galentines, 
De lus, de bars, de venoisonz 
Qui va souvent a oroisons 
Devant l'ymage Nostre Dame. 
De la nonain, la sainte fame, 
Souvent noz redoit souvenir : 
La liquer fist sourdre et venir 
Sa bone fois de l'ymagete. 
La bonne fois de ly m'agete 
Dedenz mon cuer creance ferme. 
Nus n'a pensee tant enferme, 
Tant soit guïs ne mescreanz, 
Qui ne doie estre vrais creanz 
Par telz myracles, par saint Pierre. 
Quant Diex sainnier fait une pierre 
Et d'une aissele fait sourdre oile, 
Bien fait solail naistre d'estoile 
Et enfanter virge pucele. 
Quant Diex volt naistre de s'ancele, 
Qui tant est granz, puissanz et hauz, 
De l'estoile issi li solauz 
Qui toutes chosez enlumine. 
Quant d'un buisson ou d'une espine 
Fait Diex issir et fleur et rose, 
Bien est desvez qui douter ose 
De rien que sa puissance face. 
Ja ne verra Dieu en la face 
Qui est en dubitatïon 
De sa sainte incarnatïon. 
Quant Diex par son grant escïent 
Cria et fist tout de nïent, 
Bien a les ieulz dou cuer clicorgnes, 
Bien est avullez et bien borgnes 
Qui s'esbahist, qui s'esmerveille 
De myracle ne de merveille 
Ne de vertu qu'il veille faire. 
Tant par est Diex de haut affaire 
Que de nïent fist et cria 
Le monde et tout quanqu'il i a 
Et d'une virge fist sa mere. 
C'est l'estoile luisanz et clere 
Qui resplendist par tout le monde. 
La mere Dieu, la virge monde 
Qu'apelons estoile de mer, 
De li servir, de li amer 
Mette noz cuers en tel esveil 
Que nos ames le cler soleil 
Qui prist en li aombrement 
Puissent veoir au finement. 
Tuit le verromes a la fin 
Se la servommes de cuer fin. 
L'estoile clere, pure et fine 
Qui tout espure et tout afine 
Si finement affint nos fins 
Que ce solail qui tant est fins 
Veoir puissonz sine fine. 
Amen, amen, ci ai finé. 


A Bissance, la cité noble 
Qui dite est or Constatinoble, 
Fait li doz Diex, li tres doz pere, 
Pour honourer sa douce mere, 
La douce virge, la piteuse, 
Une merveille mervilleuse 
Qu'encor vos veil dire et retraire, 
Et puis atant me volrai taire. 
Des myracles ai rimé tanz 
Qu'aucuns dit ja que trop est grans 
Et mes livres et ma volume. 
Pour ce c'om ne li face frume 
Et c'on nel dout a contre escrire, 
Un seul myracle encor veil dire 
Et puis si me reposerai 
Et les autres escouterai 
Qui, se Dieu plaist, diront aprés. 
Je sui toz las et il sont fres, 
S'escouterai et cil diront 
Qui senz assez pour bien dire ont. 
Se faire weilent plus biau dit 
Seur ce meesme que j'ai dit, 
Or ont matere davantage. 
Ne me tieng mie tant a sage 
Qu'en ce qu'ai dit n'ait a repenre, 
Qui tres bien garde i volra penre, 
Et qu'il n'i ait mout a limer 
Qui taillanment volroit rimer. 
Assez i a de teuz trespas 
Ou grant loisir eü n'ai pas 
De regarder ne d'aluchier 
Pour chascun mot espeluchier. 
S'aucuns l'amende et mieuz vieut dire, 
Bon gre l'en sai et Diex li mire, 
Car tout a ligne et a compas 
Si grant livre ne fait on pas. 
N'ai or loisir que plus en face. 
De la santé et de l'espace 
Que m'a donnee li doz pere 
D'un peu loer sa douce mere 
Soit il gracïez et loez. 
Toz mes amis m'a si hoez 
Et essartez la mors amere 
Que croy, se ne fust la Dieu mere, 
Ne m'eüst ja tant laissié vivre 
Que fait eüsse de cest livre 
La tierce part, non, la moytié. 
De ce que tant ai esploitié 
De tout mon cuer, de toute m'ame 
Graces en rent la douce dame, 
Et cinc cens fois je l'en merci 
Et li deproy par sa merci 
D'or en avant ma fin pourvoye 
Si que voist m'ame bonne voye. 
Bone voye tuit cil iront 
Qui de bon cuer la serviront 
Et netement et volentiers, 
Car c'est la voie et li sentiers 
Qui toz les sienz ou ciel adrece. 
Trop vient celui de grant peresse 
Qui ne la sert mout lïement. 
Or entendez comfaitement 
La grace dou Saint Esperite 
A son service noz escite 
Et comment Diex noz amoneste 
Que de sa mere façons feste. 
Il m'est avis que truis el fuel 
Dou myracle que conter veil 
Qu'il a dedenz Constantinoble 
Une chappele riche et noble 
De ma dame sainte Marie, 
Mout honnouree et mout servie 
De trestouz ciauz de la contree. 
Luiserne en sournon est nommee. 
Selonc la coustume grijoise, 
Qui assez est bele et courtoyse, 
Une ymage a en la chapele 
De Nostre Dame mout tres bele. 
D'un riche paile, d'un sydoyne 
Est cele ymage, cele ycoinne 
Si aombree et si couverte 
Que nus ne voit sa face aperte 
Ne nus ne l'oseroit veoir 
Ne descouvrir pour nul pooir 
Devant que Diex par devine wevre 
Au pueple la moustre et descuevre. 
Adez quant vient la sexte fere 
Et les vespres de la Dieu mere 
Chanter et celebrer doit on, 
Sanz ce que n'i touche nus hom 
En haut s'en va, plus n'i atent, 
En l'air se desploie et estent 
Deseur l'ymage li sydoines. 
Lors pert li vis biauz et ydoines 
De l'ymage la mere Dieu. 
De toutes pars lors viennent Grieu 
Pour la sainte ymage aourer, 
Pour le servir, pour l'onourer. 
Des les vespres dusqu'a la messe 
En l'endemain i a grant presse. 
Toz li clergiez communement 
La chantent vespres hautement 
Et haute messe l'endemain. 
Ainsi li douz Diex de sa main, 
C'est a dire par son pooir, 
Por l'ymage faire veoir, 
Le paile chascune semainne 
Au venredi en haut en mainne. 
Des les vespres le venredi 
Desqu'a nonne le samedi 
En haut en l'air tient le sydoine. 
Por recouvrir la sainte ycoinne, 
L'ymage de sa douce mere, 
Adez a nonne li doz pere 
Jus le ravale au samedi. 
Si biaus myracles com je di, 
Si biaus affaires, si biaus gius 
Fait pour sa mere li doz Diex. 
Par ce myracle que j'ai dit 
Bien noz moustre sanz contredit 
Et ensaingne li tres doz pere 
Que jor et nuit sa douce mere 
Servir devommes doucement. 
Les samedis meesmement 
Vielt li hauz roys qui tout justice 
Que sa mere ait propre service 
Et c'om la serve hautement. 
Bien le nous moustre apertement 
Se de l'orloge noz souvient 
Qui si a point va et revient. 
Cil orloges si a devise 
Va et revient qu'adez devise 
Le samedi dou dÿemainne. 
Si bien la tempre et si le mainne 
Li puissanz roys de verité 
Que sa sainte sollempnité 
De la sa mere si depart 
Qu'adez chascuns en a sa part. 
Li puissanz roys bien moustre en ce 
Qu'il vielt que par grant reverence 
Et tempre et tart, et jor et nuit 
Sa douce mere servons tuit. 
Meesmement le samedi, 
Quant li doz Diex le venrendi, 
Quant vespres doivent commencier, 
Deseur l'ymage fait haucier 
Le saint sydoine en l'air amont, 
Bien noz moustre, bien noz semont 
Que nous devons grant feste faire. 
Trop par est cil de povre affaire 
Et bestïax est plus que beste 
Qui Dieu les vespres et la feste 
Encommencier voit pour sa mere, 
Quel vois qu'il ait, ou quasse ou clere, 
Se sa gorge mout n'i estent. 
Vers paradys mout petit tent, 
Mais vers enfer tient droit sentier 
Qui ne la sert de cuer entier. 
Servons la tuit, si le lo ge. 
Quant Diex meesmes tient l'orloge 
Pour bien servir sa mere a point, 
Cielz a son preu ne bee point 
De li servir qui ne s'esforce 
Et qui n'i met toute sa force, 
Et ame et cors, vainnes et ners. 
Mais assez voy moignes et clers 
Qui tant sont vain et pereceuz 
Qu'adez se taisent, et de ceuz 
Qui bien s'esforcent vont guignant 
Et par cha derriere esquignant. 
Ne quierent ja garder en livre 
Ne haut chanter s'il ne sont yvre. 
Chanter ne tienent mie a gieuz : 
Ja, se moulliez n'ont leur flagiex, 
Ne leveront en haut les testes 
Ne samedis ne bones festes. 
De douceur n'a en li nes point 
Qui ne s'esmuet, qui ne s'espoint 
Au douz service Nostre Dame 
Ne se ne cuide avoir point d'ame. 
Sainz Gregoires nos dit que l'uevre 
Prueve l'amour, monstre et descuevre. 
Qui tres bien aimme Nostre Dame, 
Il ne se puet tenir, par m'ame, 
Qu'il ne s'esfort a sen service, 
Tout sen pooir tout y deslice, 
Car s'amour si au cuer li point 
Qu'afetardir ne se puet point. 
Le cuer a plus dur d'un cailleu 
Qui mout n'aimme la mere Dieu. 
Trop bestïaus est clers et prestre 
Qui de la mere au roy celestre, 
Qui roÿne est de paradys, 
Ne chante au mains les samedys 
Sollempneument et a haut ton, 
Car nus ne puet, bien le seit hon, 
Si tost de Dieu avoir la grace 
Pour nul service qu'il li face 
Com par servir sa douce mere. 
Bien est chaitis, bien est chimere, 
Bien jete s'ame et rue puer 
Qui ne l'aimme de tres douz cuer 
Et sert de trestout son pooir, 
Car en maint liu puet on vooir 
Que touz çaus mainne a bone fin 
Qui bien la servent de cuer fin. 
Onques n'oÿ, c'en est la somme, 
Parler ne de fame ne d'omme, 
Tant fust chaitis ne tant chaitive, 
Qu'il n'arivast a bonne rive 
Se bien ama la mere Dieu. 
Tout paradis a un seul giu 
Gaïgne cil et a un trait 
Qui Nostre Dame a amour trait, 
Et bien endort et bien enchante 
Le dyable qui de li chante. 
Chantonz, chantonz, clerc et clergesses, 
Les samedis les beles messes 
De la dame de paradys. 
Chantonz, chantonz les samedis 
Les deliteusez kyrïeles, 
Les sequences plaisanz et beles, 
A hautes vois et a haus tonz. 
Beste cornue est et moutonz 
Et s'est ciffres en augorisme 
Clers qui ce jour de lui meïsmes 
Ne festoie la mere Dieu. 
Ou siecle n'a nul si biau giu 
Com de festoier la grant dame 
Qui mainne ou ciel en chantant l'ame 
Et de celui et de celi 
Qui volentiers chantent de li 
Et la servent de cuer entier. 
La fleurs odoranz d'esglantier, 
La fleurs de lis, la fresche rose, 
Em paradys a la parclose 
Fera toz ciauz vivre sanz fin 
Qui ci la servent de cuer fin. 
Qui ne la sert et tart et tempre 
Si mal sausse se destempre 
Qu'el flun d'enfer sera temprés. 
Ja n'enterra es flouris pres, 
Es biax vergiers n'es verz praiaus 
Ou Nostre Dame mera ciaus 
Por deduire avec ses puceles 
Qui les hymnes, les kirïeles 
Li chantent or les samedis. 
Ja n'enterra en paradis 
Qui ci ne la sert par grant cure, 
Mais ou brasier et en l'ardure 
Dou feu d'enfer sera conduiz. 
De biaus sonnez, de biax conduiz 
N'orra il gaires la dedenz. 
Tel croisseïz a la de denz 
Et tant i a de duel et d'ire 
Qu'il porra bien en ullant dire : 
« Ici est sanz redemptïon 
Fletus et stridor dentïon. » 
Mais cil qui Nostre Dame servent 
Si grans desertes en deservent 
Que si tost com leurs finz venra, 
La mere Dieu les emmenra 
En ses chambres em paradys. 
Et se je avoie langues dis, 
Raconter pas ne vos porroie 
La grant feste ne la grant joie 
Qu'entor li font sanz nul sejor 
Angele et archangele nuit et jor, 
Saintes virges, saintes puceles, 
Dont mil milliers i a de beles. 
Mil milliers ? Voire, par saint Gile, 
Plus de mil fois mil mile mile, 
Qui toutes chantent bialz conduiz, 
Beles chançonz et bialz deduis. 
Diex, quel deduit ! Diex, con saint gieu ! 
He ! savoureuse mere Dieu, 
Com de bonne eure fu or nee 
Et com par ert bonne eüree 
L'ame qui te porra veoir 
En ta grant feste, en ton pooir, 
La ou tu siez jouste ton fil. 
Buer furent ne, dame, tuit cil 
Et mout se doivent resjoïr 
Qui veoir porront et oïr 
Les granz deduis, la bonne vie, 
Les karoles, la melodie 
Qu'entor ton fil font tes puceles 
Et tes virges, qui tant sont beles, 
Et entor toi et nuit et jour. 
En cele feste, en ce sejour, 
En cele grant bonne aventure 
Qui tele est, ce dist l'Escriture, 
Qu'ainc ne la peut bons clers discrire 
Ne cuers penser ne bouche dire, 
Mener en daigne, douce dame, 
Quant toy plaira ma lasse d'ame, 
Et par ta tres grant cortoisie 
Bone fin done et bone vie 
A touz ceuz et a toutes celes, 
Clers et lais, dames et puceles, 
Qui cest livre deporteront 
Et qui honeur li porteront. 
D'or en avant chascuns l'emport, 
Si chant et lise par deport. 
Maint myracle i a deportant 
Et si a d'autre deport tant 
Que chascuns se doit deporter 
En lui tenir et comporter. 

Explicit liber secundus 

Qui ces myracles a leüs 
Bien est chetis et durfeüs 
Et bien soufflé l'a li maufés 
S'espris n'est mout et eschaufés 
De bien servir la douce dame 
Qui tant homme a et tante fame 
Em paradis sachié et trait. 
A mon pooir vous ai retrait 
De ses myracles grant partie ; 
Sa grant douceur, sa courtoisie 
Assez vos ai dite et retraite. 
Or cornerai ci la retraite, 
Car toz sui las, foi que doi m'ame. 
Tant vos ai dit de Nostre Dame 
Que plus ne sai ne plus ne puis 
Ne plus entrer n'os en son puis, 
Car tant est grans et tant parfons 
Que je n'i truis rive ne fons. 
N'est nus bons clers, tant ait grant senz, 
Qui en son puis par nul assenz 
Appeer puisse ne fons prendre. 
N'est nus bons clers, tant saiche aprendre 
N'estudier tant com il vive, 
Que ja i truist ne fons ne rive 
Ne plus qu'en palagre de mer. 
Et pour ce, par saint Audemer, 
Ne m'i os ore plus embatre, 
Ainçois irai mon chief esbatre 
Et ma cervele recrïer. 
Je n'en saroye tant crïer, 
Ne tant chanter ne saroit nus, 
Devant cent anz qu'il n'en fust plus. 
On trueve tant de li a dire, 
Tant a chanter et tant a lire 
Et tant en dit Sainte Escriture 
Qu'il n'est humainne creature, 
Subtilïer tant i seüst, 
Loer assez qui la peüst. 
Vilains de ses temples et sers 
Est au maufé moignes et clers, 
Soit chardonaus, vesques ou abbes, 
Qui assambler seit deus sillabbes 
N'un tout seul mot de nul bien dire, 
Se mout ne tent et mout ne tire 
A bien dire de Nostre Dame. 
Si voirement ma lasse d'ame 
Em paradis la puist veoir 
Com j'en ai dit a mon pooir, 
Chanté et lit quanque peu onques. 
Et puis que j'ai fait mon quanconques 
De biau chanter et de biau lire, 
Bien puis en sauf metre ma lire 
Et traire arriere ma vïele. 
Fauz est qui trop chante et vïele, 
Car biaus chanters souvent anuie. 
Il n'est sequence n'aleluie, 
Bele note ne kyrïele, 
Tant soit plaisanz ne tant soit bele, 
Qui tost n'anuit s'ele trop dure. 
Et nepourquant, se tres bien dure 
La teste eüsse et bien delivre, 
Encor fesisse le tiers livre ; 
Mais dongereuse l'ai et tendre, 
Pour ce n'i veil or plus entendre, 
Qui que m'en tiengne a sot n'a saive. 
Mais s'au bon prïeur de Saint Blaive, 
Mon ami, dant Robert de Dive, 
Qui est uns des moignes qui vive 
Qui plus aimme la douce dame, 
Congié en prenoye, par m'ame, 
Bien sai je n'en aroye point. 
Adez m'escite, adez me point. 
« Adez ! dist il, adez ! adez ! 
Avant ! avant ! aprés ! aprés ! 
Aprez ! aprez ! or tost ! or tost ! » 
Et luez que j'ai rien fait, tantost 
Des poins le me trait fors et sache. 
C'est uns des moignes que je sache 
Plus a biaus diz de Nostre Dame. 
Pour ce qu'il l'aimme, l'aim, par m'ame ; 
Pieç'a que l'aim par bone foy, 
Et il me ra, si com je croy, 
Son mautalent bien pardonné. 
Bon compaingnon m'a Diex donné. 
Moi et lui daint amer la dame 
Qui de s'amour la nostre enflame. 
Por li noz entr'amons andui, 
Si m'aït Diex en cest jor d'ui. 
Maint salu ai de lui eü 
Ainz qu'il m'eüst onques veü, 
Et, maintenant qu'acointié l'oy, 
Toz les seigneurs de Saint Eloy 
Amai pour lui, si fas j'encor. 
De tout l'enche qu'ai en mon cor 
Tant de salus pas n'escriroye 
Com je li mant a ceste voye 
Par cest livre que li envoy. 
Il m'est avis que bien l'avoi 
Quant tout premiers l'envoi a lui, 
Car ne connois certes nului 
Plus volentiers de lui le lise 
Ne qui plus tost le contrescrise 
Ne qui mielz le sache atorner, 
Flourir ne paindre n'aourner. 
Livres, or tost ! va t'en ! va t'en ! 
Va a Noion, plus n'i aten. 
Bien sai que jour et nuit t'abee 
Robers, qui m'a m'amor robee. 
Mil fois le me salüeras 
Et, luez que contrescris seras, 
Garde d'aler ja mais ne fines. 
Salue moy roys et roÿnes, 
Dus, duchoisez, contes, contessez, 
Evesques, abbés, abbeessez, 
Moinnes et clers, rendus, provoires, 
Toutes nonains, blanches et noires, 
Et trestoz cialz communement 
Qui de cuer aimment doucement 
La douce dame de pitié 
Por cui amor je t'ai ditié. 
Ses myracles par tout raconte : 
N'est cours a roy ne cours a conte 
Ou tu ne soies bien oïs 
Et festoyés et conjoïs. 
Mais garde bien, ou que tu voises, 
A roÿnes ou a duchoises, 
Qu'a salüer pas ne m'oublies 
Mes deus especïaus amies, 
Mes deus contesses, mes deus dames, 
Des queles daint metre les ames 
Em paradys li roys des roys. 
L'une est la contesse de Blois, 
Et l'autre est cele de Soissons. 
Diex leur doinst faire telz moissonz 
Dont leur ames soient peües 
Quant au païs seront venues 
Ou vivre estuet de droit chatel. 
Di leur, di leur qu'il n'i a tel 
Com de bien faire soir et main, 
Car nous n'avons point de demain. 
Et garde bien que leur conseilles 
Priveement en leurs oreilles 
Que pour leur preu leur mant et proi 
Qu'eles n'oublient pas le ploi 
Qu'a Vilenueve leur apris 
Quant enserré m'eurent et pris 
En la chappele Nostre Dame. 
De chascune le cors et l'ame 
Par sa douceur daint garder cele 
Qui enfanta virge et pucele. 
Et par sa sainte courtoysie 
A trestoz cialz doinst bonne vie 
Et bonne fin, quant il morront, 
Qui ces myracles ci orront 
Et qui diront pour la moie ame 
Le doz salu la douce dame. 
Atant puis clore le grant livre 
Qui matere me donne et livre. 
Leü i ai tant que ma teste 
Qu'ele se dieut mout bien m'ateste. 
Or l'en report en nos armaires 
Ou nos prïeus ou nos armaires. 
Je n'i be ore plus a penre, 
Ainz i lairai un autre apenre. 
Qui or i vielt lire si lise 
Et biaus myracles i eslise. 
De biax, de genz et de grans pris 
Plus en i lais n'en i ai pris. 
Quant issus sui et eschapez 
Dou grant livre as grans cloz chapez, 
Ainz que cestui aie finé 
Ne dit Tu autem Domine, 
A une epistre rimoyer 
Un peu me veil esbanoyer 
Qui as pluiseurs iert bone a lire. 
Ainz briserai ma tirelire, 
Puis que ce vient a la parclose, 
Qu'encor ne traie aucune chose 
Qu'a mes amis envoierai. 
Un peu les arrochoierai 
Et un peu les volrai repenre 
Pour ce qu'au siecle sont trop tenre. 
Ne les be pas ore a grater, 
Ainçois les veil un peu flater 
Pour faire entendre leur folie. 
Cis siecles si les ennolie 
Que petit pensent a la mort, 
Qui a teuz denz et qui si mort 
Que ne li puet riens nee estordre : 
Maint poing a fait batre et detordre. 


Gautiers, qui est de cors et d'ame 
Sers a toz les sers Nostre Dame, 
Cest livre, ou a mise s'entente, 
A toz cialz envoie et presente 
Qui en cuer ont et em mimoyre 
La douce mere au roy de gloyre. 
Comme leurs sers, comme leurs frere, 
En Dieu et en sa douce mere 
Toz les salue doucement. 
A jointes mains, mout humelement 
Leur deprie par cest ditié 
Qu'a la roÿne de pitié 
Qu'ele le consaut prïer weillent. 
Pour ce qu'en leurs biensfais l'aquellent, 
Un povre ditié leur envoie. 
A chascun prie qu'il le voie 
Pour aucun bien qu'il i aprengne. 
S'aucun i a qui il repreigne, 
Cui il argut et cui il poigne, 
Ainz que la mors sour lui apoigne, 
Se sages est, mete s'a point, 
Car noz n'avons de demain point. 
La mors noz a toz en sa main, 
Por ce n'avons point de demain. 
Sainte Escriture fait savoir 
Qui de Dieu vielt l'amor avoir 
Le dyable doit jeter puer, 
Car nus ne porroit a nul fuer, 
Ce dist la letre, ce me samble, 
Servir a deus seignors ensamble. 
Nus ne porroit, ce n'est pas fable, 
Servir a Dieu et au dyable. 
Qui l'amor Dieu vielt bien aquerre 
L'amor dou siecle ne doit querre. 
Qui vielt amer sa douce mere, 
Qui tant est bele et tant est clere, 
Qui tant est haute et glorïeuse, 
Qui tant est douce et tant piteuse, 
Qui tant est sainte et tant est digne, 
Tant debonaire, tant benigne, 
Le siecle doit tout jeter puer 
Por li amer de plus doz cuer. 
Qui la pucele vielt amer 
En cui amor n'a point d'amer 
Amer la doit de tel corage 
Qu'il n'ait le cuer faus ne volage. 
Ele par est si vraie amie 
Que rien ne seit de doublerie. 
Ele ne prise un viez doublier 
Home qui ait le cuer doublier, 
Car, luez que cuers a amant double, 
Fausse devient l'amors et double. 
Quant son cuer doble vrais amanz, 
Sa vertu pert ses dÿamanz 
Et sa force pert s'esmeraude. 
Amors qui doble n'est pas chaude, 
Amors qui doble n'est pas roide : 
Lués qu'ele doble, lués refroide. 
Tres vrais amanz, n'en dotez mie, 
Tot adés art, bout et fremie 
Et tot son cuer do tot i met. 
Sache, sache qui s'entremet 
D'acointier si tres vraie amie 
Com ma dame sainte Marie, 
Mout vrais amans li couvient estre. 
Amons la tuit, et clerc et prestre. 
Ou monde n'a si vraie amie : 
C'est la moele, c'est la mie, 
C'est li noiaux de toz les biens. 
Amons la tuit, car il n'est riens 
Si tres sade soit a amer. 
Ainc en s'amor n'ot point d'amer, 
Point de venim ne point de fiel. 
Amons la tuit, car n'a souz ciel 
Si douce amor com est la siue. 
Ele est tant douce, ele est tant piue 
Que de touz cialz fait ses amis 
Qui leur corage ont en li mis. 
Sa douce amor tuit cil deservent 
Qui bien l'aimment, loent et servent. 
La douce dame, la beningne, 
Seur toutes douces douce et dingne, 
Qui Dieu porta en ses doz flanz, 
Loer devommes en toz tanz 
Plus doucement que noz savonz, 
Car toz li biens que noz avonz 
Et qui par tout le siecle habunde 
De sa douce douceur seuronde. 
Pour ce louer la devons tuit 
Et tempre et tart, et jour et nuit. 
N'est clers, n'est lais, n'est homs ne fame 
Loer ne doie Nostre Dame. 
Mout volentiers la loeroie, 
Si m'aïst Diex, se je savoie. 
Si vraiement com je di voir, 
De m'ame daint merci avoir 
Quant coureü arai mon cours. 
Se j'adonques n'ai son secours, 
Bien sai qu'a mon plait encorrai. 
Le courant cours a li corrai 
Quant jugemens devera courre. 
S'encor me daingne adont secorre, 
Ja n'iere tant encoreüs 
Tost ne soye secoreüs. 
Par tanz arai mon cors parfait ; 
Lors m'estevra saillir a fait, 
Lors m'estevra le saut saillir 
Qui tantes gens fait tressaillir. 
La mere Dieu daint estre au saut, 
Qui m'ame gart se nus l'assaut. 
Legierement porrai plaidier 
S'ele me daigne a cort aidier. 
Ja diable ne sa parole 
N'iert escoutez s'elle parole. 
Qui a son plait vorra avoir 
La mere Dieu, peu a savoir 
S'il ne la sert en ceste vie 
Pour ce qu'au besoing ne li die : 
« De main wide estoute prïere. » 
Drois est qu'or la prit et requiere, 
Aint et houneurt et serve en terre 
Qui au besoing la vielt requerre. 
Servons la tuit, et clerc et prestre, 
Tant qu'ele daint devant Dieu estre 
A nostre plait nostre amparliere. 
Ses vicaires, s'ele daigne, iere. 
Tant peu com je mais viverai, 
Jor et nuit mais m'aviverai 
A li servir, ou que je soye. 
Bien sai que cil moissone et soye 
Bonne moisson et riche a s'ame 
Qui moissonne a si riche dame. 
Nus n'est si soz, nus n'est si veules, 
S'il entre nes en ses esteules, 
Qu'il n'i face riche moisson. 
Pour ce volontiers i moisson. 
Fous est qui en ses chans ne glane, 
Car mieuz i vaut demie glane 
Qu'en autres chanz entieres garbes. 
Mout ont de fol poil en leur barbes 
Tuit cil qui en ses chans ne soient 
Et moissonent, qui que il soient. 
Entor li fait bon moissoner, 
Car a toz cialz fera donner 
Et joye et vie pardurable 
Qui la servent de cuer estable. 
Servir la devons de bon cuer. 
Diex noz avoit toz jetez puer 
Quant ele a lui no pais noz quist. 
Par s'umelité noz conquist 
Nostre païs, nostre iretaige, 
Dont par orguel et par outrage 
Eve tous noz desireta. 
Cuer d'Aubejois et d'erite a 
Qui ne la sert et nuit et jor. 
Ou dous païs, ou doz sejor 
De paradys font cil leur lit 
Qui la servent par grant delit. 
Qui bien la sert, il a grant droit, 
Mais maintes genz voi orendroit 
Qui povrement s'en entremetent ; 
Dieu et sa mere arriere metent, 
Leur iretage et leurs païs 
Pour la dolanté de çaïs. 
Paradis est nostre heritages. 
Mout est discrez, soutius et sages 
Qui ci l'achete et ci l'aquiert. 
Ja ne l'ara qui ci nou quiert. 
Sainte Escriture nos commande 
Et Diex meïsmes le nos mande 
Que paradis ici querommes 
Et par bien faiz le conquerommes. 
Ce dist li clers douz et seris 
En cui parla Sainz Esperiz, 
C'est sainz Grigoires li piteus. 
Qui vieut le païs deliteus 
Ou tant par fait deliteus estre 
Tant amender estuet son estre 
Qu'il li couvient sa char plaisier 
Et la goire dou mont laissier 
Ne ne couvoit autrui avoir, 
Mais doint le sien por Dieu avoir. 
Qui ne le vieut par tel marchié 
Seur biau nïent en a marchié. 
Mout sont mais peu de marcheant 
De tel marchié soient cheant. 
Trop en a peu en ceste marche ; 
Seur biau nïent chascuns en marche. 
Diex ! ou est cil qui sa char plaisse 
Et qui la gloire dou mont laisse ? 
Ou est qui ne couvoite rien 
Et qui por Dieu doinst tout le sien ? 
Petit voi mais ne cras ne maigre 
Dou sien garder n'ait le cuer aigre. 
Qui auques a plus vielt avoir ; 
Chascuns honeur vielt et avoir. 
Je ne voi moingne noir ne blanc 
Ne laist la sele pour le banc, 
Le banc, s'il puet, pour la chaiere. 
Ne voi nule honneur estraiere. 
Ne voi si flestre ne si fade, 
Si combrisié ne si malade, 
Si contrefait ne si bochu, 
S'il puet avoir baston crochu, 
Luez ne soit tous resvigourez, 
Cras et reons et coulourez. 
A la croce chascuns se trait ; 
La redrecent tout li contrait. 
Et moingne et clerc weillent avoir 
Croces et cornes par avoir. 
Croçus est telz et telz cornus 
Qui de grant senz est encor nus. 
Couvoitise est si encornee, 
Ainz que l'onnors soit encor nee, 
I queurent cil tout encorné 
Qui en senz ne sont encor ne. 
Telz est croçus, telz encornez 
Mielz venist ne fust encor nez. 
Peu voi nului, s'il puet, ne mont. 
Couvoitise honnist le mont, 
De touz les malz est la racine. 
Dou cors ou ele s'enracine 
Toutes les bonnes meurs esrage. 
Hom couvoiteuz est plains de rage. 
C'est granz doleurs quant telz racine 
Es genz lettrees s'enracine, 
Meesmement es genz de cloistre. 
Ne deüst ja tele herbe croistre. 
Et clerc et moingne a grant avoir 
Beons mais plus qu'a Dieu avoir. 
Moigne, chanoingne, clerc et prestre, 
Frere, aaisié volonz tuit estre. 
Et noir et blanc, sauves noz vies, 
Nous voulons rendre es abeïes. 
Souz les buriaus, souz les noirs fros 
Orgueilleus cuers avons et groz. 
Orguiex par tout regne or en droit. 
Nos qui devons aler a droit 
Ne finons mais de reculer. 
Se li chanoingne seculer 
Sont sot d'orgueil et aviullé, 
Autant ou plus sont li riullé. 
S'orgiulz regne sour les chanoingnes, 
Il rest toz sires des noirs moingnes. 
Et noir et blanc volonz monter 
Et nos voisinz toz seurmonter. 
Telz n'aroit pas un asne au siecle 
Et telz se rent, par sainte Tyecle, 
Par poverté et par peeur, 
Quant est devers Saint Sauveür, 
Qui s'ame pert et son cors sauve 
Et chevauce grant destrier fauve, 
Granz palefrois et granz chevax. 
Nes li moigne de Clerevauz 
Ne truevent mais nul cheval chier 
Qu'il ne le veillent chevauchier. 
Bien fust raisonz que banis fust 
Desour destrier estriers de fust. 
Seur le destrier siet mal la boise ; 
Cil qui l'i pent son ordre boise. 
Moingnes qui a piez emboisiez, 
S'orguilleuz est, bien est boisiez. 
Diex n'avoit pas grant cheval chier 
Quant vout l'anesse chevauchier. 
Ne querons pas Dieu a cheval. 
Humilitez qui va le val 
Et qui Dieu quiert tout humlement 
Plus l'aconsiut isnelement 
C'orguieuz ne fait en la montaingne 
Deseur son grant cheval d'Espaingne. 
Isidres dist, n'en doutés pas, 
C'ou ciel monte on par humle pas. 
Diex vout orgueil dou ciel abatre, 
Ne l'i laira ja mais enbatre. 
Moingnes qui en orguel s'enbat 
De l'amour Dieu dou tout s'abat. 
Orguilleuz moingne, orguilleuz frere 
Sont loinz de Dieu et de sa mere. 
Maigreurs, jaunesce, humilitez, 
C'est l'onneurs et c'est la biautez 
Des bons moines et des bons freres, 
Ce truis en la Vie des peres. 
Jeroimes dist, qui bien en touche, 
Que moines n'ait n'en cuer n'en bouche 
Cointise, orgueil ne vanité, 
Mais simplece et humilité. 
En moine est trop dampnez orguiex. 
La lettre dist que mout vaut miex 
Et mout a Dieu est plus aoinnes 
Uns lais hons simples c'uns fiers moines. 
Orguel esmuet tençons et noisez. 
Orguel jadis, ce dist Ambroisez, 
De bialz angeles fist lais dyables. 
As angeles paraus et samblables 
Fait les humeles humelitez. 
Orguel tolt Dieu, c'est veritez : 
Quant li angele s'enorguillirent, 
Luez trebuchierent, luez cheïrent. 
Augustinz dit, li sages prestre, 
Que honte aionz d'orguilleuz estre, 
Car li sires qui noz fist toz 
Por noz devint humeles et doz. 
Et noz chaitif, noz nescïent, 
Qui sonz de terre et de nïent 
Et en terre revertironz, 
Por quoi, pour quoi ne noz myronz 
En nostre lasse de matere, 
Qui tant est plainne de misere ? 
Pour quoi noz enorguillissonz - 
Las, las ! chaitif ! las, las ! - qui sonz 
Vaisiel de venin et d'ordure, 
Viande a vers et norreture ? 
Seur toutes genz meesmement 
Deceü sommes laidement, 
Noz haut tondu, noz bertoudé, 
S'orguilz noz deçoit et tout Dé. 
Seur toute rienz est mescheanz 
Et trop par est fous marcheanz, 
Ce voit chascuns tout en apert, 
Cil qui ce siecle et l'autre pert. 
Por Dieu, seingnor, en nostre habit 
Gardonz tres bien qu'orgiulz n'abit ; 
Si noz tenonz humele en cest mont 
Q'umelitez ou ciel noz mont. 
Qui en enfer vielt avaler, 
Assez i fait plus bel aler 
A bialz lorainz et a clochetes 
Qu'a noirs froz a noires manchetes. 
Moingne, nonnains et cler et lai, 
Laissonz orguel sanz nul delai. 
Et clerc et lai, pourpensonz noz. 
Diex sanz taster vainne ne poz 
Seit bien et voit quanque pensonz. 
S'envers orguel ne noz tensonz 
Et ne laissonz le dongerer, 
Savoir poonz et esperer 
Qu'el feu d'enfer droit en irons. 
Ce que noz ci deservirons 
En l'autre siecle aront noz ames. 
Biau seigneur et vos, beles dames, 
Por Dieu, pour Dieu, pourpensez vos ! 
Diex, qui en terre vint pour noz, 
Pour estre aaise n'i vint pas. 
Cis siecles n'est q'uns briez trespas : 
C'est unz essais, c'est une esprueve, 
Ou noz essaie Diex et prueve. 
Pour ce, se li sicles noz rit 
Et les pluiseurs soef nosrit, 
Por Dieu, noz cuers n'i apuions, 
Mais jor et nuit le defuionz. 
N'oublïons pas en no corage 
Nostre païs, nostre iretage 
Ou noz devonz sanz fin manoir. 
Cité, chastel, maison, manoir 
N'avonz ici a demorance : 
Chascun jor sommes em balance. 
Ja ne saronz le jor ne l'eure 
S'accorra mors, qui tout deveure, 
Qui noz en chacera toz nus. 
Cis termes iert mout tost venus, 
Car jor et nuit aproche et vient. 
Bien est desvez cui n'en souvient. 
Le doz païs, le glorïeus, 
Qui tant par est delicïeuz, 
N'oublïonz pas pour faffeluez. 
Tout quanqu'il a desouz les nues 
Vanitez est selonc le sage, 
Et d'autre part nul heritage 
Ne poonz noz ici clamer 
Et nus ne doit la chose amer 
Se pour tant non com ele vaut. 
Chose qui si tost fuit et faut 
Qui sages est bien doit despire. 
L'empereres de son empire 
N'est pas seürs desqu'a demain. 
En tant com l'en torne sa main 
A quanqu'il a chascunz perdu. 
Li saige en sont tout esperdu, 
Mais as buisnars tout autant chaut 
S'il fait trop froit comme trop chaut. 
Vers la mort fait bon regarder. 
De li se doit chascuns garder, 
Et li garders est ou bien faire. 
Mout petit pris tout nostre affaire 
Se noz de li ne noz gardonz. 
Cil qui mangüe les gardonz, 
Les lamproies, les lus, les bars, 
Les venoisonz, les bonnes chars, 
Les bonz morsiax frez et salez, 
Tout ausi tost est il alez 
Com cil qui vit de pain de soile. 
Tout ausi tost fiert l'apostoile 
La mors de son tranchant espié 
Com ele fait un pesche a pié. 
A ce ne pensent pas li riche ; 
Chascun s'enbat, chascun s'enfiche 
Es granz delices de cest mont. 
Des delis de lassus amont 
Peu est mais nus cui il souviengne, 
Ainz dit chascuns : « Qui tient si tiengne. » 
Paradys tiennent tuit a fable. 
Riche convive, riche table, 
Boire a hanas d'or et d'argent 
Welent toz tanz la riche gent. 
Adés welent estre en paroles, 
En gius, en baus et en karoles ; 
Adez welent estre en delices. 
Salemons, qui ne fu pas niches, 
Noz dit qu'il fait assez milleur 
En maison de duel et de pleur 
Ne fait en maison de convive, 
Plainne de gas, plainne d'uisdive. 
Et Jhesus dist, li fix Syrac, 
Que trop puet on emplir son sac, 
Enfermetés longues et grandes 
Sivent granz mes et granz viandes. 
Sainz Grigoires redist aprés 
De tex genz est luxure pres. 
Les viandes bien empevrees, 
Li cras morsel, les granz bevees 
Font as pluiseurs faire tel chose 
Dont se plaint l'ame a la parclose. 
Nus ne boit trop qu'il ne soit fous. 
En ses epistres dist sainz Pous 
De nous enyvrer n'aions cure, 
Car ou fort vin gist la luxure. 
Li forz vins et les beles fames 
Tüent les cors, dampnent les ames 
Et assotent touz les plus sages. 
Li bons vins, ce nos dist li sages, 
Mout plaisamment avale et entre, 
Mais quant il est dedenz le ventre, 
Il point et mort comme couluevre 
Et fait faire mainte male wevre. 
En fort vin, par saint Augustin, 
A mout tençon, noise et hustin, 
Mout de paroles, mout d'uisdives. 
Jeromes dit qu'en grans convives 
Trop petit voit on avenir 
Que chasteé puist nus tenir. 
Les viandes delicïeusez 
Font mout de gens luxurïeuses. 
Qui nes se vieut tenir et chastes 
Ces crassez oes, ces cras hastes, 
Ces fors aillies, ces fors poivres, 
Ces tres fors vins, ces tres fors boivres 
Eschiut, si fera mout que sages. 
Mais es pluiseurs a tant d'outrages, 
Quant il plus durent et plus vivent, 
As fors vins boire plus s'avivent ; 
Toz trop pechiez est et outrages. 
Ce n'est mie grans vaselages 
De trop maingier ne de trop boire. 
Qui l'Escriture en vorroit croire 
N'en seroit pas trop curïeus. 
Ciaus qui trop sont delicïeus 
Sainte Escriture souvent point, 
Mais ne s'amendent por ce point. 
Ce dist la lettre veritable : 
Genz qui adez ont riche table 
Et qui adez sont en delices, 
Qui les pechiez et les grans vices 
Font par la char qui trop revele, 
Qui jor et nuit ont la vïele, 
Les baleries, les karoles, 
Au jour oront dures paroles 
Que de ce siecle partiront. 
En la doleur d'enfer iront ; 
La seront tuit ars et remis 
Et tormenté des anemis, 
La les demaingeront li ver. 
Aprés l'esté aront l'yver. 
Les riches genz qui ont esté 
Adez en joie et en esté 
L'iver aront perpetuel. 
Baingnié seront en tel rüel 
Ou mout ara glace et glaçonz. 
Ne vueille Diex ja i glaçons. 
Qui en enfer trebuche et glace, 
Il trueve tant et feu et glace 
Qu'ars est souvent et englaciez. 
Gardez tres bien que n'i glaciez. 
Cil qui vivent rainablement 
Et lor cors gardent netement, 
Cil qui leur volentez refraingnent 
Et les aises dou mont desdaingnent, 
Li bon povre qui en povresce, 
En maladie et en tristece 
En ceste vie aront esté, 
Aprés iver aront esté ; 
Aprés la painne, aprés l'ahan 
Dedenz le sain saint Abrahan 
Devant Dieu erent presenté. 
Tost sont li cors anïenté, 
Tost sont alé, tost sont pourri. 
Miex sont peü, miex sont norri, 
Tant i a il plus pourreture. 
Trop fait cil povre nourreture 
Qui le las cors paist et encraisse 
Et de faim l'ame morir laisse. 
Cil trop beü a de l'oublie 
Qui le cors paist et l'ame oublie. 
Beü en ont trop li riche homme, 
Et clerc et lai, c'en est la somme. 
Touz leur aviaus a leur cors font. 
Por le las cors qui si tost font, 
Qui si tost chiet, qui si tost brise, 
A chascuns s'ame en oubli mise. 
Por le cors, qui si tost purra, 
La lasse d'ame, qui durra 
Et vivera tant comme Diex, 
Oublïent tuit. C'est trop grant diex ! 
De fain les ames mourir laissent, 
Mais bien matin le cors apaissent. 
Et clerc et lai, par saint Germain, 
Le main mengier ont mais a main. 
Il n'i atendent, par saint Gile, 
Epistre, messe n'Evangile. 
Voir, se li lai, qui peu entendent, 
A main mengier pluseurs foiz tendent, 
N'en doivent pas estre gabé, 
Car maint evesque et maint abbé 
De main mengier sont si engrant 
Bien en perdent la messe grant. 
Ausi font il la matinel. 
D'un grant waton ou d'un tinel 
Les devroit on batre et roillier. 
Por ce que gens agenoillier 
Et soupploier devant aus voient, 
Cuident qu'en fiertre estre mis doient. 
Cil qui ce cuident sunt mal sage. 
Envers Dieu n'a point de hausage : 
Qui mieuz le sert et mieuz le doute 
Mieuz est de lui sanz nule doute. 
Cil grant prelat, cil archevesque, 
Cil grant abbé, cil grant evesque, 
Cil grant conte, ces grans contessez, 
Cil grant baron, ces grans barnesses, 
Cil empereur et cil roy 
En l'autre siecle plus biau roy, 
Plus riches sieges et plus genz 
Cuident avoir que povres genz, 
Mais li povre qui or les servent 
Seront plus haut s'il le deservent. 
On ne puet mie Dieu avoir 
Por parage ne pour avoir. 
Riche homme sont certes tout fol. 
Li pluiseur cuident, par saint Pol, 
Que Diex ou ciel emport leur ames 
Por ce qu'en met seur auz ces lames 
Et ces tombes grans et polies, 
Mais il cuident mout granz folies. 
Tout autrement certes ira, 
Car envers auz Diex grant ire a. 
A Dieu et a sa mere püent, 
Car il devueurent et mainjüent 
Et Sainte Eglyse et povre gent. 
Se roys ou quens tombe a d'argent 
Et en enfer em bruïst l'ame, 
Que li vaut lors sa riche lame ? 
Se la tombe est bien entaillie 
Et ver sanz poivre et sanz aillie 
Rungent son cuer et sa coree 
Et li dyable en leur poree 
La teste avant en rüent l'ame, 
Que li vaut lors sa riche lame ? 
Puis que li ver le cors derungent 
Et li dyable l'ame em plongent 
En leurs putiauz et en leur gloes, 
Que li valent coulon et choues, 
Lion, lipart, formes, figures, 
Riches entailles, pourtraitures 
Que li fait faire fiuz ou fame 
Par artimai deseur sa lame ? 
Tout ce ne vaut un biau festu. 
Ha ! riches hom, las ! que fais tu ? 
Car donne et rent tout ton avoir, 
Se devien povres pour avoir 
De paradys la grant richece. 
A l'entree a si grant estrece 
Qu'entrer n'i pueent grosse gent. 
Cil qui sont graille, droit et gent - 
Ce sont li povre peu ventré - 
Maintenant sont dedenz entré ; 
De plain eslais keurent dedenz. 
Li riche i ont tant de seurdenz 
Pour nule rien n'i enteroient. 
Leur grant pechié si les gerroyent 
Qu'entrer ne pueent en la porte. 
Tant de pechiez li riches porte, 
Tant de bourses, tant de frambauz 
Que paradys li est trop haus. 
Ça jus demeurt, trop est pesanz. 
Gart ses mars d'or et ses besanz ! 
Riche homme ont tant dedenz leurs males 
Enmaleez de chosez males 
Qu'i les estuet trop mal aler. 
Certes mout fait mal enmaler 
Male chose dedenz sa male. 
Il fait mout mal qui mal enmale, 
Car Diex, qui het mal malement, 
Maudit tout mal enmalement. 
Pluisors leur male enmaleüre 
Mainne en enfer male aleüre. 
Riche hom ont tant d'autrui avoir 
Qu'il ne porroient Dieu avoir. 
Ces riches fames, cil riche homme 
Entrer n'i pueent, c'est la somme. 
N'i entre pas uns de dis mile, 
Ce tesmoingne Sainte Euvangile. 
Au regne Dieu qui vieut venir, 
Povre le couvient devenir. 
Estroite et roide est mout la voie 
Qui au regne dou ciel avoie ; 
A monter est estroite et aigre. 
Li haingre i montent et li maigre. 
Des povres genz i a grant ale, 
Car maigre sont comme maigre ale. 
Legierement Povresce i entre, 
Povre dos a et povre ventre. 
Par petit liu passe Povresce, 
Mais tant est ma dame Rischece 
Grosse et fessue, granz et crasse 
Par touz les lius ou elle passe 
Bien porroit on passer un char. 
Richesce est si riche de char, 
Richesce a si tres riche ventre 
Des riches morsiaus qu'il i entre 
Que sa granz pance et sa ventree 
Creveroit ainz que fust entree. 
Ne puet passer l'estroite porte 
La grant ventree qu'elle porte. 
Legierement glace et avale, 
La montee li est trop male. 
Vers enfer la lo a aler, 
Car il i fait bon avaler. 
La voie i est large et batue, 
Si s'i sera tost enbatue. 
Ou ciel n'entre se povres non. 
N'i puet entrer li riches hom 
Qui vie avoit si delitable 
Et tant avoit deseur sa table 
Coupes d'argent, d'or et de madre, 
Mais Diex reçut le povre Ladre, 
Le plus liepreus qui onques fust, 
Atout sen hennapel de fust, 
Atout ses povres tartereles, 
Plains de malans et de crousteles. 
Dedenz le sain saint Abrahan 
Cent tanz qu'il n'eut eü d'enhan 
Li dona Diex aprés de joie. 
Le riche, qui de riche soie 
Si richement estoit vestuz, 
Ne prisa mie deus festuz. 
Vers povres genz mout estoit gobes. 
Tant ama bons gobez et robes 
Que s'ame ocist et desroba. 
Tex riches hom riche robe a 
Qui l'ame a povre et desrobee. 
Trop par est fox homs qui trop bee 
A enrober trop riches robes 
Et a mengier gros gobez gobes, 
Car hom qui va trop goubetant, 
Il par aimme cras guobez tant 
Qu'ainz se lairoit com ours beter 
Gobez laissast a goubeter 
S'il le devoit seur l'autel penre ; 
Pour ce le fait trop mal apenre. 
Tuit li pluseur l'ont si apris 
Qu'il ne leur chaut ou il soit pris, 
Soit larrecins, toute ou usure. 
Et neporquant en l'Escripture 
Ne trovons pas n'en l'Evangile 
Cist hons veschit de nule guile. 
Ne trovons pas qu'il fust roberres, 
Lerre, useriers ne triboulerres. 
Veritez est qu'il estoit riches, 
Tenanz, enfruns, avers et chiches 
As malades et as enfers. 
Et quant li devoranz enfers 
Le devoura dedenz sa geule 
Pour ceste teche toute seule, 
Que fera donc des useriers, 
Des robeeurs, des chevaliers 
Qui povre gent sanz nul sejour 
Tolent le leur et nuit et jour 
Fierent et batent par leur force ? 
Li riche homme de qu'est or ce 
Sont tout perdu communement 
Quant Diex dira au jugement : 
« Vos, vos qui bien ne me feïstes 
Quant en mes povres me veïstes, 
Alez en pardurable flame. » 
Que dira donc, nomini Dame, 
A çaus qui l'aront debatu 
Et mis en chartre et enbatu ? 
As hauz hommes que dira donques 
Qui jor et nuit ne finent onques 
De sa povre gent demaingier, 
Batre, ferir et laidengier ? 
Cil qui ce font saichent por voir 
Que grant paour doivent avoir. 
Chevalier, conte, prince et roy 
Patelavare et grant desroy 
Font de l'avoir qu'as povres tolent. 
Ciax qui musent et qui flaiolent, 
Joent, tresjetent, jupent, sifflent, 
Balent, vïelent, mentent, chifflent, 
Vestent et louent de l'argent 
Qu'il tolent a la povre gent. 
Soit rois d'Espaigne ou de Navare, 
Qui que face patelavare 
De la substance as genz menuez 
Dou ciel banis est et des nues. 
Haut homme bien dampnent leurs ames 
Quant des larmes as veves fames, 
Des pleurs, des brais as orphenins 
Achatent les chiers sabelinz 
Et les robes enerminees 
Et quant a lors grans cheminees, 
A lors couppes d'or et d'argent, 
Boivent le sanc de povre gent 
Et les larmes et la sueur. 
En la santine, en la pueur 
Dou fonz d'enfer seront noyé. 
Saichent pour voir li renoié, 
Saichent, saichent q'uns jors venra 
Qu'a Dieu conter les convenra. 
Saichent bien tuit que Diex n'asolt 
Nului s'il ne rent quanqu'il tolt. 
S'il le puet rendre tant i a, 
Oïl, oïl, ÿa, ÿa. 
S'il est petit de donneürs, 
Encor est mains de rendeürs. 
Ja mentïons n'iert mais dou rendre : 
Il se lairoyent ançois pendre, 
Larder tout vif et escorchier. 
Tant ont, tant ont le las cors chier 
Cil riche homme, ces riches dames, 
Qui mielz dampner welent leur ames 
Que li cors faille a rienz qui plaise. 
Jor et nuit welent estre aaise 
Et pilie nule d'autrui n'ont 
Ne qu'ot li riches dont je cont 
Dou las mesel, dou degeté 
Qui tant soufroit de povreté. 
Li las au cuer grant joie eüst 
Se saoulez estre peüst 
Des mïetes de son relief. 
Tant par estoit a grant meschief 
Qu'il n'avoit pers ne compaingnons 
Fors que les chiens et les waingnons, 
Qui li lechoient ses griés plaies 
Plainnes d'estoupes et de naies. 
Es chiens trouvoit plus de pitié, 
Plus de douçour, plus d'amistié 
C'ou riche homme li las liepreus. 
Ne li estoit ses reliés preus, 
Si li gardoit pres sa dïete 
Qu'il n'en pooit avoir mïete. 
Andui finerent a un jour. 
Li povres Ladres ou sejour 
De paradis droit s'en ala, 
Et li riches s'en avala 
En la grant doleur infernal. 
La sousferra painne eternal, 
Et cil ausi et toutes celes 
Qui des mesiaus et des meseles, 
Des orpheninz, des orphenines, 
Des pelerins, des pelerines, 
Des malades et des enfers, 
Des mis en buies et en fers 
N'ont en leurs cuers compaissïon. 
Paissïoné de paissïon, 
Maingié de vers et de vermine 
Seront sanz fin et sanz termine ; 
Dampné seront sanz finement 
Se l'Evangile et Diex ne ment. 
Seignor riche homme, clerc et lai, 
Oiez, oiez, oiez le lai 
Que l'Evangile voz vïele. 
Dyable atoute leur vïele 
Voz en menront ou feu d'enfer 
Se vostre arain et vostre fer, 
Vostre peccune et vostre argent 
Ne departez a povre gent, 
Se vos a Dieu et a ses mes 
Ne departez de voz biauz mes. 
Donnez, donnez, n'alez tardant. 
Si com l'iaue la flame ardant 
Estaint l'aumosne le pechié. 
Vos qui souvent avez pechié, 
Donez pour Dieu, donnez ! donnez ! 
Se vos ici ne moissonez, 
De faim morront vos lassez d'ames. 
Biau seignor et vos, beles dames, 
Donnez, donnez de vos substances. 
Ne creez pas adez voz pances. 
Ne croie pas chascuns son ventre. 
Tout est perdu quanqu'il i entre. 
Pour ce dit la letre en non Dé 
Que non est curandum unde 
Conficiantur stercora. 
Mais, par nos botes, encore a 
De telz prelas par tout assez 
Qui deus vallés ont ainz lassez 
Que lors saveurs soient confites. 
En toz tanz ont aloes frites - 
Plus en quaresme qu'en carnage. 
Li las ne d'oef ne de formage 
N'osent gouster les venredis, 
Mais il ont bien nuef mes ou dis 
De gros poissons fres et salés 
Et boivent fors citoualez 
En non de sainte penitance. 
Citoual, clauz, anis, semence 
Traient aprés des aumosnieres, 
Qui ne sont pas mout aumosnieres. 
A grans trais boivent vin d'Auçuerre 
Pour mielz dormir deseur le fuerre. 
Tant de leur vie et tant d'aus sai 
Que vin d'Auçuerre et vin d'Ausai, 
Mouré, claré et douz piument 
Por l'amour Dieu boivent piument. 
Tant ont veillié, tant ont ouré 
Gros sont et cras et coulouré. 
Saignié soient de la main Dieu. 
Il n'entendent latin n'ebrieu 
Quant il se lievent de leurs tables. 
Qui lors seit notes delitables 
Conter d'Auchier et de Landri 
Bien est venus, par saint Bandri. 
En tel guise cil se demainnent 
Qui gouvernent le pueple et mainnent. 
En tel maniere et en tel guise 
Les granz rentes de Sainte Eglyse 
Dilapidons, abbé et moingne, 
Arcevesque, vesque et chanoinne. 
Sour toutes genz delicïeus 
Volons mais estre et glorïeus 
Et de nos ors chaitis boialz 
Faisonz noz diex et noz joialz. 
Nes li convert, qui ont telz barbes 
Qu'on em porroit faire grans garbes, 
Delicïeus sont en viandes. 
Mout sevent bien faire as amandes, 
As anguilles et au craspois 
Crasses porees et cras pois. 
Nostre oef frit, noz soupes dorees 
Ne valent mie leurs porees. 
En leurs viandes sainz n'entre, 
Mais cras saumon devers le ventre 
Mainjüent bien par charité. 
Bonnez genz sont par verité ! 
Ne goustent d'areste ne d'os, 
Mais bars fenduz a roanz dos, 
Pastez d'anguille et de borbotes 
Souvent mainjüent, par noz botes. 
Comment que voisent les moissonz, 
La saveurs a leurs gros poissonz 
Est bien confite et bien broïe. 
Tant i metent a la foÿe 
De gingembre et de garingal, 
De gyroffle, de citoual 
C'onques de si tres delitable, 
Se ce ne fu a autrui table, 
N'essaia Diex ne si apostre. 
Ahi ! ahi ! ce n'est pas nostre 
Que noz avons en nostre garde. 
N'est pas nostre, qui bien i garde, 
Pour faire sauses poitevines 
Ne pour faire pincemerines 
Rostir, farsir, frire et larder. 
Lués c'uns vilains puet mais garder 
Quatre brebiz a une grainge, 
Tout maintenant sa bourse aenge 
De citoual et de girofle. 
Tiex devroit chaucier une moufle, 
Espandre fiens, chardons hoer 
Qui vieut mengier, qui vieut mouer 
Les bons morsiaus, les glorïeus 
Et les vins boivre precïeus. 
Ne voi vilain tant enfondu, 
Tout maintenant c'on l'a tondu, 
Ne cuit valoir un apostoile. 
Tex n'eüst pas dou pain de soile, 
S'il fust au siecle, ne des cholz 
Qui or depart canele et cloz 
Et susce telz haus laituaires. 
S'il fust au siecle, n'eüst gaires 
Des pois au lart, non a la sauge. 
Par fin corrouz certes sau ge 
Souventes fois de ma matere, 
Car, par la foy que doy saint Pere, 
Toz va li siecles a envers. 
Peu voy mais moingnes ne convers, 
S'il a la main ou apuier, 
Qu'il soit mie wi ce qu'il fu ier. 
Tressaillir vielt chascuns son ombre. 
Ce noz deçoit, ce noz encombre, 
Ce noz barate et desconfit. 
Le patremoingne au crucefit 
Et moigne et clerc communement 
Despendons mais trop largement. 
Noz lassez d'ames lapidonz 
Quant les bienz Dieu dilapidonz 
Et aloonz en fol usage, 
En musardie et en outrage. 
Par verité dire porroye : 
« D'autrui cuirien large coroye. » 
Qui raison vielt bien esgarder, 
Noz clers convient mout mielz garder 
De faire outrage que les lais. 
D'autrui aumosnes, d'autrui lais 
Sont tout li bien que noz avonz. 
Se regarder bien i savonz, 
Nos viandes sont mout enfermes, 
Car mout i a et pleurs et larmes. 
Saichent li viel, saichent li josne : 
Et haut et bas vivons d'ausmone. 
S'a Dieu pour cialz sanz nul sejor 
Ne deprïonz et nuit et jor 
De cui aumosnes noz vivommes, 
Pain de douleur certes mainjommes 
Et perdu sonz sanz recouvrier. 
Li foueron, li manouvrier, 
Li parmentier et li sueur 
Noz paissent touz de leur sueur. 
Le bien gaaignent a leurs bras 
Dont noz faisonz nos granz degras. 
De lor traval, de lor torment 
Mainjonz le pain de blanc forment. 
Las sont et mat et acoisié, 
Et nos sons dru et envoisié. 
Ce nos devroit auques tenser 
S'orguiex nos i laissoit penser, 
Mais orguez si tost nos desvoie 
Peu voi nului qui goute i voie. 
Mieuz nos venroit mengier chardonz 
Qu'oues, poulez, luz ne gardons 
Se mout tres bien nes deservons 
Et humlement Dieu ne servons. 
D'aumosnes sont, d'aumosnes muevent 
Les grans rentes qui noz apluevent. 
Se noz outrages en faisonz 
C'est et pechiez et desraisonz. 
Qui vit d'autrui pechiez laver, 
Se sages est, il fait l'aver. 
Avers n'est pas, ainçois est sages 
Qui se garde de faire outrages. 
De paradis gulositez 
Mainz hommes a deseritez. 
A gloutoier cil qui trop pense, 
Aucune foiz, quant se porpense, 
S'il en lui a point de scïence, 
Mate et triste a la conscïence. 
Meesmement a homme d'ordre 
Doit conscïence mout remordre 
S'adez de son chaitif boel 
Fait son signeur et son joel. 
C'est uns joiaus qui trop aloue. 
Pieç'a c'on dit bialz ventres joue 
Plus que ne fait bele cotele. 
Bien est cielz soz et sote cele 
Et chascun jor en grant painne entre 
Qui trop sougis est a son ventre. 
Nus ne porroit ventre assevir, 
Nus ne porroit ventre chevir, 
Car toz tanz rest a commencier. 
Gloz ventres vielt adez tencier 
S'ausi farsis n'est com andoille. 
Aprés le dur revielt le doille. 
Gloz ventres vielt de tout avoir. 
As pluiseurs tolt cors et avoir. 
En ventre a tant gulosité 
Qu'outrage et superfluïté 
Vorroit adez et jor et nuit. 
N'est nus preudom cui il n'anuit. 
Voirs est qu'il embelist la face, 
Mais la biauté de l'ame esface. 
Cil, ce noz dit li bons Grigoires, 
Qui des maingiers et des bons boires 
Est et enfruns et curïeus 
Volentiers est luxurïeus. 
Ventres trop plains les rainz esprent, 
Autre gaaigne nus n'i prent. 
Ventres trop plain les rains alume ; 
C'est sa maniere et sa coustume. 
Qui ventre croit, par Nostre Dame, 
Il pert souvent sen cors et s'ame. 
Ja ventres n'iert tant entassez 
Qu'il veille dire : « J'ai assez. » 
Ambroises dit, li clers vassaus, 
Toute mesure, toz vaissaus 
Plains est de sa droite mesure, 
Mais ventres si se desmesure 
Que la ou crieve pres par mi 
Et la ou dit : « Aimmi ! aimmi ! 
Tant ai maingié ja creverai, » 
Ne vielt il dire : « Assez en ai. » 
Gloutoier vieut adés li glous 
Et geter eubes et sanglouz. 
Non a geün, mais endementres 
Que si farsiz est li glouz ventres 
Por peu ne li part la couenne, 
Dist il : « Mout est geüne bonne. » 
Quant tendanz est comme tabours, 
Lors dist que mout bons est labours 
Et que mout fait bon traveillier, 
Bon geüner et bon veillier. 
Sainz Jeroimmes, qui telz genz chose. 
Tient abstinence a haute chose. 
Aprés redit isnelement 
Qu'assez souvent legierement 
Ventres bien plains despute et tence 
Et de jeüne et d'apstinence. 
Aprés dit il : « Senz pas n'aguise 
Ventres trop cras, ains l'amenuise. » 
Sainz Augustinz, qui assez sot, 
Ventre trop cras retient a sot 
Et dit que mout vaut abstinence. 
Mais aprés est telz sa sentence 
Qu'il dit que saichent viel et josne 
Mielz que jeüne vaut aumosne. 
Sanz aumosne vaut ele peu ; 
C'est lampe sanz oile et sanz feu. 
Ysidres redit, ce me samble, 
Que le dyable bien resamble 
Cil qui jeüne et bien ne fait. 
Cil ne sont mie tout parfait 
Qui toute jor jeünant vont 
S'aumosne et bien delez ne font. 
Et sainz Gregoires, douce bouche, 
Dit en un lieu ou de ce touche 
S'aucuns pour espargnier jeüne, 
Il pert bien toute sa geüne. 
Se ce qu'a sa bouche soustrait 
Par avarice arriere trait 
Et pour une autre fois l'espargne, 
N'est pas jeüne, mais espargne. 
Ceste jeüne est trop avere. 
Ne l'en seit gre Diex ne sa mere. 
Quant en la bouche dou povre entre 
Ce que li riches a son ventre 
Tolt et soustrait quant il jeüne, 
Lors plaist a Dieu cele geüne. 
Nule jeüne n'est parfite 
S'ele d'aumosne n'est confite. 
Cele jeüne a Dieu mout plaist 
Qui le povre saole et paist. 
Amer les povres mout devons, 
Car noz en auz Dieu recevons : 
Ce sont li menbre Jhesu Crist. 
Sainz Grigoires, li bonz clers, dit 
Qu'on nes doit pas tant seulement 
Semonre et prïer belement, 
Mais qui de Dieu servir s'esforce 
En son ostel les traie afforce 
Com Jhesu Crist fist Cleophas. 
Tu, riches hom, qui l'estoffe as 
Dont povres genz puez estoffer, 
Pense pour Dieu de cleopher. 
Dieu herbrega, tu le herberges 
Quant mez le povre en tes herberges. 
Si m'aït Diex et sainz Cristofez, 
Se tu ici le povre estofes, 
De paradys t'estofera 
Et devant Dieu t'ame offerra. 
Se tu bien fais a povre gent, 
Plus biau service ne plus gent 
Ne qui a Dieu doye plus plaire, 
Ce dit Jeroimmes, ne puez faire. 
Cil trop sont dur, qui que il soient, 
Qui des povres, quant il les voient, 
N'ont en leurs cuers compaissïon. 
Il sueffrent tant de paissïon, 
De povreté et de mesaise 
Nus qui Dieu dout n'iert ja aaise 
Tant com les voie a tel misere. 
Mais pluiseur sont de tel matere 
N'en ont pitié ne tant ne quant, 
Ainz les lairoient li auquant 
A leurs portes deus jors maillier, 
Morir de faim et baaillier 
Qu'il lor donnaissent un pastel. 
Contre Dieu ferment leur chastel 
Et leurs portes tuit li gringneur. 
Ces granz dames, cil grant seigneur, 
Qui tout le bien ont a soushait, 
Oublïent Dieu tout entresait. 
Toz leurs tanz usent en devices, 
En ors pechiez et en ors vices, 
En bien maingier et en bien boire, 
En demener feste et baudoyre. 
Des povres genz ne leur souvient, 
Mais uns termes aproche et vient 
Qui lor fera finer leur festes, 
Grater leur temples et leur testes. 
Et pour ce dit la letre et crie : 
« Vous, vos qui menez lie vie, 
Doutez, doutez la triste mort ! » 
Ceste auctoritez qui si mort 
Riches genz doit mout esmaier. 
Pour les Dieu povres rapaier, 
Redit aprés l'auctoritez, 
Li ladres qui em povretez 
Usa sa vie et en tristrece 
Parvint a la lie leece 
De la grant joie pardurable. 
Une parole espoentable 
Dit l'Euvangile et Diex dou riche : 
Sainte Euvangile noz affice 
C'unz chamoz ainz seroit passez 
Par mi un treu d'aguille assez 
C'unz richez hom entrez ou regne 
Ou vit li roys des rois et regne. 
Gardent li riche qu'il feront : 
Em paradys ja n'enteront 
Se tout avant ne s'agrailoient. 
Bien weil li gros et li graile oient 
Qu'a Dieu par a si roiste voie 
Nus riches hons ne s'i avoie. 
Vers le ciel a si roiste adresce 
Li riches chiet quant s'i adresce. 
N'i puet monter, tant sont pesant 
Si march d'argent et si besant. 
Au ciel ne monte pesantume, 
Mais en enfer li pesanz tume. 
Deseur cest mot n'est nus remedes 
Fors un tout seul que nos dit Bedes, 
Qui seur cest texte fait la glose. 
Bedes nos dist que celle chose 
Qui est as hommes impossible 
Legiere a Dieu est et possible. 
Se li chamox met jus s'estrume, 
Sa grant boce, sa pesantume, 
Par mi l'aguille puet passer. 
Se li riches lait l'amasser, 
Laist les richesces, les devices, 
Les granz pechiez et les granz vices, 
Ausi con Zacheüs jadis, 
Bien puet entrer en paradis. 
Ou ciel n'entre boçuz ne tors, 
Outrages ne pechiez ne tors. 
Boçuz et torz deviengne droiz, 
Lors entrera, car il est droiz. 
Boçu et tort et contrefait 
Sont li riche homme tout a fait. 
As povres genz font tant de tort 
Qu'a Dieu sunt tout boçu et tort. 
De l'autrui ont tant enchargié, 
Si sont boçu, si sont chargié 
Monter ne pueent le haut mont, 
La ou Diex est lassus amont. 
Qui vielt entrer em paradys, 
Ausi com Zacheüz jadis, 
Quanqu'a d'autrui largement rende, 
Le tenement alout et vende 
Et doinst pour Dieu as povres genz. 
Lors ert si graillez et si genz, 
Si biaus, si blanz et si polis 
Qu'il s'en ira trestoz floriz 
Devant la face au roy de gloire. 
Fi ! fi ! la keue d'une poire 
Ne vaut toute richece humainne. 
Fi ! laissonz la char. Ele mainne 
Touz cialz qui l'aimment en enfer. 
Fi ! fi ! com iert viex qui pour fer 
Et pour arain sera perdus. 
Fi ! com remez es mous erdus 
Ert li chaitis qui pour avoir 
La mort d'enfer vorra avoir. 
Qui riches est povres deviengne 
Ainz, qu'a la porte dou ciel viengne. 
Ne puet entrer dedenz la porte 
Qui de l'autrui nule rien porte 
Et le sien propre ne depart 
Si qu'en ait Diex la milleur part. 
Qui paradys quiert de bon cuer, 
Saiches qu'il est a si chier fuer 
Que tu dedenz ja n'enterras 
Se ne donnes quanqu'en terre as. 
C'est la tres chiere margarite 
Qui tant par est bele et eslite, 
Ce noz dit l'Euvangile et conte, 
Qu'el siecle n'a ne roy ne conte 
Qui esligier la puist n'avoir 
Se lui ne donne et son avoir. 
Ele par est tant precïeuse, 
Tant efficax, tant vertueuse 
Que nus ne la puet comparer 
Ne li estuet mout comparer. 
Le cuer, le cors, l'ame et l'avoir 
Convient donner pour li avoir. 
Ceste pierre, c'est paradys. 
A un, a deus, a nuef, a dys 
Crie l'a Diex a povre gent ; 
A ciaus qui ont l'or et l'argent 
Est a mil mars et a mil mile. 
Sache li riches, par saint Gile, 
Ja pour grant nombre ne l'ara. 
Tant amasser ja ne sara 
Vendre et doner ne li conviengne 
Ainçois qu'il l'ait ne qu'il i viengne. 
Bonz povres l'a a si bon fuer 
Diex ne li quiert fors que bon cuer, 
Et au riche si haut mis l'a 
Tout li demande quanqu'il a. 
Zacheo, ce n'est pas doutance, 
Cousta demie sa substance ; 
L'autre partie tout sanz doute, 
Qu'ot mal aquise, rendi toute. 
Sainz Pierres l'eut pour sa viez roys. 
Tout paradys vaut bonne fois, 
Mais toz li monz sanz bonne foi 
Valoir n i puet ne ce ne coy. 
Tant as, tant vaus, tex est li pris. 
La mere Dieu, qui dou pourpris 
De paradys serre est et clez, 
Par sa douceur noz face tez 
Haïr puissonz quanqu'a en terre 
Pour le regne dou ciel conquerre. 
Paradys truevent a bon fuer 
Cil qui la servent de bon cuer. 
De li servir soyonz engrant 
Et clerc et lai, petit et grant, 
Tant que s'aïe avoir puissonz. 
Bien est buisoz, bien est buissonz 
Et au dyable bien s'abuisse 
Qui ne la quiert tant qu'il la truise 
De lui aidier au besoing preste. 
L'amor de Dieu mout tost conqueste 
Et paradys mout tost desert 
Qui netement sa mere sert. 
Pour li servir plus netement, 
Pensonz de vivre chastement : 
Laissonz vilté, laissonz ordure, 
Laissonz pechié, laissonz luxure. 
Que qu'en josnece fait aionz, 
D'or en avant noz rapaionz 
A Dieu et a sa douce mere. 
Luxure a l'ame est mout amere. 
Se Diex m'aït et Nostre Dame, 
A preudomme et a preudefamme 
Toute luxure doit desplaire 
Et chasteés seoir et plaire. 
Li bons clers dit, Cesarïus, 
De chasteé nez est li us, 
Et puis aprés, bien l'en creés, 
Dist il que longue chasteez 
Virginité ensiut de pres. 
Ysodorus redist aprés 
Que mout fait cil grant vasselage 
Qui chastez est en josne aage. 
N'est pas grans los ne grans proece 
D'estre chastez en grant viellece. 
Mout par est preuz qui chasteé 
Aimme et aüse en josne aé. 
Quant chasteez josnece flaire, 
Plus plaisamment doit a Dieu plaire, 
Et si fait ele, n'est pas doute, 
Que chasteez qui crolle toute 
Et qui trop flaire la viellume. 
En tel pechié qui s'acoustume, 
Ja tant n'ara lonc tanz pechié 
Que guerpir veille le pechié 
Devant que li pechiez sa laisse 
Ront et depiece, se le laisse 
Comme celui qui le pooir 
Tout a perdu, non le voloir. 
Bien est cielz plainz de dolenté 
Qui pooir pert, non volenté. 
Bon flair ne rent cil a nului 
Cui pechiez lait, ne mie il lui. 
Viellece tant les pluiseurs seche 
Sechié sont plus que seche seche, 
Et se par sont tant entechié 
Laissier ne vellent le pechié. 
Seur auz devroit bien Nostre Sire 
Moustrer son mautalent et s'ire 
Ne ja nes devroit recevoir. 
Or n'ai pas dit ne bien ne voir. 
Bien est mestiers a noz trestoz 
Qu'il soit piteuz et qu'il soit douz. 
Si est il plus que ne sai dire. 
Tant est piteuz li tres doz Sire, 
Quant li lerres as forches pent, 
S'en son corage se repent 
Et merci crie de bon cuer, 
Nel jete pas li doz Diex puer. 
Diex, ce noz dit Sainte Escriture, 
Misericors est par nature 
Et pluiseurs sauve par franchise 
Qui sauver ne puet par justice. 
Desesperer ne se doit nus. 
Johanes dit, Crisotomus, 
En quel article, en quelconque eure 
Que pechieres gemist et pleure, 
Li doz Diex a de lui merci. 
Pechiez nului n'a tant noirci, 
S'il s'en repent et merci crie, 
Que li doz Diex le refust mie. 
Mais il est voirs que qui Dieu sert 
En sa josnesce, qu'il desert 
Plus grant coronne qu'en viellece. 
Qui chasteé garde en josnece, 
Li tres doz rois de paradys 
A quatre doubles, voire a dis, 
L'en donne et rent plus grant loier 
Que le viellart qui ou fouier 
Siet toute jor pour lui toster. 
Tuit cil qui se pueent oster 
En leur josnece et departir 
De luxure sont vrai martyr 
Et devant Dieu s'en vont tout blanc. 
Tout sanz effusïon de sanc, 
De martyre sont trois manieres 
Qui ou ciel portent grans banieres. 
La letre dit, bien le puis dire, 
Q'une maniere de martyre 
Est abstinence en abundance, 
Et cil martirs est sanz doutance 
Qui larges est en sa povrece. 
Cil qui chastes est en josnece 
Vrais martyrs est sanz nule faille, 
Car mout i a luite et bataille. 
Haute chose est de chasteé 
Et mout i a de neteé 
Selonc le cors et selonc l'ame. 
La mere Dieu, la douce dame, 
Degouter daint de sa mamele, 
Qui tant est sainte et tant est bele, 
Tele rousee et tele goute 
Qu'en noz luxure estaingne toute. 
Chascunz de lui luxure abbate 
Ainz que viellece le debate. 
Chascuns de mal faire recroye 
Ainz que de lui chaie la croye. 
Robe nouvele et encreée 
Plus est proisie et plus amee 
Que n'est la vielle, la remese 
Qui toute est viez et toute esrese. 
Donnons noz a Nostre Seingneur 
Queque noz sonz en plainne fleur. 
Queque noz sommez encreé, 
A la dame de neteé 
Noz otroionz de net corage 
Et, s'aucunz est de grant aage 
Et escousse a toute sa croie, 
Gart que pour ce ne se recroye, 
Mais tout son cuer et toute s'ame 
Otroit et doinst a Nostre Dame. 
Ele est tant douce et de doz cuer 
Josne ne viel ne jete puer. 
Soit clers, soit lais, moingnez ou nonne, 
Ou vingne a vespre ou viengne a nonne, 
Gart ja pour ce ne se recroye. 
Sainte Euvangile bien en croye 
En quelconque eure qu'a Dieu viengne, 
Se de bon cuer oevre en sa vingne, 
Ne puet faillir au denier qu'ont 
Ou li premier ou li secont. 
Et nepourquant en la Dieu vingne 
Plus tost que chascunz puet si vingne, 
Car on puet bien trop delaier. 
La mors noz doit mout esmaier, 
Qui as pluiseurs se fait sentir 
Ainz qu'il se puissent repentir 
Ne tentir nes un tout seul mot. 
Saiche pour voir, saiche qui m'ot 
Fauz est qui a bien faire atent 
Tant que la mors son arc destent. 
Dieu est li tanz, ne mie nostres, 
Ce dit sainz Jakes li apostres. 
Nostre vie, nostre lumiere 
N'est fors que bruïne et fumiere. 
Salemons dit qui penseroit 
A sa fin ja ne pecheroit, 
Et sainz Polz dit, li veritables, 
Vainz est cis siecles et instables 
Et con fumiere va et fuit. 
Jor et nuit sonz em peril tuit, 
Ce noz redit Basilïus. 
Mais dou musart est telz li us 
Qu'il ne doute devant qu'il prent. 
Certes la mors bien noz aprent, 
Josnes et vielz, que devonz faire. 
Metonz conseil en nostre affaire 
Ainz que la mors vers noz apoingne 
Ne de son glaive au cuer noz poingne. 
Laissonz le siecle, a Dieu alonz, 
Tornonz luxure les talons. 
Il en est tanz pieç'a passez. 
De noz chaitis i a assez 
Qui trop i sommes emboé. 
Ne laissonz pas l'arce Noé 
Pour demourer seur la charoingne. 
Trop i arommes de vergoingne 
S'autel faisonz com li corbiauz. 
Qui pour les dames as cors biaus 
Laist Jhesu Crist, qui est nostre arche, 
Demourez est en fole marche. 
Bien i puet faire tel marchié 
Dont l'ame ara le col charchié. 
Descharchonz noz de tel charchant. 
Qui de tel char se va charchant, 
Je l'en lo bien a descharchier. 
Trop sont morsel de tel char chier. 
Qui l'ame pert, qui tant est fine, 
Pour tel joie, qui si tost fine 
Et dont si poignanz est la finz, 
Il est musars et buisnars finz. 
A haïr fait joie toz dis 
Qui tant coste de venredis, 
De sautiers et de patrenostres. 
Pour ce commande li apostres 
Que fuionz fornicasïon. 
En tel a mout religïon 
Cui mout tost est levez li pouz. 
Fuïr devonz, ce dit sainz Pouz. 
Tost est cheüz par verité 
Qui ne fuit l'oportunité. 
La lettre dit que durement 
Vers toz vices communement 
Noz devonz combatre et desfendre. 
Mais nus ne doit cestui atendre : 
A cestui fait mal batillier, 
Car pluiseurs seit si catillier 
Ne sevent mot, se sont cheü. 
Aucune fois est mescheü 
Aucun preudomme par l'atendre. 
Gart bien sa char cil qui l'a tendre. 
Mielz vaut garder de l'encheïr 
Qu'aprez lonc tanz espeneïr. 
Fauz est qui pour joie si brieve 
Son las de cors travaille et grieve 
Et pour deduit qui si peu dure 
Fort peneance et longue endure. 
Ostons le feu de noz estoupes. 
En iaue sont trop froides soupes. 
Dure vie a et demalaire 
Cil qui boit iaue et qui vest haire. 
Cui ne refraint, qui ne refroide 
Peürs de haire et d'eaue froide, 
Peürs de Dieu et de sa mere 
Se face assez en l'eaue clere 
Et des soupes et des mïetes, 
Car tel mal welent tex dïetes. 
Fauz est qui pour deduit si cort 
L'eaue et la haire trait a cort. 
Fuionz, por Dieu, fuionz luxure. 
Tant est plainne de grant ordure 
Trop li convient longue buee, 
Mais chasteez est si buee 
Et si blanche, par saint Souplis, 
Qui aube en puet faire ou souplis 
Chanter puet messe haute et clere 
Devant Dieu et devant sa mere. 
Qui de luxure est revestus, 
Chose qu'il die deus festus 
Ne prise Diex ne tout si saint. 
Par force estuet que soient çaint 
Nostre nombril de chasteé 
Se la dame de nesteé 
Et de touz biens volommes plaire. 
Buer fu cil nez qui porra faire 
Chose qui bien li plaise et siece. 
Luxure m'a tenu tel piece 
De lire sui toz las, par m'ame, 
Et quant venus sui lez la dame 
Qui roÿne est de chasteé 
Et ou tant a de neteé 
Que Dieu porta dedenz son sain, 
J'i truis l'air si doz et si sain 
Q'un peu m'i plaist a demourer 
Pour sa sainte odour odorer. 
Mes las de chiez, qui mout se dieut, 
Ci reposer un peu se vielt. 
Je croi n'arai gaires esté 
Delez la blanche fleur d'esté, 
Delez la precïeuse rose 
Ou Diex meïsmes se repose, 
Quant recrïee iert ma cervele. 
Tout mal assomme et escervele 
Et tout diable evanuïst 
La sainte oudeurs qui de li ist. 
Vie et santez de li nous vient. 
De vos amez s'il vos souvient, 
Oudourez la sanz nul delai 
De cuer et d'ame, clerc et lai. 
La sainte oudeurs de Nostre Dame 
Saoule toute et refait l'ame. 
Qui s'oudeur vielt bien odourer 
Gesir ne puet ne demourer 
En nule ordure, bien le sache, 
Car Nostre Dame luez l'en sache. 
A ses sainz piez ici m'aclin, 
Ici l'aour, ici l'enclin, 
Ici fas point et pelagrafe, 
Ici rapointier veil mon graffe. 
Se point vos a, ne vos griet point : 
Ausi tost moy com autrui point. 
Mon chief m'a tout resvertué 
Cele qui a enfer tüé, 
Et rapointiez est ja mes graffes, 
Non pas por truffes ne pour baffes 
Que j'embriever veille n'escrire 
Pour esciter la gent a rire, 
Et nepourquant souvent avient 
Qu'en bouche saut telz moz et vient, 
Tel chiflerie et tel risee, 
S'entendue est et bien glousee, 
Ou assez a, par verité, 
Grant sens et grant moralité. 
S'a la fois get par aventure 
Entre deuz vers une meüre, 
Ce ne rest mie grans outrages. 
Je ne sui mie si tres sages 
Qu'a la foïe je ne redie 
Aucune chose dont on rie. 
Je ne di pas tout adez senz, 
Non fait l'archevesques de Senz. 
Ici mon graffe repenrai, 
Seur nos lettrés m'en revenrai, 
Ou mout a certes a redire. 
Puis que la vient, durement dire 
Veil mielz sour noz que sour les lais. 
Assez ont mal, pour ce les lais. 
Ferir ne poindre nez endur, 
Et d'autre part il sont si dur 
Tost briseroye, espoir, mon graffe 
Se j'en poingnoie un pelagraffe. 
Diex les consaut, mout grant mestier 
Ont a toz ceaus de no mestier. 
Assez sont tristre, mat et mest ; 
Por ce d'aus poindre rienz ne m'est. 
Ne clerc ne lai n'ai je trop point. 
Nou di pour ce que m'en dout point 
Encor n'ai dit se raison non. 
Nului n'acus, nului ne nom, 
Ainz fier seur la communité, 
Et qui pour dire verité 
Haïr me vielt, je l'en di : « Trut ! 
Qui a toz plaist, et a toz put. » 
Qui se corrouce or se deschaut, 
Et je sui cil qui il n'en chaut. 
Se je di voir, je ne ment mie. 
Il n'a denree ne demie 
De senz en homme qui s'aïre 
De verité quant il l'oit dire. 
Voirs n'est sougis a A n'a B, 
Voirs n'espergne vesque n'abé, 
Voirs dit au symple et dit au fier : 
« Gart, gart, gart, gart ! Je fier, je fier ! » 
Et cui il fiert sour la caboce 
Mete i dou lart, s'il i a boce, 
Ou de la fuelle dou plantain. 
S'il estoit ore fiex m'antain, 
Ne l'en puis je faire autre droit : 
Voirs n'espergne ne tort ne droit. 
Cui veritez argue et point, 
Se sages est, mete s'a point. 
Cui veritez point et reprent, 
Bien est buisnars s'a moy s'en prent. 
Nului ne doute veritez. 
Vers moy n'en soit nus escitez 
Pour rien qu'en cest livre aie dite. 
Foi que je doi Sainte Esperite 
Et foi que doy la bele dame, 
La merci Dieu, ne has nule ame. 
De ce seit Diex ma conscïence : 
Encor soit povre ma scïence 
Et seur moy ait mout a redire, 
Bien vorroye tel chose dire 
Dont clers ou lais se refrainsist 
Ançois que l'ame s'en plainsist. 
Aucun en voy ou a a dire 
Tant que Dieu pert et s'ame adire 
Pour un peu d'aise transitoyre. 
Noz clerc, noz moingne, noz provoire, 
Plus cler veoir devonz dez lais. 
Et, s'a voir dire bien m'eslais, 
Se ne vivons honnestement, 
Assez jugié plus durement 
Et plus dampné d'auz ensserommes. 
Apertement le bien veommes, 
Mais il ne sevent ne ne voyent 
Se li lettré ne les avoient. 
Noz ne finons de desvoier 
Et auz volommes avoyer. 
Tuit sommes sot, se Diex me voye ! 
Noz leur moustrons la nete voie 
Et noz, maleüreuz, alons 
Par mi le tai dusqu'as talonz. 
Pluiseur de ce sont coustumier : 
Jor et nuit vont par le fumier, 
Et as autres mostrent la voie 
Qui devant Dieu mainne et avoie. 
Noz sonz tout sot, bien le sachonz. 
D'aler a Dieu les desachonz 
Et noz aler n'i volonz pas, 
Ainz demourommes ou mau pas. 
Noz les rouvommes jeüner 
Et les Dieu povres aüner 
Por eschaufer et pour apaistre, 
Et noz, por ce que sommes paistre, 
Volonz assez boire et maingier, 
Povres genz batre et laidengier. 
Mout petit Diex noz doit amer. 
En Aubigois ou outre mer 
Chaschonz les genz par estevoir, 
Et noz ne noz volonz mouvoir. 
Noz leur rouvonz qu'il soient chaste, 
Sousfrir pour Dieu et painne et laste, 
Et noz sommes luxurïeus 
Et d'avoir aises curïeus. 
Li mireoirs devommes estre 
As laies genz et clerc et prestre, 
Mais tant est noirs et tant tachiez 
Nos mireours, bien le sachiez, 
Petit se truevent ou mirer. 
Souvent devommes souspirer 
Se bien pensonz a nostre affaire. 
Se noz rouvommes le bien faire, 
Il est bien drois que le façonz. 
No mireoir trop esfaçonz 
Et trop empire nostre affaires 
S'avec le dire n'est li faires. 
Diex fist avant et dist aprés. 
Penssonz de noz, car mout est prez 
La mors - plus que noz ne penssonz. 
De pechié faire noz tensonz. 
De l'espeneïr ne savommes 
S'espace et tanz et liu arommes : 
Mout ont esté n'en orent point. 
La mors akeurt, la mors apoint 
Assez plus tost noz n'esperonz. 
Ele a si trenchanz esperonz 
Par tout le monde point et broche ; 
Toz les pluiseurs fiert de sa broche 
En traïson par mi le cuer. 
L'amor dou monde jetonz puer. 
Ele est tant wide, vainne et fausse 
Qu'a la fin triche, ment et fausse. 
Jetonz la puer, n'en aionz cure. 
Noz savonz bien par l'Escriture 
Que nus ne puet pour nul avoir 
Dieu et le monde ensamble avoir : 
Le quel que soit laissier convient. 
Se de la mort point nos souvient 
Et point a Dieu volommes tendre, 
Il noz estuet nostre veu rendre. 
Voé avommes chasteé 
Et continence et neteé. 
Se noz a Dieu de ce mentonz, 
Ou tai d'enfer jusqu'as mentonz 
Plongié seronz et entaié, 
Rungié de vers et deplaié. 
Nos promessez a Dieu rendonz 
Et metonz painne et entendonz 
A lui servir, a lui proyer 
Et a noz ames netoyer, 
Qui en pechié sont toutes taintes 
Et enviesiez et estaintes. 
Jetonz tout puer nostre viez oevre. 
Comme serpenz, comme culuevre, 
Qui sa viez roiffe jete fors, 
Renjonissons ammes et cors. 
Par penitance qui escraffe 
Sen viez pechié, sa viez escraffe, 
Il s'enjonist et renouvele 
Et si fait s'ame blanche et bele. 
Nos las chaitif, nos las mesfait, 
Faisons autel com l'aigle fait. 
Quant l'aigle entent et aperçoit 
Qu'apesantist et que peu voit 
Et que viellesce si li courbe 
Le bec qu'a mengier li destourbe, 
Une fontainne d'iaue vive 
Quiert et porchace et tant s'avive 
Qu'en l'air s'en vole si tres haut 
Qu'en l'ardure dou solail chaut 
Ses pennes art, bruïst ses iex, 
Qu'esbloez a, couverz et vieuz. 
Aprés se laist a quel que painne 
Chaoir en la clere fontainne. 
La laist ses eles et sa plume, 
Sa veillesce, sa pesantume. 
A une pierre si grant piece 
Hurte son bec tout le despiece. 
En tel guise se renouvele 
Et devient gente, josne et bele. 
Seigneur, autel devons nos faire : 
A la clarté qui tout esclaire - 
C'est Jhesu Cris, li vrais soulaus, 
Qui tant est clers, ardanz et chauz - 
Par pensee voler devommes. 
Si pres de lui souvent voulommes, 
Nos iex couvers nos esclairra 
Et noz pechiez touz bruïra 
Et lavera de toute widive, 
De touz mesfaiz en iaue vive, 
C'est en vraie confessïon. 
Por Dieu, par grant contrictïon 
En tel baing nos baingnons souvent. 
Renouvelons nostre jouvent 
Ausi con l'aigle en la fontainne 
Et puis aprés metons grant painne 
A peçoier nostre bec courbe, 
Qui nos grieve, qui nos destourbe 
A recevoir le pain de vie 
Qui l'ame paist et assasie. 
Cist bes qui nous va destorbant, 
Ce sont menchoingnes qui corbant 
Nous vont la bouche soir et main. 
Assez avommes plus a main 
Gas et mençoingnes et nouveles 
Que set saumes ne misereles. 
Qui tel bec a, n'en doutez mie, 
Ne doit gouster de pain de vie. 
Qui tel bec a souvent le fiere 
A Dieu, qui est la piere angliere. 
Lors brisera et charra lués, 
Biaus revenra et fres et nués. 
Mout doit tenir nete sa bouche 
Cielz qui a Dieu souvent l'atouche. 
Qui vielt a Dieu son bec froter 
Ne doit mentir, ne doit roter, 
Ainz doit le bien et le voir dire, 
Souvent ourer et souvent lire. 
Qui jour et nuit vielt adez estre 
Avec le haut Signour celestre, 
Gregoires dit, li tres grans sire, 
Qu'il doit souvent ourer et lire. 
Qui de bon cuer eure et versseille 
A Dieu parolle, a Dieu conseille, 
Et quant lisonz tout a estrouz, 
Saichiez que Diex parole a nous. 
Pour ce fait il bon demourer 
Et en leçon et en ourer. 
Em paradys fait cil son lit 
Qui souvent eure et souvent lit, 
Quar Diex, a cui souvent parole, 
Tost le retrait d'ouvrainne fole 
Et si l'atire et si l'afaite 
Luez la viez roiffe li a traite 
Et si le fait baignier souvent 
En la fontainne de jouvent. 
La redevient l'ame nouvele 
Et con aigle se renouvele. 
Confessïons, quant ele est pure, 
C'est la fontainne qui espure, 
Qui tout escure et tout esleve 
Quanque pechiez soille et debeve. 
Se de tele eaue nous lavons, 
Tenons bien Dieu, quar nos l'avons. 
Pour Dieu, signeur, alons souvent 
A la fontainne de jouvent. 
C'est la vive eaue clere et bele 
Qui renjonist et renouvele 
Et netoie l'ame et le cors 
Et le viez homme en sache fors. 
Nous qui souvent pechié avommes 
Et em pechié enviesi sommes, 
Alonz par grant contrictïon 
Au saint baing de confessïon 
Pour nos ames rengenerer 
Et netoier et esmerer. 
La grace Dieu mout tost est sourse 
A ciaus qui hantent tele sourse. 
Qui de tel sourse est bien moilliez 
Dou viés home est tous despoilliez. 
Qui renjosnir vielt, c'est la somme, 
La lettre dit que le viez homme 
Despoillier doit et desvestir 
Et puis de Dieu se doit vestir. 
Li viés um, ce sont li pechié, 
Dont tuit sont viez et entechié, 
Dont li cors a la pesantume, 
La lasse d'ame la viellume. 
De ses pechiez qui se desvest 
De Jhesu Crist s'aourne et vest. 
Et qui de Dieu est aournez 
Si richement est atornez, 
Si bien armez, si bien vestus 
Ne puet prisier deus viez festus 
Peril ne chose qui aviengne. 
Quant la mors vielt venir, si viengne. 
Ne doit la mort douter un chol, 
Ançois doit dire avec saint Pol : 
« Morir desir, quar je veil estre 
Lassus avec le roy celestre. » 
Qui souvent n'ante la fontainne 
Qui tant est nete et tant est sainne, 
Se Diex m'aït et Nostre Dame, 
Il heit de mort sa lasse d'ame. 
Qui ses pechiez taist et repont, 
Salemons nos dit et espont, 
L'ire de Dieu quiert et pourchace, 
Et cil de Dieu aquiert la grace 
Qui son pechié dit et confesse 
Et en aprés a pechier cesse. 
S'aucuns se fait si bons qu'il die 
Et cuit que pechieres n'est mie, 
Sainte Escriture plainnement 
Et Diex meïsmes l'en desment. 
Sains Jehans dit se nos disommes 
Et quidonz que pechié n'avommes, 
Nous noz souduions a estrouz 
Et veritez n'est mie en nous. 
Augustins dit que Diex escuse 
Celui qui se dampne et accuse. 
Celui assaut Diex et recuevre 
Qui au prouvoire se descuevre - 
Non au provoire, mais a lui. 
Le provoire qui de nului 
Revele et dist confessïon 
Devroit on sanz dilacïon 
Couper la langue dont descuevre 
Ce que Diex escuse et recuevre. 
Ysidre dist en sa sentence 
Que lués qu'a dampner se commence 
Et a acuser li injustes, 
Tantost commence a estre justes. 
Basiles dist, se Diex me saut, 
Qu'a Dieu plus plaist et que mieuz vaut 
De grant pechié, de grant ordure 
Humle confessïons et pure 
Que de vie religïeuse 
Gloire seurfaite et orgueilleuse. 
Confessïons tele est et tante 
Ce qu'en trente anz ou en quarante 
Noircist pechiez, soille et ordoye 
En une eure cure et netoye. 
Qui en tel baing de cuer se baingne 
Dou mal de quoi pechiez mehaingne 
Mout tost termine et mout tost sue 
S'aprés le baing tres bien s'essue. 
Confessïons nous doit buer 
Et puis penitance essüer. 
Ces deus puceles, ces deus dames 
Sont lavandieres de nos ames. 
Penitance est si haute chose 
Que Diex meïsmes mout l'alose. 
En l'Euvangile sanz doutance 
Nous dit que façons penitance, 
Car li regnes dou ciel aproche. 
Vers le ciel point, vers le ciel broche 
Et au regne del ciel fait force 
Cil qui se haste et qui s'esforce 
D'espeneïr les grans pechiez 
Dont est maumis et entechiez. 
D'espeneïr soit chascuns chaus. 
Salemons dit que li tres haus 
Heit les enfers, les entechiés 
Qui s'endorment en leurs pechiés, 
Et merci a sanz demourance 
De çaus qui font leur penitance. 
Augustins dit, qui bien l'entent, 
Que cil et cele qui atent 
Sa penitance tant affaire 
Que viellece le brise et maire, 
Son pechié pas ne degerpist, 
Mais pechiez lui lait et despit. 
Grigoires dist tost absolue 
Est coupe tost reconneüe. 
Ailleurs dit il que penitance 
Qui a la mort naist et commence 
Est et doutanz et perilleuse. 
Haute chose est et glorïeuse 
De penitance, ce sachiez. 
Ele a mainz pecheürz sachiez 
Em paradys lassus amont. 
Assez nous vient mielz en cest mont 
Sousfrir un peu de penitance 
Qu'endurer la grant mesestance, 
La grant froidure et l'arssïon 
De l'infernal dampnatïon. 
Quequ'aionz fait ça en arriere, 
lssonz tost fors de la chariere. 
lssonz, issonz dou betumier, 
Laissons la boe et le fumier, 
Se nous metons au net chemin. 
Nous qui gardonz ou parchemin 
Devons les autres dotriner 
Et nos devons acheminer 
Au droit chemin et a l'adrece 
Qui l'ame a Dieu mainne et adrece. 
Laissonz pechié, laissonz wisdive ; 
Alonz souvent a l'iaue vive, 
A la fontainne de jouvent ; 
Et puis si nous gardonz dou vent 
Et dou soufflet de vainne gloire, 
Car, au tesmoing de saint Gregoire, 
Qui en apert vertus assamble 
Celui en siut, celui resamble 
Qui porre porte contre vent. 
Il avient certes mout souvent 
Que vaine gloire tolt et emble 
Au glorïeus quanqu'il assamble. 
Alonz le droit chemin, alonz, 
Traionz dou tai piez et talonz, 
Se noz metonz ou net sentier. 
Plus blanc que n'est fleurs d'aiglentier 
Et fleurs de lis devommes estre. 
Nous las de clerc, nous las de prestre, 
Qui jour et nuit Dieu manoions, 
Manoions nous tost, manoions 
De faire l'ame nete et monde. 
Laissonz, laissonz l'orguel dou monde, 
Les grans deduiz, les granz soulaz, 
Les granz aises, les granz degraz, 
Les granz destriers, les palefroiz. 
Contre terre pales et froiz 
La mort mout tost mis nos ara. 
Ja nus de nos mot n'en sara 
Se li ara lancié sen dart. 
Rois ne quens n'a tour n'estandart 
Qui contre mort le puist desfendre. 
C'est Durandars qui tout vieut fendre, 
Tout craventer et tout abatre : 
A li ne se puet nus combatre, 
A li ne puet nus escremir. 
Por ce la doit chascuns cremir. 
Cors contre mort n'a nul conseil. 
L'ame gardons, je le conseil. 
Toute la garde est ou bien faire. 
Esforçons noz de noz retraire 
De tout pechié, de toute ordure. 
Nos tanz s'en va tele aleüre 
Qu'a granz aunes enviellissonz. 
Issonz dou tai, issonz, issonz. 
Trop i avonz lonc tanz esté. 
Quant aprochommes de l'esté, 
Qui ses blanches fleurs noz envoie, 
Querre devons la bele voye 
Et fuïr le tai et la boe 
Qui l'ame soille et l'ame emboe. 
Que qu'aionz fait en no josnece, 
Quant aprochommes de viellece, 
Qui blanchir noz fait et florir, 
Bien devons au siecle morir, 
Lui et ses choses delaissier 
Et corre a Dieu et eslaissier. 
Puis que li hom florist defors, 
L'ame florir doit bien ou cors. 
Ces blanches fleurs, ce sont les chennes 
Et li blanc poil qu'aval les chennes 
Nouz met viellece la chenue. 
Cielz seur cui jete et seur cui rue 
Viellece ses fleurs et ses chennes 
Debatre doit souvent ses chennes 
S'il a talent de rechaner. 
Se josnesce noz fist vaner 
Nostre ferine et jeter puer, 
Viellece, qui tout seit par cuer, 
Moustrer nos doit par sa doctrine 
C'on ne doit pas vaner ferine, 
Mais buleter ou saacier. 
Viellece nous doit aacier 
Les denz de maingier et de mordre 
Quanqu'est contre Dieu et contre ordre. 
S'au sicle amer nous amordonz 
Et de ses dous morsiaus mordons, 
Tost i penronz tele amorsure 
Dont toz nous mordera mors sure. 
C'est mors d'enfer, qui l'ame mort 
Quant li cors sont porri et mort. 
Por ce s'i fait trop mal amordre : 
Si morsel sont malvais a mordre. 
Le siecle et sa douceur laissonz, 
Aprés Dieu tost noz eslaissonz. 
Qui bien s'i vielt droit eslaissier, 
Tout li convient pour lui laissier : 
Terres et fiez, peres et meres, 
Parenz, amis, sereurs et freres. 
Nous meïsmes estuet laissier, 
Et c'est a dire que plaissier 
Devons nos cuers et nostre affaire 
Pour le voloir Jhesu Crist faire. 
Pour Dieu se laisse et jete puer 
Cielz qui pour lui refraint son cuer 
Et jete puer l'aise dou monde 
Pour faire l'ame nete et monde. 
Tout doit laissier pour Dieu ensiurre 
Cielz qui le vielt tost aconsiurre. 
Qui son voloir et s'aise ensiut 
Dieu ne sa mere n'aconsiut. 
Pour ce nos dit Sainte Euvangile, 
S'ensiurre Dieu volonz sanz guille, 
Que les aisez dou cors laissonz, 
Les lasses d'ames encraissonz, 
Qui tant par sont pales et maigres. 
Laissonz le siecle, trop est aigres : 
Le cors apaist et l'ame affame, 
Le cors norrist et tue l'ame. 
Siecles ne pense fors dou cors. 
Fuions, fuionz, fuionz ent fors. 
Il en est tanz pieç'a passez. 
Tous veons mors et entassez 
Sus et jus par ces cimenteres 
Parens, amis, peres et meres. 
Il est bien drois d'enfance issons 
Et qu'a bien faire envillissonz 
Quant nos dras veons enmaler 
Pour chevauchier et pour aler 
Aprés cialz qui ja sont porri. 
De male eure fumes norri 
Et bien sons tuit tüé et mort 
Se nous ne pensons a la mort. 
Qui bien i vielt son cuer mirer 
Plaindre, gemir et souspirer 
Maintes foïez li convient. 
Fuionz ! fuionz ! car la mors vient. 
Mout nous siut prez, mout noz aproche, 
Mout tost apoint, mout tost abroche. 
N'en sarons mot, se nous ferra. 
Mors a noz toz mortel guerre a. 
Mors porte une misericorde 
Ou n'a point de misericorde. 
Si coutel sont si affilé 
Cui ele en fiert tout a filé. 
Mors a un glaive qui tout tue. 
Mors fait jouer a mosche mue 
Les mielz vaillanz, les mielz apris. 
Mors tel tornoi a nous a pris 
Ou il n'a point de raençon. 
Ja n i ara si braibençon 
Qui pris ne soit a ce tornoy. 
Tel peeur ai que touz tournoi 
Quant tournoier m'estuet a li. 
Tout ai le vis taint et pali 
Quant de son glaive me souvient. 
Quant voy qu'a son glaive convient 
Par estevoir que tuit muirons, 
Je ne pris mie deus suirons 
Toute la gloire de cest monde. 
Je ne voy dame, tant soit blonde, 
Ne chevalier, tant soit pigniés, 
Hardis ne preus, biaus n'aligniés, 
Qui en autant d'eure ne muire 
Com une vache met a muire. 
Tout englout mors, mainjue et pape. 
L'empereür et puis la pappe, 
Les rois, les dus et les duchoises 
Englout ausi com lus vendoises. 
Fi ! fi ! fi ! fi ! que vaut hautece ? 
Que vaut honneurs ? que vaut richece ? 
Que vaut au roy sa royautez ? 
A roÿne que vaut biautez ? 
Que vaut a homme ses avoirs ? 
Que vaut a clerc ses granz savoirs ? 
Que vaut deduis ? que vaut soulas ? 
Que vaut aise ? que vaut degras ? 
Que vaut bons maingiers ne bons boires ? 
Que vaut joie ? que vaut baudoires ? 
Que vaut gloire n'ouneurs terrestre 
Quant nus ne puet asseür estre ? 
Que vaut orgiuz ? que vaut cointise ? 
Pour quoi fait nus grant ademise, 
Beuban demainne ne dongier 
Quant lui convient l'ame vongier 
Ainçois c'on ait nez seglouti ? 
Por qu'a nus hom tant englouti 
D'orguel, de sourfait et d'outrage 
Qui ne se pense en son corage 
Que puant ver le mainjeront, 
Cervele et iex li suceront ? 
Que vaut, que vaut, que vaut orgiuz 
Quant nus deus doie, non plain piuz 
De mort ne puet avoir respit ? 
Certes, certes, en grant despit 
Doit avoir le monde et sa gloire 
Qui en lui a senz ne memoire. 
L'anemi bien tuit cil enossent 
Qui le siecle et sa gloire adossent. 
Siecles n'est preus, se Diex me saut, 
Car au besoing son ami faut. 
Siecles toz nous deçoit et guille. 
Siecles glaçanz est com anguille. 
Qui plus l'empoigne, plus li glace. 
Siecle glaçanz est come glace : 
A lui se fait mal apuier. 
Hui n'est mie cil qui fu ier ; 
Demain n'iert pas cil qui est hui. 
Ja l'apelai, mais or le hui. 
Huier le doit on et fuïr. 
A tous preudommes doit puïr. 
Bien est buisnarz qui s'i afie, 
Car en riant les siens conchie. 
Qui en lui a point d'escïent 
Dire en puet bien : « Nïent, nïent. » 
Et puis aprés : « Fi ! fi ! fi ! fi ! » 
Qui que s'i fit, point ne m'i fi. 
Tout ausi tost sont tout alé 
Cil qui boivent citoualé 
Com cil qui boivent la goudale : 
Tout en iromes en ceste ale. 
Tout nostre ami s'en sont alé ; 
Tout nostre drap sont enmalé 
Pour aprés auz tost chevauchier. 
Mors nos fera par tanz chauchier 
La froide terre sour les iex. 
Fi ! fi ! fi ! fi ! que vaut orgiuz 
Ne que vaut aise ne delis ? 
Qui demain ert ensevelis, 
Pour qu'a il wi le cuer si gobe ? 
Que vaut a homme bele robe, 
Bele maisonz ne bele sale 
Puis que la mors d'un linçuel sale 
Li keust et taille son suaire ? 
Fi ! fi ! que valent letuaire, 
Especes fines ne clou fin 
Quant la mors trait de son coffin 
L'amere espece et l'amere erbe 
Qui toz nous ocist et enherbe ? 
Las ! las ! las ! las ! que devenrons 
Quant à [l. a] l'amere mort venrons ? 
Quant les ames s'en partiront, 
Lasses ! lasses ! quel part iront ? 
Quant li dyables acorra 
Et desrainier tous nous vorra, 
Las ! las ! las ! las ! que porrons dire ? 
Quant li dyables vorra lire 
Et reciter tous les mesfais 
Et touz les maus qu'avommes fais, 
Qui nous porra vers Dieu aidier ? 
Las ! las ! las ! las ! pour soushaidier 
N'arons nous mie paradys 
Ne que li saint eurent jadys, 
Qui tant sousfrirent de martyre 
Nus nel saroit penser ne dire. 
Crucefïez en fu sainz Pierres, 
Sainz Estenes tüez de pierres. 
Sainz Polz en eut le chief colpé 
Tuit furent mort et decolpé 
Pour la gloire dou ciel conquerre. 
Nous qui volons avoir en terre 
Les grans aises, les grans soulas, 
Les grans deduis, les grans degras, 
Cuidommes nous avoir les lis 
Que Diex a fait pour ses eslis ? 
Nenil ! nenil ! ensi n'iert mie, 
Ainz noz convient en ceste vie 
Que nous façommes le pourquoy. 
Pour richoier en quoy recoi, 
Pour bien maingier ne pour bien boire, 
N'arons nous mie la grant gloire 
Ou Diex ses bons amis enmainne ; 
Ainz en convient sousfrir grant painne, 
Des cors pener et travillier, 
De jeüner et de villier, 
De Dieu servir, d'aumosnes faire. 
De loinz nous convient iaue traire 
Se ne volonz morir de soif. 
Paradys n'est pas clos de soif ; 
On n'i puet mie entrer afforce. 
Qui de Dieu querre ne s'esforce 
Tant com il vit en ceste vie, 
L'ame ne le trouvera mie. 
Nous devons Dieu cerchier et querre 
Quec'on le puet trouver en terre. 
Alons, alons, alons aprés, 
Apelons le quequ'il est pres. 
Qui ne le sert en ceste vie 
Et ma dame sainte Marie 
N'aimme de vrai cuer et d'entier 
Chemin ne voie ne sentier 
Vers paradys ne trovera, 
Mais d'enfer mout tost li sera 
La granz porte desveroillie, 
S'iert avalez en la roillie 
Et en la jaiole d'enfer. 
Bien ont les cuers plus durs que fer 
Tuit cil qui n'aimment Nostre Dame. 
Ou feu d'enfer et en la flamme 
Rosti et graïllié seront 
Cil et celes qui n'ameront 
Toutes les rienz qui a li montent. 
Legierement devant Dieu montent 
Tuit cil cui ele vielt aidier. 
Qui devant Dieu vielt bien plaidier 
A son plait maint sa douce mere. 
Ja n'iert la chose tant amere 
Ne la querele si grevainne, 
S'ele i vielt metre un peu de painne, 
Que maintenant a chief n'en viengne. 
N'est nus qui contre celui viegne 
Pour cui ele oppose et respont. 
Nes li dyables se repont 
Quant l'oit respondre et opposer. 
Nus ne se doit ja reposer 
Tempre ne tart a li servir. 
Qui s'aïe puet deservir 
Sa querele a tost desrainnie. 
Devant Dieu est si enrainnie 
Telz plaideresse et tex parliere 
Que qui de li fait s'amparliere, 
Il a la court et s'a le plait 
Et quanqu'il vielt de la court fait. 
Si soutilment dit sa parole 
Que, luez qu'un tout seul mot parole, 
Sont anemi tout enchanté. 
Assez vous ai dit et chanté 
Que la servez et jour et nuit. 
N'est nus a la cort Dieu n'anuit 
Ne ja besoingne bien i face 
S'il n'a et s'aïe et sa grace. 
Amez la tuit et tenez chiere. 
A court ara mout bele chiere 
Cil cui Nostre Dame i menra. 
Diex meïsmes joie en menra, 
Et tuit cil joie en demenront 
Qui ou manoir dou ciel menront. 
Cui qu'ele vielt i met et mainne, 
Quar ele en est dame et demainne. 
Par li i vont maintes et maint. 
La granz douceurs qui en li maint 
Vers li nous daint si demener 
Tous nous i daint metre et mener. 
Tous ciaus i mainne main a main 
Qui bien la servent soir et main. 
La mere Dieu, qui est l'estoile 
Qui a droit vent et a droit voile 
Mainne et conduit tous ses amis, 
Arivé m'a et a port mis. 
Ne m'os ore plus en mer embatre, 
Ainz prendrai port, s'irai esbatre 
Et recrïer un peu ma teste. 
Chatons en chatonnet m'ateste 
Qu'a la fois fait bon reposer, 
Joie et travail entreposer. 
Repos demant et repos veil. 
Li chiez me diut, si font li oeil. 
Nes d'escrire sont las mi doit. 
Pluiseur me dïent que ce doit 
Que je ne di encor avant. 
Nes mes cuers me va destravant 
Quant Nostre Dame encor ne lo, 
Mais mes chiez m'a pieç'a dit : « Ho ! » 
Et puis que j'ai mal en mon chief, 
Tuit mi menbre sont a meschief. 
Por le chief finer me convient 
Ja soit ce qu'or a primes vient 
Matere grans et glorïeuse 
Des merveilles la mervilleuse. 
En tant liu fait tante merveille 
Tous li mondes s'en esmerveille. 
Si myracle par tout s'esclairent, 
Par tout souef oelent et flairent : 
L'oudeurs s'espant et ça et la, 
Par deça mer et par dela. 
J'en ai leüs et oïs tanz 
Qu'en nul endroit ne quex ne quans 
Conter ne dire ne vos puis, 
Et d'autre part si parfont puis 
Ne be je mie a espuisier. 
Qui volra son senz aguisier 
Comencier puet la ou je fin. 
D'entier corage et de cuer fin, 
De tout son cuer, de toute s'ame 
Doit chascunz loer Nostre Dame. 
Mout doit avoir le cuer plain d'ire 
Qui trouver seit ne nul bien dire 
S'il aucun bien ne dit de li. 
Trop a son senz enseveli 
Qui pour s'amor ne le desploie. 
Cil qui son senz en ploitoir ploie, 
Ensevelist, muce et repont 
Samble geline qui ne pont, 
Molin wiseuz, four qui ne cuist. 
Cil qui son senz repont, je cuit 
Que l'Evangile n'entent mie, 
Qui toute jour noz huche et crie 
C'on ne doit mie deporter 
Arbre qui fruit ne vielt porter, 
Mais metre ou fu et esragier. 
Bien noz doit touz encoragier 
La granz doucers, la cortoysie 
De ma dame sainte Marie 
A li servir, a li loer. 
Qui ne la loe mujoer 
Met son senz en male mujoe. 
Qui de vrai cuer ne l'aimme et loe 
N'est pas preudom ne preudefame. 
Se ne loommes Nostre Dame, 
Cui loerons dont, Diex me saint ? 
Em paradys ont tout li saint, 
Angele et archangele et tout eslit 
En li loer tout leur delit. 
C'est leur loenge, c'est leur gloire, 
C'est leur corone et leur vitoyre. 
Granz miracles et vertus maintes 
De mainz sainz et de maintes saintes 
Puet on retraire et raconter, 
Mais ce ne puet nïent monter 
As hauz miracles Nostre Dame. 
Fauz est qui vielt a une gemme 
Comparer un petit de glace. 
Drois est que Diex pour celi face 
Qui l'alaita de ses mameles 
Myracles et vertus plus beles 
Que pour tous cialz qui sont en gloyre. 
S'aucuns musenbers ne vielt croyre 
Ces myracles qu'ai mis en rime, 
L'Escriture ne Dieu meïsme, 
A tout le mains croye en ses iex. 
De jour en jour, de mielz en mielz 
Puet oïr dire et puet veoir 
Ses myracles et son pooir. 
Tant a ovré par tout le mont, 
Et par aval et par amont, 
Et oevre encore la Dieu mere 
Qu'en li seule a plus de matere 
Qu'en toz les sainz qui sont en gloyre. 
Bien est issus de son memoyre 
Qui ne la sert et soir et main, 
Car tel pooir a en sa main 
Que puissamment sa puissance oevre 
En tous les lius que li cielz cuevre. 
Tant com li cielz la terre affule, 
N'a regïon ne terre nule 
Ou merveilles ne face tantes 
Nus ne saroit a dire quantes. 
Meesmement en nos assenz, 
A Paris, a Chartres, a Sens, 
A Arras, a Rainz, a Loon, 
A granz loenges la loe on 
Pour les myracles qu'ele fait 
Par ses eglises tout a fait. 
Nes a Soissons a son soller 
Font le moustier bruire et croller 
Les gens qui d'outre le Rin viennent 
As merveilles qui i aviennent. 
La haute dame glorïeuse, 
La sainte virge, la piteuse, 
A li servir bien nos esveille. 
En tant lieu fait tante merveille 
Qu'ou ciel n'a pas tantes estoiles. 
Quant Innocens li apostoiles 
De Rome vint pour dedïer, 
Franchir et privilegïer 
La franche eglyse saint Maart, 
Li ardanz feuz d'enfer s'aart 
A tantes genz a ce tempoire 
Tuit fuissent ars, c'en est la voire, 
Ne fust li solers Nostre Dame. 
Dou puant fu qui art sanz flamme 
Tuit li pluiseur tout vif arsissent 
S'au saint soller ne s'aarsissent. 
Par le païs ardoient tuit. 
L'eglyse as dames jour et nuit 
D'ardanz estoit plainne et foucie. 
La douce dame qui souscie 
Est en tous biens et emmielee 
A son soller avoit donnee 
Tele vertu, tele puissance 
Qui la touçoit sanz demorance, 
Mais qu'en creance eüst cuer fer, 
Garis estoit dou feu d'enfer. 
Bien moustre li roys de lassus 
Que mout en aimme le seurplus 
Quant le soller en aimme tant. 
Si fait il voir : riens n'aimme tant 
Com fait l'emmielee pucele 
Qui de s'emmielee mamele 
S'emmielee bouche alaita. 
Maistres Hues mout bel traita 
Les biaus myracles qu'adont vit. 
Finez est, mais ses livres vit 
Encore ou cloistre Nostre Dame, 
Ou il a mainte gentil famme. 
Une bible m'estevroit faire 
Se toutes voloie retraire, 
Toutes redire et remoller 
Les merveilles qu'a son soller 
Fist a Soissonz a ce tempoire 
La douce mere au roy de gloire 
Et fait encore chascun jor. 
Ele n'est onques a sejor, 
Mais doucement toz ciaus aïe 
Qui de bon cuer quierent s'aïe. 
Li roys dou ciel bien noz esclaire 
Que sa mere est de haut affaire 
Quant nes son soller fait requerre 
D'outre le Rin et d'aval terre. 
De par tout i vient a enchauz 
Pueples en langes et deschaus. 
Quant Diex fait tant pour son soller, 
Qui oseroit grenon croller, 
Contrester chose ne desdire ? 
Qu'osaisse nes de son pié dire ? 
Beneois soit wi et toz tanz 
Ses sades piez polis et blanz, 
Ses blanches mains et tuit si menbre 
Et trestout cil qui souvent menbre 
De ses biaus menbres ramenbrer. 
Ne doit a Dieu de ciaus menbrer 
A cui de sa mere ne menbre 
Tout piece a piece et menbre a menbre. 
Enfers tous ciaus desmenberra 
Cui doucement n'en menberra. 
Onques ne fu famme formee 
En toz biens fust si enformee. 
Bon jour ait wi sa bele forme 
Et li formiers qui fist la forme 
Ou cil sollers fu enformés. 
Et buer fu fais et buer formés 
Li piez que cele i enforma 
En cui sainz flanz cil se forma 
Qui tous nous fait et tous noz forme 
A sa samblanche et a sa forme. 
Tant a ouvré et tant a fait 
Par tout le monde tout a fait 
La douce mere au roy de gloire, 
Ne plus que je porroye boire 
La mer de Grece a un seul trait 
N'ierent par moy dit ne retrait, 
Par homme vivant ne par famme, 
Li myracle la haute dame. 
De jour en jour ses hauz nons hauce, 
Auctorize, lieve et essauce. 
Bien doit aler ses nons croissant, 
Qu'ele porta le cler croissant 
Qui n'oscurcist ne ne descroist, 
Mais chascun jor esclaire et croist. 
Bien doit li nons de celi croistre 
Qui tel cloistrier eut en son cloistre. 
Diex en ses costes s'encloistra, 
Pour ce toz tanz ses nons croistra. 
Bien doit croistre quant en ses costes 
Nuef mois tous plains fu cil ses ostes 
Qui l'anemi dou monde osta. 
Riche ostesse est qui tel oste a. 
En ses costes sacrez et mondes 
Fu cil cloistriers cui toz li mondes 
Contenir ne puet ne comprendre. 
Ses nons ne doit mie descendre, 
Mais seur tous nons li plus hauz estre, 
Car c'est l'estoile dont volt naistre 
Li clers solaus et la lumiere 
Qui la bruïne et la fumiere 
Et l'oscurté jeta dou mont. 
Bien doit ses nons monter amont, 
Qu'ele et ses nons netoye et monde 
Les immondices de cest monde. 
Qui ne l'onneure et sert en terre 
Mortel hainne et mortel guere 
A pris a sa chaitive d'ame. 
Non pas pour ce que Nostre Dame 
Nul mestier ait de no service, 
Mais tant est plainne de franchise 
Que tous jors vielt que la servons 
Tant que s'aïe deservons. 
De no servisce li est peu 
Se ce n'estoit pour nostre preu. 
La douce dame debonnaire 
De no service n'a que faire, 
Car ou ciel est sanz nul sejor 
Servie d'angles nuit et jour. 
Diex et si angele et si saint tuit 
De li font feste jour et nuit. 
Em paradys siet a la destre 
De son doz fil, le roy celestre. 
La est de toz ses sainz servie 
Et hounouree et conjoïe, 
D'angeles, d'archangeles encenssee. 
Ja ne sera de cuer pensee, 
Retraite d'omme ne de fame 
La feste que de Nostre Dame 
Font jour et nuit saintes et saint. 
Comment est ce dont, Diex me saint, 
Ne eomment puet il avenir 
De nous li daingne souvenir ? 
Comment est ce ne dont avient 
Qu'a la dame dou ciel sovient 
De tel merdaille com nous sommes, 
Qui d'ors pechiez portons granz sommes ? 
S'ausi fust cointe et desdaigneuse, 
Despisanz, fiere et esponeuse 
Com maintes dames qui or sont, 
Cui orgiuz conchie et confont, 
Tost oubliast notre malaise 
Puis qu'ele fust auques aaise. 
Mais pour ce fist de li sa mere 
Li roys dou ciel, nostre doz pere, 
Qu'en li avoit plus de pitié, 
Plus de douceur, plus d'amistié 
Qu'en toutes celes qui estoyent, 
Qui onques fussent ne mais soient. 
Tant est plainne de charité, 
De douceur et d'umanité 
La sade virge au sade non 
Qu'ele ne quiert s'oquoison non 
Par qu'a son fil nous puist aidier. 
Langue ne saroit soushaidier 
La grant douceur qui en li est. 
De li servir soiommes prest, 
De li servir soions engrant 
Et josne et viel, petit et grant 
Tant qu'ocoison loial i truise 
Par qu'a son fil aidier nous puisse. 
Apertement se dampne et pert 
Et bien heit Dieu tout en apert 
Qui n'aimme et sert sa douce mere. 
Bien est cheüs en grant misere 
Qui n'est espris de li amer. 
Bien lait languir et affamer 
En son las cors sa lasse d'ame 
Qui le doz non la douce dame 
Entre ses denz souvent ne suce. 
L'ame toute se reburuce 
Quant ele sent tel laituaire. 
Mout baise cil haut saintuaire 
Qui de bon cuer son non atouche 
Et a ses ielz et a sa bouche. 
Nes l'ame en est toute refaite. 
L'ame plus volentiers l'alaite 
Qu'enfes ne face sa norriche. 
Mielz aimme l'ame tele espice 
Que tout l'avoir de Damïete. 
La mere Dieu est la mïete 
Et li noiaus de toz les biens. 
La mere Dieu, n'en doutez rienz, 
Est ii moieus et la mooulle 
Qui toute paist l'ame et saoule. 
Qui bien la suce et asaveure, 
Ne puet estre ne l'an dequeure 
Au cuer tex liqueurs et tex goute 
Que l'ame en est refaite toute. 
Qui saoler vielt a droit s'ame 
Le sade salu Nostre Dame 
Asavourer doit jor et nuit. 
Pour Dieu, asavourons le tuit. 
Il n'a si savoureuse espece 
A Monpellier n'en toute Grece. 
Il est tant dous, luez c'on i touche, 
Qu'il fait bon cuer et bonne bouche 
Et l'ame toute rassasie. 
Nostre Dame sainte Marie, 
Qui tant par est de douz renon, 
Son doz salu et son doz non 
Si bien noz doinst asavourer 
Et li servir et honnorer 
En ce siecle tant com i sommes 
Sa douce amor avoir puissommes. 
Diex, qui tous biens depart et livre, 
Tous ciaus qui liront en cest livre 
Jet de pechié et de misere 
Et si leur doinst amer sa mere 
Qu'a li servir leurs cuers aüsent. 
En vanité tout leur tanz usent 
Et en la fin chaitif se claimment 
Cil et celes qui bien ne l'aimment. 
Mais cil qui bien l'aimment et servent 
Si grans desertes en deservent 
Qu'en paradys en met les ames. 
Biau signeur et vos, beles dames, 
Qui lirez en cest livre ci, 
A jointes mains por Dieu vos pri 
De tout mon cuer, de toute m'ame 
Que deprïez la douce dame 
Par sa douceur si finz nos face 
Sanz fin voions sa fine face. 
Tout ont perdu cil en la fin 
Qui ne la servent de cuer fin. 
Servommes la toutes et tuit 
Et tempre et tart, et jour et nuit, 
Car en tous lius nous garde et tense. 
Nostre Dame est nostre desfense 
Et toute no bonneürtez, 
Nostre Dame est no seürtez, 
Nostre Dame est no soustenance, 
Nostre Dame est nostre fiance, 
Nostre prouesce, no valeurs, 
Nostre hautece, nostre houneurs, 
Nostre loenge, nostre gloire, 
Nostre coronne, no victoire, 
Nostre clartez, nostre lumiere, 
Nostre avocas, nostre amparliere, 
Nos grans soulas, nostre grant joie, 
Nos drois chemins, no droite voie, 
No droite rive, nos drois pors, 
Nostre deduis, nostre depors, 
Nostre confors, nostre esperance, 
No fors escus, nostre fors lance, 
No fors espiez, nostre fors dars, 
Nostre refuis, nostre estandars, 
Nostre ensaingne, nostre baniere, 
Nos mangonniaus, nostre perriere, 
Nostre avant pis, nostre avant garde, 
Nostre custode, nostre garde, 
Nostre vie, nostre salus. 
Diex a tous ciaus mande salus 
Qui l'ont en cuer et en memoire 
Et se leur mande qu'a sa gloire 
Et a sa joie partiront, 
Quant de lors cors departiront, 
Et se seront couchié es lis 
Qu'il a parez pour ses eslis. 
Ha ! Jhesu Cris, hauz roys des cielz, 
Roys de toz roys, Diex de toz diex, 
Com buer fu nee ceste dame ! 
Diex ! Diex ! Diex ! Diex ! con fait a s'ame 
Riche chevez et riche lit 
Qui l'aimme et sert par grant delit. 
La haute dame glorïeuse 
En toz endrois est tant piteuse 
Et tant est sainte et tant est dingne 
Et tant est douce et tant beningne, 
Tant debonaire, tant humaine 
Qu'a bonne fin conduist et mainne 
Et fait finer de fine fin 
Tous ciaus qui l'aimment de cuer fin. 
A li servir chascuns s'afint 
Ançois qu'il muire ne qu'il fint. 
Qui s'ame vielt bien affiner 
De li servir ne doit finer. 
Tous ciaus qui l'aimment finement 
Afine si au finement 
Com ors recuis sont affiné. 
Ainz que mi jour soient finé 
Ne vostre vie soit finee, 
La mere Dieu, qui affinee 
Est plus n'est en fornaise ors finz, 
Si finement affint nos finz 
Qu'avoir puissonz la joie fine 
Qui ne defaut ne ne define. 
A cest vers ci mon livre fin. 
Diex nous maint toz a bonne fin. Amen. 


A la fin de cest livre, ou j'ai pené jor maint, 
Salüer weil la dame ou toute douceur maint. 
A sa douceur depri doucement que tant m'aint 
Que bone fin me doint et que m'ame ou ciel maint. 
De par la mere Dieu, cent mile fois salu 
Tous ciaus et toutes celes qui aimment son salu. 
De tous ciaus qui ne l'aimment doit on dire adés « Fi ! » 
De Dieu et de sa mere et de moy les desfi. 
Le salu Nostre Dame devomes tuit amer. 
De mort nous delivra et dou morsel amer 
Qu'Eve morst en la pomme dont toz noz enherba. 
En ave douce espece et mout tres douce herbe a. 
Sages est qui d'ave souvent se desjeüne, 
Car n'est si douce espece ne si sade nesune. 
Des especes dou ciel est ave tous confis. 
Qui l'a souvent en bouche, il n'iert ja desconfis. 
Quant a sa douce mere envoia Diex ave, 
Livrez ert tous li mondes a tristrece et a ve. 
Pour salüer sa mere fist Diex ave d'Eva. 
Marie a recouvree quanque perdu Eve a. 
Par Eve laidement fu li mons bestornez. 
Ja mais n'eüssienz joie s'il ne fust retornez. 
Li dous Diex debonaires mout bel le retourna 
Pour salüer la bele en cui flanz il tourna. 
Ave mout est doz moz, mais telz nomme le mot 
Qui n'entent espoir mie la douceur ne le mot. 
L'eure soit beneoite qu'ave vint a Marie, 
Car luez resleeça toute chose esmarie. 
Ave mout est dous moz, mout biaus et mout aysius, 
Mais Eva plus est aigres que ne soit nus aysius. 
Quant Eva voi venir, trop en sui a malaise ; 
Mais quant ave revient, luez rendue m'a l'aise. 
Durement cist dui mot sont contraire et divers, 
Car li uns est estez et li autres yvers. 
Eva l'iver aporte, la tristece et l'esmai. 
Ave l'esté nous donne et les fleurs et le mai. 
Ave dous est et sades, Eva plainz d'amertume. 
Ave vers le ciel vole, Eva vers enfer tume. 
Ave a ses amis dou ciel wevre la porte, 
Mais Eva, li chaitis, en enfer les siens porte. 
Li ave tous nous sauve, tous nous pert li Eva. 
Tous li cors me fremie quant devant li E va. 
Soit toz tanz par derriere, se laist a l'A la voye ; 
Ja Dieu ne plaise mais qu'ele devant l'A voie. 
Eva par sa folie nous fist ja tel levain 
Qu'ainz que levé soions, en flairons nous le vain. 
Laissons donques l'Eva, si detenons l'ave, 
Car par l'ave sons tuit dou mal Evain lavé. 
Par ave tous li mons de tous maus fu lavez. 
Ave si lavanz est, s'en la bouche l'avez, 
De tous maus, de toz vices tous vous eslavera. 
Buer fu nez qui en bouche et en cuer l'avera. 
Eva le ciel noz clot, mais ave le nous wevre. 
Laissonz Eva tout coy ; noz n'en ferrommes wevre. 
Ave en bouche aiez, mais Eva vos devé, 
Car toz est plainz de fiel, de tristrece et de ve. 
Salüons Nostre Dame et biaus dis en disommes. 
S'autant de senz avoie com il a en dis homes, 
Biau trover ne biau dire n'en porroye j'assez : 
De loer Nostre Dame ne me sera ja sez. 
Salüons tuit ensamble Nostre Dame et s'ymage. 
Sa douceurs, sa franchise le cuer espris si m'a ge 
Ne me puis plus tenir cent fois ne la salu. 
Ce puist estre a mon preu et a vostre salu. 


Ave dame de gloire. Ave dame des angeles. 
Ave qui corounee siez deseur les archangeles. 
Ave. Ja t'a assise tes dous fiuz a sa destre. 
Ave. Seur toute chose dois tu douce et sade estre. 
Ave dame cui nons encommence par M. 
Tu ne porroies estre trop loee, par m'ame. 
Li rois de paradys tant t'aimme et tant t'ama 
Que ja deseur les angeles ton cors mis et t'ame a. 
Ave dame. En ton non met on M et puis A. 
Ave dame. En ton non si tres parfont puis a 
Tous li mons nel porroit afonder n'espuisier ; 
Tous li mons soutiuz moz penre i puet et puisier. 
Ave. Qui mout ne t'aimme, il mescroit et meserre. 
De ton non ai ja MA, aprés metrai une R 
Et puis un I delés, lors si arai MARI. 
De tant sanz plus seront li dyable esmari. 
Ave dame. Se veil mettre avec MARI A, 
Lors porrai assambler et dire MARIA. 
Lors arai ton doz non, dont tantes joies issent 
Que Diex et tout si angele ou ciel s'en esjoïssent. 
Ave M. Ave A. Ave R, I et A. 
En ces cinc saintes lettres mout de joie eut et a. 
Cis joieus moz le monde de tous maus espiaurist 
Et s'est tant debonnaires que, luez c'on l'espiaut, rist. 
Ave dame as cinc lettres qui nommee iez Maria. 
Buer fu nez de sa mere qui a toy se marie, 
Car li Sainz Esperis a toy se maria 
Le jor que li sainz angeles dist : « Ave Maria. » 
Ave dame as cinc lettres qui le dyable enchantent. 
Tuit cil qui volentiers de toy lisent et chantent 
Em paradys seront mené tout en chantant. 
Tuit cil qui de toy chantent vont dyable enchantant. 
Ave dame as cinc lettres qui le monde conduisent. 
Cil qui en toy loer s'esbatent et deduisent 
Par toy seront en gloire joieusement conduit. 
L'ame ert bonne eüree qui ara ton conduit. 
Ave dame as cinc lettres qui si font bonne bouche. 
Tes doz nons le dyable encevestre et embouche. 
Nez la geule d'enfer a tes nons embouchie. 
Mout a, dame, en ton non savoureuse bouchie. 
Ave dame as cinc lettres. Plainne bouche as de non. 
Tant par est tes nons biaus et tant de grant renon 
Que li cielz et la terre s'en doivent esjoïr. 
Qui ne joïst ton non ne puet de lui joïr. 
Ave dame as cinc lettres. Tant par est tes nons biaus 
Qu'en l'Evangile dist ta cousine Ysabiaus 
De toy et de ton non si tres granz joie issoit 
Qu'en son ventre ses enfes tous s'en esjoïssoit. 
Ave dame qui iez roÿne des archangeles, 
Roÿne des apostres, des virges et des angeles, 
Roÿne des martyrs, roÿne des confés. 
Qui ne le croit ensi morir puist desconfés. 
Ave virge Marie. De toz maus noz delivres. 
Ave. Quant ton doz non escrit voi par ces livres, 
Adez rit, ce me samble, tant par a bele chiere. 
La page ou est escris plus en est bele et chiere. 
Ave virge Marie. Qui ton doz non atouche 
A son front, a ses iex, a sa face, a sa bouche 
Bien puet dire qu'il a baisiet haut saintuaire. 
Tes doz nons ieult souef plus de nul laituaire. 
Ave dame au doz non c'on doit pourtraire d'or. 
Quant j'ai nommé ton non, mout aaise me dor. 
Tant par est deliteus, tant par est plainz de joie 
Plus m'est doz et plaisanz que rienz nule que j'oie. 
Ave. Tes nons est plains de precïeuses pierres. 
Ou ciel en font grant joie et sainz Polz et sainz Pierres. 
Em paradys grant joie font de ton non le saint 
Li angele, li archangele, les saintes et li saint. 
Ave dame. Ton non pourtraist Diex a ses dois. 
Seur toute creature sade et douce estre dois. 
Tes doz nons, douce dame, tout le monde adoucist. 
De ton doz non par tout renommee douce ist. 
Ave dame au doz non. Douce iez plus que mielee. 
Quant je nom ton doz non, la bouche ai enmielee. 
Touz sui asavourez quant ton non assaveur. 
Sour tous nons a li tienz savoureuse saveur. 
Ave dame au doz non. Buer fuissiez engenree. 
Plus iez douce a cent doubles que nouviaus mielz en ree. 
Qui bien ne t'asaveure, il s'ocist bien et dampne. 
Buer fusses engenree de Joachim et d'Anne. 
Ave. De tous les biens iez l'entiteleüre. 
Tes nons de tous les biens est la flourisseüre. 
Cil qui n'iert de t'amour enluminez et painz 
En enfer ert boutez, balanchiez et empainz. 
Ave dame. Ton non pooir n'ai que descrise. 
Plus i gist de bons moz n'ait de goutes en crise. 
Ja par homme vivant ne sera bien descris, 
Tant soit soutius troveres ne tant sache d'escris. 
Ave qui de biauté n'eüs onques pareille. 
Solaus, lune n'estoile a toy ne s'apareille. 
Si par est biaus tes vis, si tres fres et si nuez 
Comme cil que Diex fist et pourtraist a son oez. 
Ave qui plus iez clere mil tanz que Lucifer. 
Ta biautez toz esbloe les dyables d'enfer. 
Lucifer iez a droit, car le jour aportas 
Et le perilié monde arivé a port as. 
Ave qui plus iez clere que l'estoile journeux. 
En ton service ai fait de trop povres journex. 
Desormais si m'apren a ouvrer en ta vigne 
Qu'au loier pardurable ma lasse d'ame avigne. 
Ave virge Marie. Mout se fait bon amordre 
A ton service faire, foi que je doi a m'ordre, 
Car qui bien s'i aüse et qui bien s'i amort 
L'anemi a tüé et le dyable a mort. 
Ave qui tant iez digne et tant de haut affaire 
Que Diex vout et daigna de toy sa mere faire. 
Daingne tant amender mon affaire et mon estre 
Qu'en cest siecle et en l'autre tes chapelains puisse estre. 
Ave qui dou ciel iez et clartez et lumiere. 
Cure moi. Plus sui ors n'est craissez et lumiere. 
Tant ai fais d'ors pechiez m'ame en est noire et tainte. 
Daigne alumer ma lampe ; grant pieç'a qu'est estainte. 
Ave virge Marie. Je te pri finement 
Que pres de moi daigne estre a mon definement. 
Que qu'au cors li ver facent quant gierra souz la lame, 
Pucele douce et piue, biau liu pourchace a l'ame. 
Ave qui tant iez douce que nus ne le seit dire. 
Au jour dou jugement, au jour de duel et d'ire, 
Nos peüreuses ames conduis, dame, et adestre. 
Tes doz fiex par tes preces toz noz daint metre a destre. 

Ave a cui li angeles dist : « Plena gracia. » 
Dame, en toy tant de bien et tant de grace i a 
Par toy nous pardona son mautalent et s'ire 
Cil qui diex est des diex et des rois maistre et sire. 
Ave a cui li angeles dist : « Gracia plena. » 
Ave. N'est honz vivanz, se cuer forsené n'a 
Et s'en enfer ne vielt glacier et eslüer, 
Jour et nuit ne te doie a genous salüer. 
Ave qui plena fus de sancto spiritu. 
Se je ensi ne le croi, mon las d'esperit tu ! 
En tes flanz s'aümbra, dame, Sainz Esperis. 
Qui ne le croit ensi dampnez est et peris. 
Ave plainne de grace, ave de tous biens plainne. 
Hounorer te doit on et em bos et en plainne. 
Hounorer te doit on et en terre et en mer. 
En toz lieus te doit on et servir et amer. 
Ave plainne de grace, ave pucele monde, 
Ave clartez dou ciel, ave clartez dou monde. 
Tu lumiere iés dou monde, tu le monde mondas 
Tu haut non as ou ciel, tu haut non ou monde as. 
Ave plainne de grace. De tous biens iés la sourse. 
La grace Jhesu Crist par ta dois nous est sourse. 
Ta grace, douce dame, a sauvé tout le mont. 
Qui t'amour puet aquerre bien a monté le mont. 
Ave dame. Tes graces Dieu au monde apaisierent. 
Nes les quatre sereurs par toy s'entrebaisierent : 
Verités et justice, pais et misericorde 
Par toi s'entracolerent et furent en concorde. 
Ave plaine de grace. Pieç'a fus prononcie ; 
Ainz que tu fussez nee mil anz, fus anoncie. 
Patriarche, prophete et cil qui Dieu servirent 
Par le Saint Esperite te connurent et virent. 
Ave dame. Tes graces sistrent Dieu tant et pleurent 
Que li ciel dsseur toy rouseilierent et plurent. 
Toutes les prophecies de toi sunt avenues. 
Le juste seur la terre pieç'a pleurent les nues. 
Ave plainne de grace. Dou ciel vint grant rousee 
Quant dou Saint Esperite fu ta chars arrousee. 
Li mont et tuit li tertre lait et miel degouterent 
Quant tes saintes mameles le fil Dieu alaitierent. 
Ave virge. Ysaïes de toy prophetiza. 
Daniel, Geremies chascuns t'autoriza. 
Tuit parlerent de toy et de ta nacïon 
Mil anz et plus assez ainz l'incarnatïon. 
Ave seur toutes fames a bien faire alignie. 
Estraite fus et nee de la David lignie. 
Tuit li prophete distrent plus de mil anz devant 
Que li fiuz Dieu seroit nouris en ton devant. 
Ave virge a cui Diex envoia Gabrïel. 
Tu fus la porte cloze que vit Ezechïel. 
Diex la seut si bien faire et si bien compasser 
Que nus fors il toz seuz ne la puet trespasser. 
Ave virge. En toy Diex si soutilment se mist 
De rien ne t'empira, de rien ne te maumist 
Ne plus que li solaus empire la verriere. 
Pucele fus avant, pucele fus arriere. 
Ave virge Marie. Tu fus la porte close 
Ou la chars precïeuse fu serree et enclose 
Qui fu pour nos mesfais en la crois clofichie. 
Pour nous li fu la lance desqu'au cuer enfichie. 
Ave virge. De toi fu Diex nez par merveille. 
Nepourquant li guïs por nïent s'en merveille. 
La rose ist de l'espine, et la fleurs de la ronce. 
Bien devroient veoir li murtrier larron ce. 
Ave virge Marie. Tu portas Jhesu Crist. 
Gÿu nel welent croire se verront antechrist. 
Si par sont asoté nule raison n'entendent. 
Messÿas est venus, pour folie l'atendent. 
Ave virge. Gÿu nului ne welent croire. 
D'aus rouiller et d'aus batre ne se doit nus recroire. 
Tant les has noirement je ne le puis noier : 
S'iere roys, jes feroye tous en un puis noier. 
Ave virge Marie. De tous biens iez la saimme. 
Qui t'aimme de bon cuer bien demoustre qu'il s'aimme. 
Qui ne t'aimme et honeure onques bien ne s'ama, 
Et se puis pour voir dire qu'oubliee s'ame a. 
Ave virge Marie. Mout iez douce a amer. 
On trueve mout d'amors ou il a mout d'amer. 
Toute amors vers la toie coreuse est et amere. 
Qui t'aimme loiaument buer fu nez de sa mere. 
Ave. Toutes amours vers la toye sont fausses. 
Cele iez qui tes amans ne triches ne ne fausses. 
Trop sommes faussonnier quant onques te faussommes. 
Vraie seur toutes vraies, fai nous bons, car faus sommes. 
Ave. Com buer ne furent cil qui a toy s'aclinent, 
Car tuit li saint dou ciel t'aourent et enclinent. 
Bien te doit toz li mons en parfont encliner 
Quant Diex en tes sainz flanz se daigna acliner. 
Ave pucele. En toy de toz biens est la soume. 
Bien deçoit le dyable, bien l'ocit, bien l'asomme 
Qui t'apele et reclaimme quant il sent ses assauz ; 
Car, luez qu'il t'oit noumer, s'en fuit il les granz sauz. 
Ave pucele. En toi tous les biens Diex a mis. 
Confors iés et victoire par tout a tes amis. 
Fouz est qui a noumer a son besoig te targe, 
Car a toz tes amis iés tu escus et targe. 
Ave. N'est si maus honz ne n'est si male famme, 
Tant soit de mal renon, tant soit de male fame, 
S'a toy servir s'aploie, maintenant tel nel faces 
De toute vilonie le planes et esfaces. 
Ave dame dou ciel, ave dame terrestre. 
Par ta sainte douceur fai moy tel en terre estre 
Haïr puisse le monde pour vivre mondement, 
Car bien voi qu'au besoig quanqu'a ou monde ment. 
Ave dame par cui peçoiés est enfers. 
Fai moy haïr cest siecle, qui tant par est enfers. 
Moi et toz ciaus qui t'aimment a toi servir aferme 
Et les portes dou ciel a la fin nous desferme. 
Ave qui plus iés clere que solaus en esté. 
Ja soit ce que pechierres et chaitis aie esté, 
Je te pri a mains jointes, bele tres douce dame, 
Que des tourmens d'enfer desfen ma lasse d'ame. 
Ave dame qui es la clartez et la raie, 
Qui tous tanz resplendist et tous tanz luist et raie. 
Enlumine nos cuers et toutes nos pensees 
Et les joies noz donne qui ja n'ierent pensees. 
Ave dois de douceur. Sequeur moi sanz demeure. 
Tant ai fais d'ors pechiez que plus sui noirs que meure. 
Fontainne de douceur, fons de misericorde, 
Moi et toz pecheürs a ton doz fil acorde. 

Ave a cui li angeles dist : « Dominus tecum. » 
He ! Diex, com cis monz est dous et plaisanz ! He ! com 
Le dyable engingnaz et com le deceüs ! 
Quant tu creïs cest mot, l'amour Dieu de c'eüs. 
Ave a cui li angeles « Dominus tecum » dist. 
Au voloir Dieu parfaire tes cuers ne s'escondist. 
Mout t'ama quant a toy envoia tel message, 
Et tu, virge senee, respondis comme sage. 
Ave dame. En tes flans se dormi Dominus. 
En si honeste chambre ainz mais ne dormi nus. 
Selonc l'umanité Diex dormi en ta garde, 
Ja soit ce que ne dort cil qui Israel garde. 
Ave. En tes sainz flanz pour nous se herbeja 
Cil qui lassus ou ciel sa riche herberge a. 
Pour nous fu Diex si povres qu'il n'ot ou herbegier 
Quant les angeles chanter oïrent li bergier. 
Ave. En Bethleem dou fil Dieu acouchas. 
En une povre creche povrement le couchas. 
Li rois des rois, par cui li solaus lieve et couche, 
Pour nous devint si povres qu'il n'ot ne lit ne couche. 
Ave dame qui d'angeles levee iés et couchie. 
Dou fil Dieu acouchas come povre acouchie. 
Tu n'eüs lit ne couche quant de Dieu acouchas, 
Tu qui deseur les angeles ton lit et ta couche as. 
Ave. Le roy des angeles alaitas de ton lait. 
Pour ce, dame, en ta main le bel as et le lait. 
Mere iés au roy de gloire, il i doit bien paroir, 
Et le ciel et la terre as gaaignié par oir. 
Ave dame. Avec toy fu Diex, bien i parut 
Quant l'estoile as trois rois deseur toy aparut. 
Herodes au retour les cuida decevoir, 
Mais li angeles la nuit leur dist bien de ce voir 
Ave. Pour ton douz fil ocirre et entreprendre, 
Cent et quarante et quatre milliers d'enfans fist prendre 
Herodes li tyrans et toz les desmenbra. 
Herodes vit encore et encor maint menbre a. 
Ave dame. Gÿu si menbré sont encore 
L'ouneurs que te portons les ocist et acore. 
Trestuit fuissent il ore d'un coutel acoré ! 
Poieur sont la moitié que Datan ne Coré. 
Ave dame. Gÿu trop firent grant desroi 
Quant Dieu crucefïerent. Onques puis n'eurent roy. 
Quant il le saint des sains a tort crucefïerent, 
Leur unctïons cessa, puis ne fructefïerent. 
Ave virge Marie. Ne li roy ne li conte 
De la mort ton doz fil ne tiennent mais nul conte. 
Ne leur chaut c'on en die ne c'on leur en cont. E ! 
Com leur iert crüelement au grant conte conté. 
Ave. Cil qui soustiennent gÿus pour leur avoir 
Par droit jugement doivent mort pardurable avoir. 
Dyable ont ja saisis et ja par les mains tiennent 
Pour mener en enfer tous ciaus qui les maintiennent. 
Ave dame. Gïu sont dur com pierre dure. 
Mout puet Diex endurer quant il tant les endure. 
Mout me grieve et anuie quant vers aus ne s'esfoudre 
Et quant tous nes cravente et bruïst de la foudre. 
Ave. Ce poise moy quant on tous nes martyre. 
Par mi t'ame fichierent l'espee de martyre. 
La mort dou grant martyr si te martyria 
Plus sousfris de martyre que maint martyr i a. 
Ave dame. Tes cuers mout fu passïonnés 
Quant veïs que tes fius fu a passïon nes. 
De sa mort par eüs si grant compassïon 
Que pres d'autant com il souffris de passïon. 
Ave. Toutes doleurs en ton cuer s'asamblerent 
Pour la mort dou fiu Dieu, dont toutes rienz tranblerent. 
Tuit li quatre element pour sa mort s'esperdirent. 
Li solaus et la lune lor clarté en perdirent. 
Ave dame en cui Diex toz les biens assambla. 
Tes fius le pellican en la crois resambla. 
Son cler sanc respandi pour nous resusciter. 
Ceste chose a s'amor tous nous doit esciter. 
Ave. Selonc la lettre et selonc les escris 
De mort resuscita au tiers jour Jhesu Cris. 
Et Jonam au tiers jour jeta fors la balainne. 
Li lïons au tiers jour se remuet et alainne. 
Ave dame. Tes fiuz ce fu Sanses li fors, 
Qui les portes d'enfer brisa par son esfors. 
Sanse ses anemis en morant amorta, 
Et tes fiuz en la crois en morant mort morte a. 
Ave. Ce dist la letre, qui pas ne la devine, 
Tes fiuz eut deus natures : l'umainne et la davine. 
La devine l'umainne de la mort escita ; 
Par la mort de la crois toz nous resuscita. 
Ave. Quant en la crois tes doz fiuz reçut mort, 
Maugrés la mort issirent des sepulcres li mort. 
Mors morut en la croiz quant vie desvia. 
Mors cuida tüer vie, mais mort morte vie a. 
Ave virge Marie, pucele pure et monde. 
Mout eüs le cuer noir quant le Seigneur dou monde 
Veïs pendant en crois a si tres grant meschief 
Qu'il n'ot nez tant de liu ou reclinast son chief. 
Ave. Par la pitié qu'eüs de lui adonques, 
Te depri que li pries qu'endurer ne daint onques 
Que muire devant qu'aie tant amendé mon estre 
De ceuz soie pour cui il volt morir et naistre. 
Ave dame. Tes preces tout le monde soustiennent. 
Buer furent tuit cil ne qui a t'amour se tiennent. 
Par toy toute chose est sauvee et soustenue. 
Seur toute creature dois chiere estre tenue. 
Ave mere au Seigneur qui tout fist et cria. 
Que me daingnes secourre jour et nuit te cri. A ! 
Sequeur moy, douce dame, car a toi m'en afui. 
Ne sueffre que mais soie si chaitis com ja fui. 
Ave dame. Mon cuer et mon corage escure 
De toute vanité, de toute humainne cure. 
Mon volage de cuer, mere Dieu, si m'espire 
Que l'amour de cest monde haïr puisse et despire. 
Ave dame. Cis mondes resamble mer parfonde. 
Qui droit ne s'i gouverne tost perille et affonde. 
Se ma nef n'i gouvernes, tost i porrai noier. 
Assez plus grant doutance en ai hui je n'oï [l. oi] ier. 
Ave virge piteuse, ave pucele humainne. 
De ceste mer me gete et a droit port me mainne. 
Par tes piteuses preces, tes piteus fiuz tant m'aint 
Qu'au port de paradys m'ame conduie et maint. 
Ave mere au Signeur qui fist le firmament. 
Deprie a ton doz fil qu'ainz que muire m'ament. 
Moi et toz crestïens par tes preces teus face 
Qu'en paradys veoir puissons sa clere face. Amen. 

Ave a cui li angeles dist : « Benedicta tu. » 
Dame, li biaus diteres ce biau dit dit a tu. 
Si volentiers l'oïs quant l'angele aperceüs 
Qu'en tes flanz le fil Dieu de joie conceüs. 
Ave virge Marie. In mulieribus 
Soies tu benoïte. Il n'est certes si bus 
Bien ne voie en apert que sos est et chalevres 
Cil qui souvent n'arrouse de ton salu ses levres. 
Ave qui benoïte iés deseur toutes fames. 
Paradys tout saoules et enfer tout affames. 
Trestuit cil qui ne t'aimment sont maingre et affamé 
Et se sont ja ou ciel devant Dieu disfammé. 
Ave. Seur toutes fames beneoite dois estre, 
Car tant par ama Diex ton affaire et ton estre 
Que de toi daigna faire et sa mere et s'amie. 
Tu iés de toz les biens la mouele et la mie. 
Ave. Seur toutes fames beneoite estre dois. 
Miuz vaut que toz li mondes uns de tes petis dois. 
N'est creature en terre qui servir ne te doye. 
Qui ne t'aimme, il est ja pres d'enfer a deus doie. 
Ave qui beneoite iés deseur toute choze. 
Tuit li saint dou ciel dampnent, et Diex les blasme et chose, 
Trestoz ceus qui ne t'aimment, soient clerc, soient lai. 
Cil qui te sert a s'ame mout vïele doz lai. 
Ave qui beneoite iés devant toutes celes 
Qui fussent onques nees, et dames et puceles. 
Tuit cil qui toz leurs cuers a toi servir n'avivent 
A leur mort furent ne, a leur dampnement vivent. 
Ave cui li sainz angeles doucement salua. 
Ave. Tant de douceur en ton doz salu a 
Que toz li mondes est sauvez par ton salu. 
Pour ce, virge piteuse, volentiers te salu. 
Ave dame des angeles. Cuers penser ne set mie 
Com de Dieu iez amee. Sa mere iés et s'amie, 
Sa mere iés et sa fille ; tes fiex est et tes pere. 
Qui ne le croit ensi laidement le compere. 
Ave virge des virges, qui le fil Dieu portas. 
Dou ciel, virge espuree, ouverte la porte as. 
Buer fu nez qui t'onneure et qui bon cuer te porte, 
Car roïne iés dou monde et dou ciel ponz et porte. 
Ave dame par cui a nous se demoustra 
Li grans rois, li grans sires qui tüé le moustre a 
Qui Adam engigna par Evain sa moullier. 
Tous nous as ressüés. Garde nous de moullier. 
Ave virge des virges. Ave dame des dames. 
Nous te devommes tuit servir de cors et d'ames, 
Car par toi fu brisiez et despoilliez enfers 
Et dyable embuié em buies et en fers. 
Ave dame en cui flanz li fiuz Dieu s'aümbra. 
Avis m'est que cil bien tressailli son umbre a 
Qui puet faire en cest siecle choze dont gre li saches, 
Car toz ciaus qui te servent trais tu ou ciel et saches. 
Ave virge Marie. Ave virge pucele. 
A Dieu et a ses sains voir put cil et put cele 
Qui n'aimme doucement quanqu'a toi monte et taint. 
Chascun lo pour son preu qu'il t'onneurt et qu'il t'aint. 
Ave. Se tu ne fusses, toz li monz fust dampnez, 
Mais Dieus t'eut pourveüe ainz que fust Adanz nez. 
Ainz qu'Eve fust formee, li rois te compassa 
Qui les fiuz Israel par mi la mer passa. 
Ave. Tant par fus sainte et tu et ta parole, 
Si com dist l'Evangile, ou sainz Luc em parole, 
Qu'ens ou ventre sa mere sainz Jehanz s'esjoï 
Maintenant que ta vois et ta parole oï. 
Ave. De ta venue dut bien grant joie faire, 
Car tant iés et tant fus de glorïeus affaire 
Qu'en ta char precïeuse s'estoit Diex encharnez. 
Qui ne le croit ensi mar fu voir en char nez. 
Ave virge en cui char la chars Dieu fu menbree. 
Seur toutes douceurs iés de douce ramenbree. 
Qui ne t'aimme et aloze et qui ne te ramenbre 
Dieu a tout oublïé, et Dieu de lui ne menbre. 
Ave qui nourresis ton pere et alaitas. 
Tant iés douce et benigne maint pecheür lait as 
Fait si bel et si gent que plus ert blanz que lais. 
Nus qui t'aint longuement ne puet mie estre lais. 
Ave qui dou fil Dieu sacraires fus et temples. 
Ses poins doit bien detordre et debatre ses temples 
Qui n'a de toi servir le cuer ardant et chaut. 
Qui ne te sert de cuer, de s'ame ne li chaut. 
Ave qui l'eschiele iés qui desqu'au ciel atains. 
Certes trop laidement les iex dou cuer a tains 
Qui mout n'aimme et tient chier quanqu'a toi taint et monte, 
Car nus em paradys sanz t'aïe ne monte. 
Ave qui de toz bienz compas iés et orloge. 
A tous mes bons amis or consel et or lo ge 
Qu'il pourchacent t'amour, car n'en est nule tele. 
Tous ciaus qui de cuer t'aimment muces tu desous t'ele. 
Ave virge Marie. Je te pri a mains jointes 
Qu'a toy servir esforces et mes os et mes jointes. 
Chascunz devroit desrompre et ses ners et ses vainnes 
A penre devant toy afflictïons et vainnes. 
Ave. Vers toi se doit tous li mons souploier. 
Chascuns doit devant toi bras et jambes ploier. 
Pucele debonaire, s'aucune fois m'i ploi, 
Mout sont bien emploié, ce m'est avis, mi ploi. 
Ave devant cui piez nes li angele se ploient. 
Tuit cil qui ne te servent tout leur tanz mal emploient ; 
Mais cis qui t'aimme et sert, il fait bien son esploit. 
Pour ce lo et consel que chascuns s'en esploit. 
Ave dame en cui fourme li sires s'enforma 
Qui cria tout le monde de nïent et forma. 
Si voir com essamplaires de toz biens iés et forme, 
Mon cuer et mon corage a toy servir enforme. 
Ave dame en cui Diex fist sa loge et sa tente. 
Desfen moi dou dyable, qui jour et nuit me tente. 
Si m'asaut, si m'argue et si souvent me point, 
Se tu n'iés en ma force, de fiance n'ai point. 
Ave dois de douceur dont toute douceurs sourt. 
A ce dolent chaitif ne fai mie le sourt. 
Onques, dame, a nului qui t'amast ne fus sourde, 
Car n'est nule douceurs qui de ta dois ne sourde. 
Ave dame a cui Diex son chier fil commanda. 
Mout est bien commandé quanqu'en ta commande a. 
A ta tres grant douceur jour et nuit me commant. 
De mon cors et de m'ame fai, dame, ton commant. 
Ave dame et roïne de quanque Diex a fait. 
De tous mes biens faiteurs te depri tout affait, 
Dame qui dou ciel iés sentiers, voie et adrece, 
Aus et moi a la gloire de paradis adrece. Amen. 

Ave. Fructus ventris tui soit beneois. 
Se j'ere ausi bons moignes com fu sainz Beneois, 
Ne seroit bien ma bouche de ton fruit disner digne. 
Vivre doit dignement qui si digne fruit digne. 
Ave virge flourie. De ce douz fruit fus l'ente 
Pour ce que de bien faire a nul jour ne fus lente. 
En tes flans precïeus li rois dou ciel s'enta. 
Bon cuer et bone bouche qui ton douz fruit sent a. 
Ave. Beneois soit fructus ventris tui. 
Dou feu d'enfer seront tuit cil ars et bruï 
Qui ne croient qu'en toi prist Dieus humanité 
Sans nul enfraignement de ta virginité. 
Ave virge flourie. En toi prist char humainne 
Cil qui a son plaisir toute choze demainne. 
Celui peut tes sainz ventres porter et soustenir 
Que ne puet cieuz ne terre comprendre ne tenir. 
Ave. Beneoiz soit li doz fruis de ton ventre. 
Nez doit estre li cors et la bouche ou il entre. 
Tes fruis est li vis pains qui dou ciel descendi 
Et la substance as angeles, c'en croi je et c'en di. 
Ave virge flourie qui aportas la manne. 
Bien devons beneïstre les mameles sainte Anne, 
Tous ciauz et toutes celes qui ta bouche nourristrent, 
Car Diex et tuit li angele, quant fus nee, nous ristrent. 
Ave virge flourie. Des le tans Pharaon 
Fus tu prefiguree par la verge Aaron. 
Le doz fruit de ton ventre bien nous senefia 
La verge sanz racine qui s'i fructefia. 
Ave qui des mains Dieu fus faite et figuree. 
En ce viez testament mout fus prefiguree. 
Bien te dut Nostre Sires de loins prefigurer 
Quant sa sainte figure volt en toi figurer. 
Ave virge flourie, de Jesse nee et traite. 
Ainz qu'Eve fust formee, t'eut Diex painte et pourtraite. 
Tu nous as toz sanez, Eve tous nous navra. 
Qui ne t'aimme de cuer ja l'amour Dieu n'avra. 
Ave dame par cui fu toz mondés li mondes. 
En tes mondes costes [l. costés] char et sanc prist li mondes 
Qui de son monde sanc tout le mond [l. monde] monda ; 
C'est li rois qui crïé de noient le monde a. 
Ave virge espuree. Tant par iés nete et pure 
Que ta pure purtez tous nos vices espure. 
Ta purtez purement, virge, nous espura 
De la puant puree qu'Eve seur nous pura. 
Ave, ave, ave, cent mile fois ensamble. 
Tant par iez douce et sade qu'assez souvent me samble, 
Quant nom ton sade non, que la bouche m'enbasme. 
Tes nons est toz confis de piusment et de basme. 
Ave pucele piue. Diex si t'empiumenta 
Qu'en toi tant de douceur et tant de piument a 
Que plus flaires souef et plus flaires piument 
A cinc cens mile doubles de basme et de piument. 
Ave douce pucele qui Marie iez nommee. 
Seur toutes douceurs iés de douce renommee. 
Tous li mons, douce dame, doucement te renomme. 
Nes Dieus en paradys douce mere te nomme. 
Ave dame en cui flanz Diex jut et reposa. 
Ave dame en cui Diex tout son tresor posa. 
Ave cui de tout Dieu fus garde et tresoriere. 
Tes clers et tes vicaires, se Dieu plaist, tres ore iere. 
Ave virge pucele. Ave virge Marie. 
Bien doit estre cil mas et bien cele esmarie 
Et bien doit le corage tristre avoir, noir et taint 
Qui n'aimme doucement quanqu'a toy monte et taint. 
Ave dame. Tu iez la columpne et l'estache 
Qui soustient tout le monde. Qui bien a toy s'atache 
Et bien a toy s'apuie, il n'iert ja confondus. 
Li siecles, se ne fussez, fust pieç'a toz fondus. 
Ave. Qui mout ne t'aimme bien a brisié le nes, 
Car tu iez li dromons, la granz barge et la nez 
Qui tous tes amis jetes de l'orrible tempeste 
De la mer de cest monde, qui tantes gens tempeste. 
Ave virge Marie. Drois est chascuns te serve. 
Toute rienz as franchie qui devant estoit serve. 
Donne nous, douce dame, tel cuer de toi servir 
Que gloire pardurable em puissons deservir. 
Ave qui alaitas celui qui te nourri. 
Pucele debonaire, en aucuns tans nous ri. 
Quant trespassé serons, ma douce dame chiere, 
A nos chaitives d'ames, pour Dieu, fai bele chiere. 
Ave virge Marie. Ainz que mors me sousprengne, 
A ta douceur depri qu'a toi servir m'aprengne. 
Qui bien ne t'aimme et sert, il est bien choze aperte 
Qu'il ira a declin, a doleur et a perte. 
Ave. Toz ciaus qui t'aimment mes a la fin et mainnes 
Lassus em paradis en tes chambres demainnes. 
Fai me, dame, ainz que muire, tel vie demener 
Qu'en toute la plus povre daignes m'ame mener. 
Ave. Qui en tes chambres, douce dame, enterra, 
Il ara oublïé mout tost quanqu'en terra [l. terre] a. 
Quanque cuers set penser ara cil a despense 
Qui a ton doz service en cest siecle adés pense. 
Ave virge piteuse. Ave virge benigne. 
Il n'est chanz ne descanz, biaus dis, loenge n'igne 
Qu'en tes chambres lassus saint et saintes ne chantent ; 
Angele, archangele et puceles jour et nuit i deschantent. 
Ave dame. En tes chambres estez sanz yver dure ; 
En tous tanz i a roses, flouretes et verdure. 
En tous tanz i a joie, n'i puet entrer anuis. 
En nul tanz n'i aproche ne la mors ne la nuis. 
Ave dame. En tes chambres a si joieus sejour 
L'espasse de mil ans n'i samble mie un jour. 
Veilles, dame, que soie de si joieus jour nes 
Qu'i puisse estre sanz fin a joie sejournés. 
Ave fluns de douceur, fontaine, doiz et puis. 
Je t'ai loee et lo quanque je sai et puis. 
Ma loenge est petite ; petit ai de savoir. 
Nepourquant, douce dame, gre m'en daingne savoir. 
Ave dame. A la fin te depri finement 
Bone vie me doignes et bon definement. 
Tous ciaus et toutes celes qui t'aimment de cuer fin 
Fai, pucele afinee, finer de fine fin. 
Ave piteuse virge. Ave piteuse dame. 
Je te pri a mains jointes de cuer, de cors et d'ame 
Tous ciaus et toutes celes delivrer daigne a ve 
Qui pour moi proieront quant diront cest ave. 
Ave virge Marie. Je te pri de cuer fin 
Qu'avec celui nous faces vivre et durer sanz fin 
Qui pour nous donner vie en la crois desvia. 
Ci finé ton salu tes prïeus de Vi a. 


Entendez tuit ensamble, et li clerc et li lai, 
Le salu Nostre Dame. Nus ne set plus dous lai. 
Plus dous lais ne puet estre qu'est Ave Maria. 
Cest lai chanta li angeles quant Dieus se maria. 
Eve a mort nous livra 
Et Eve aporta ve, 
Mais tous nous delivra 
Et mist a port ave. 

Ave a cui li angles dist : « Plena gratia. » 
Dame, en toy tant de joie et tant de grace i a 
Que de toi son sacraire fist li Sains Esperis. 
Qui ce ne croit sanz doute dampnez est et peris. 
Eve a mort nous livra 
Et Eve aporta ve, 
Mais tous nous delivra 
Et mist a port ave. 

Ave. En ton saint ventre se dormi Dominus. 
En si honeste chambre ainc mais ne dormi nus. 
Celui peut tes sainz ventres porter et soustenir 
Que ne puet cielz ne terre comprendre ne tenir. 
Eve a mort nous livra 
Et Eve aporta ve, 
Mais tous nous delivra 
Et mist a port ave. 

Ave virge Marie. In mulieribus 
Soies tu beneoite. N'est si soz ne si bus, 
S'en enfer ne vielt s'ame glacier et eslüer, 
Jour et nuit ne te doie a genolz salüer. 
Eve a mort nous livra 
Et Eve aporta ve, 
Mais tous nous delivra 
Et mist a port ave. 

Ave. Rois est des angeles fructus ventris tui. 
Gÿu ne welent croire - tuit fussent or bruï ! 
De l'espine ist la rose, et la fleurs de la ronce. 
Vooir mout bien devroient li murtrier larron ce. 
Eve a mort nous livra 
Et Eve aporta ve, 
Mais tous nous delivra 
Et mist a port ave. 

Ave virge Marie. Des le tans Pharaon 
Fus tu prefiguree par la verge Aaron. 
Le douz fruit de ten ventre bien nos senefia 
La verge sanz racine qui s'i fructefia. 
Eve a mort nous livra 
Et Eve aporta ve, 
Mais tous nous delivra 
Et mist a port ave. 

Ave virge. Ysaïes bien te prophetiza. 
Danïel, Jeremies chascuns t'autoriza. 
Assés, dame, annuncierent toi et ta nacïon 
Mil ans et plus assez ainz l'incarnatïon. 
Eve a mort nous livra 
Et Eve aporta ve, 
Mais tous nous delivra 
Et mist a port ave. 

Ave. Douce rousee des cieus vint et d'amont, 
Miel et lait degouterent li haut tertre et li mont 
Quant tes saintes mameles alaita Jhesu Cris. 
Gÿu ne verront goute ainz venra antecris. 
Eve a mort nous livra 
Et Eve aporta ve, 
Mais tous nous delivra 
Et mist a port ave. 

Ave. Quant tant t'ammomes, tuit sont d'ire acoré 
Gÿu, qui terre engloute com Datan et Coré. 
Tant les het mes corages, je ne le puis nïer, 
S'iere rois, jes feroie tous en un puis nïer. 
Eve a mort nous livra 
Et Eve aporta ve, 
Mais tous nous delivra 
Et mist a port ave. 

Ave. Se tu ne fussez, tous li mons fust dampnez, 
Mais Diex t'olt pourveüe, ainz que fust Adanz nez, 
Pour saner la grief plaie dont Eve nous navra. 
Qui ne t'aimme et honneure ja l'amour Dieu n'avra. 
Eve a mort nous livra 
Et Eve aporta ve, 
Mais tous nous delivra 
Et mist a port ave. 

Ave pucele piue. Piument empiumenté 
Sont tuit cil qui bien t'aimment et servent piument. E ! 
Pucele empiumentee, tu flaires plus piument 
A cinc cens mile doubles de basme et de piument. 
Eve a mort nous livra 
Et Eve aporta ve, 
Mais tous nous delivra 
Et mist a port ave. 

Ave virge Marie. Prïons tuit de cuer fin 
Qu'avec celui nous face vivre et durer sanz fin 
Qui pour nous donner vie en la crois devia. 
Sa chançon ci finee li prïeus de Vi a. 
Eve a mort nous livra 
Et Eve aporta ve, 
Mais tous nous delivra 
Et mist a port ave. 


Gemme resplendissanz, roïne glorïeuse, 
Porte de paradis, pucele gracïeuse, 
Dame seur toutes autres plaisanz et deliteuse, 
Daingne oïr ma prïere de t'oreille piteuse. 
A toi, haute pucele, a toi, haute roïne, 
Doivent tuit pecheeur secours querre et mecine, 
Car tu iés la fontainne et la sainte pecine 
Qui touz pechiez esleve par la vertu devine. 
La doiz iés, douce dame, de pais et de concorde, 
De pitié, de douceur et de misericorde. 
Dame, ainçois que la morz, qui par tout mort, me morde, 
Au roi de paradis me rapaise et racorde. 
Tant a esté ma vie desmesuree et gloute. 
Ne gar l'eure que terre por mes pechiez m'engloute. 
Douce dame piteuse, qui m'esperance iés toute, 
Les iex dou cuer m'esclaire : grant tans a n'en vi goute. 
Anemis en ses buies tenu m'a mout grant piece. 
Dame, par ta douceur desront les et despiece. 
Ne daingne consentir ja mais tant me meschiece 
Qu'en nule vilenie qui Dieu desplaise en chiece. 
Rose, gemme esmeree qui fenestre iés et porte 
De gloire pardurable, droiz et raisons l'aporte. 
Ce dolant pecheeur qui si se desconforte 
Par ta sainte pitié releesce et conforte. 
Virge seur toutes autres servie et honnoree, 
Virge qui es d'arcangles et et d'angles aouree, 
Se pitié n'as de moi, sanz nule demoree 
En enfer sera m'ame de serpenz devoree. 
Si sui vieuz, si sui frailes, si sui pechierres, dame, 
Que plus pechierres nez onques ne fu de fame. 
Douce dame piteuse, se pitié n'as de m'ame, 
En enfer iert dampnee en pardurable flame. 
Pucele qui sacraires fus dou Saint Esperite, 
S'envers moi ta prïere ton piteus fil n'apite, 
Tost enportera m'ame, ne li ert escondite, 
Diables, qui l'a ja en ses tables escrite. 
Roÿne glorieuse, de son escrit m'esface, 
Jointes mains, le te pri a humelie face ; 
Et si m'otroie et donne que je ja mais ne face 
Pechié ne vilenie dont vers Dieu me mesface. 
Fontainne de pitié, fluns de misericorde, 
Met conseil en ma vie, qui tant est vix et orde. 
Ne consent ja mais, dame, qu'a nul pechié m'amorde 
De quoi ma conscïence me repraingne et remorde. 
Pucele precïeuse en cui flans precïeus 
Char et sanc daingna penre li hauz rois glorïeus, 
Deprie a ten chier fil, qui douz est et piteus, 
Paradis ne me toille, qui tant est deliteus. 
Roïne glorïeuse qui nommee iés Marie, 
Par cui toute chose est soustenue et garie, 
Desfen moi dou diable qui sovent me tarie 
Et en tantes manieres men corage varie. 
Jointes mains te pri, dame, par la compassïon 
Qu'eüs de ten douz fil quant soffri passïon, 
Que de mon cuer eslongnes male temptacïon 
Et met humilité en liu d'elatïon. 
Virge qui de ton pere mere fus et norrice, 
Desfen moi dou diable, qui tant set de malice. 
Il m'a fait encheoir tantes foiz en tant vice 
Tel peeur ai de m'ame touz li pous me herice. 
Pucele douce et humle qui par t'umilité 
Temples fus et sacraires de Sainte Trinité, 
Eslongne de mon cuer orgueil et vanité, 
Convoitise et rancune et toute iniquité. 
Pucele glorIeuse, pucele nete et pure, 
Ne me lai delitier en delit de luxure. 
Dame, trop sui malades : entrer weil en ta cure, 
Car tu iés la mecine qui toz malades cure. 
Dame ou toute escripture toutes bontez asigne, 
De toi loer ma bouche n'est pas nette ne digne, 
Mais tant par iés piteuse, debonaire et benigne 
Pecheeur ne desdaingnes qui son pechié resigne. 
Sainte escripture, dame, si douce te tesmoingne 
Que quant non ten douz non, il me samble c'on m'oigne. 
Pucele glorïeuse, ainz que la mort me poigne, 
Au grant seignor m'acorde qui tout le monde enpoingne. 
Virge ou tuit pecheeur se doivent souploier, 
Ne sui pas nez ne dignes de ton saint fil proier. 
S'a ma prïere faire te pooie aploier, 
Adouci tost l'avroies et fait amoloier. 
Rose en toutes douçors enmielee et soucie, 
Jointes mains te depri que por moi le deprie. 
Tant a esté puanz et desloiax ma vie, 
Se tu ne fusses, terre ne me soustenist mie. 
Virge qui plus iés douce a cent doubles de miel, 
Virge qui iés en gloire par deseur saint Michiel, 
Virge qui alaitas le puissant roi dou ciel, 
Oste de men corage le venin et le fiel. 
Dame qui es d'arcangles et d'angles encensee, 
Grant fiance a en toi mes cuers et ma pensee. 
Dame qui plus iés douce que noviaus miex en ree, 
L'eure soit beneoite que tu fus engendree. 
L'eure soit beneoite que tu fus conceüe, 
Car devant tout le siecle t'avoit Diex porveüe 
Por apaisier la gerre que nos avoit meüe 
Nostre premiere mere, qui trop fu deceüe. 
Dame, par toi sons fors de la subjectïon 
Ou deable nos mist par sa sugestïon. 
Douce dame, en plorant par vraie ententïon, 
Met je mon cors et m'ame en ta protectïon. 
Pucele glorïeuse qui assise iés a destre 
De ton fil Jhesu Crist en la gloire celestre, 
Tel volonté m'envoie que me face tel estre 
Que te puisse servir et amender mon estre. 
Douce dame ou douceurs et pïetez habonde, 
Dame de paradis en cui toz biens soronde, 
Fai moi tel que te puisse, tant con sui en cest monde, 
Aourer et servir de net cuer et de monde. 
Dame ou toutes pitiez et toutes douceurs maint - 
Por ce grant esperance i ont maintes et maint - 
Deprie a ten douz fil si li plaist que tant m'aint 
Par sa tres grant douceur qu'a bonne fin me maint. 


Marie, mere de concorde, 
A Jhesu Crist ton fil m'accorde, 
Ou mi pechié m'ont descordé. 
Dame, par ta misericorde 
D'entor mon col oste la corde 
Dont anemis m'a encordé. 

Pucele en cui prise forme a 
Li formerres qui tout forma, 
A toi servir mon cuer enforme. 
Mout est cil biax et bien formez 
Qui de t'amour est enformez, 
Car de touz biens iés tu la forme. 

Pucele en cui cil s'aombra 
Qui de celui nos descombra 
Par cui Adans fu encombrez, 
Par ta douceur en moi t'aombre 
Et dou diable me descombre, 
Qui s'est en moi trop aombrez. 

Pucele sainte, nette et pure, 
Si me nettoie, si m'espure 
De ton saint pur espurement 
Que touz maus soit de moi purez 
Et que soie si espurez 
Que je te serve purement. 

Mere et norrice au roi demainne 
Qui tout gouverne et tout demainne 
Et tout enclost dedenz sa main, 
Fai me tel vie demener 
Cil ne me puisse mesmener 
Qui si m'asaut et soir et main. 

Pucele ou Diex prist char et membres, 
S'a ten douz fil ne me ramembres, 
Ja n'en ert faite ramembree ; 
Mais en enfer, qui tout desmembre, 
Sera m'ame, s'il ne t'en membre, 
De vers mengie et desmembree. 

Ainz que morz, dame, m'aconsiue, 
Ensaingne moi comment je siue 
Le haut seigneur cui toz biens siut. 
Qui tout ne laist por li ensiurre 
Et de touz max ne se consiurre 
Tempre ne tart ne l'aconsiut. 

Mere au saingneur qui sanz fin dure, 
Qui tant fu douz que la mort dure 
Por ses amis vout endurer, 
N'aies vers moi le cuer si dur 
Que ja nul jor la painne endur 
Qui en enfer doit tant durer. 

Virge qui fus custode et garde 
Dou roi qui tout gouverne et garde. 
Cest esgaré daingnes garder. 
Bien est gardez cil cui tu gardes. 
Diables ne toutes ses gardes 
Cele part n'osent regarder. 

Mere au grant roi qui tout embrace, 
Met moi et muce souz ta brace, 
Car mauvais giu me vieut bracier 
Li maubraçanz qui tout mal brace. 
Souvent s'apareille et rebrace 
Por m'ame penre et enbracier. 

Dame par cui fu ravoiez 
Theophilus li desvoiez, 
A toi servir men cuer avoie, 
Et si me daingnes ravoier 
Au haut seigneur, au haut voier 
Qui est veritez, vie et voie. 

De cest las, dame, te souviegne 
Ainçois que l'eure amere viegne 
Ou touz vivanz couvient venir. 
Quant morir, dame, me couvient, 
Se de m'ame ne te souvient, 
Ne sai que puisse devenir. 

Virge esmeree, pure et fine, 
En m'oroison, qui ci define, 
Te pri de vrai cuer et de fin 
Que tu depries finement 
Le roi qui n'avra finement 
Venir me face a bone fin. Amen. 


Dame de paradis, dame de tout le monde, 
Pucele glorïeuse, pucele pure et monde, 
Sorse, doiz et fontainne de qui sourt tote joie, 
A ta douceur depri qu'ele ma prïere oie. 
Porte, ponz et fenestre de paradis le douz, 
En soupirant te pri, jointes mains, a genoz 
Que me daingnes escouter et que m'oroison oies, 
Qui recorde et recite tes cinc tres joianz joies. 
Dame, par la grant joie qu'eut tes cuers de l'ave 
Qui dou forfait Evain a le monde lavé, 
Eslaver de touz vices daingnes ma lasse d'ame. 
Ce te pri a mains jointes, bele tres douce dame. 
Dame, par la grant joie que dou fil Dieu eüs 
Quant virge l'enfantas, virge le conceüs, 
Tel volenté me fai concevoir en men cuer 
Que jet toute luxure et toute ordure puer. 
Dame, par la grant joie qui ton cuer escita 
Quant Jhesu Criz, tes fiuz, de mort resuscita, 
M'ame morte en pechié daingne resusciter 
Et a toi bien servir men corage esciter. 
Dame, par la grant joie que tu eüs jadis 
Quant ten douz fil veïs monter en paradis, 
Fai me faire tex wevres tant com sui en cest mont 
Que m'ame en paradis et nete et pure i monte. 
Dame, par la grant joie que tes fiuz te donna 
Quant ou ciel a sa destre t'asist et corona, 
De bien faire en cest siecle tel volonté me donne 
Que je de paradis ne perde la coronne. 
Dame de paradis, par toutes les granz joies 
Qu'eüs de ten douz fil, te pri que tu le proies 
Qu'en la joieuse joie face m'ame esjoïr 
Qu'ainz cuers ne peut penser n'oreille d'omme oïr. 
Dame qui de touz sainz la joie iés et la gloire, 
Moi et touz çaus qui t'aimment et qui t'ont en memoire, 
Ainz la fin, fai si fins si finons finement 
Qu'aions la fine joie qui n'avra finement. Amen. 


Doz Diex, qui sanz fin iés et sanz inicïon, 
Qui tote creature as en subjectïon, 
En ta grant providence, en ta protectïon 
Comant m'ame et mon cors et tote m'actïon. 
Desfen moi, que que face de desperacïon, 
D'orguel, d'ire, d'envie et de detractïon, 
D'ivresce, de luxure, de fornicacïon. 
Fai moi haïr tot vice, tote inquinacïon. 
Tres doz Diex, done moi par t'inspiracïon 
Volenté de bien faire et meditacïon. 
Done moi, tres doz Diex, sens et discrecïon 
De haïr ce vil siecle et sa decepcïon. 
Et si te pri, doz Sire, par vraie entencïon, 
Par la tres grant pitié, par la compassïon 
Que de ta mere eüs quant sosfris passïon, 
Que m'envoie a la fin vraie confessïon, 
Vraie reconoissance, vraie contricïon, 
De ton precïeus cors vraie percepcïon. 
Et si te pri, doz pere, par l'intercessïon 
De ta tres doce mere, qu'en ta grant mansïon 
Puist sanz fin m'ame avoir participacïon 
Si que puist eschaper la tribulacïon, 
La glace, la froidure, le brasier, l'arsïon, 
Les granz criz, les granz braiz et l'ululacïon, 
La mort perpetuel et la dampnacïon 
Ubi erit fletus et stridor dentium. Amen. 
